
dedicată întemeietorului lingvisticii integrale 
Eugeniu COŞERIU 
(27.07.1921, Mihăileni, România — 
7.09.2002, Tiibingen, Germania) 


A promova sub orice formă 

o limbă moldovenească deosebită 

de limba română este, din punct de vedere 
strict lingvistic, ori o greșeală naivă, 

ori o fraudă științifică; din punct de vedere 
istoric și practic, e o absurditate și o utopie; 
și, din punct de vedere politic, e o anulare 

a identităţii etnice şi culturale a unui popor 
și, deci, un act de genocid etnico-cultural. 


Eugeniu COȘERIU 

27 iulie 2001, Tubingen. Festivitatea prilejuită de împlinirea 
a 80 de ani de la nașterea lui Eugeniu Coșeriu, întemeietorul lingvisticii integrale. 
Diego Maria Sânchez Bustamante, Consulul General al Spaniei, i-a înmânat 
Magistrului Marea Cruce a „Ordinului civil al lui Alfonso (de Castilia) cel Înțelept”. 
Fotografie de Prof. Dr. Johannes Kabatek, discipolul ilustrului lingvist. 


ARGUMENT E 


Eugeniu Coșeriu 
și cartea noastră de identitate 


1. Eugeniu Coșeriu revine în Basarabia după 50 de ani de exil, oda- 
tă cu declararea în 1991 a Independenţei Republicii Moldova. Vor 
urma exact zece ani de intense vizite „la moldovenii mei” și de asu- 
mare febrilă a dezideratelor „revoluţiei lingvistice”, precum avea să 
definească ilustrul om de știință mișcarea de emancipare națională 
a românilor basarabeni. Eugeniu Coșeriu se implică necondiționat 
şi cu pasiune creatoare în procesul de argumentare și limpezire a fal- 
selor dileme ale istoriei și originii populaţiei băștinașe dintre Prut și 
Nistru. În cadrul numeroaselor întruniri ştiinţifice, desfăşurate la Iași, 
Chişinău, București, Bălți, Suceava etc., Eugeniu Coșeriu abordează 
diverse aspecte ale unităţii și varietăţii patrimoniului lingvistic româ- 
nesc, examinează în plan diacronic și sincronic evoluția limbii româ- 
ne de la Est de Prut, oferă o imagine exhaustivă a cauzelor ce au con- 
dus la degradarea limbii române și la erodarea conștiinței naționale 
a basarabenilor. 


Magistralele sale articole, studii, conferințe Latinitatea orientală, 
Unitate lingvistică — unitate națională, Unitatea limbii române — planuri şi 
criterii, Politici lingvistice, „... Moldovenismul... nu se opune românismului, 
ci este o formă a lui...”, Credinţă, sacrificiu și destin ș.a., (unele publicate 
iniţial în „Limba Română”), aveau ca obiectiv realităţile lingvistice ba- 
sarabene, sintetizau explicit caracterul negativ al politicilor lingvistice 
aplicate în ţinut de regimul sovietic. Profesorul de la Tübingen, accep- 
tat şi susținut cu înflăcărare în efortul general de instituire a dreptății 
românești în Basarabia, a devenit simbolul și purtătorul de cuvânt al 
basarabenilor, iar lucrările sale — reper binevenit în discursul ştiinţific 
al filologilor și punct de plecare pentru elaborarea politicilor lingvisti- 
ce chemate să schimbe starea de lucruri existentă. 


O problemă mereu actuală, cu reverberaţii peste decenii, generatoare 
de animozităţi şi chiar de conflicte interetnice, a fost (şi, regretabil, mai 

este!) denumirea limbii oficiale a statului Republica Moldova, atribut 
de însemnătate covârșitoare în reconstrucția identității naţionale. În 
acest context, datoria de a spune lucrurilor pe nume este, după cum 
accentuează Eugeniu Coşeriu, indispensabilă nu doar în pledoarii- 
le „identitare” ale filologilor, intelectualilor, cadrelor didactice etc. 
(aceştia, de altfel, au tot rostit adevărul timp de trei decenii), dar și ale 
parlamentarilor și guvernanţilor. Este cunoscut apelul pe care Eugeniu 
Coșeriu l-a adresat Parlamentului Republicii Moldova de la tribuna 
Congresului al V-lea al Filologilor Români, Iași-Chișinău, 4-9 iunie 
1994, în conferinţa Latinitatea orientală, publicată iniţial în „Limba 
Română” (Reproducem copia textului olograf a respectivului îndemn 

ARGUMENT M 


În numele filologilor şi lingviştilor care se ocupă „cu limba română, 
în toate formele ei, deci şi cu graiul moldovenesc, ca atare”, magistrul 
consideră necesar „să arătăm (Parlamentului — n.n.) care este adevărul 
ştiinţific şi istoric şi să-l avertizăm cu privire la orice uneltire împotriva 
acestui adevăr, ca nu cumva să facă o greșeală care ar avea urmări ex- 
trem de grave” și că „avem datoria să-l ferim de riscul de a se acoperi de 
ridicol şi de ocară în faţa istoriei”. 


Congresul Filologilor care marca, în acel moment, apogeul strădaniei 
basarabenilor de a aduna dovezi întru restabilirea adevărului privind 
„controversata” problemă a denumirii limbii noastre, avea loc în preajma 
sesiunii parlamentare la care deputaţii de la Chișinău urmau să aprobe 
Constituţia Republicii Moldova. Dar argumentele și avertismentul oa- 
menilor de știință nu au fost auzite şi, în consecință, pe parcursul a trei 
decenii, denumirea falsă a limbii a rămas neschimbată în actul suprem 
al Republicii Moldova, iar „aleşii poporului” nu au reușit să pună punct 
acestui dezmăţ identitar, cu rădăcini în arsenalul ideologic bolşevic. 


Obiectivul unei noi politici lingvistice, care, sperăm, va fi elaborată de 
către politicienii învingători în alegerile de la 11 iulie curent, ar urma 
să stăvilească degradarea limbii române dintre Prut și Nistru prin re- 
definirea şi resetarea rolului ei ca element definitoriu al identităţii 
moldovenilor. Un impuls benefic, cu finalități spectaculoase în proce- 
sul complex de implementare a acesteia, vor exercita, cu certitudine, 
preceptele coșeriene, deoarece lucrările cu subiect basarabean, scrise 
din perspectiva teoreticianului limbajului, din cea a specialistului în 
limbile romanice și a lingvistului născut în Basarabia, reprezintă cea 
mai valoroasă şi mai argumentată carte de identitate a românilor basa- 
rabeni. Parafrazând afirmaţiile învățatului dintr-o scrisoare datată din 
anii '50 ai secolului trecut, vom preciza că dezavuarea politicii lingvis- 
tice ruseşti și sovietice, aplicată până în 1989 în Basarabia, constituie 
unul din „coloşii cu picioarele de lut”, pe care lingvistul basarabean l-a 
„răsturnat”, oferind „o viziune exactă” asupra fenomenului respectiv. 


Însă pentru a deveni un bun public, opera lui Coşeriu reclamă elabo- 
rarea unor exegeze care să explice pe înţelesul tuturor cititorilor, al 
studenţilor, al elevilor și, desigur, al politicienilor, prestanța argumen- 
telor privind dilemele identitare, natura devastatoare a „ingerinţelor 
ruseşti” asupra dezvoltării fireşti a limbii române din această zonă. 

Numai studiul și conştientizarea subtilităților legate de trecutul și pre- 
zentul limbii române din Basarabia, aşa precum le analizează cu rară 
acribie Eugeniu Coșeriu, ar putea să anihileze şi să anuleze definitiv 
moldovenismul ca armă de mistificare a adevărului identitar. 


2. Eugeniu Coșeriu a fost membru al colegiului de redacție de la fon- 
darea revistei „Limba Română” şi unul dintre cei mai de seamă autori 
ai publicaţiei. De-a lungul anilor, revista a găzduit nu doar lucrările ma- 
gistrului (alteori reluând publicarea lor pentru a sublinia impactul pe 
care îl comportă asupra fenomenelor lingvistice din stânga Prutului), 
dar şi numeroase studii, articole, interviuri ce tratau din diferite puncte 
de vedere lingvistica integrală, influența exercitată de opera coşeriană 
asupra diverselor manifestări ale științei moderne universale (vezi: lis- 
ta articolelor Eugeniu Coșeriu în paginile revistei „Limba Română, pu- 
blicată în numărul de faţă). 


Personal, am avut prilejul, în mai multe rânduri, să mă întâlnesc și să 
discut cu Profesorul Eugeniu Coşeriu la Chișinău, la Bălți sau în sa- 
tul său de baștină, Mihăileni. M-au impresionat întotdeauna, în mod 
special, naturaleţea de a comunica, discursul degajat, limbajul pito- 
resc, presărat cu umor, fenomenala memorie și deosebita capacitate de 
muncă. A fost un om care nu a ştiut ce-i oboseala nici la vârsta când 
unii caută cu febrilitate „elixirul vieţii”. Am comunicat deseori şi tele- 
fonic. Eugeniu Coșeriu îmi suna de la Tübingen pentru a se informa 
asupra unor evenimente de ordin politic, ştiinţific şi cultural sau pen- 
tru a preciza detalii privind unii lingviști din fosta URSS. Se interesa 
frecvent şi de condiţiile de lucru ale echipei redacționale. Am avut mai 
multe convorbiri telefonice, în special la începutul anului 2001, când în 
Republica Moldova se prefigura vizita savantului la împlinirea a 80 de 
ani de la naştere. Întrucât de fiecare dată, pe parcursul a zece ani, veni- 
rea în Republica Moldova îi provoca dificultăți la traversarea frontierei 
moldo-române (dificultăți determinate de faptul că Eugeniu Coşeriu 
niciodată n-a renunțat la cetățenia uruguaiană din respect pentru sta- 
tul care i-a creat condiții propice afirmării pe orbita ştiinţei universale), 
Profesorul m-a rugat să mediez posibilitatea de a obține un document 
care sa-i înlesnească venirea sau plecarea „de acasă”. Deși s-a implicat 
şi Preşedinţia Republicii Moldova, străduinţele noastre au fost fără iz- 

21 mai 2001. Eugeniu Coșeriu omagiat la Academia de Științe a Moldovei 


bândă din cauza barierelor birocratice (în mai 2001, când urma să trea- 
că Prutul spre Galaţi, după încheierea vizitei în Republica Moldova, 
magistrul s-a adresat Ambasadei României la Chișinău pentru o „viză 
flotantă” și numai după intervenţia Ambasadorului Adrian Bălănescu, 
savantul a reușit să obțină actul necesar). 


3. Ultima dată ne-am revăzut cu Eugeniu Coșeriu pe data de 23 mai 
2001, la 9.00 dimineaţa. Ţin minte data şi ora pentru că ne aflam la 
finele unui adevărat maraton aniversar, derulat în perioada 17-23 mai, 

când profesorul și-a vizitat baştina, unde a fost întâmpinat cu emoție 
şi căldură. A participat, de asemenea, la câteva manifestări științifice, 
între care Colocviul Internaţional „Filologia secolului XXI”, orga- 
nizat de către Universitatea Pedagogică de Stat „A. Russo” din Bălți, 
Colocviul Internaţional „Lecturi coşeriene”, desfășurat cu mult succes 
la Institutul de Lingvistică al AŞM și la Universitatea Pedagogică de 
Stat „I. Creangă” din Chișinău. În cadrul acestor întruniri științifice 
au prezentat comunicări reprezentanţi ai centrelor academice din 
Bucureşti, lași, Cluj, Sibiu, Suceava, Chişinău, Bălţi și, desigur, au fost 
ascultate cu mare interes conferințele lui Eugeniu Coșeriu. 


În ziua de 21 mai Profesorul Eugeniu Coșeriu și oaspeții din țară care 
l-au însoțit în periplul basarabean au participat la o dublă festivitate — 
împlinirea a 80 de ani de la nașterea ilustrului lingvist şi a 10 ani de la 
fondarea revistei „Limba Română”. Evenimentul a avut loc la AŞM, în 
prezenţa unui mare număr de persoane — oameni de ştiinţă, scriitori, 
publiciști, intelectuali. Sala Mare a Academiei devenise neîncăpătoare. 
A fost, probabil, una dintre cele mai emoţionante şi răscolitoare mani- 
festări consacrate lui Eugeniu Coșeriu. Întemeietorul lingvisticii inte- 
grale a fost omagiat prin discursuri rostite de către reprezentanţii celor 
două foruri academice româneşti, iar trimisul oficial de la București a 
anunțat surpriza, şi anume faptul că Eugeniu Coşeriu a fost distins cu 
Ordinul Naţional „Steaua României” în grad de „Cavaler”, recunoscân- 
du-i-se astfel, în cel mai onorabil mod și în ţara sa, meritele incontesta- 
bile de cetăţean și de mesager al ştiinţei şi culturii române. 


În legătură cu decernarea distincţiei „Steaua României” aș vrea să fac o 
mărturisire. Cu circa trei săptămâni înaintea festivităţii de la Chişinău, 
o delegație din care făceau parte Grigore Vieru, lon Ungureanu, 
Nicolae Dabija, Anatol Vidrașcu şi subsemnatul a avut o întâlnire cu 
Preşedintele de atunci al României, Ion Iliescu, pentru a examina 
posibilități de stimulare a proiectelor culturale. Evident, în timpul dia- 
logului s-a vorbit şi despre cele două aniversări (ulterior revista noastră 
a primit de la Președinția României un mesaj de salut, de apreciere şi 
încurajare). La acea întrevedere Grigore Vieru a propus decorarea lui 
Eugeniu Coșeriu cu Steaua Românei. Preşedintele a reacționat prompt 
şi chiar în acel moment a ordonat consilierului să fie cât mai curând 
pregătit decretul respectiv... 


ARGUMENT E 


ia al 
21 mai 2001. Eugeniu Coșeriu şi Alexandru Bantoş 
la festivitatea de la Academia de Științe a Moldovei 


Dar să revin la ziua de 21 mai 2001, când, într-o atmosferă cum rar se 
întâmplă, Eugeniu Coșeriu a fost sărbătorit acasă, de către „basarabenii 
lui”, provocându-i bucurie și emoţii fără de margini. Mulţumind pen- 
tru urări și pentru afecțiunea manifestă, Eugeniu Coșeriu a prezentat 
discursul Credinţă, sacrificiu şi destin. Revista „Limba Română” la 10 ani, 
şi a subliniat, în încheiere, testamentar: 


După cum vedeți, am descris o misiune, am încercat să arăt de ce era ne- 
voie în acei ani, înainte de 1991, când a apărut pentru prima dată revista 
„Limba Română”. Am descris tocmai misiunea revistei „Limba Română: 
de această revistă era nevoie atunci și dacă atunci era nevoie de această 
revistă şi de tot ce a făcut cu atâta râvnă, cu atât entuziasm și atâtea sacri- 
ficii în acești ani, astăzi trebuie să spunem că revista nu e numai necesară: 
în condițiile politico-culturale și de politică lingvistică la care am ajuns în 
ultima vreme, a devenit de-a dreptul indispensabilă. 


Să nu lăsăm deci să piară această revistă, să nu lăsăm să scadă și să decadă 
această tribună. Ea trebuie să trăiască mai departe şi să ne ajute cum ne-a 
ajutat până acum la afirmarea culturii românești şi la cultivarea limbii ro- 
mâne. Fiindcă, dacă dispare şi această revistă, dacă ne asumăm acest risc, 
atunci ne-am trădat cultura naţională, ne-am trădat identitatea spiritu- 
ală, am trădat dimensiunea fundamentală a omului ca fiinţă spirituală: 


EET PT RO MIÂINIĂ 


limbajul; dimensiune care pentru noi se prezintă sub forma limbii noastre 
istorice: limba română. Ceea ce înseamnă că, dacă această revistă moare 
— şi să nu dea Dumnezeu cumva să moară —, începem să murim cu toții 
spiritualicește și nu mai suntem noi înșine. 


După festivitatea de la AŞM, omagierea distinsului om de ştiinţă a 
continuat până târziu la Casa Limbii Române „Nichita Stănescu”. Aici, 
într-o atmosferă degajată, au fost depănate amintiri, s-au făcut pla- 
nuri de viitor, au răsunat cântece de dor şi de inimă albastră. Eugeniu 
Coşeriu a evocat anii exilului, a vorbit despre „despărțirea” de limba 
română, subliniind curajul intelectualilor basarabeni de a apăra ade- 
vărul şi valorile spirituale româneşti. În aplauzele asistenţei, Coșeriu a 
recitat tulburătoarele poeme Sângele nostru și Litanie moldavă (ambele 
poezii au fost inițial tipărite, la dorința expresă a autorului, în revista 
„Limba Română” ). 


Atunci am convenit cu Profesorul să ne revedem, peste o zi, în faţa ho- 
telului „Codru”, situat lângă parcul „Ştefan cel Mare și Sfânt”, pentru a 
ne da „bunul de tipar” la discursul Credinţă, sacrificiu şi destin. 


La 23 mai 2001 Eugeniu Coșeriu urma să meargă la Galaţi și în alte 
centre universitare, unde erau planificate noi acțiuni omagiale. M-am 
înfățișat la hotel cu câteva minute înainte de ora fixată şi i-am înmâ- 
nat Profesorului varianta tipărită a comunicării. Parcă-i văd şi acum 
zâmbetul larg, blând, privirea jucăuşă și parcă-i aud vocea domoală, 
inconfundabilă, cu inflexiuni de grai moldovenesc: „Crunt și nemilos 
redactor ești, domnule! Să mă necăjești chiar cu noaptea în cap?!” Și, 
în prezenţa prietenilor — lingviști, scriitori, jurnalişti — care au venit 
să-şi ia rămas bun de la oaspetele scump, a redactat textul, fără grabă, 
revenind asupra frazelor, completându-l, direct pe capota maşinii... Se 
despărțea de basarabeni, îmbrățișându-i şi, pentru a înviora atmosfera 
oarecum melancolică, le spunea vorbe de duh, glume. Apoi, înainte 
de a urca în maşină, și-a rotit gânditor privirea, cuprinzând încă o dată 
cu ochii sufletului oamenii dragi de alături, strălucirea razelor solare 
şi tremurul matinal al arborilor de pe Aleea scriitorilor clasici... M-am 
întrebat atunci, mă întreb şi acum: presimţea oare învățătorul nostru că 
se afla ultima dată pe pământul Basarabiei? 


Alexandru BANTOŞ 


Grigore VIERU 

Două neîmplinite dorinţe 
ale lui Eugeniu Coșeriu 


Mărturisesc, cunosc puţine lucrări ale creatorului de geniu care este 
Eugeniu Coșeriu. Mărturisesc că pe unele nici nu le înțeleg până la 


capăt. Ştiu însă prozele sale și o parte din poeme care îmi plac foarte 


mult. Iată unul din ele: 


Din sângele nostru 


s-au hrănit câteva popoare. 


Din sângele nostru 
s-au născut 

poeţi şi cărturari ruși. 
Mai ruşi decât rușii. 


Din sângele nostru 

s-au născut 

voievozi şi regi maghiari, 
hatmani de cazaci, 
fruntaşi albanezi, 
fruntaşi sârbi, 

fruntaşi chirgizi. 


Din sângele nostru 
s-au născut 
cârmuitori, 


Eugeniu COȘERIU 


Sângele nostru 


eroi și vlădici greci. 
Mai greci decât grecii. 


Dar să nu vă temeţi! 

Nu! Nu vă cerem să ni-l daţi 
înapoi — 

sângele 

pe care vi l-am dăruit 

la nord şi la sud de Dunăre! 


Vă rugăm numai să nu ni-l cereți 
şi pe cel 

pe care îl mai avem. 

Lăsaţi-ne şi nouă 

măcar câteva picături 

ca să ne putem înfățișa cu ele 

ca noi înşine 

la judecata de apoi. 

21 mai 2001, Casa Limbii Române. Eugeniu Coșeriu și prietenii lui 


Eminentul om de ştiinţă nu s-a ruşinat să fie şi patriot în versurile sale. 


Cred ce afirmă somităţile lingvistice planetare: că Eugeniu Coşeriu 
este cel mai de seamă lingvist modern al lumii. 


Născut în Basarabia, a ţinut cu toată ființa sa la această chinuită palmă 
de pământ. Nu ştiu dacă cunoştea bine viața Academiei de Ştiinţe din 
Republica Moldova, dar știu că îl preţuia pe lingvistul Silviu Berejan. 
Şi asta îi era şi ne era de ajuns. Nu ştiu dacă era la curent cu activitatea 
Uniunii Scriitorilor, dar ştiu că ţinea foarte mult la cărturarul de excep- 
ţie Mihai Cimpoi. Şi asta îi era și ne era de ajuns. Nu știm dacă o fi cer- 

cetat mersul lucrurilor la Universitatea noastră de Stat. Dar ştim ataşa- 
mentul său față de profesorul și lingvistul Anatol Ciobanu. Şi asta îi era 
şi ne era de ajuns. Nu ştim dacă cunoștea tot ce a scris consăteanul său 
Valentin Mândâcanu. Dar știm că-l prețuia mult pentru istoricul eseu 
Veșmântul fiinţei noastre. Şi asta îi era şi ne era de ajuns. Nu ştim dacă 
citea cu regularitate „Literatura și Arta”. Dar știm că îl avea la inimă pe 
Nicolae Dabija, care este sufletul publicaţiei noastre naţionale. Şi asta 
îi era şi ne era de ajuns. Nu ştiu dacă a răsfoit toate numerele revis- 
tei „Limba Română”, dar ştiu că, preţuind mult pe redactorul-şef al ei, 
Alexandru Bantoş, a încredințat revistei două excepționale poeme, 
unul dintre ele l-am citat mai sus. Un poet postmodernist de la noi 
se bucura copilăreşte într-un articol că Eugeniu Coșeriu ar fi găsit în 
creația mea numai trei-patru poeme. Mateevici a rămas în literatura ro- 
mână cu un singur poem — cu Limba noastră. Eu de ce m-aş amări dacă, 
potrivit opiniei marelui savant, istoria literară îmi va accepta numai 
trei-patru poeme?! Voiam să spun că l-am cunoscut bine pe Eugeniu 
Coşeriu şi am cunoscut și prețuirea care-mi dădea. M-am întâlnit cu el 
de câteva ori la Chișinău şi București, și în casa distinsei doamne Iulia 
Coşeriu, sora savantului, care locuieşte în preajma Bucureştiului. Sunt 
fericit că preţuia osteneala mea poetică și socială. Mai mult, mă ruga 
deseori să încerc să împac oamenii de cultură. Nu am reușit să-i împac. 
Nu a reușit nimeni să-i împace. Aceasta a fost una din neîmplinitele 
dorinţe ale lui Eugeniu Coșeriu. 


Mă întorceam nu demult de la Huși împreună cu minunatul nostru in- 
terpret al cântecului popular Mihai Ciobanu. Mihai îmi povestea câte 
piedici i s-au pus în calea sa de cântăreţ. ÎI ascultam amărât. În drum spre 
Chișinău ne tăiau mereu drumul mari cârduri de gâște. I-am spus la un 
moment dat lui Mihai: „Iată ce trebuie să scriem pe pragul casei mul- 
tor compatrioți: <Proştilor! Până și gâștele se țin grămadă...>'. Cred că 
același lucru ne-ar fi spus în gând și Eugen Coșeriu. Dar cu alte cuvinte. 
Bineînţeles că durerea cea mare a lui era că nu și-a văzut împlinit celălalt 
vis care, de fapt, nu era al doilea, ci primul: reunirea Basarabiei cu Țara. 


În afară de harul său lingvistic de excepţie, Eugeniu Coșeriu avusese 
şi alte minunate calități. Una din ele a fost modestia. Vorbea aproape 
în şoaptă ca şi cum se temea să nu deranjeze pe cineva. Nu l-a auzit ni- 
meni niciodată să declare că face parte din elita lingvistică a lumii. Deși 

el însuși era o întreagă elită. La această atât de rară însușire la români 
am adăuga încă două, la fel de rare: fanatica dragoste pentru profesiu- 
nea sa şi nemărginita capacitate de muncă - moartea l-a găsit, numai 
piele şi oase (era slăbit de o nemiloasă boală), la masa de scris. 


Apreciem gestul domnului Ion Iliescu, Președintele României, care, la 
sugestia noastră, a reparat o veche nedreptate și i-a conferit marelui 
savant, cu prilejul jubileului de 80 de ani de la naștere, Steaua Româ- 
niei. Puterea (oricare ar fi fost ea, oricare ar fi), chiar dacă uneori sau 
chiar permanent nu le-a iubit, a respectat întotdeauna marile valori de 
cultură. Cu excepţia lui Stalin. Le-a respectat fie din stimă, fie din tea- 
mă de ele. Ne-am bucurat că savantul de geniu Eugeniu Coșeriu n-a 
refuzat să primească „Ordinul Republicii” din mâinile ex-președinte- 
lui Republicii Moldova Petru Lucinschi, după cum n-a refuzat să pri- 
mească o înaltă distincţie un alt strălucit compatriot al nostru, Valeriu 
Rusu, şeful Departamentului de Limbi Romanice de la Universitatea 
Aix-en-Provence din Franţa. De fapt, nu veţi găsi în toată Basarabia un 
om de cultură care ar fi refuzat să primească din mâinile guvernanților 
vreo distincție sau Premiul Naţional pentru literatură, muzică, pictură, 
ştiinţă. Dimpotrivă, mulți dintre ei s-au bătut şi se bat pentru onoruri, 
ceea ce nu putem afirma despre Eugeniu Coșeriu și Valeriu Rusu. Vo- 
iam să spun însă altceva: că Puterea trebuie atacată, dar nu și atunci 
când face și lucruri bune. Și-apoi, nu cred că chiar orice om de cultură 
ori de ştiinţă are dreptul moral să o atace. Trebuie să fi realizat tu însuţi 
ceva pentru naţiune ca să ai acest drept. Devii ridicol când, fiind o nuli- 
tate, îţi umfli pieptul. Ridicol, pentru că nici Puterea, nici cei din jur nu 
te iau în seamă. Artistul adevărat loveşte Puterea atunci când trebuie și 
cum trebuie. 


Evident, marele savant a fost însoţit permanent și de un mare noroc, 
venit și el de Sus, de la Dumnezeu: norocul de a fi vieţuit în străinătate. 
Dacă locuia printre noi, nu rămânea demult nici oscior din el - îl mân- 
cau în primul rând confrații. Românul poate cu adevărat să prețuiască 
numai valoarea refugiată în străinătăți sau numai pe cea care s-a dus în 
mormânt. Știind asta, marele savant plecase la timp din Ţară. Dar îndu- 
reratul său gând a fost întotdeauna îngemănat cu destinul ei. 


(Revista „Limba Română”, 
Nr. 10 (88) 2002, p. 17-18) 

EBERHARD-KARLS-UNIVERSITĂT TUBINGEN 
ROMANISCHES SEMINAR 


ài gl ANAI 1 : WH N Pi : 
—Somsnusstai Seminar s halat 30: D-72074 ist — Prof. Dr. Drs. h.c. Eugenio Coseriu 
D-lui Alexandru Bantoş 
Chişinău Telefon: 07071 /29- 74292 
Telefax: 070 71/29-5859 


t6. 2. 200! 
hiir Namie Ranina 


Vă trimit toate documentele cerute. 

Dar am îndojelile mele. Vă rog deci să examinati cu atenţie cadruj legal al chestiunii şi, 
dacă acțiunea întreprinsă imi periclitează cituşi de puţin cetățenia uruguayană, s-o 
întrerupeţi imediat (adică să nu prezentaţi Preşedinţiei documentele); eu nu pot fi neloial 
față de Statul uruguayan, căruia îi datorez foarte mult. De aceea un lucru, mai ales, ar trebui 
să fie clar de la bun începur: eu nu cer cetățenie, cer un document (buletin) care să-mi 
permită să circul fără viză intre Republica Moldova şi România. 


Cu prietenești saiutări şi urări de bine, 
Z 


/ A ea aa 


CE. Coseriu 


f ati EBERHARD-KARLS-UNIVERSITÄT TÜBINGEN 
NV ROMANISCHES SEMINAR 


Adei DAPA Tian —— Prof. Dr. Drs. h.c. Eugenio Coseriu 
Excelenței Sale 
D-lui Petru Lucinschi Telefon: 0707] 729. 74292 
Preşedinte ai Republicii Moldova Telefax: 07071 /29- 58 59 
Chişinău, Republica Moldova 


16, 2.200; 
Mult stimate Domnule Preşedinte, 


In calitatea mea de doctor honoris causa al Universităţilor de Stat din Chişinău şi din Bălţi. 
Republicii, îmi permit să Vă rog să binevoiţi a dispune să mi se elibereze, în mod excepţional. 
un pasaport special sau alt document analog (buletin) care să-mi permită să mă deplasez liber 
(fără vize) inwe Republica Moldova și România. Aceasta, bineînţeles, numai în condiţiile în 
care un asemenea document se poate încadra in iegiie Republicii Moldova fără a afecta miru 
nimic actuala mea cetățenie uruguayană şi loialitatea pe care o datorez Statului L'ruguay şi pe 
care înţeleg s-o păstrez intactă, 

Documentul solicitat îmi este indispensabil intrucit şi pe viitor. ca şi pînă acum, va trebui 
(şi intenţionez) să wec de mai multe ori din România în Republica Moldova şi viceversa (de 
exemplu, in luna mai. a. c.. după o serie de confetinre ia Pitești și la Tirgovişte, voi fi sărbătorit 
la Bălşi şi la Chişinău şi apoi la Galaţi) și condiţiile mele actuale de sănătate nu-mi permit să 
intrunt toate efonuriie şi greutăţile pe care le comportă, pentru străini. obţinerea vizelor şi 
trecerea frontierei dintre Republica Moldova şi România ţin amindouă direcţiile). 


Cu mulțumiri anticipate şi muite respec:uoase salutări. 
al Dvs 


(at rii 
genio Coseriu 


Profesor emerit deFilologie Romanică și Lingvistică generală 
la Universitatea din Tübingen, Gennania) 

Eugeniu COȘERIU 


Despre 
aşa-zisa „limbă moldovenească” 


Zic „aşa-zisa”, fiindcă o limbă moldovenească diferită de limba română, 
sau chiar și numai de dialectul dacoromân, pur și simplu nu există; e o 
himeră creată de o anumită politică etnico-culturală străină, fără nicio 
bază reală. 


1. Din punct de vedere genealogic, limba vorbită de populaţia băștinașă 
şi majoritară dintre Prut şi Nistru - şi, în parte, dincolo de Nistru - ține 
de dialectul dacoromân. Tot ceea ce e caracteristic pentru dacoromână 
şi desparte acest dialect de celelalte dialecte românești e caracteristic 
şi pentru graiul românesc din Basarabia și din Transnistria. Ba mai 
mult: acest grai nu constituie nici măcar un grai autonom, cu trăsături 
specifice, în cadrul dacoromânei, cum ar fi, de exemplu, graiul bănăţean 
sau cel maramureşean. 


1.1. Din punct de vedere tipologic, graiul „basarabean” ţine de tipul 
lingvistic romanic în realizarea românească a acestuia (adică cu 
aceleași preferințe în cadrul acestui tip) şi de subtipul dacoromân, cu 
aceeași hipertrofie a determinării şi cu aceleași „tendinţe”: multe forme 
„înaintate” în acest sens (ca uniia, alțiia, aicea, atuncea, sau chiar așă-ia, 
atâta-ia, acolo-ia, aista-ia) sunt caracteristice şi pentru graiul popular şi 
regional din Basarabia. 


1.2. Şi din punct de vedere „areal, graiul basarabean e cuprins în aria 
dacoromână, prezentând aceleași trăsături caracteristice, inclusiv 
influența maghiară şi constituirea limbii comune (la a cărei dezvoltare 
şi fixare au contribuit, încă sub regimul țarist, şi o seamă de scriitori 
şi învăţaţi din Basarabia), şi, în pofida influențelor străine, n-a fost 
atras în altă arie ori subarie lingvistică. Rusificarea sistematică (mult 
mai intensă sub comunism decât sub ţarism) a eșuat, în fond, în 
ceea ce priveşte limba ca atare. A implicat numai adoptarea limbii 

Eugeniu Coşeriu împreună cu Grigore Vieru şi Valentin Mândâcanu 


ruse pe lângă limba română sau, cel mult, pierderea limbii române 
şi înlocuirea ei cu limba rusă la o seamă de vorbitori: a fost deci o 
rusificare a multor vorbitori (mai ales dintre cei mai mult sau mai 
puţin culți), nu propriu-zis o rusificare a limbii, care, în vorbirea 
populară, şi-a păstrat intacte structurile şi procedeele esenţiale. 
Rusismele de semantică şi sintaxă (calcurile lingvistice), frecvente în 
vorbirea vorbitorilor bilingvi (care, din lipsă de educaţie lingvistică 
românească, nu cunosc în aceeași măsură și cu suficientă diferenţiere 
ambele limbi), sunt totuși şi până astăzi numai fapte de interferență, 
lipsite de orice regularitate; și, din perspectiva limbii române, sunt 
numai greşeli de limbă - greşeli pe care vorbitorii monolingvi sau 
practic monolingvi (în particular, țăranii) nu le comit, şi intelectualii 
scrupuloși în întrebuințarea limbii le evită —, nu reguli și norme noi 
integrate în sistemul lingvistic. În fonetică, pronunţarea velară a lui 1, 
care se observă la unii vorbitori culți, nu are valoare fonologică și nu e 
populară; iar palatalizările tipic ruseşti nici nu se constată în vorbirea 
autohtonilor. Şi rusismele de vocabular, oricât de numeroase ar fi, 
ţin de vastul domeniu al nomenclaturilor „tehnice”, nu de lexicul 
structurat, şi n-au pătruns în vocabularul de bază. Într-un cuvânt, în 
graiul basarabean autentic, nu se constată niciun fapt comparabil, de 

exemplu, cu adoptarea aspectului verbal de tip slav în istroromână, 
cu fonemele 5, y, 9 din aromână ori cu împrumuturile lexicale relativ 
recente care au pătruns în lexicul structurat și în vocabularul de bază 
al dialectelor sud-dunărene. 


1.3. Susţinătorii existenţei unei limbi „moldoveneşti”, confundând 
criteriul genealogic cu criteriul „areal și istoria lingvistică cu istoria 
politică, cred (sau, cel puţin, afirmă) că, independent de importanța 
influenței ruseşti interne”, limba moldovenească s-ar fi despărțit 
de limba română şi ar fi devenit o limbă autonomă printr-un proces 
de diferenţiere — de divergență pozitivă și negativă —, datorită unei 
împrejurări istorice externe, anume anexării Basarabiei la imperiul rus, 
în 1812. Cu alte cuvinte, graiul moldovenesc din Basarabia și graiul, tot 
moldovenesc, de la vest de Prut, separate politiceşte, s-ar fi dezvoltat 
în direcții diferite (unul rămânând moldovenesc și celălalt devenind 
român), astfel încât frontiera Prutului ar fi devenit cu timpul şi o 
frontieră lingvistică, încă din epoca ţaristă. 


E o teză lipsită de orice temei, fiindcă: 


a) din punct de vedere lingvistic, graiul basarabean nu s-a despărțit 
niciodată (şi nici până acum) de limba vorbită în dreapta Prutului; 


b) acest grai nu ţine numai de graiul „moldovenesc”; 


c) linia Prutului nu reprezintă o frontieră lingvistică (nu există niciun 
fenomen important de divergență și convergenţă care să separe graiul 
basarabean de dacoromâna din dreapta Prutului); 


d) graiurile din dreapta şi din stânga Prutului, româneşti dintotdeauna, 
se considerau și explicit românești cu mult înainte de anexarea 
Basarabiei de către ruși. 


În realitate, din punct de vedere strict genealogic, graiul basarabean nu 
reprezintă la niciun nivel o unitate lingvistică autonomă. Nu constituie 
o limbă, alta decât limba română, nici dialect al limbii române la nivelul 
celor patru dialecte istorice, nici grai autonom în cadrul dialectului 
dacoromân, ba chiar nici subgrai autonom în cadrul graiului dacoromân 
moldovenesc: e numai secțiunea din stânga Prutului a aceluiași sistem 
de graiuri şi subgraiuri pe care-l constatăm în dreapta Prutului. Cum se 
poate convinge oricine, consultând hărțile din Atlasul lingvistic român 

(care cuprinde și Basarabia întreagă și câteva puncte din Transnistria) 
și comparându-le cu hărţile din Atlasul lingvistic moldovenesc, graiul din 
nordul și din centrul Basarabiei ţine de graiul moldovenesc propriu- 
zis, care, precum se ştie, se întinde şi în nordul Transilvaniei (şi, în 
nord, numeroase izoglose unesc graiul basarabean cu toate graiurile 
din nordul spaţiului lingvistic românesc, până în Maramureș), iar 
graiul din sud ţine de graiul muntean, ca și graiul din sudul Moldovei 
dintre Prut şi Carpaţi (singura deosebire e că în Basarabia limitele între 
graiul moldovenesc și cel muntean se prezintă ceva mai la sud decât 
în dreapta Prutului). Nicio izoglosă esenţială nu corespunde liniei 
Prutului: niciuna nu merge de la nord la sud; toate merg de la vest la 
est, tăind linia Prutului de-a curmezișul. 


Am examinat în această privință hărţile sintetice din ALRM. Şi 
rezultatul e următorul: în toate cazurile în care Basarabia constituie o 
zonă lingvistică continuă (sau practic continuă), această zonă întrece 
cu mult granițele Basarabiei, cuprinzând o mare parte din teritoriul 
lingvistic românesc; și, de multe ori, formele respective coincid cu cele 
din limba comună și literară. De cele mai multe ori însă, Basarabia nu 
constituie o singură zonă continuă, ci cel puţin două zone, cu forme 
care se prezintă şi în dreapta Prutului, nefiind deci specifice Basarabiei 
în aceste zone. Şi, în anumite cazuri, formele din sud (munteneşti!) 
se prezintă până şi dincolo de Nistru (unde corespund, probabil, 
unei colonizări din sud ori teritoriului episcopiei Proilavei). Formele 
în acelaşi timp generale (cuprinzând toată Basarabia) şi specifice (cu 
limita la Prut) se constată extrem de rar, şi numai în vocabular. Numai 
aproape specific şi aproape general e pleșcat „chel” (care apare şi în 
Bucovina şi pentru care, în sud, apare și chel); generale, dar nu cu totul 
specifice, sunt lănțuh - lănțug „lanţ” (înregistrat și în Bucovina de 
Nord) şi baistruc „copil din flori” (înregistrat și în Bucovina şi într-un 
punct din Moldova din dreapta Prutului); specifice, dar nu absolut 
generale, sunt grieri „creieri” şi cleioancă „muşama”; cu totul specifice 
şi generale (cel puţin după acest atlas) sunt numai sobor „catedrală” şi 
sărnice „chibrituri”. Şi chiar dacă toate aceste forme şi alte câteva ar fi 
generale și totodată specifice, asemenea elemente n-ar putea asigura 
autonomia graiului basarabean. Cu câteva cleioance, cu câteva sărnice şi 
cu câţiva baistruci nu se face o limbă! 

Graiurile din stânga și din dreapta Prutului n-au evoluat deci în direcții 
diferite, „încă din epoca ţaristă”, dat fiind că și pe la 1940 erau, în 
fond, identice. Prin urmare, teza existenţei unei limbi moldovenești 
diferite de limba română este, atunci când e de bună-credinţă, o iluzie 
şi o greșeală, cel puţin extrem de naivă; iar când e de rea-credinţă, e o 
fraudă ştiinţifică. 

1.4. Dar să admitem că nu e vorba de graiurile populare, ci de limba 
„cultă” — de limba comună (supradialectală) şi literară —, știind 
că nu e just să se compare la același nivel limba cultă din dreapta 
Prutului cu graiurile populare din Basarabia, deşi existența unei limbi 
moldovenești autonome se afirmă tocmai cu privire la aceste graiuri și 
deși genealogia limbilor și dialectelor nu se stabilește pe baza formelor 
lor culte, comune sau literare, care sunt un produs ulterior al unităţilor 
genealogice. În acest sens, e cel puţin ciudat că stagnarea și împilarea 
limbii române („moldoveneşti”) în Basarabia în timpul regimului țarist 
şi dezvoltarea liberă şi organică a aceleiași limbi în dreapta Prutului 
se prezintă ca argumente pentru a susține că ar fi devenit două limbi 
diferite. Dar aceste argumente implică cel puţin faptul că o limbă 
„cultă” (comună și literară) exista deja în Basarabia la data anexării 
acestei părți a Moldovei la imperiul rus. 


Într-adevăr, această limbă exista. Era limba care s-a mai predat în unele 
şcoli, până ce a fost strict interzisă (pe la 1870), şi cea a actelor publice, 
câte s-au mai scris în limba română în primii ani ai ocupaţiei ruseşti; şi 
era limba care s-a citit în slujba religioasă până când -— tot pe la 1870 — 
cărțile româneşti („moldoveneşti”) au fost scoase din biserici şi arse, 
din ordinul arhiepiscopului rus Pavel. Această limbă era limba română 
cultă, în acea variantă a ei care se folosea în Moldova, variantă care 
prezenta, fără îndoială, unele trăsături regionale „moldovenești”, dar 
prezenta în primul rând toate trăsăturile devenite până atunci româneşti 
generale la acest nivel: trăsături proprii tradiției culte moldovenești, 
dar mai ales trăsături la origine „muntenești”, corespunzătoare tradiției 
coresiene, consacrate de Biblia moldo-munteană de la București 
(1688), şi de mult generalizate în limba română scrisă. Și această 
limbă se putea considera și „moldovenească, dat fiind că se folosea în 
Moldova, dar se considera în primul rând românească, adică destinată 
tuturor românilor (pe atunci nimeni nu se gândea că „moldovenesc” 

s-ar putea afla în opoziţie cu „românesc”). Deci nu a „devenit” limbă 
română de abia după 1812, printr-o ulterioară influență muntenească 
și prin adoptarea de neologisme latine și occidentale: deja așa-zisa 
Cazanie a lui Varlaam (1643!), prima carte tipărită în Moldova, se 
intitulează Carte românească de învățătură şi se adresează întregii 
„seminţii românești”; şi numai cu câteva decenii mai târziu, Dosoftei 
numește limba în care scrie exclusiv „limbă rumânească'. 


Să admitem, provizoriu, şi că limba cultă ar fi rămas în Basarabia la 
stadiul de dezvoltare la care ajunsese în 1812. Chiar și în acest caz, 
a susține că, din acest motiv, ar fi devenit, împreună cu graiurile 
populare care-i corespund, altceva decât ceea ce era, adică nu o formă 
sau o variantă a limbii române literare, ci o nouă limbă romanică, în 
rând cu italiana, spaniola etc. (ba chiar și cu... româna!), și că deci 
graiurile identice din stânga și din dreapta Prutului ar ţine de două 
limbi romanice diferite, nu e numai absurd, ci e de-a dreptul ridicol. Şi 
frauda rămâne fraudă; numai că devine încă mai gravă. 


Dar, în realitate, stagnarea limbii culte în Basarabia nici n-a fost totală; și a 
fost mai mult cantitativă — privind numărul vorbitorilor care o cunoşteau 
şi o cultivau — decât „calitativă” ori structurală. Cărţile româneşti tipărite 
în dreapta Prutului au mai circulat mult timp în Basarabia: la început 
liber şi apoi, mai mult sau mai puţin, clandestin; cărți în limba română 
s-au tipărit până destul de târziu şi la Chişinău, mai ales — dar nu exclusiv! 
— pentru uzul bisericesc; intelectualii din cele două părți ale Moldovei 
au rămas cât s-a putut în contact între ei; şi — lucru încă mai important — 
modelul ideal de limbă al scriitorilor şi intelectualilor basarabeni — atât 
al celor rămași în Basarabia, de la Stamati la Mateevici, cât și, fireşte, al 
celor trecuţi „în Țară’, de la Alecu Russo şi Donici până la Hasdeu şi până 
la Stere — a fost totdeauna limba cultă și literară din Principate și apoi din 
România. Şi tocmai un basarabean ca Alecu Russo a scris pagini dintre 
cele mai lucide, mai inteligente și mai cumpătate despre dezvoltarea și 
cultivarea limbii române comune și literare. Ca să nu mai vorbim de 
cât a făcut Hasdeu pentru progresul românismului și pentru afirmarea 
unității limbii românești de pretutindeni. În tot acest timp, nimeni nu se 
îndoia de identitatea limbii „moldovenești” cu limba română; nici măcar 
guvernul rus, deși o numea „moldovenească”; altfel nu s-ar fi îngrijit 
să interzică importul de cărți românești în Basarabia. Tot în epoca 

țaristă, basarabeanul I. Hâncu (Ghinkulov), în gramatica sa publicată la 
Petersburg în 1840, numește limba română „valaho-moldavă” (valacho- 
moldavskij jazyk) şi romynskij jazyk, şi preferă această ultimă denumire, 
pe care o consideră mai cuprinzătoare şi mai adecvată; iar I. Doncev 
îşi intitulează manualul bilingv publicat la Chișinău în 1865 şi destinat 
şcolilor din Basarabia („compusă pentru sholele elementare și IV 
classe gimnasiale”): Cursulu primitivu de limba rumână [cu litere latine!] 
Nacial'nyj kurs rumynskogo jazyka. Limba moldovenească „diferită de 
limba română” e o himeră născocită mult mai târziu, în Transnistria 
sovietică. 


2.1. Dar dacă o limbă moldovenească deosebită de limba română 
nu a existat şi nu există ca rezultat al unui proces „natural” și normal 
în dezvoltarea istorică a limbilor de cultură, nu s-ar putea construi 
artificial o asemenea limbă, tot la nivelul limbii culte şi literare, şi anume 
pe baza graiurilor populare locale? Lingvistica aplicată cunoaște, în 
situații speciale, şi planificarea rapidă a limbilor comune. S-ar putea, 
se înțelege, şi chiar s-a și putut, cu rezultatele pe care le cunoaștem 
cu toții: e tocmai ceea ce s-a întreprins în Transnistria sovietică și 
s-a încercat apoi şi în Basarabia, după a doua ocupaţie rusească, cea 
comunistă. Dar această întreprindere a fost şi rămâne contradictorie 
din punct de vedere rațional, absurdă şi utopică din punct de vedere 
istoric și practic. 


A fost o întreprindere contradictorie fiindcă: a) își propunea să 
elaboreze o nouă limbă „naţională”, adică corespunzătoare identității 
etnice și tradiţiilor poporului „moldovenesc“, dar în acelaşi timp 
deosebită de limba română, și deci necorespunzătoare aceleiaşi 
identități etnice și acelorași tradiții; b) aspira la o limbă „populară” 
(fără neologisme latinești și romanice occidentale, „pe care norodul 
nu le înţelege”), dar în acelaşi timp nepopulară (cu neologisme luate 
din limba rusă ori create ad-hoc, adesea prin procedee neobişnuite 
în limbile romanice sau chiar contrare normelor acestor limbi); 
c) preconiza o limbă strict autohtonă (corespunzătoare graiurilor 
locale) și în același timp exclusivă, ceea ce, cum am văzut, e imposibil, 
dat fiind că graiurile românești din stânga Prutului nu constituie o 
unitate lingvistică omogenă, nici unitate delimitabilă față de graiurile 
din dreapta Prutului. 

Din punct de vedere istoric şi practic, aceeași întreprindere a fost de la 
bun început o absurditate, fiindcă poporul „moldovenesc” nu se afla în 
situaţia specială a unui popor nou”, încă lipsit de limbă comună şi literară: 
dispunea de mult, și la acest nivel, de o limbă proprie; anume de limba 
comună și literară românească. Şi sub regimul sovietic, când au vrut să se 
exprime în limba lor, scriitorii de vază din Republica Moldovenească — 
de la Druţă, Grigore Vieru, Liviu Damian la Matcovschi, Cimpoi, Dabija 
şi atâţia alții — au scris pur şi simplu în limba română cultă și literară, 
deși uneori cu justificabile regionalisme. Au optat deci spontan pentru 
produsul istoric natural, nu pentru surogatul hibrid care li se oferea cu 
atâta insistență. Altfel n-ar fi putut corespunde tradiţiilor autentice ale 
limbii culte și ale graiului popular din Basarabia. 


În sfârșit, întreprinderea sovietică „moldovenistă” a fost utopică, fiindcă 
îşi propunea un scop utopic: acela de a separa „limba moldovenească” 
de limba română. Scop care nu putea fi nicidecum atins. Căci, oricâte 
rusisme ar fi adoptat şi cu oricâte creaţii ad-hoc s-ar fi încărcat, o limbă 
bazată pe graiurile „moldovenești” și care păstra structurile esenţiale 
ale acestora nu putea fi altceva decât o formă a limbii române; o 
formă, fără îndoială, aberantă și hibridă, anacronică şi absurdă, dar 
totuşi formă a limbii române, ba chiar numai a dialectului dacoromân. 
Şi, fireşte, nu putea avea niciun efect asupra poziţiei genealogice a 
graiurilor populare pe care se baza: nu le putea separa de limba română 
şi, cu atât mai puţin, nu le putea transforma în altă limbă romanică. 
Un dialect primar al unei limbi istorice se poate într-adevăr despărți 
printr-un proces de divergență de această limbă și deveni cu timpul 
o altă limbă istorică autonomă. Dar graiurile „moldovenești”, repet, 
nu constituie un dialect primar al limbii române și nici măcar un grai 
autonom în cadrul dialectului dacoromân. 


Toate acestea explică și falimentul total al limbii „moldoveneșşti” 
artificiale în Basarabia. Această limbă a putut fi un timp impusă; dar 
nu s-a putut impune nici în popor, nici între intelectuali. Dimpotrivă: 
după nu mulți ani, a fost înlăturată, nu numai datorită luptei deliberate 
a scriitorilor pentru mijlocul lor firesc de expresie, ci și datorită 
bunului-simţ al vorbitorilor. Şi, de îndată ce limba cultă din Basarabia 
şi-a regăsit făgașul ei natural de dezvoltare, norma ideală care s-a impus 
a fost cea a limbii române comune și literare. În cursul procesului de 

renaţionalizare și de normalizare a limbii culte, care a urmat (și încă 
nu s-a încheiat), întrebarea pe care, implicit, și-au pus-o vorbitorii 
conştienţi de identitatea lor etnică şi culturală în toate cazurile 
îndoielnice a fost: „Cum se spune în limba română?” nu: „Cum ar 
trebui să se spună în limba moldovenească?” Nu „românismele”, ci 
rusismele de formă şi conținut și creațiile ad-hoc au fost (şi continuă 
să fie) eliminate printr-o operaţie constantă de „selecție naturală”, 
De pe urma limbii artificiale rămâne, ca o stafie, numai ideea greșită 
a unei „limbi moldoveneşti” deosebite de limba română, și numai la 
răuvoitori şi la vorbitorii naivi şi contaminaţi de ideologia sovietică. 


2.2. De altfel, utopia „limbii moldovenești” a fost numai manifestarea 
lingvistică a unei întreprinderi mult mai vaste. Într-adevăr, frauda 
ştiinţifică nu s-a mărginit și nu se putea mărgini la limbă. Un neadevăr 
susținut conştient nu poate trăi singur; are nevoie de alte neadevăruri, 
pe care le și implică. 


De la limbă s-a trecut deci la literatură și apoi la toate celelalte forme 
ale culturii. Se ştie la ce aberaţii s-a ajuns cu privire la literatură într-o 
anumită perioadă a „moldovenismului” sovietic. Numai scriitorii 
moldoveni dinainte de 1812 au putut fi acceptaţi fără nicio greutate 
ca scriitori de limbă „moldovenească” (ce-i drept, „veche”) şi deci ca 
reprezentanţi ai tradiţiei literaturii „moldovenești”. Scriitorii români 
din alte regiuni — de la cronicarii munteni la Şcoala Ardeleană și la 
Caragiale, Coșbuc, Arghezi, Goga, Rebreanu etc. — au fost, se înţelege, 
excluşi din această tradiție: ar fi scris în altă limbă (în limba română) 
şi ar fi ținut deci de o literatură „străină” (la Chișinău cărțile românești 
se găseau, când se găseau, numai la librăria de cărți străine). Probleme 
speciale se puneau însă cu privire la scriitorii moldoveni „occidentali” 
de după 1812. Când au încetat moldovenii din dreapta Prutului să fie 
„moldoveni” şi au devenit „români”? În 1812? În 1859, odată cu unirea 
Principatelor? Ori numai cândva după 1859? După soluţia care se 
dădea acestei false probleme, Negruzzi și Alecsandri au fost, alternativ, 
„moldoveni”, „români” şi „moldo-români”; Eminescu și Creangă, cu 
precădere „români; iar scriitorii de mai târziu, exclusiv „români”. Așa 
s-a ajuns să se pretindă că până și Sadoveanu - fiind scriitor „român” — 
ar fi trebuit „tradus” în limba moldovenească. Se spune că Sadoveanu 
ar fi comentat, cu rostirea lui moldavă: 

„Audz mișăii! Si ma traduci pi mini în limba me!” Și, dacă ar fi fost 
coerenţi, susținătorii „limbii moldoveneşti” ar fi trebuit să-i considere 
scriitori de limbă străină şi pe toți prozatorii şi poeţii basarabeni, cel 
puţin până la 1940 — pe Stamati, Russo, Donici, Hasdeu, Mateevici, 
Buzdugan, Stere etc. —, fiindcă şi aceștia au scris toți, şi au vrut să scrie, 
românește, nu „moldovenește”. Cine ar mai fi rămas atunci în literatura 
„moldovenească” propriu-zisă? 


Tot de la limbă s-a trecut la popoare și la identitatea etnică, istorică 
şi culturală a acestora. Dat fiind că limba „moldovenească” trebuia 
să fie altă limbă decât limba română, cu atât mai mult trebuia să fie 
alte limbi dialectele românești sud-dunărene. Şi acestor limbi diferite 
trebuia să le corespundă, ca entități diferite, popoarele care le vorbesc. 
Deci nu o singură limbă romanică orientală, limba română, și un singur 
popor neolatin în Europa dunăreană, ci cinci limbi romanice și, prin 
urmare, cinci popoare neolatine (mai mult sau mai puţin slavizate): 
istroromânii, aromânii, meglenoromânii, „românii” (dacoromânii!) şi 
„moldovenii”. Mai ales „românii” (inclusiv moldovenii „români” din 
dreapta Prutului) ar fi trebuit să devină un popor străin şi chiar un 
popor duşman moldovenilor. Așa, între altele, „ocupanţii români” ar 
fi oprimat cultura naţională a moldovenilor și ar fi impus în Basarabia, 
între 1918 şi 1940, cultura lor străină şi o limbă pe care „norodul nu o 
înțelegea” (poate norodul ucrainean, rus sau găgăuz, că doar norodul 
moldovenesc nu putea să nu-şi înțeleagă limba). S-a ajuns astfel la 
binecunoscuta falsificare a întregii istorii, nu numai culturale, ci și 
politice, a moldovenilor și a tuturor românilor. 


Multe din aceste aberaţii au fost, ce-i drept, retractate sau, cel puţin, 
nuanţate în literatura științifică de nivel superior. Chiar şi utopia 
lingvistică s-a năruit. Dar convingerile nebuloase pe care le produseseră 
la nivelul ideologiei populare naive au persistat și încă mai persistă. 
Utopia trece, efectele rămân. 


2.3. Acțiunea „moldovenistă” sovietică s-a prezentat totdeauna și explicit 
ca având în primul rând un scop politic, în aparenţă, generos şi nobil: 
acela de a afirma și a promova identitatea națională specifică a poporului 
moldovenesc dintre Prut şi Nistru (și de dincolo de Nistru). E adevărat că 
scopul a fost în primul rând, ba chiar exclusiv, politic. Dar de generozitate, 
nobleţe, naţionalitate etc. nu poate fivorba dacă ținem seama de premisele 

reale ale acestei acțiuni şi de sensul în care ea a înțeles identitatea (anume 
ca neidentitate). Identitatea unui popor nu se afirmă negându-i-o şi 
suprimându-i-o. Nu se afirmă identitatea poporului „moldovenesc” din 
stânga Prutului separându-l de tradiţiile sale autentice — reprezentate în 
primul rând de limba pe care o vorbeşte —, desprinzându-l de unitatea 
etnică din care face parte, tăindu-i rădăcinile istorice şi altoindu-l pe 
alt trunchi ori în vid. Aceasta nu e afirmare, ci, dimpotrivă, anulare a 
identității naţionale, istorice și culturale a poporului „moldovenesc”: e 
ceea ce în Republica Moldova se numește, cu un neologism binevenit, 
„mankurtizare”. Și „mankurtizarea” e genocid etnico-cultural. Din punct 
de vedere politic, promovarea unei limbi „moldovenești” deosebite de 
limba română, cu toate urmările pe care le implică, este deci un delict de 
genocid etnico-cultural, delict nu mai puţin grav decât genocidul rasial, 
chiar dacă nu implică eliminarea fizică a vorbitorilor, ci numai anularea 
identităţii și memoriei lor istorice. 


3. Ni se spune însă că, cel puţin pentru o parte din „moldovenișşti”, 
problema limbii nu s-ar mai pune în acești termeni, ci numai ca 
o chestiune de nume: se ştie şi se recunoaşte că limba română și 
limba moldovenească sunt una şi aceeaşi limbă şi se propune numai 
să se numească cu două nume diferite („română” în România, 
„moldovenească” în Republica Moldova). 


Dar şi această versiune „discretă” e lipsită de fundament. Limba 
română n-a fost niciodată numită — și nu se poate numi — „română” sau 
„moldovenească”, fiindcă român, românesc şi moldovean, moldovenesc nu 
sunt termeni de același rang semantic (moldovean, moldovenesc se află la 
nivelul termenilor muntean, oltean, bănăţean, ardelean, maramureșean, 
pe când român, românesc e termen general pentru toată limba română 
istorică și pentru limba română comună și literară); a fost numită cândva, 
mai ales de străini, „moldavă sau valahă”, ceea ce nu e același lucru. Și, în 
lingvistică, „moldovenesc”, cu privire la limbă, se aplică numai unui grai 
(în cadrul dialectului dacoromân) a cărui arie nu coincide cu Moldova 
(deși cuprinde o mare parte din ea); dar limba „moldovenească”, fiind 
identică cu limba română, nu poate fi identică cu acest grai și nu trebuie 
confundată cu el. Pe de altă parte, „moldoveni” nu sunt numai locuitorii 
băştinași din Republica Moldova, ci şi locuitorii Moldovei „mici” din 
dreapta Prutului, şi românii bucovineni; şi aceştia nu numesc limba 

lor comună și literară „moldovenească”, ci „română” sau „românească”. 
Singurul argument care se prezintă în favoarea denumirii duble e că 
aceeași limbă se vorbește în două state diferite. Dar nu e un argument 
valabil. Limba germană nu se numește „austriacă” în Austria şi cea 
engleză nu se numeşte „australiană” în Australia, „statouniteană” (?) în 
Statele Unite etc. Pe lângă aceasta, limba română nu se vorbeşte numai 
în România și în Republica Moldova, ci şi în afara granițelor acestor 
țări, şi ne întrebăm, dacă se admite denumirea dublă, cum ar trebui să se 
numească limba vorbită de românii din Ucraina, din Ungaria, din Serbia, 
din Bulgaria? 


Pe de altă parte, denumirea dublă duce la aceleaşi confuzii ca şi teoria 
celor două limbi diferite și poate implica aceleaşi urmări cât priveşte 
identitatea etnică şi culturală a vorbitorilor. Într-o statistică ucraineană 
publicată în Occident ni se spune că în Ucraina, printre alte minorităţi, 
locuiesc 140.000 de români și 330.000 de moldoveni. „Românii” sunt 
cei din nordul Bucovinei, din ţinutul Herţa și din Rutenia subcarpatică, 
„moldovenii” — cei din nordul şi sudul Basarabiei şi din Transnistria 
ucraineană. Și în regiunea Cernăuţi moldovenii din Boian sunt „români, 
fiindcă vorbesc „limba română”, iar cei din Noua Suliţă sunt „moldoveni', 
fiindcă vorbesc „limba moldovenească”, deși vorbesc cu toţii exact 
aceeași limbă. Tot în presa occidentală citim că în Republica Moldova 
se vorbeşte o limbă „înrudită” cu limba română. Cât de înrudită e, nu 
ni se spune. Ca germana cu persana, ca germana cu engleza, sau cam ca 
germana de la Potsdam cu cea de la Berlin? Şi chiar pe mine m-a întrebat 
cu multă mirare, la Moscova, un profesor universitar, cum de mă puteam 
înțelege cu două studente din Bălți, vorbind ele moldovenește și eu 
româneşte; şi când i-am spus că e aceeaşi limbă, m-a privit cu neîncredere 
şi suspiciune; pe el, la şcoală și la universitate, îl învățaseră altceva. 


Absurdităţile şi aberaţiile sovieto-moldoveniste au ajuns foarte departe 
şi au pătruns foarte adânc în ideologia vulgară din multe țări. Nu e bine 
deci să le mai facem și noi concesii. 


Fragment din comunicarea Latinitatea orientală, prezentată 

la Congresul al V-lea al Filologilor Români, Iaşi — Chişinău, 6-9 iunie 1994 
(Limba Română este Patria mea. Studii. Comunicări. Documente, ediţia a I-a, 
selecţie și prefaţă de Alexandru Bantoș, Chişinău, 2007, p. 26-34) 

Anatol MORARU 
Eugeniu Coșeriu — 
omul care a învins Istoria 


Ca să scrii la modul relevant despre di- 
mensiunea și substanţa operei lui Eugeniu 
Coşeriu, trebuie, cred, să fii cel puţin un 
lingvist de altitudine, un coșerolog înveterat. 
Pe urmă, odată cu recenta apariţie la Editura 
Ştiinţa a volumului Eugeniu Coseriu: vocaţia 
universalităţii, ediţie de Gheorghe Popa, par- 
A.M. - licenţiat în filologie la că sunt și mai puţine de spus despre „lingvis- 
Universitatea de Stat,Alecu tul secolului al XXI-lea”. Nefiind nici lingvist 

Russo' din Bălți (1984); studii j i: îi aa ară Á 
, de talie, nici coşerolog, nu-ți rămâne decât 

de doctorat la Institutul ~ Ă 3 D i 

de Limbă si Literatură al Să redactezi un text de mică întindere în for- 
Academiei de Științea matul unei apologii, pentru că te marchea- 
Republicii Moldova (1986- ză într-un fel anume permanenta forță de 
1989); titular al Catedrei de gravitație, de seducţie a acestui om de aleasă 

literatură română și universală tură telui de stiintă te E 
a Universității băjene Cultură, a muntelui de știință care este Eu- 
(din 1989). Cărti recent geniu Coșeriu. Dar mai ales pentru că este 


publicate: volumul de proză unul dintre puținii români care au reușit să 
scurtă Confidenţa unui loser învingă Istoria. 
(București, 2013); antologia 

de proză scurtă Toţisuntunu Intelectualii români revendică o relaţie speci- 


(laşi, 2013); volumul de proză - ală cu istoria acestui pământ, istorie pe care 
scurtă Punct de vedere (lași px i si DaS 
lași, o califică, de cele mai multe ori, în semantică 

2017); volumul de studii, EnS bră i ` fericită 
articole, cronici Scurtmetraj negativă: sumbră, ingrată, nefericită pentru 
fără final (Chişinău, 2019). destinul românilor. Ne amintim numaidecât 
Membru al Uniunii Scriitorilor de spusa cronicarului: „neam aşezat în calea 
din Republica Moldova (din tuturor răutăților”, de „mi-e ruşine că sunt ro- 
2004), membru al Uniunii A» : sali : 5 
mân” a lui Emil Cioran, de „teroarea istoriei 


Scriitorilor din România (din iii ă 
2012). alui Mircea Eliade etc. 

La rândul său, țăranul român a avut și el un registru de atitudini aparte 
faţă de istorie: când veneau peste el valurile tulburi (războaie, ocupaţii, 
năvăliri, incursiuni, domnii nefericite etc.), se dădea la fund (fugea în 
codri sau în munți), ca apoi să revină și să reia cursul existenţei. În peri- 
oada postbelica a secolului trecut însă, a venit peste el o istorie deose- 
bit de agresivă, cea a comuniștilor, care nu mai cruța pe nimeni, agre- 
sând pe fiecare în parte, idee topită artistic, de exemplu, în volumul II 
al Moromeţilor, unde asistăm la înfrângerea până și a mult înzestratului 
protagonist Ilie Moromete. 


Eugeniu Coșeriu nu a vrut să rămână, oarecum în linia tradiției locului, 
un pacient al istoriei, ci să devină un actor important al ei. El a demon- 
strat că, uneori, marginea/periferia bate centrul și că a reușit să ajungă 
o somitate mondială în domeniul lingvisticii. 


Povestea acestui personaj originar din Mihăilenii Vechi, plasa Râșcani, 
județul Bălti, este demnă de un scenariu de Hollywood. Nu vorbim de 
pigmentele aventuroase ale biografiei, ci de urcușul spectaculos spre 
culmi universale. Ar fi de identificat în această singulară devenire și ex- 
presia setei de carte a înaintaşilor, o latenţă seculară, precum o întâlnim 
în Testamentul lui Arghezi: „Ca să schimbăm, acum, întâia oară/ Sapa-n 
condei și brazda-n călimară/ Bătrânii au adunat, printre plăvani,/ 
Sudoarea muncii sutelor de ani”. 


Coșeriu a valorificat (ca puţini alţii) şansele pe care i le-a oferit desti- 
nul. El și-a dorit de la bun început să devină arhitectul propriei vieţi, a 
unei cariere ştiinţifice de vis și s-a mișcat spre aceste obiective cu mul- 
tă tenacitate, dezvoltându-și înzestrările native, trăind convingerea că 
„poate deveni cineva prin propriile forţe” şi că se poate ridica pe culmi, 
pentru ca „...să spună lumii că vine din Mihăileni”. 


Un prim pas în această direcţie au fost studiile la Liceul „Ion Creangă” 
de la Bălți, unde a avut noroc de profesori foarte buni, care i-au mo- 
delat harul său literar. Publicând poezie, eseu și proză în această pe- 
rioadă, va deveni premiant pe ţară la concursuri de literatură română 
şi geografie. Anume la Liceul din Bălți Coșeriu a decis că se va ocupa 
de studierea în profunzime a limbii, culturii şi istoriei. Apoi va pleca 
la Iași, la Facultatea de Litere și Filosofie a Universităţii „Al. I. Cuza”, 
unde a avut profesori de calibrul lui Iorgu Iordan și George Călinescu 

şi unde a reușit sa se facă remarcat prin neostoita sete de ştiinţă. A ac- 
ceptat (providenţial) o bursă la Universitatea „Sapienza” de la Roma. 
În perioada aflării la studii în Italia (1941-1951) şi-a aprofundat mult 
cunoșştintele în domeniu și a luat două doctorate: unul în litere, la Roma 
şi altul în filosofie, la Milano. Va accepta să traverseze Atlanticul şi să se 
stabilească în exoticul Uruguay, la Montevideo, pentru a deveni direc- 
torul Institutului de Lingvistică. Nu credem că e întâmplător acest joc 
al destinului, or trebuie să ai puterea să-ți asumi părăsirea (i)luminatu- 
lui Occident pentru îndepărtatul continent latinoamerican, fie și atras, 
ca să ficționăm, de rezonanţele vechilor civilizaţii incă, maya, aztecă. 
Subliniem, Coşeriu s-a încumetat să plece la mii de kilometri distanță 
de centrele universitare europene cu faimă, determinat de conştiința/ 
voinţa de a fundamenta, construi, de a se afirma, a se impune. 


În perioada aflării la Montevideo publică volumul Introducere în lingvis- 
tică, ediţie care conţine idei neobișnuite ce atrag atenția corifeilor ling- 
visticii mondiale. În consecință, în 1957, când participa la Primul Con- 
gres Mondial de Lingvistică de la Oslo, i-a fost făcută prima invitaţie de 
a veni la Universitatea din Tübingen, pentru că, așa cum spunea prof. 
Harri Meier, „...noi avem nevoie de dumneavoastră”. Până la urmă, de- 
clinând mai multe oferte de acceptat, Coşeriu a ales să se stabilească 
în 1963 la Universitatea din Tübingen, împlinindu-şi astfel marele său 
vis: „să-i înveţe carte pe nemți”. De aici și până la sfârșitul vieţii se va 
afla într-o continuă ascensiune, expunându-și teoriile ştiinţifice, pro- 
fesând, publicând ediţie după ediţie. S-a bucurat şi de numeroși disci- 
poli, aşezaţi într-o geografie largă: Germania, Spania, Portugalia, Ita- 
lia, Japonia, România și, fireşte, America de Sud. Deosebita-i prestație 
ştiinţifică va fi prețuită de mai multe instituţii de învățământ de pe ma- 
pamond, Eugeniu Coșeriu devenind doctor honoris causa a peste 40 de 
universități. 


Şi în toţi aceşti ani nu a uitat nici o clipă de luturile natale, de Mihăile- 
nii copilăriei, sat pe care-l considera cel mai frumos din Basarabia. 


E adevărat, această fulminantă carieră nu s-ar fi împlinit dacă Eugeniu 
Coșeriu nu ar fi plecat din Romania comunistă. Genialul lingvist se 
gândea cu groază la ce i s-ar fi putut întâmpla: „Dacă aș fi rămas, nu se 
ştie pe unde mi-ar fi oasele. Probabil că dincolo de Nistru pe undeva 
sau chiar la Vorkuta. (...) Așa că (...) am avut norocul de a nu trebui să 

Eugen Co seria 

E vremea rën lor ce ər, 


dor în poper a” dor si-n mire. 


Janstarmul român Elten, 
Rusuk deporta, 
lutul bor fara ył Omare 


Fanlarmut nomin pila Ot fenda 
Bălan în B adaerafia, 
usut Lepora în EIda à 


Voatarmutl român dis > PI Aa 
4alea ĉu Olfenrrta, 

EP A OET 
ZA ndlarmul român» zor 
Ixa Elfu 


4ź pe mia urul, 
97 era Meta nor Adin daf, 
Rutul se porYa, 


A Hae porfaY-o y’ po mama unul 
- 
Pr era Me anAeva po Joa 


Rusal Corfasa JÀ omora, 
L-a o neor? zi po Pa A a d 
; 51 <a ma andera Ain Bral: 


(i gram tra ca oa 2 7 


(a Mio era za Ragi! 


J a an lar mal Pe ma Ea Paa 
Na sut Aporta, 


Ragut Tor umra g? omora, 


Li Ore At în 03 miti ce or, 


Copia textului olograf al poemului „Jandarmul român bătea”, 
trimis pe adresa revistei „Limba Română” 


COSERIU - 100 E 


mă prostituez, pe când cei care au rămas aici au fost puşi în situația asta 
şi acest spălat al creierilor a fost așa de tare, că unii s-au lăsat convingi’. 


Are perfectă dreptate Maestrul, or dacă nu pleca din ţară, ar fi putut 
ajunge undeva la Gherla, Aiud, Pitești, Sighet, Râmnicu Sărat, Craiova, 
în lagărele de muncă de la Canal sau, în cel mai fericit caz, poate un 
simplu bibliotecar, precum marele Blaga. Mai înțelegem că, rămas în 
RSS Moldovenească, ar fi fost impus să demonstreze existența a două 
limbi: română și moldovenească, și nu teoria lingvisticii integrale. 


În acest sens, practic toți oamenii de cultură români, care au devenit 
nume de rezonanţă în secolele XX-XXI, au avut norocul de a pleca din 
România înainte ca ea să devină stalinistă/comunistă: Eugen Ionescu, 
Emil Cioran, Constantin Brâncuși, Mircea Eliade, Vintila Horia, Eu- 
geniu Coșeriu etc. Fiind în afara României, aceștia au putut schimba 
raportul/relaţia cu istoria, vindecându-se de complexul inferiorităţii 
al unei culturi ce se alimenta din combustia modelelor occidentale. 
Eliade vorbea cu o anumită supărare despre extraordinara capacitate 
a oamenilor de cultură/intelectualilor români de a asimila, valorifica 
modelele străine și de a construi opere care să le semene, dar care nu au 
forţa de a produce, la rândul lor, mode/modele revelatorii, destinate 
uzului european. Nu știu dacă nu simplificăm prea tare lucrurile, dar 
credem că tocmai cei listaţi mai sus au produs mișcarea inversă. Euge- 
niu Coseriu i-a învăţat pe nemți (și nu numai) ce este lingvistica inte- 
grală. Eugen Ionescu (împreuna cu Samuel Beckett și Arthur Adamov) 
i-a învăţat pe francezi ce este teatrul absurdului. Brâncuşi le-a arătat 
francezilor şi americanilor ce înseamnă sculptura modernă. Eliade le-a 
explicat nu doar europenilor cum este istoria religiilor mondiale. Cio- 
ran le-a sugerat cum e natura scepticului. 


Eugeniu Coșeriu a ştiut să răspundă mai multor provocări majore, să 
depăşească destule obstacole și dificultăţi, care pe alții i-ar fi desființat, 
tocmai pentru că a vrut să învingă Istoria. Şi a făcut-o. 

loan-Aurel POP 


„Latina este matricea italienei, 
românei, francezei și spaniolei” 


rector al 
Bolyai” din 


„AP — preşedintele 
Academiei Române, profesor și 


Universităţii Babeș- 
Cluj-Napoca. Autor 


și coautor a peste 80 de cărți, 
tratate şi manuale și a peste 
700 de studii şi articole, mai 


recente fi 
moderne 


ind Istoria României 
2019); De la romani 


la români. Pledoarie pentru 
latinitate (2019); Istoria ilustrată 
a românilor pentru tineri (2018); 
Istoria, adevărul și miturile 
(2018). Doctor honoris causa 

al 10 universități din ţară și de 


peste hota 


străine, i 


Academia 
din Man 


i Ya) 


Europeană de Şti 
de la Salzburg (Austria), 


re. Membru al unor 


academii și societăţi savante 


ntre care Academia 
ntă și Artă 


Naţională Virgiliană 
tova (Italia), Ateneo 


Veneto din Veneţia (Italia), 
Academia Europeană de 
tiințe, Arte și Litere din Paris 


Franța) ș.a. 


Eugeniu Coșeriu a dovedit, pe fondul unor 
controverse, în urmă cu decenii bune, că au 
existat învăţaţi care au inclus româna între 
limbile romanice încă din secolul al XVI-lea. 


Gilbert Genebrard, cu numele latinizat Ge- 
nebrardus sau Genibrardus (cca. 1537-1597), 
învățat benedictin din Auvergne, profesor 
la College Royal din Paris, mare erudit, în 
cartea sa Cosmographia, dedicată originii şi 
diversităţii limbilor (publicată în 1580), con- 
stată: „Ebraica este limba originară a omeni- 
rii”, iar „latina <este matricea> italienei, ro- 
mânei, francezei și spaniolei” (Latina Italicae, 
Valachicae, Gallicae & Hispanicae)". El trebuie 
să fi deținut informațiile despre limba română 
din lucrările unor umaniști italieni şi din cos- 
mografiile de epocă; chiar și așa, Genebrand 
conferă un nou sens, prin enumerarea pe care 
o face, informaţiilor respective”. 


Andrés de Poza sau, în grafia epocii sale, Poga 
(cca. 1530-1595), avocat din Bilbao, profe- 
sor de navigaţie la San Sebastian, în lucrarea 
sa Despre antica limbă, populaţiile și diviziunile 
teritoriale ale Spaniilor... (De la antigua lengua, 
poblaciones, y comarcas de las Españas ...), 
Bilbao, 1587, scrie: „Din limba latină au re- 
zultat limbile naționale care acum se folosesc 

în Italia, Spania, Franţa şi Ţara Românească” (De la lengua latina han 
resultado las generales che agora se usan en Italia, España, Francia y Vva- 
lachiaY. După textul spaniol, în lucrarea lui Poza urmează un fel de 
rezumat în latină, unde se spune că romanii şi-au impus limba lor în 
întreg cuprinsul Imperiului, cu excepţia Greciei și a Cantabriei: „Ast- 
fel valahii, zişi aşa de la comandantul militar Flaccus, avându-i acum 
la miazănoapte pe ruteni şi Dunărea la miazăzi, păstrează până acum 
evidente mărturii ale limbii latine, deși aşa de schimbată încât cu di- 
ficultate un italic l-ar înțelege pe un valah” (Sic Vvalacchi a Flacco Ro- 
mani exercitlus] duce sic dicti nunc Rutheniam habentles] a Septentrione 
et Danubium a Meridie, Latinae adhuc linguae vestigia habent manifesta 
etsi tam immutata ut cum difficultate Italus Vvalacchum intelligat”)*. 


La ambii autori de mai sus, româna apare ca limbă romanică de sine 
stătătoare, alături de italiană, spaniolă şi franceză şi nu doar ca o for- 
mă a romanicei care să poată fi explicată prin alta. Sunt primele tex- 
te cunoscute în care i se recunoaște românei această poziție. Româna 
este plasată de Poza între „limbile naţionale” sau principale (lengua 
general), şi nu între cele derivate (locale). Originea latină a românei, 
ca şi asemănarea cu italiana, erau demult cunoscute autorilor italieni, 
umaniștilor din Peninsulă, dar, tot datorită lor, româna apărea și ca o 
formă aberantă a italieneis. 


Elveţianul Conrad Gesner (1516-1565), în lucrarea sa „Mithridates. 
Despre diferenţele dintre limbi ..” (Mithridates. De differentiis lingu- 
arum... ), afirmă că doar trei limbi romanice sunt de sine stătătoare, 
anume Italica, Hispanica şi Gallica (adică italiana, spaniola și franceza). 
Despre română spune că „este tot grai romanic (după cum atestă Enea 
Silvio Piccolomini, papa Pius al II-lea), dar în mare parte schimbat și 
greu inteligibil pentru un om italic” (Valachis etiam Romanus est sermo 
(ut Aen. Pius refert), sed magna ex parte mutatus et homini Italico vix in- 
telligibis)“. Prin urmare, la Gesner, româna este o limbă romanică, dar 
derivată din italiană, şi nu o limbă de sine stătătoare. 


Abia francezul Claude Duret (1570-1611), în lucrarea apărută postum 
Tezaurul istoriei limbilor... (Tresor de l'Histoire des Langues...), traduce în 
franceză pasajul citat din Genebrard, plasând astfel şi româna alături 
de italiană, spaniolă și franceză”. 

Tot alături de italiană, spaniolă şi franceză apare româna în poezia Zlat- 
na, a germanului Martin Opitz (1597-1639), profesor, pentru un timp, 
la Alba Iulia: „Și totuși, limba voastră până-astăzi s-a păstrat/ Întreagă 
și curată, ce-i lucru de mirat!/ Italia e astfel departe de tulpină,/ Pre- 
cum sunt și Hispania şi Gallia vecină; / Pe cât de vag acestea cu Roma 
se unesc,/ Pe-atât de mult unit e poporul românesc” (Doch ewre (der 
Römer) Sprache bleibt noch hier auff diesen Tag,/ Darob man sich gewiss 
gar billich wurdern mag./ Italien hat selbst nicht viel von seinem alten/ In- 
gleichen Spanien und Gallia behalten:/ Wie wenig diese nun den Römern 
ehnlich sein,/ So nahe sind verwandt Walachisch und Latein)’. După cum 
se vede, Opitz spune în aceste versuri că româna este mai apropiată de 
latină decât italiana, franceza și spaniola. 


La rândul său, la 1671, englezul Stephen Skinner (1623-1667), în Etimolo- 
giile limbii engleze (Etymologicon Linguae Anglicanae), arăta că, din „mama 
latină” (matrix Latina), derivau „italiana, spaniola, franceza și româna” 
(Italica, Hispanica, Gallica et Vallachica)?. Aceste patru limbi sunt numite, 
în „Prefaţa către cititor” (Prefatio ad Lectorem), „fiice” (filiae), „viţe”/ „ra- 


muri” (traduces) sau „derivate” (derivatae) ale „mamei latine”. 


Tot la 1671, suedezul Georg Stiernhielm (1598-1672), în prefața, in- 
titulată „Despre originea limbilor” (De linguarum origine), a ediţiei şi 
traducerii sale din Ulfilas (episcopul got), enumeră şi româna printre 
limbile romanice. El cunoaște „șapte limbi noi” (septem linguae novae) 
care îşi au originea în latină și care sunt: „italiana, spaniola, franceza, 
retoromana, catalana, sarda şi româna” (Italica, Hispanica, Gallica, Rha- 
etica, Sardica, Sardica vulgaris et Walachica)". Pentru fiecare, autorul dă 
câte un Tatăl nostru ca mostră de limbă. După Stiernhielm se conduce 
şi Georgius-Caspar Kirchmajer 1635-1700), care enumeră, în studiul 
„Despre limba cea mai veche a Europei, celtica şi gotica” (De lingua ve- 
tustissima Europae Celtica et Gothica), Wittenberg, 1686, aceleaşi limbi 
romanice”, dar menționează sarda doar o dată (la predecesorul său, 
catalana apărea cu numele de sardă, iar sarda propriu-zisă cu numele 
de sardă populară)”. 


Germanul Andreas Miiller (1630-1694), în culegerea sa de variante ale 
Tatălui nostru (Oratio orationum ... = Cuvântarea cuvântărilor...), publi- 
cată sub numele de Thomas Liideken, la 1680, include și româna între 
„mlădiţele” sau „fiicele” (propagines) latinei”. Textul Tatălui nostru româ- 

nesc se află, la acest autor, printre versiunile latino-romanice, împreună 
cu cele în latină, franceză, italiană, friulană, retoromană, spaniolă, cata- 
lană sau „sarda vorbită ca în oraşe” (Sardica ut in oppidis loquuntur), sar- 
dă sau „sarda ca la sate” (Sardica ut in pagis) şi portugheză, şi anume pe 
ultimul loc în această serie, după versio Berriensis (o formă a provensalei.) 
care lipseşte. Andreas Müller este printre puţinii autori vest-europeni care 
recunosc și afirmă latinitatea românei în secolul al XVII-lea. El o face nu 
doar tacit, ci şi direct. În clasificarea limbilor europene (fără să facă vreo 
deosebire între limbile naţionale şi dialecte), el distinge o grupă romani- 
că („Latina şi mlădițele sau fiicele descendente din ea” = Latina ejusque 
propagines aut filiae descendentes): „latina, franceza, italiana, friulana, reto- 
romana, spaniola, catalana'S, sarda', portugheza, basca, provensala și ro- 
mâna” (Latina, Gallica, Italica, Forojuliana, Rhaetica, Hispanica, Sardica ut 
in oppidis, Sardica ut in pagis, Lusitanica, Bascajna, Berriensis şi Valachica)". 
Basca e pusă aici greșit, probabil din raţiuni geografice'*. De altminteri, 
Miller mai face o eroare, perpetuată, în anumite medii până azi: are două 
versiuni românești de Tatăl nostru (unul preluat dintr-o sursă, iar altul din 
alta), iar pe al doilea îl numește velș (din Wales). Este clar că autorul nu 
cunoştea nici româna și nici velşa și că va fi notat pentru al doilea text 
prescurtarea Wal., care provenea de la Wallica (adică versiunea velșă) și 
nu de la Wallachica (după cum a arătat, încă în 1980, Eugen Coșeriu). În 
ciuda acestei clarificări, mai sunt și azi autori care încearcă să ne convingă, 
în mod aberant, că velșii vorbeau/ vorbesc ... românește. 


Prin astfel de contribuţii fundamentale, Eugen Coșeriu este și un is- 
toric al limbii române. El a reușit să spulbere cu dovezi zdrobitoare 
aserțiunea privind latinizarea sau relatinizarea limbii române în Epoca 
Modernă, mai ales secolul al XVIII-lea, în urma acţiunii Școlii Ardele- 
ne. De asemenea, prin mărturiile privitoare la plasarea limbii române 
între limbile romanice de către lumea savantă europeană, încă din se- 
colul al XVI-lea, devin caduce toate încercările de catalogare a limbii 
române ca „limbă balcanică”, începute încă din perioada mișcării de 
emancipare naţională a românilor din Transilvania. Savantul Eugen 
Coșeriu a jucat un rol decisiv și în semnalarea vechilor variante ale 
rugăciunii Tatăl nostru în româneşte, unele dintre ele scrise, încă din 
secolele modernităţii timpurii, cu litere latine. Cu astfel de contribuții, 
basarabeanul și europeanul Eugen Coșeriu se înscrie în rândul celor 
mai mari lingviști români din toate timpurile. 

Emma TĂMÂIANU-MORITA 

Câteva observaţii privind articularea 
relaţiilor semnice evocative 

în textele pluri-semiotice 


1. Consideraţii introductive 


Contribuţia de faţă se situează în prelungirea 
tematicii discutate într-un articol anterior din 
revista „Limba Română” (Tămâianu-Morita 
2020), la care trimitem cititorul atât pentru 


o preliminară plasare în context a analizelor 
textuale pe care le vom întreprinde aici, cât şi 


E.T.-M. — profesor dr, i mo 
$ pentru rememorarea unor referințe bibliogra- 


Universitatea Kindai (Japonia). 
Între 1990 și 2009 şi-a fice mai extinse la opera coşeriană, relevante 
desfăşurat activitatea în cadrul pentru problematica relaţiilor semnice evoca- 

Colectivului de lingvistică 
nerală și semiotică al 
Universităţii Babeș-Bolyai, Cluj- 
Napoca, iar între 2009 și 2016 — 
la Universitatea Akita Japonia). funcţionării relațiilor semnice evocative!, care, 


Domenii principale de împreună cu funcţiile biihleriene ale semnu- 


cercetare: lingvistica textului de pda : 
iu.  luiîn discurs aşa cum au fost ele reinterpretate 
orientare integralistă, tipologie z 


textuală, lingvistică contrastivă, de Coseriu?, reprezintă vectori în construcția 
gramatica funcțională. sensului textual. În calitate de procedee textu- 


Printre cele mai importante 3] constitutive, relațiile evocative pot opera şi 
volume: Fundamentele tipologiei j ? 


textuale. O abordare în lumina asupra unor unități non-lingvistice, fapt care 
lingvisticii integrale (2001); permite o analiză conceptual-unitară a texte- 

~ Integralismulînlingvstica Jor exclusiv verbale şi a acelor texte pluri-se- 
japoneză. Dimensiuni — impact — 
perspective (2002). Participan 
la numeroase întruniri ştiinţifice non-verbale. 
internaţionale în Germania, 
Italia, Franţa, Spania, Japonia, Pentru a facilita identificarea diferitelor tipuri 


tive în cadrul lingvisticii integrale a textului. 


D D 


Ne vom focaliza şi de data aceasta asupra 


miotice care combină unități verbale și unități 


c 


Cehia, Belgia, Elveția. de relații semnice în cursul analizei, vom face 

referire la ele (și) prin indicarea numărului categoriei şi sub-categoriei, 
în forma în care apar în clasificarea reorganizată din Coseriu (1981: 
68-101 şi 1987: 25-29): 


I. Relaţiile cu alte semne: 
(1) relații materiale și semantice cu semne izolate; 
(2) relaţii cu grupe sau categorii de semne; 
(3) relaţii cu întregi sisteme de semne. 


II. Relaţiile cu semne din alte texte: 
(1) discursul repetat; 
(2 ) relaţia cu secvenţe textuale celebre (dictoane, maxime, formule 
etc... 


III. Relaţiile între semne şi „lucruri”: 
(1) imitarea prin substanța semnului; 
(2) imitarea prin forma semnului. 


IV. Relaţiile între semne și „cunoașterea lucrurilor” (interpretarea lu- 
mii în fiecare cultură, i.e. valorile simbolice sau asociative atribuite 
în fiecare cultură obiectelor designate). 


V. Circumstanţierile (entornos, „cadrele”)*. 


2. Articularea relațiilor semnice de diferite tipuri — 
strategie textual-constitutivă 


În calitate de procedee pentru construcția sensului, relaţiile semnice 
nu sunt pur și simplu adiționate linear în constituţia textului. Există, 
fără îndoială, şi această posibilitate, dar ea se cuvine tratată drept cazul 
cel mai simplu al unui fenomen în esență multi-dimensional, şi anume 
articularea diverselor tipuri de relaţii într-un asamblaj pe multiple pali- 
ere, în care o funcție dominantă se poate realiza prin intermediul altei / 
altor funcţii. Cu alte cuvinte, o relaţie evocativă poate să devină la 
rândul ei modalitate de expresie pentru o altă relaţie evocativă, 
supraordonată funcţional. 


Ne propunem să ilustrăm această teză prin analiza câtorva texte pluri- 
semiotice, care conțin o componentă verbală și o componentă imagis- 
tică. 

Primul exemplu la care ne vom referi este logoul „Hakone Ekiden” 
(Figura 1), creat în 2005 de Jun'ichi Nunomura pentru o populară 
emisiune a postului Nippon TV, dedicată transmisiunii în direct a 
cursei de ştafetă (jp. ekiden) care are loc în fiecare an în timpul săr- 
bătorii naţionale ocazionate de Anul Nou, în datele de 2-3 ianuarie. 
Evenimentul reunește 21 de echipe universitare de alergare pe distanță 
lungă din zona Kant5 (jumătatea nordică a Japoniei, cu prefecturile 
Tokyo, Saitama, Chiba etc.) într-un parcurs ce acoperă o distanţă to- 
tală de 217,1 km pe Drumul Naţional Nr. 1. Acesta urmează în linii 
mari localizarea, pe coasta Oceanului Pacific, a drumului principal care 
unea Edo (Tokyo) cu Osaka în Epoca Edo:. Traseul este divizat în 10 
secțiuni, astfel încât fiecare alergător acoperă o distanță de aproximativ 
21-22 km. Prima zi a competiţiei are startul în Tokyo şi finișul pe malul 
lacului Ashinoko$, în localitatea Hakone din apropierea Muntelui Fuji, 
iar ziua a doua reface traseul în sens invers. Premiile pe echipe se acor- 
dă atât pentru cel mai bun timp total, cât şi pentru cel mai bun timp pe 
etapă zilnică. De asemenea, alergătorii care marchează un nou record 
pe secțiune sunt premiaţi și individual. Ei au şansa de a atrage atenția 
unor companii japoneze importante care deţin echipe de atletism sau 
sponsorizează competiţii sportive, asigurându-și astfel și avantaje ul- 
terioare în cariera profesională, după absolvirea studiilor universitare. 


Elementele de fundal descrise mai sus schițează conținutul cunoașterii 
extralingvistice organizate în mai multe tipuri de entornos fără de 
care interpretarea mini-textului reprezentat de logo este imposibilă. 
Este vorba nu doar despre contextele fizic, empiric și ocazional ale 
competiţiei urmărite în timp real de public fie la fața locului, fie mediat 
de transmisiunea TV, ci şi despre contextele istoric şi cultural. Acestea 
din urmă surprind îndelungata tradiţie a cursei Hakone Ekiden, deve- 
nită o componentă de nelipsit a celebrărilor Noului An în Japonia și 
așteptată cu nerăbdare atât de echipele participante, cât şi de publicul 
larg, respectiv valorile simbolice asociate evenimentului — solidaritate, 
spirit de echipă, concentrarea tuturor eforturilor individuale înspre un 
ţel comun - manifestate ca o declaraţie de bun augur în consonanță cu 
spiritul momentului calendaristic festiv. 


Figura 1 reproduce două variante ale respectivului logo: una din 2018, 
cu un subtitlu în japoneză indicând numărul ediţiei (a 94-a), iar a doua 

Figura 1. Logo „Hakone Ekiden” (Nippon TV, ver. 2018, respectiv 2020) 
(Sursa: https://www.ntv.co.jp/hakone/) 


din 2020, anul rotund care ar fi trebuit să marcheze Jocurile Olimpice 
de la Tokyo, ulterior amânate din cauza pandemiei Covid-19. Relația 
semnică evocativă dominantă în acest text este imitarea designatului 
prin substanța grafică a semnului (categoria III [1]), cu două instanţieri. 


Notăm în primul rând relaţia evocativă realizată prin intermediul li- 
terei „A din cuvântul Hakone, modificată în așa fel încât să imite 
Muntele Fuji cu vârful acoperit de zăpadă. Baza prelungită spre dreap- 
ta configurează o traiectorie lineară ce sugerează drumul spre 'Tokyo 
(în reprezentările cartografice convenționale, axa orizontală corespun- 
de direcției Vest-Est, cu orașul Tokyo situat în direcţie estică față de 
Muntele Fuji)”. Această relaţie iconică nu este însă una directă, cum 
ar fi o imitare fotografică a designatelor — aici Muntele Fuji și drumul 
spre Tokyo. Avem a face cu un icon diagramatic care imită, de fapt, 
nu Muntele Fuji sau Drumul Naţional Nr. 1 / Tokaido în calitate de 
realități fizice, ci forma convenţională a vestitului munte în iposta- 
za sa înzăpezită, aşa cum a fost ea creată şi diseminată prin stampele 
ukiyoe din Epoca Edo, respectiv traiectoria estică la capătul căreia se 
află Tokyo / Edo în reprezentările cartografice convenţionale. Cu alte 
cuvinte, relația imitativă se realizează ca atare numai în virtutea unei 
alte relații evocative, subordonate, din categoria V, şi anume evocarea 
contextului cultural. 


A doua instanţiere este relația evocativă realizată prin intermediul 
formei circulare şi a culorii roşu-vermillion ale literei „O” din cuvân- 
tul Hakone, pe fundal alb, aflate în raport de similaritate cu drapelul 
naţional japonez. Şi aici, evocarea prin substanţa grafică a semnului 

se actualizează în mod mediat de cunoaşterea unor valori asociative 
ale designatului, pe un dublu palier: steagul însuși este un artefact cu 
funcţie simbolică pentru unitatea Japoniei şi el conţine ca element 
central reprezentarea solară legată de miturile de etno-geneză. Aceste 
valori, care actualizează o relație semnică de evocare a „cunoaşterii lucru- 
rilor” (categoria IV), sunt absorbite în logo-ul Hakone Ekiden şi puse la 
lucru în slujba relației primare, de imitare a designatului prin substanța 
semnului, pentru a accentua și extinde valorile inițial atribuite cursei 
de ștafetă de către spectatorul contemporan în virtutea cunoașterii 
contextelor fizic, empiric şi ocazional, în care se desfăşoară competiția 
sportivă. 


3. Revitalizarea funcțională a relațiilor semnice etiolate 


Evocarea drapelului japonez prin substanța grafică a literei „O” sau a 
cifrei zero (ca în varianta din 2020 a logoului Hakone Ekiden) este un 
procedeu atât de frecvent întâlnit în texte cu funcție publicitară încât 
am putea spune că a devenit un loc comun, stereotip, cu funcţionalitate 
redusă şi efect de sens etiolat. Combinarea / articularea cu alte relaţii 
semnice poate însă genera o revitalizare creativă a respectivului proce- 
deu. 


Un exemplu este logoul „Exploration Japon” (Figura 2) al unui pro- 
gram gestionat de Ambasada Franţei în Japonia, care sprijină financi- 
ar vizitele cercetătorilor francezi în Japonia, dedicate unor proiecte în 
colaborare. Logoul prezintă relația evocativă de imitare prin substanța 
semnului, prin aceea că forma și culoarea literei „O” din numele 
țării care face obiectul cercetării/ deplasării evocă drapelul japonez. 


EXPLORATION 
JAPON 


Figura 2. Logo „Exploration Japon” 
(Program de granturi al Ambasadei Franţei în Japonia) 
(Sursa:https://jp.ambafrance.org/Lancement-de-l-edition-2020-du-programme- 
Exploration-Japon) 

Drapelul apare însă ca fiind supus scrutinului cu ajutorul unei lupe. 
Prin aceasta, relația primă este integrată/subordonată iconului meta- 
foric pentru ideea de explorare în detaliu a obiectului de studiu expri- 
mat de diagrama lupei. Combinația inedită are drept consecinţă revi- 
gorarea textual-semantică a procedeului prim, stereotipic. 


Același tip de procedeu iconic prin grafia literei „O” se realizează în 
mesajul public din Figura 3, afişat pe un grupaj de patru panouri elec- 
tronice în holul de sosiri al Aeroportului Internaţional Chūbu din 
Nagoya, unde l-am aflat şi noi în martie 2012. La un an de la devastato- 
rul cutremur şi tsunami (11 martie 2011) care au cauzat și explozia re- 


Figura 3. Mesaj de solidaritate cu victimele cutremurului din 2011 
(panou electronic în Aeroportul Internaţional Chiibu, Nagoya) 
(foto E.T.-M., Nagoya, 9 mar. 2012) 


actorului Centralei Nucleare Nr. 1 din Fukushima, textul transmite un 
mesaj de solidaritate cu victimele triplului dezastru, prin ideea de con- 
jugare a tuturor eforturilor individuale înspre realizarea ţelului comun 
de reconstrucţie a zonelor afectate (engl. „One for All, All for Japan” 
- „Unul pentru Toţi, Toţi pentru Japonia”, cu aceeaşi expresie în japo- 
neză notată cu caractere de mici dimensiuni între cele două linii ale 
expresiei în engleză). Aici, imitarea drapelului naţional prin substanța 
literei „O” din cuvântul One este revitalizată funcțional prin plasa- 
rea în paralelism cu iconicitatea literei „J” din cuvântul Japan, a cărei 
substanță este modificată în așa fel încât să coincidă cu harta Japoniei, 
cunoscută receptorului din contextul cultural. Revitalizarea relaţiei 
semnice iconice prime prin reinstituirea unui efect de noutate, astfel 
încât ea să producă privitorului impactul preconizat, se realizează aici 
în virtutea unei relații materiale cu un alt semn individual din acelaşi text 
(categoria I [1]). 

Exemplele de până acum pun în lumină în special relaţia de imita- 
re a designatului prin substanța semnului. Suplimentar, vom aduce 
în finalul secțiunii de față şi o ilustrare a relaţiei semnice de imita- 
re a designatului prin forma semnului. Vom întregi astfel imaginea 
aplicabilității pe care modelul propus iniţial de Coseriu pentru relaţiile 
semnice în material lingvistic o are și pentru aria, mai extinsă, a analizei 
textelor pluri-semiotice. 


În posterul unei 
expoziții londoneze 
despre podurile peste 
fluviul Tamisa (Figura 
4), cuvântul englezesc 
„BRIDGE” (pod) este 
inserat în fotografia 
aeriană a Tamisei în 
poziție similară unui 
pod. Aici relaţia imi- 
tativă nu se realizea- 
ză prin modificarea 
substanţei grafice 
(forma, dimensiunea 
relativă sau culoarea 
literelor), ci prin mo- 


amous crossings 


Views of London's f 


dul de poziționare 27 sune 2 November 


PREE ENTAY 


a cuvântului în 
compoziția spațială 
de ansamblu a poste- 
rului. La o privire 


atentă, putem totuşi Figura 4. Poster expoziție „Views of London's 


identifica şi aici o famous crossings”, Museum of London 
relație de imitare prin (foto E.T.-M., Londra, 25 aug. 2014) 


substanța semnului, 

subordonată însă ce- 

lei de mai sus şi identificabilă numai în conjuncţie cu aceasta: aparența 
tridimensională și textura literelor sugerează un grupaj de blocuri de 
piatră — posibil material de construcție pentru poduri în general, inclu- 
siv cele peste Tamisa. 

4. Articularea relațiilor semnice evocative — 
argument pentru autonomia planului textual 


Examinarea configurației de relații semnice evocative în textele auten- 
tice aduce și o confirmare a autonomiei funcționale a planului textual 
ca plan de construcţie a sensului, ireductibil la semnificate și designate 
(mai larg spus, ireductibil la unităţile de expresie textual-constitutive). 
Unul dintre argumentele oferite de Coşeriu pentru autonomia planu- 
lui textual’ este faptul că un text poate fi constituit utilizând semne din 
mai multe limbi și — desigur, adăugăm noi - combinând unităţi din di- 
verse sisteme semiotice, aşa cum sunt exemplele discutate aici. Această 
idee nu trebuie înțeleasă ca simplă adiţionare mecanică, la suprafața 
materială a textului, a unor unităţi de natură şi provenienţă diversă, ci 
ca o autentică articulare funcțională a acestor unități prin procedeele 
textual-constitutive la care sunt supuse’. 


Exemplul din Figura S reprezintă logoul declaraţiei privind respectarea 
standardelor ecologice la Hotelul Nikko Kansai Airport. Aeroportul 
Internaţional Kansai, inaugurat în 1994, este situat pe o insulă artificială 
construită în Golful Osaka - insula la care face referire expresia „ECO 
Island”, identificabilă de către receptor / clientul hotelului în virtutea 
cunoașterii contextelor empiric și cultural. Expresia japoneză plasată 
sub cea englezească este alcătuită din trei sub-unități: eko (< engl. eco-, 
notat în katakana) + ai (notat în kanji [caracter chinezesc], cuvânt cu 
semnificatul aprox. «iubire» ) + rando (< engl. land, adaptat fonetic şi 
notat în katakana). Se observă că expresia creată prin această combinaţie 
inedită în japoneză, semnificând literal «insula care iubeşte eco[logia] >, 
are aceeași pronunție cu expresia englezească „ECO Island”, generând 
astfel, împreună cu ea, o relație de evocare a designatului prin substanța 
fonetică a semnului textual bilingv nou-creat. 


Figura $. Logoul declarației privind standardele ecologice 
la Hotelul Nikko Kansai Airport (foto E.T.-M., Osaka, 8 dec. 2014) 

Ilustrările aduse în prezenta contribuţie, în prelungirea argumentaţiei 
întreprinse în Tămâianu-Morita (2020), au avut menirea de a susține 
afirmaţia că lingvistica integrală a textului oferă un cadru conceptual 
comprehensiv și flexibil, capabil să trateze coerent nu doar textele pur 
lingvistice, ci şi textele pluri-semiotice, cu condiţia ca acestea din urmă 
să aibă o componentă verbală ce configurează axa principală a procesu- 
lui de construcție a sensului textual. În acest context, o atenţie specială 
se cuvine acordată modalităților de articulare a mai multor (tipuri de) 
relaţii semnice evocative, acest fenomen reprezentând una din strate- 
giile expresive ce atestă ceea ce Coșeriu numește articularea sensului 
(die Gliederung des Sinns) în textele reale — textele individuale autenti- 
ce considerate în integralitatea și unitatea lor funcțională. 


Note || `V. Coseriu (1971/1977: 201-202, 1981: 68-102, 1987: 
25-29). În lucrarea noastră anterioară (Tămâianu-Morita 
2020), a se vedea în special secţiunea 2.2., p. 57-60. 
2V, Coseriu (1981: 53-56, 65-68). 

3 Categoria III înlocuieşte „relația imediată (materială) cu 
lumea extralingvistică”, în accepţia de reproducere şi re- 
prezentare directă (funcţionare „iconică” sau „imitativă”) 
din Coseriu (1971/1977: 202). 

+V. clasificarea detaliată din Coseriu (1955-56/1962: 
310-319 şi 1981: 93-106). 

Drumul numit TOkaid6. Epoca Edo (aprox. 1603-1868) 
este perioada istorică în care s-au pus bazele organizării ad- 
ministrative a Japoniei de astăzi, perioadă cunoscută de ase- 
menea pentru maxima înflorire a meșteșugurilor și artelor 
tradiționale pe care nu doar străinii, ci şi japonezii înșiși le 
consideră prototipice pentru identitatea japoneză (devenite, 
fără îndoială, şi imagini stereotipice ale Japoniei „de altădată”). 
“În Epoca Edo, pe drumul Tõkaidð, în zona lacului Ashi- 
noko se afla unul dintre cele mai importante şi temute 
posturi de pază la hotar, Hakone sekisho. Traversarea lui 
necesita, fireşte, un înscris oficial cu permisiunea de liberă 
trecere, traficul de arme şi persoane fiind strict controlat, 
întrucât postul juca un rol decisiv în sistemul de apărare 
al orașului Edo, sediul shogunatului. Locaţia postului de 
pază era justificată și de caracteristicile geografice ale zo- 
nei, care cuprinde porţiunea de drum cu cea mai mare 
diferență de altitudine, astfel încât călătorul din Epoca 
Edo, ca şi atletul universitar din zilele noastre, era sortit 

să ajungă acolo într-o stare de maximă epuizare. Secţiunea respectivă a cursei Hakone 
ekiden, cu aproximativ 17km în urcare continuă și abruptă de la altitudinea până atunci 
cvasi-constantă de 10m peste nivelul mării până la punctul maxim de 874m, aduce şi cel 
mai mare prestigiu alergătorului capabil să atingă un nou timp record. 

” În subsidiar fie spus, această relație nu s-ar fi putut realiza cu aceeași eleganță în cazul 
cuvântului Hakone în japoneză, întrucât cele două caractere chinezești din grafia origi- 
nală (Îi ji) nu se lasă uşor modificate iconic într-o manieră analogă. Este, credem, mo- 
tivul pentru care designerul a ales să utilizeze grafia în alfabet. A devenit astfel inevitabil 


ca întreaga sintagmă, inclusiv cuvântul ekiden, să fie notată alfabetic, fapt neobișnuit în 
cazul textelor care nu se adresează explicit unui public străin. 

8V. Coseriu (1973, Ch. 10 şi 1981: 37-40). 

”O discuţie detaliată asupra acestui aspect, atât din perspectivă teoretică, cât şi la nivelul 
analizei textuale, este propusă în Tămâianu-Morita (2007), cu referire la textele pe care 
le-am numit „transidiomatice”: texte în care procedeul fundamental de construcţie a 
sensului este relația de evocare („imitare”) a unei limbi prin intermediul altei limbi fără 
ca limba evocată să fie material prezentă la suprafaţa textului. 

1) Introducere 


În cadrul proiectului de la Universitatea din 
Zürich Dincolo de structuralism. Scrisori pentru 
Eugeniu Coșeriu https://coseriu100.info/ro/ 
project-uzh-ro/ ne ocupăm și de relaționarea 
conținutului scrisorilor cu cel al cursurilor lui 
Coşeriu înregistrate audio sau video, pe care 
am început să le transcriem. De aceea, ne pro- 
punem în continuare să redăm conţinutul pri- 
mului curs despre limba română dintr-o serie 
de cursuri ținute de Eugeniu Coșeriu despre 
principalele probleme ale limbilor romanice, 
la Universitatea din Tiibingen (Germania), în 
semestrul de toamnă 1990-1991. Credem că 
acest curs poate contribui la întregirea celui 
mai important text despre limba română al lui 
Eugeniu Coșeriu, ediția îngrijită de Nicolae 
Saramandu, Limba română — limbă romanică. 
Texte manuscrise editate de Nicolae Saramandu, 
care a apărut la Editura Academiei, în anul 
2005. Din introducere aflăm că acest lingvist 
a fost numit de Eugeniu Coşeriu pentru a se 


Partea a IV-a vezi „Limba Română” (Chişinău), nr. 2 
(262), 2021, p. 60-63. 

ocupa de editarea manuscriselor referitoare la limba română în timp ce 
beneficia de o bursă „Alexander von Humboldt” la Universitatea din 
Tübingen, în anul 2000: 


„În 1998 s-a constituit la Tiibingen un colectiv care urma să se ocupe 
de publicarea manuscriselor coşeriene. Făcând parte din acest colec- 
tiv, mie mi-a revenit editarea textelor referitoare la limba română. Cu 
sprijinul Fundaţiei « Alexander von Humboldt», în vara anului 2000 
m-am deplasat pentru scurt timp în Germania, la locuinţa lui Eugeniu 
Coșeriu din Kirchentellinsfurt, pentru a prelua, în fotocopie, manus- 
crisele în cauză, în vederea publicării” (Saramandu 2005: 6). 


După intrarea în contact cu manuscrisele, Saramandu a fost nevoit să 
îl contacteze pe Eugeniu Coșeriu pentru că de multe ori în manuscrise 
apăreau doar unele însemnări sau exemple: 


„Deoarece, în cazul multor manuscrise, era vorba de simple însemnări, 
de semnalarea unor cuvinte, construcţii, forme gramaticale etc., ade- 
sea neinterpretate, i-am solicitat lui Eugeniu Coșeriu să le comenteze. 
Explicaţiile autorului, în germană, le-am înregistrat pe bază de magne- 
tofon (şase ore de text vorbit) şi apoi le-am transcris, traducându-le 
simultan în română” (Saramandu 2005: 6). 


Dacă în cazul cărții editate de Saramandu Coșeriu a putut contribui cu 
modificări, în cazul cursului pe care îl edităm noi, din păcate, autorul 
nu mai trăiește. Totuşi credem că aceste cursuri merită să vadă lumina 
tiparului. De aceea, în continuare, publicăm conţinutul primului curs. 


2) Cursul I (22.10.1990) 
Eugeniu Coșeriu 


Trecem la limba română şi vorbim despre problemele principale ale 
acestei limbi. În alt curs spusesem că un savant german, slavist, Valentin 
Kiparsky, spunea despre limba română că este [limba] cea mai intere- 
santă din Europa; fără îndoială este din punct de vedere istoric — cel 
puţin —, chiar dacă nu e extraordinară din punctul de vedere al structu- 
rii. Acest lingvist se gândea şi la structura limbii române și, mai ales, la 
felul în care aceasta a asimilat elementele slave; însă toate aceste aspec- 

Tiibingen, 1990. Eugeniu Coșeriu împreună cu (de la stânga la dreapta) 
Johannes Kabatek, Christa Oroz, Juan M. Lope Blanch, Paciencia Otañón. 
Poză de Francisco J. Oroz 


te, deși sunt, desigur, interesante și reprezintă în același timp o particu- 
laritate şi o dificultate a limbii române, nu sunt suficiente pentru a o ca- 
racteriza precum cea mai interesantă [limbă] din Europa. Din punct de 
vedere istoric însă, cum spuneam și în celălalt curs, într-adevăr limba 
română este dacă nu cea mai interesantă, cea mai problematică. Deși e 
o limbă - dintre limbile romanice — destul de bine studiată, este totuşi 
plină încă de enigme, de probleme nerezolvate. 


Să vedem care sunt aceste probleme sau aspecte caracteristice pentru 
limba română. Mai întâi de toate româna este o limbă romanică, deci 
aparține spaţiului romanic. Şi în spaţiul romanic — ştim deja — aparține 
secţiei orientale împreună cu italiana centrală şi meridională și cu lim- 
ba care a dispărut, adică cea dalmatică. Totuşi româna este — chiar și în 
raport cu italiana — o limbă romanică mai curând izolată; de aceea, s-a 
pus de multe ori problema relaţiei ei efective cu celelalte limbi roma- 
nice. Marele romanist Hugo Schuchardt a ajuns să spună, undeva, că 
încă nu s-a adus dovada romanităţii limbii române. Fără îndoială era 
mai mult o butadă a acestui lingvist; probabil înțelegea că nu e nevoie 

să aducă această dovadă. Însă alţi romaniști — l-am amintit deja altă- 
dată pe romanistul italian Leo Olschki — au luat această butadă a lui 
Schuchardt în serios din punct de vedere cultural, spunând că e greu 
să recunoști ca limbă romanică o limbă care nu are latină târzie, care 
nu l-a cunoscut pe Sfântul Augustin nici pe ceilalți părinţi ai Bisericii 
Occidentale ș. a. m. d. Adică se gândea nu atât la limbă cât mai curând 
la cultura și la confesiunea poporului român sau a unei mari părți a 
poporului român. Din acest punct de vedere, identificând limba şi cul- 
tura, i se părea că este greu să recunoști romanitatea, nu atât a limbii, 
cât a unui popor, căruia îi lipseau aceste coordonate. 


Fără îndoială, nu se poate pune problema în acești termeni, însă un 
sâmbure, un grăunte de adevăr este și în aceste moduri eronate de a 
pune problema: de pildă, faptul că limba română este mai mult sau 
mai puţin izolată. În Romania, în teritoriul romanic, tocmai aceasta 
s-a dezvoltat fără influenţa constantă a limbii latine clasice, iar poporul 
român a avut alte limbi literare sau limbi de cultură (slava veche, apoi 
greaca modernă — când Occidentul avea ca limbă literară sau ca limbă 
ştiinţifică, limbă de predare universitară, limba latină). Şi în România 
au existat un fel de universităţi, un fel de şcoli domnești, şcoli superi- 
oare, însă la aceste școli limba latină era obiect de predare, nu limba 
în care se preda, iar Şcoala domnească de la Iași, un fel de universita- 
te, avea ca limbă de predare greaca. Şi toate manualele erau manuale 
grecești, unele chiar scrise în România, în Moldova de către greci şi pe 
baza unor texte grecești, bizantine. După al doilea război mondial au 
început să se publice câteva din aceste manuale, mai ales manualele de 
filosofie, de logică, care sunt foarte interesante, însă țin de altă lume, 
nu de aceeași lume pe care o cunoaştem în tradiția universitară occi- 
dentală. 


E bine să ne aducem aminte că Raynouard, ca să susţină teza limbii 
provensale ca limbă de bază sau intermediară, între limba latină şi 
limbile romanice occidentale, s-a văzut nevoit să separe limba româ- 
nă de toate celelalte limbi, care — după el — reprezenta o dezvoltare 
directă a limbii latine populare. Deci ideea lui Raynouard în realitate 
era apropiată — deși poate formulată mai bine — de ideea lui Olschki. Și 
dacă vă aduceţi aminte sau dacă ați văzut volumașul foarte important 
şi foarte interesant al lui Meyer-Lübke, Riimanisch und Romanisch, 

caracterizarea românei pe care o întreprinde acest lingvist este, în 
fond, bazată pe o idee de același tip, o idee înrudită: limba română 
reprezintă dezvoltarea naturală, neinfluențată de limba cultă, dezvol- 
tarea naturală a limbii latine în forma ei vulgară orientală, adică, deși, 
cu alte argumente și cu o bază mult mai solidă și mult mai rafinată, 
totuşi aceeași idee. Aceeași idee a lui Raynouard a fost susținută și în 
România de un reprezentant al Şcolii Ardelene, poate cel mai mare 
dintre savanții acestei şcoli, Petru Maior, cu o formulare cu totul ab- 
surdă, care, în fond, dacă este reinterpretată, înseamnă același lucru, 
anume: nu limba latină este mama limbii române, ci româna este 
mama limbii latine. Anume - zice el — limba română este dezvoltarea 
naturală a latinei vulgare. Deci această latină vulgară populară a exis- 
tat totdeauna și înainte de limba clasică, această latină vulgară astăzi 
este limba română și din această limbă vulgară s-a despărțit în epoca 
clasică limba latină clasică. Dat fiind că mama trăieşte sub forma lim- 
bii române, fiica este limba latină clasică care s-a despărţit din latina 
vulgară. Adică mereu, într-un fel sau în altul aceleași idei, a unei dez- 
voltări, cum se spune, naturale. Nu se poate accepta în general ideea 
unei dezvoltări așa-zise naturale, fiindcă limbile nu sunt obiecte na- 
turale, ci sunt obiecte culturale, sunt tradiţii. Sâmburele de adevăr pe 
care-l conţine această teză în diferitele ei forme este că limba română 
s-a dezvoltat fără influența permanentă, constantă a latinei clasice. Se 
spune şi s-a spus, din punct de vedere istoric şi cultural, că și celelalte 
limbi romanice şi limbile neromanice tot astfel s-au dezvoltat: fără o 
influență prea mare din partea latinei clasice, din partea latinei univer- 
sitare ș. a. m. d., fiindcă stratul, în cult, și în Italia și în Occident, a fost 
totdeauna extrem de subţire timp de secole; majoritatea poporului a 
fost peste tot analfabetă, deci nu citea nici pe Cicero, nici alți autori. 
Regi și împărați din Occident au fost analfabeți cum s-a întâmplat şi 
între domnii din România uneori; Constantin Cantemir, tatăl cele- 
brului savant Dimitrie Cantemir, spune Neculce, nu ştia carte, era 
deci analfabet, numai iscălitura ştia să o facă, însă nu ştia să citească 
etc. Citea fiul său în mai multe limbi. Și în Occident, cel care a făcut 
marea reformă culturală, prima mare reformă culturală, după refor- 
ma isidoreană, Carol cel Mare, nici el nu ştia carte, deși avea probabil 
simţul culturii, însă cultura era meseria altora, nu a păturii superioa- 
re. Deci se spune totdeauna că majoritatea poporului a fost analfabe- 

tă, numai în ultimii 150 de ani s-a răspândit într-adevăr cultura - în 
parte, se înţelege, și după ce a fost inventat tiparul — și în popor; de 
aceea, în multe țări analfabeţii sunt în minoritate sau sunt pe cale de 
dispariţie. Însă până în secolul al XVIII-lea, chiar într-o ţară atât de 
înaintată precum Anglia, în Camera Comunelor, deputaţii se opu- 
neau la fundarea școlilor pentru popor, fiindcă spuneau că poporul 
se face apoi prea obraznic dacă învaţă. Ba mai mult: pot citi şi opere 
împotriva religiei sau împotriva statului și atunci statul trebuie să in- 
tervină și să-i pedepsească ş.a.m.d. Este adevărat asta, însă nu e vorba 
de limba scrisă, este vorba de contactul permanent pe care și poporul 
de jos l-a avut totdeauna și toți analfabeţii l-au avut totdeauna cu lim- 
ba latină, cel puţin prin biserică şi prin — să zicem așa — intermediul 
clerului și al păturii mai mult sau mai puţin culte. Deci toate limbile 
occidentale sunt mult mai profund influențate de limba latină clasică 
decât româna, unde influenţa clasică a venit foarte târziu, de abia cu 
Şcoala Ardeleană, și foarte puţin în epocile anterioare. 


Lingvistul italian Giacomo Devoto, într-o contribuţie despre tradiția 
clasică în limbile moderne și, în particular, în italiană, citează o serie 
de texte, de autori italieni și constată că în aceste texte se găsesc foarte 
puţine elemente de tradiție neîntreruptă. Şi, totuşi, acestea sunt texte 
cu totul normale, texte pe care le înțelege toată lumea și cu atât mai 
mult indivizii mai mult sau mai puţin culţi. Îmi aduc aminte de un text 
pe care îl citează din Benedetto Croce, unde în cinci sau șase rânduri 
un singur cuvânt nu e latinism, cuvântul sembrano, care în italiană 
vine din provensală. Niciun cuvânt în realitate din latina vulgară și de 
tradiție neîntreruptă. 


Aşa ceva este totuși cu totul imposibil în cazul limbii române; în româ- 
nă când se citează texte cu elemente numai latine, toate aceste elemen- 
te latine sunt [elemente latine] moştenite, adică vin din latina popula- 
ră. Textul cel mai celebru care se citează mereu e Somnoroase păsărele 
al lui Mihai Eminescu, poezie care nu conţine elemente străine, numai 
elemente latine. Aceasta pune și o problemă istorică pentru limba ro- 
mână, anume, când a început relatinizarea limbii române, dacă există și 
vreo relatinizare anterioară, adică prin latina clasică și prin cunoaşterea 
limbii latine clasice anterioară secolului al XVIII-lea și anterioară Școlii 
Ardelene. 

Există mai multe condiţii, circumstanţe culturale care ar putea justifica 
cel puţin într-o anumită măsură aceste influențe. De pildă, faptul că 
limba latină s-a întrebuințat și în cancelariile domnești — în Moldova 
şi în Muntenia - în documentele de la Alexandru cel Bun şi ale altor 
domni. Astfel, sunt documente în limba latină datorită legăturilor 
Moldovei şi, în particular, relaţiilor lui Alexandru cel Bun cu Polonia 
şi cu biserica catolică de limba latină din Polonia. Tot așa în Muntenia: 
documentele de la Vlaicu Vodă sunt în limba latină, deci în cancelariile 
domnești se întrebuința latina. În al doilea rând, prin unguri și prin alți 
catolici s-au păstrat legături cu Roma și a existat destul de mult timp 
o episcopie catolică a Milcovului, în regiunea Putnei. Și în al treilea 
rând, catolicii bănăţeni au avut legături cu Roma mult înainte de Școala 
Ardeleană, deja în secolul al XV-lea și au fost și întâlniți la Roma de 
umaniștii italieni care au scris despre această limbă latină din Răsărit, 
din Orient. 


Deci ar exista anumite condiţii, faptele care se citează sunt foarte 
puţine, anume problema cuvântului popor, care vine din populu, popu- 
lus, deci are această formă cu o şi nu popur sau așa ceva, ci popor; se pare 
că este un cuvânt în parte cel puţin savant. Al doilea cuvânt este cuvân- 
tul român şi numele limbii, limba românească, care apare aproape întot- 
deauna în documente cu u, deci rumân şi rumânească, dar care totuși, 
într-un text destul de vechi, care tocmai provine din Banat, în Palia de 
la Orăştie, are forma român, cu o. S-a atribuit deci unei influenţe culte, 
aceşti bănăţeni aveau conștiința că român provine din romanus şi deci 
scriau — poate şi pronunţau — cu o. Nu este o dovadă definitivă, deşi unii 
savanţi români au acceptat această idee fiindcă forma cu o este forma 
dezvoltată normal, în unele regiuni din Moldova, mai ales în regiunea 
Iaşi-Vaslui. Și cele mai multe atestări ale lui român cu o, nu cu u, provin 
tocmai din Moldova, mai ales de la Iași. Acolo şi cartea lui Veniamin 
Costache se numește Cartea românească de învățătură. 


De altfel, în Moldova cuvântul român este cu totul popular. Şi cu 
această formă, cu o, nu cu u. Ba mai mult: numele pe care îl dă soţia 
bărbatului este român. Soţia când vorbeşte despre bărbat spune ro- 
mânul meu şi, fără îndoială, nu înţelege sclavul meu cum se înţelegea 
în alte regiuni. Apoi mai sunt, în al treilea rând, câteva cuvinte păs- 
trate tot așa în Banat, mai ales cuvântul pedestru, în această formă, 

pedestru. Sau în forme ale lui mizeru, mizer, mezer, meazăr, care tot 
aşa par forme culte. Deci sunt foarte puţine elemente despre care s-a 
putut susține cel puţin că ar corespunde unei relatinizări anterioare 
relatinizării conştiente. Această relatinizare conştientă nu s-a făcut 
numai prin limba latină, ci s-a făcut în același timp prin italiană, adică 
elementele latine adaptate sub formă italiană, iar alteori inclusiv prin 
filieră germană. De exemplu, dacă anumite cuvinte au o formă astăzi 
aproape latinească (punct) nu se datorează limbii latine în mod di- 
rect, ci foarte probabil limbii germane, adică faptului că s-au adaptat 
manuale de matematică, de aritmetică din limba germană. Ba mai 
mult: în limba română avem dublete, însă aceste dublete nu sunt pur 
şi simplu elemente populare moștenite și elemente intrate mai târziu 
din latina clasică sau din latina bisericii, ci de foarte multe ori sunt 
elemente franceze, care au fost adaptate la elementele moştenite, 
ceea ce din nou este o problemă, o dublă problemă a limbii române, 
pe de o parte, etimologia efectivă a acestor elemente -— aici, fără în- 
doială, nu este lipsită de sens ideea lui Graur a etimologiei multiple, 
adică în realitate nu dintr-o singură limbă, ci în același timp din mai 
multe limbi, din franceză, din italiană pentru acelaşi cuvânt sau/şi 
din latină cu adaptări la sistemul limbii române. Pe de altă parte, se 
pune problema tocmai acestor adaptări şi aici se poate spune urmă- 
torul lucru: atunci când e vorba de elemente mai mult sau mai puţin 
sistematice, când există o formă de bază moştenită, atunci elemente- 
le noi au fost adaptate la aceste elemente de bază mai ales în cazul sis- 
temului verbal. În sistemul verbal avem astăzi foarte multe verbe care 
sunt neologisme, care sunt introduse mai târziu din franceză, din ita- 
liană sau din latină, franceză în același timp, însă care se conjugă cum 
se conjugă verbul de bază, păstrat din limba latină. Astfel, verbe ca a 
dezice, a contrazice, rezice ş. a. m. d. sunt toate neologisme. Cum se 
conjugă? Se conjugă ca verbul a zice, deci sunt și ele neregulate, fiind- 
că acest verb este un verb neregulat. Sau a traduce, a conduce, a reduce 
ș. a. m. d., sunt toate verbe noi. Cum se conjugă? Se conjugă precum 
verbul a duce, care este singurul verb între aceste verbe, păstrat din 
latină. Și, dat fiind că acest verb are imperativul du, atunci şi verbele 
noi au imperativul cu du. Dat fiind că acest verb are participiul dus, 
atunci şi aceste verbe noi au participiul cu dus, deci a tradus, a redus, 
a condus ş.a.m.d. 

Eugen MUNTEANU 
O revelație documentară: 18 scrisori 
inedite ale lui Gheorghe Ivănescu 
către Eugeniu Coșeriu (VII) 


Încheiem, cu foiletonul de față, publicarea 
ultimelor patru scrisori pe care G. Ivănescu 
i le-a expediat din Iași prietenului său de la 
Tübingen, în anii 1980, 1981, 1982 și 1983. 
Ivănescu efectuase o serie de vizite în Germa- 
nia, revăzându-și, după decenii, prietenul, la 
Tübingen. Aflat acum la amurgul carierei și 


E.M.- profesor la Facultatea de în ultimii ani ai unei vieți zbuciumate, profe- 
Litere a Universităţii, Alexandru loan  sorul ieşean pare să-și fi domolit puţin înflă- 
Cuza” din lași, director-fondator al i, i ia că e 
‘ i ~ ° cărarea din anii tinereții, dar nu a renunțat la 
Școlii Doctorale de Studii Filologice d A j ` ` 
(2005-2009), profesor invitata Propunerea de a încerca împreună o sinteză 
Universitățile din Jena șiViena, a concepțiilor lor. Detaliile biografice pe care 
director al Institutului de Filologie le aflăm din aceste epistole sunt de o valoare 
Română, Al. Philippide" din lași excepțională. 
(2009-2013). Principalele lucrări: 
Aeterna Latinitas (1997); Introducere Potrivit normelor de editare pe care mi le-am 


în lingvistică (2015); Lexicologie propus, am cuprins în secţiunea de note și co- 


biblică (2008). A coordonat E : FN ua 
l , mentarii toate informațiile sau precizările pe 
proiectul, Monumenta linguae d 


Dacoromanorun”(2009-2015,15 Care le-am socotit necesare și utile cititorului. 
volume tipărite) și ediţia criticăa Pentru facilitarea unei consultări rapide a no- 
versiunii, Nicolae Spătarul Milescu'a telor şi comentariilor, am decis să introduc o 
Vechiului Testament (2016, 2060 p.). 
A tradus și comentat texte de 
Sf. Augustin, Thomas de Aquino, 
Swedenborg, Jean-Jacques 
Rousseau, Rivarol, Wilhelm von 
Humboldt, lacob Grimm, 
Ernst Renan, Eugenio Coseriu și Partea a VI-a vezi „Limba Română” (Chișinău), nr. 2 
Hans-Georg Gadamer. (262), 2021, p. 52-60. 


numerotare unică („în continuare”), de la o 
scrisoare la alta, începând cu prima scrisoare 
şi continuând cu următoarele. 

Celelalte precizări redacționale și editoriale privind transcrierea texte- 
lor şi ortografia au fost prezentate mai pe larg în partea I a acestui serial. 


15. 
[1] 
Iaşi, 22 februarie 1980 
Dragă Coșeriu, 


M-am întors bolnav în ţară (la 5 noiembrie treceam granița). Eram 
bolnav chiar cînd am venit la tine, la Tübingen, cu Windisch””. Am 
stat trei luni de zile în spitale. Şi acum îţi scriu dintr-un spital (cel de 
Urgenţă, pe str. Berthelot sau 40 de Sfinţi, din fața Universităţii, spre 
Sărărie). Am avut (pot spune așa, la trecut) cardiopatie ischemică (an- 
ghină pectorală), osteoporoză și spondiloză, ca să nu mai vorbesc de 
litiaza renală, pe care o am din 1958. Mă mai doare încă un nerv în 
şale, în dreapta, și nu ştiu cînd va trece. Dar, după cîte spun medicii, voi 
merge acasă. Aşadar, acest an, 1979-1980, s-a soldat cu una din bolile 
mele cele mai grele din toată viaţa. 


Astă vară, prin iulie sau august, a început tipărirea lucrării mele Istoria 
limbii române, zilele acestea fac ultimele corecturi. O lucrare de vreo 
765 de pagini, care tratează dezvoltarea limbii române epocă cu epocă, 
de la latină şi pînă astăzi. Va apare peste cel mai tîrziu o lună”. Ime- 
diat îţi voi expedia un exemplar, chiar mai multe (și pentru bibliotecă 
şi colaboratori). Propun un nou model de istorie a unei limbi, în care 
noțiunea de bază de articulaţie joacă un rol principal. Sper că o să-ţi 
placă, deşi n-ai să fii cu multe lucruri de acord. După apariţia acestei 
cărți, voi putea să-mi spun și eu cuvîntul mai răspicat în problemele 
romanisticii şi ale lingvisticii generale. Cred s-o pot face [2] la congre- 
sul de romanistică de la Palma de Mallorca, unde sper să vin, deși nu 
m-am însănătoșit perfect’. M-am anunţat cu o lucrare despre uniu- 
nile lingvistice occidentale (cred că sînt mai multe, nu una, cum pare 
că gîndea Sandfeld2%). Dar vreau să mai prezint un text, pe care să-l 
citesc la masa rotundă pe care o vei conduce: Au delă du structuralisme. 
Îl voi intitula: La necesite d'une nouvelle orientation de la lingustique: 
Lorientation antropologique. Vreau să te antrenez și pe tine în această 

acţiune. Dincolo de structuralism (la care trebuie cuprins și Piaget?! 


şi structuralismul generativist), nu este posibilă decit o orientare spre 
explicarea limbii prin om, atît de neglijată de structuraliști. Istoria lim- 
bii române pe care am scris-o poate însemna începutul unui nou gen 
de explicaţii prin om în lingvistică. Eu sînt ferm convins că ultimele 
două decenii ale secolului nostru trebuie să schimbe radical situația 
din lingvistică (ca şi ultimele două decenii ale secolului trecut); şi 
cred că noi doi putem realiza această schimbare, și chiar la congresul 
de la Palma de Mallorca. Trebuie să judecăm aspru, cum de altfel ai 
făcut, elucubraţiile generativiste americane, și trebuie să menţinem din 
structuralism (şi generativism) ce e bun; dar, faţă de erorile din ulti- 
ma jumătate de secol, lingvistica nu mai poate fi numită structuralistă, 
ci antropologistă. Americanii decla- [3] ră că lingvistica este o ştiinţă 
antropologică; dar aceasta este în contradicție cu procedarea lor, care 
nu explică limba prin om. Trebuie să ajungem la adevăratul antropo- 
logism: o doctrină corectă despre om și explicarea limbii prin aceas- 
tă doctrină corectă (prin această viziune corectă despre om). Pentru 
a opune noua direcție structuralismului lingvistic (care a fost atît de 
unilateral și a respins explicaţiile prin om, admiţînd cel mult pe cele 
„ontologice”), cred că termenul antropologic este cel mai potrivit. Vom 
spune că revenim cu aceasta la lingvistica de pînă la 1930, care a fost 
antropologică, deși”” nu s-a numit așa. Bineînţeles, explicaţiile antro- 
pologice nu înlătură pe cele prin sistem, cîte se pot da (cîte sînt deter- 
minate de sistem). Dar lingvistica trebuie să fie în primul rînd antro- 
pologică şi după aceea structurală. La drept vorbind, ea nici n-ar trebui 
să poarte astfel de nume. Ea este lingvistica pur și simplu; dar pentru 
a deosebi o orientare de alta, un curent de altul, trebuie să denumim o 
anumită lingvistică ca structurală, o alta ca antropologică. Şi pentru că 
au mai existat școli care se numesc antropologice sau a căror doctrină 
se numește antropologică, am putea numi școala „noastră“ (dacă vei fi 
de acord [4] să o facem împreună) neoantropologism. Explicaţiile mele 
în lingvistică sînt acceptate mai ales de foştii mei elevi din Timișoara 
(Stan?”, Ţâra?, Craşoveanu%5, Oancea”, Frăţilă”, chiar alţii). La Iaşi 
încă îmi dau dreptate prea puţini dintre cei mai în vîrstă; dar dintre cei 
care au terminat Universitatea după 1973 sînt vreo 3-4 care gîndesc ca 
şi mine. Cu vremea, şi mai ales după apariţia Istoriei limbii române, cred 
că se va contura clar chiar și în lingvistica românească un curent de 

gîndire în sensul voit de mine. Ţi-aş propune nu să facem una cu curen- 
tul de gîndire inițiat de tine și elevii tăi în Germania - cele două şcoli 
românești distincte, ca fenomene istorice deosebite —, ci să ne unim 
într-o acţiune comună, rămînînd totuși ce sîntem fiecare şi căutînd să 
împrumutăm cît putem ideile celeilalte direcții. Nu spun că nu putem 
începe o direcție antropologică amindoi în lingvistică și cu deosebi- 
rile de idei care sînt între noi. Dar acţiunea va fi mai eficace dacă vom 
avea mai multe puncte de doctrină comune. Eu vream să-ţi propun să 
te apropii de modul meu de a gîndi în următoarele două probleme: 
problema deosebirilor dintre substantiv, respectiv, adjectiv, numeral și 
verb şi problema celor două trepte ale spiritului. 


[5] În prima problemă ne desparte ideea, pe care o susțin eu, că nu- 
mai substantivul exprimă noţiuni, pe cînd adjectivul, numeralul, ver- 
bul, note din conţinutul noţiunii. Ideea, exprimată de mine în articolul 
despre limbă şi gîndire din AUT, I, 1963”, răstoarnă cu totul doctrina 
chomskiană”” despre generarea vorbirii, despre nominalizări, despre 
nivele (structură de suprafață, structură de adincime). Noţiunea și no- 
tele din conţinutul ei stau pe același plan, nu sînt în nivele deosebite. 
Doctrina logică pe care o folosesc este foarte simplă, este vechea logică 
redusă la ce are ea mai simplu. Dar e firesc ca faptul de limbă să plece de 
la ce este mai simplu, mai obișnuit, mai elementar în gîndire. Şi asta nu 
înseamnă că sînt totdeauna cu logica veche. Mie ea mi se pare eronată 
în multe privinţe și cred că adevăruri fundamentale au fost formulate 
de logica nouă (logistica). Dar deocamdată nu este vorba despre ele. 
Şi eu cred că acestea își vor avea aplicaţii mai ales în sintaxă, nu la mor- 


fologie. 


În ce priveşte a doua problemă, ne desparte ideea că în domeniul spi- 
ritului n-ar exista legi, pe care eu n-o admit. Punctele mele de vedere 
le-am exprimat în Storia delle parlate popolari e storia delle lingue lette- 
rarie (Philologica, 11)%. Cum ştii, am plecat de la Philippide şi deci cu 
o viziune deterministă despre limbaj! În Italia am întîlnit idealismul 
filozofic al lui Croce”! şi Gentile”. Studiindu-l, am văzut că şi acest 
punct de vedere este justificat. Şi [6] atunci — în toamna anului 1936 
- am făcut sinteza între determinism și idealism: am considerat doc- 
trina lui Philippide despre limbaj” valabilă numai pentru graiurile 
poporului, iar doctrina lui Croce și Gentile (în lingvistică: Vossler?%, 

Bertoni’, Pagliaro™ć) pentru limbile de cultură. Făceam o sinteză şi 
cu teoria lui Blaga” despre culturile minore și culturile majore, că- 
rora le găseam echivalente în lingvistică: graiurile populare și limbile 

literare. Şi atunci m-am ridicat la altă teorie despre spirit: spiritul nu 
se comportă întotdeauna la fel; nu se opune ca comportament total 
şi oricînd naturii; există şi o formă mai primitivă a spiritului, cînd el 
nu este încă total emancipat și se manifestă cam ca natura: este supus 
determinismului. Lingvistica arată mai clar decît alte ştiinţe aceasta; 
căci ea s-a constituit deja ca o ştiinţă dublă: una cu legi fonetice, vala- 
bile numai pentru formele minore ale limbii, graiurile populare; alta, 
cu legea suverană a imitaţiei (de aici neolingvistica?*, care a greșit, 
aplicînd și graiurilor populare un principiu valabil numai pentru lim- 
bile literare), valabilă numai pentru limbile literare. În Istoria limbii 
române pe care am scris-o, se va vedea clar cum istoria limbii literare 
capătă alte forme decit cele pe care le impune istoria limbilor literare. 
Prin teoria celor două trepte ale spiritului ajungem și la o filozofie a 
spiritului diferită de cea a lui Windelband?” și Rickert”*, ca şi a lui 
Croce?” şi Gentile”, pe care nu le mai pot admite astăzi, la 80 de ani 
de la apariția sau afirmarea lor. 


[7] Aştept să-mi scrii pe scurt în aceste probleme. Prima dintre ele este 
discutată în articolul pe care l-am scris pentru volumele omagiale ce ţi 
se pregătesc. Vreau să-ţi dau citeva lămuriri şi în privinţa contribuţiei 
mele. Precum i-a comunicat Windisch”* lui Weydt”*, articolul era ter- 
minat la sfîrşitul lui octombrie. Speram să-l pot dactilografia în Ger- 
mania şi să-l expediez de acolo lui Weydt. Nu s-a putut. L-am adus 
cu mine în România, pentru a-l dactilografia aici. Boala a împiedecat 
totul. Abia pe la sfîrşitul lui ianuarie am găsit pe cineva care s-a hotărît 
să-l dactilografieze. Cred că zilele acestea este gata. Voi reciti textul, 
pentru a corecta eventualele greșeli dactilo şi-l voi expedia imediat în 
Germania. Voi scrie zilele acestea și lui Weydt, care aşteaptă de multă 
vreme răspunsul meu, fără să ştie ce s-a întîmplat. Mă voi scuza şi sper 
că, deşi am întîrziat atita, articolul va putea fi tipărit în Omagiu”*. 


Cred că ţi s-a comunicat de către cineva că, în ianuarie, a murit prof. 
Caraman”. Eu eram în spital şi am aflat tirziu. Scrisesem anul trecut 
un articol despre viața și opera lui pentru Anuar de lingvistică, istorie 
literară şi folclor, publicaţie a Institutului de lingvistică, istorie literară 

şi folclor din lași. Am luat informaţii chiar de la el (în cele din urmă, 
după refuzuri repetate, a binevoit să mi le dea) şi cred că am reconsti- 
tuit o viață veridică a lui”. Dacă publicaţia nu-ți vine, îţi voi trimite eu 
un exemplar. Moartea lui m-a impresionat adînc, mai ales că și eu mă 
vedeam, datorită bolii, la apusul vieţii. S-a stins din cauza acelorași po- 
lipi de care ţi-am vorbit la Tübingen. Voi intra în posesia unora din [8] 


manuscrisele lui și le voi tipări în publicaţii ale Academiei”*. 


Revin la problema inițială. Congresul de la Palma de Mallorca poate 
însemna o cotitură radicală în istoria lingvisticii. Iar o înnoire a lingvis- 
ticii prin revenirea la explicaţiile prin om rămâne întîi de toate de dato- 
ria românisticii, stegarul explicaţiilor prin om al lingvisticii de pînă la 
1930. La 1880 cotitura a fost realizată de indoeuropeistică. Astăzi co- 
titura trebuie făcută de românistică. Deși europeistica nu are de opus 
nici o altă direcţie, pentru că în fond a fost şi ea un stegar al explicațiilor 
limbii prin om. Eu îți propun deci termenul antropologic sau antropo- 
logism pentru noua direcție. Poate te-ai gindit singur la el. Poate te-ai 
gîndit la alt termen. Aș vrea să-ți cunosc părerea și în această privinţă. 
Te rog, scrie-mi pe scurt, dacă nu poți mai lung. 


Doamnei exprimă-i omagiile mele și respectuoasele mele sărutări de 
mînă. Iar „copiilor”® cele mai bune urări. Ție o caldă îmbrăţișare şi 
aceleași bune urări de sănătate şi fericire. 


G. Ivănescu 
Str. Nicolina, 4, scara C, ap.7 
6600 lași 


Note şi comentarii | 


27 Rudolf Windisch (n. 1940), lingvist german, profesor de romanistică la Universitatea 
din Rostock, profesor asociat de germanistică la Universitățile din Oradea și Cluj, a fost 
unul dintre primii discipoli ai lui Coșeriu, căruia i-a și editat o serie de cursuri universi- 
tare. Cunoscându-l pe Ivănescu la Freiburg, prin anii 1978-1979, a nutrit față de acesta 
sentimente de admiraţie şi afecţiune. Cele mai multe dintre studiile sale de românistică au 
fost adunate în volumul Rudolf Windisch, Studii de lingvistică și filologie românească, editori 
Eugen Munteanu și Oana Panaite, Editura Universităţii „Alexandru loan Cuza”, lași, 2006. 
"5 Istoria limbii române a apărut, într-adevăr, în primăvara anului 1980, la Editura Juni- 
mea din ași, provocându-i autorului o mare bucurie. 

29 G, Ivănescu nu a putut participa la ediţia a XIII-a a Congresului de Lingvistică și Filo- 
logie Romanică, desfăşurat la Palma de Mallorca, între 7 și 12 aprilie 1980. 

2% Kristian Sandfeld (1873-1942), lingvist danez, romanist şi balcanolog, a fost profesor 
la Universitatea din Copenhaga. A emis teoria despre uniunea lingvistică balcanică, în 
care se includ toate limbile balcanice, indiferent de originea lor. 

221 Jean Piaget (1896-1980), biolog şi filosof elveţian, profesor la Universitatea din Zürich, 
a fost creator al epistemologiei genetice structurale. 

22 În original apare secvenţa nu s-a considerat ca atare și, tăiată cu o linie de autor. 

%3 Jonel Stan (1927-2013), lingvist român, specialist în dialectologie românească, a fost 
cercetător la Institutul de Lingvistică „Sextil Pușcariu” și profesor al Universităţii din 
Cluj-Napoca, doctorand al lui Gh. Ivănescu. 

24 Vasile Țâra (n. 1941), lingvist român, specialist în istoria limbii române, este profesor 
al Universităţii din Timişoara, doctorand al lui Gh. Ivănescu. 

25 Dumitru Craşoveanu (1938-1999), lingvist român, specialist în gramatica limbii ro- 
mâne, a fost profesor al Universităţii din Timişoara, doctorand al lui Gh. Ivănescu. 

26 Ileana Oancea (n. 1940), lingvist român, specialistă în romanistică, este profesor al 
Universităţii din Timişoara, doctorandă a lui Gh. Ivănescu. 

27 Vasile Frăţilă (n. 1940), lingvist român, specialist în gramatica limbii române, este 
profesor al Universităţii din Timişoara, doctorand al lui Gh. Ivănescu. 

* Gramatica şi logica, I. Structura logică a gândirii ca factor primar al structurii morfologice 
a limbii, în „Analele științifice ale Universităţii din Timişoara”, I (1963), p. 259-267. 

25 Noam Chomsky (n. 1928), lingvist şi filosof american, este profesor la Massachusetts 
Institute of Tehnolgy din SUA, promotor al lingvisticii generativ-transformaţionale. 

23 Storia delle parlate popolari e storia delle lingue letterarie, în „Philologica”, II (1972), 
p. 5-25. 

31 Pentru Benedetto Croce, vezi supra, nota 14. 

232 Giovanni Gentile (1875-1944), filosof italian foarte influent în epocă, profesor la 
Universitățile din Palermo, Pisa, Roma și Milano, ministru al educaţiei publice în guver- 
nului Mussolini și președinte al Academiei Regale de Ştiinţe a Italiei. 

%3 Despre doctrina lui Philippide, vezi şi supra, notele 27, 65, 78, 80, 82, 112, 127. 

34 Pentru Karl Vossler, vezi supra, nota 13. 

%5 Pentru Giulio Bertoni, vezi supra, notele 26, 58, 61, 64. 

2% Antonino Pagliaro (1898-1973), lingvist, filolog şi filosof italian cu preocupări multi- 
ple, specialist în limbile clasice și în limbile indo-europene vechi, a fost profesor la Uni- 
versitatea Sapienza din Roma și membru al Accademia dei Lincei. 

237 Lucian Blaga (1895-1961), poet, dramaturg şi filosof român, a fost profesor al 
Universităţii din Cluj şi membru al Academiei Române. Distincția teoretică menţionată 
aici de G. Ivănescu, cea dintre „culturile majore” (urbane, scrise) și „culturile minore” 
(rurale, orale), a fost dezvoltată de Lucian Blaga în Orizont și stil, prima parte din Trilogia 
culturii (1944). 

238 Neogramaticii, prin principiul analogiei! (nota lui G. Ivănescu). Prin denumirea „Ne- 
ogramaticii” (germ. Junggrammatker) sunt desemnaţi membrii Școlii de Lingvistică de 
la Leipzig, constituită la sfârșitul anilor 1870, în jurul învățaţilor germani August Leskien 
(1840-1914), Karl Brugmann (1849-1919), Hermann Osthoft (1847-1909) sau Her- 
mann Paul (1846-1946). 

*% Wilhelm Windelband (1848-1915), filosof german de orientare neo-kantiană, profe- 
sor la universitățile din Zürich, Freiburg im Breisgau, Strasbourg și Heidelberg. 

%4 Heinrich Rickert (1863-1936), filosof german de orientare neo-kantiană, profesor la 
Universitățile din Freiburg im Breisgau și Heidelberg. 

1 Pentru Benedetto Croce, vezi supra, nota 14. 

2# Pentru Giovanni Gentile, vezi supra, nota 232. 

28 Despre Rudolf Windisch, vezi şi supra, nota 217. 

24 Harald Weydt (n. 1938), filolog şi filosof german, profesor la Universitatea Viadri- 
na-Frankfurt am Oder. Discipol al lui Eugenio Coseriu, a fost unul dintre co-editorii 
seriei de volume omagiale Logos semanticos (vol. I-V, 1981). 

*%5 Articolul a apărut, într-adevăr, într-unul dintre volumele omagiale dedicate lui Euge- 
nio Coseriu, vezi supra, notele 215 și 216. 

246 Petru Caraman (1898-1980), slavist şi etnolog român, profesor la Universitatea din 
Iași, membru post-mortem al Academiei Române. Despre relaţiile foarte apropiate din- 
tre cei doi străluciți reprezentanți ai tradiţiei universitare ieșene, vezi și: Eugen Muntea- 
nu, O prietenie exemplară. Petru Caraman şi Gheorghe Ivănescu în corespondenţă, în „Lim- 
ba Română“, nr. 1-2, anul XXI, Chişinău, 2011, p. 35-41 (1), nr. 3-6, anul XXI, Chişinău, 
2011, p. 271-276 (II) , nr. 7-8, anul XXI, Chişinău, 2011, p. 166-174 (III) şi nr. 9-10, 
anul XXI, Chişinău, 2011, p. 112-116 (IV). 

2 Vezi: G. Ivănescu, A 80-a aniversare a profesorului Petru Caraman, în „Anuar de ling- 
vistică şi istorie literară”, tomul XXVI (1977-1978), Bucureşti, 1980, p. 269-274. 

*% Bucurându-se de încrederea deplină a familiei profesorului Petru Caraman, G. Ivă- 
nescu plănuia să iniţieze publicarea lucrărilor rămase în manuscris de la marele său 
mentor și prieten. Starea precară a sănătății și moartea nu i-au permis realizarea acestui 
proiect. 

* Din formularea de aici, rezultă că, în timpul vizitei la Tübingen, G. Ivănescu a cu- 
noscut-o pe cea de-a două soţie a lui Coşeriu, fiica lui Vittore Pisani, pe cele două fiice, 
Anamaria Coseriu Pisani, Laura Adriana Coseriu Pisani, şi pe cei doi fii, Pablo Coseriu 


Pisani şi Juan Victor Coseriu Pisani. Vezi şi supra, notele 122, 196, 201, 211,217, 220. 


16. 
IA) 
lași, 21 ianuarie 1981 
Dragă Coșeriu, 


Nu ţi-am putut scrie de atîta vreme. Nu mai ţin minte nici dacă ţi-am 
scris după întoarcerea mea în țară. Cred că da, la apariţia cărții mele. 
Am exprimat atunci părerea că lucrarea mea îţi va place. Între timp, 

gîndindu-mă mai bine, am ajuns la concluzia că nu ţi-a plăcut. Nu pen- 
tru că nu mi-ai scris despre ea, ci pentru alte motive. Desigur, nu poți 
renunţa la teoria că latina populară este latina italică influențată de lim- 
ba greacă. Eu îți dau însă dreptate numai în parte, cînd susţii aceasta. 
Prima influenţă este numai cea a limbilor italice și chiar a etruscei, ne- 
pomenită de mine în lucrarea mea. După aceea vine influența limbii 
grecești. Voi spune aceasta în ediția a doua și în versiunea franceză a 
operei mele, versiune pe care voi începe să o pregătesc acum (am adu- 
nat sute de fişe de care trebuie să ţin seamă la „redactarea” acestei versi- 
uni). Eu aş vrea mereu ca noi doi să [2] ne apropiem mai mult în idei; 
dar, cum tu nu poţi renunţa la ideile tale, nici eu nu pot renunţa la ale 
mele. Eu îți propun să faci un efort în această privinţă. S-ar naște astfel 
o direcţie de idei cu mult mai originală decît e cea inaugurată numai 
de tine în Germania. Nu uita că ideile propuse de mine chiar numai 
în Istoria limbii române“ constituie o revoluţie pentru romanistică și 
în genere pentru modul de a face istoria limbii. Eu cred că abia eu am 
trasat metodele adevărate ale cercetării istoriei limbilor și cred că anul 
apariției cărții mele (la un secol după epoca în care se afirmaseră ne- 
ogramaticii, după 50 de ani și ceva de structuralism, după 20 şi ceva 
de generativism) poate constitui o revenire a lingvisticii la adevărata 
ei matcă, poate însemna începutul unei epoci noi pentru lingvistica 
occidentală şi cea rusească (bineînţeles, legate fiind ideile mele cu ale 
tale, această influență va fi mai profundă). De aceea, îţi propun mereu 
să te apropii se mine ca idei. Doctrina ta nu poate aduce revoluţie decit 
în privinţa analizei limbii. Revoluţia în istoria limbii o aduc eu, cu lu- 
crările [3] mele. Ştiu că disprețuiești ideile mele în această privință, 
pentru că admit legi și în științele spiritului. Nu uita însă că eu am făcut 
sinteza între ideologia secolului al XIX-lea (determinismul) şi cea a se- 
colului al XX-lea (teoria libertății spiritului) și că, plecînd de la termi- 
nologia lui Blaga, am distins cele două trepte ale spiritului: cel minor 
și cel major”!. Iar lingvistica trebuie să se împartă în două, după aceste 
trepte ale spiritului. Istoria limbii române este o demonstraţie a acestor 
afirmaţii, care, de fapt, au ieşit din examinarea faptelor din diversele 
limbi a căror istorie am studiat-o. 


Tu nu ştii că eu am creat dejă două școli lingvistice: una la Iași, cu Arvin- 
te”, d-na Teodorescu’, Giosu”*, Andriescu”s, care dejà admit multe 
din ideile mele, şi una la Timişoara, cu I. Stan?5, d-na Oancea?“ (care 

a făcut un original curs de romanistică plecînd de la ideile mele despre 
cele două lingvistici), V. Ţâra?%, V. Frăţilă?“ şi D. Craşoveanu?%, care 
şi-au pregătit şi trecut doctoratul cu mine şi sînt dejà niște cercetători 
eminenţi în domeniul istoriei şi analizei limbii române. Prima şcoală s-a 
afirmat dejà prin 1955, dar s-a conturat mai ales în anii din urmă; a doua, 
de [4] prin 1975. Ai să spui că aceste şcoli sînt total necunoscute în Apus 
şi în U.R.S.S. Așa este, dar asta nu înseamnă că ele n-au idei, că nu re- 
prezintă ceva în istoria lingvisticii, în istoria reală a lingvisticii, nu în cea 
occidentalo-centrică din Apus şi sovietocentrică din U.R.S.S. Publicînd 
în limbi străine şi dînd acestor publicaţii difuziunea firească, ele vor ajun- 
ge să fie cunoscute și peste hotare. Timişorenii au pregătit să apară anul 
acesta un volum din operele mele de la început şi de mai tirziu, intitulat 
Studii de lingvistică românească şi generală”, I, primul dintr-o serie de pa- 
tru volume, care nu va cuprinde decit o parte din operele mele, și vor să 
pregătească unul de lingvistică generală, cu articole de-ale mele inedite 
şi de-ale elevilor mei din Timişoara, tot inedite. 


M-am încurcat rău cu volumul pregătit pentru editura Fink". Acum 
e aproape gata și sigur că-l voi trimite Editurii prin mai. Vreau să-i mai 
adaug un studiu pe care nu mă gîndisem pînă acum să-l introduc, cel 
despre timpul, aspectul şi durata acţiunii în limbile indoeuropene?”*?. 


De anul nou, primește, împreună cu doamna Coșeriu și întreaga fami- 


lie?%, urările mele de sănătate şi de mari succese. 


G. Ivănescu 


Note şi comentarii Î 


25 Pentru Istoria limbii române, vezi supra, notele 176, 181, 218, 230. 
%! Pentru preluarea de către G. Ivănescu a ideilor lui Lucian Blaga, vezi şi supra, nota 237. 
282 Vasile Arvinte (1927-2011), lingvist şi filolog român, specializat în istoria limbii ro- 
mâne, a fost profesor al Universităţii „Alexandru loan Cuza” din Iaşi, şef de catedră, de- 
can și prorector. 

253 Ecaterina Teodorescu (cca 1927-cca 2009), lingvist român, specializată în gramatica 
limbii române, a fost profesor al Universităţii „Alexandru loan Cuza” din Iași. 

254 Ştefan Giosu (1926-2006), lingvist şi filolog român, specializat în dialectologia limbii 
române, a fost profesor al Universităţii „Alexandru Ioan Cuza” din Iași. 

255 Alexandru Andriescu (1926-2014), lingvist şi filolog român, specializat în istoria lim- 
bii române literare, a fost profesor al Universităţii „Alexandru Ioan Cuza” din Iaşi, şef de 
catedră şi decan. 


COŞERIU = 100 


*5 Pentru Ionel Stan, vezi supra, nota 223. 

257 Pentru Ileana Oancea, vezi supra, nota 226. 

*5 Pentru Vasile D. Ţâra, vezi supra, nota 224. 

25? Pentru Vasile Frăţilă, vezi supra, nota 227. 

28 Pentru Dumitru Craşoveanu, vezi supra, nota 225. 

%1 Volumul a apărut cu următoarele coordonate: G. Ivănescu, Lingvistică generală și ro- 
mânească, Ediţie îngrijită, note şi indice de Vasile Șerban și Vasile D. Ţâra, Timișoara, 
Editura Facla, 1983, 327 p. 

22 Pentru volumul de studii proiectat de G. Ivănescu să apară în Germania, vezi supra, 
nota 214. 

26 Vezi supra, nota 112. 

*+ Pentru familia lui Eugenio Coseriu, vezi supra, notele 122, 196, 201, 211, 217, 220. 


17. 
[1] 
Iaşi, 6 februarie 1982 
Dragă Coșeriu, 


Îți fac cele mai calde urări cu prilejul celei de a şaizecea aniversări, 
sărbătorită, cu un fast meritat, de elevii tăi. Frumosul omagiu, con- 
cretizat în cinci volume”, cum n-a mai avut nici un lingvist pînă as- 
tăzi, este un adevărat monument al lingvisticii. Nu ştiu dacă poţi fi 
de acord cu cele susținute în articolul meu. Cînd vei avea timp să-mi 
scrii — eu am pierdut speranța aceasta, căci nu-mi mai scrii de ani de 
zile —, am să te rog să-mi spui sincer părerea, chiar dacă ar fi dintre 
cele mai defavorabile. 


Cred că nu ţi-am comunicat că, din mai şi pînă în septembrie 1981, 
[2] chiar pînă în octombrie, am fost foarte grav bolnav. Poate ţi-am 
comunicat însă că, întors din R.F.G. în ţară, la începutul lui noiem- 
brie 1979, am început să sufăr din ce în ce mai rău de osteoporoză și 
cardiopatie ischemică. Boala începuse chiar pe la 20 octombrie, pe 
cînd eram în Freiburg, dar nu-mi dădeam seama de ce avea să urme- 
ze. Pe la mijlocul lui noiembrie 1979, nu mă mai puteam scula din pat 
decit în trei sferturi de oră. Un tratament de perfuzii cu levofalan m-a 
pus pe picioare pînă pe la mijlocul lui februarie 1980. Dar multe luni 


EEE PT ROMIÂINIĂ 


de zile eram foarte slăbit și mă simțeam obosit. Abia în august 1979 
m-am simţit bine?%. Dar iarna care a urmat şi o serie de drumuri fără 
rost la București, chemat de responsabila cărții „scrise” [3] împreună 
cu Th. Simenschy, pe care o predasem Editurii didactice și pedago- 
gice din Bucureşti - am spus: fără rost, pentru că nu mi se dădea 
cu toate acestea manuscrisul pentru unele puneri la punct şi adaose 
—, drumuri care m-au obosit cumplit, au făcut să mă simt din nou 
ca în perioada anterioară lui august 1980. Tratamentul cu levofalan, 
continuat şi în 1981, m-a dus la anemie, iar aceasta mi-a prilejuit o 
viroză, care m-a dat gata. Dar, în decembrie 1982, analizele sîngelui și 
analiza măduvii sternului au arătat că scăpasem și de osteoporoză și 
de anemie. Am rămas numai cu cardiopatia ishemică și alte boli mai 
vechi, pe care nu le-am mai pomenit. În acești doi-trei ani am stat mai 
tot timpul culcat, ceea [ce] are unele urmări: obosesc repede cînd 
merg și cînd mă plec. 


Cartea „scrisă” împreună cu Simenschy - de fapt o completare a ma- 
nuscrisului rămas de la el — Gramatica comparată a limbilor indoeuro- 
pene, a apărut în ultimele zile ale anului 1981, dar s-a pus în vînzare în 
ianuarie 1982. Îţi voi trimite peste citeva zile un exemplar. Din neferi- 
cire, responsabila cărții n-a făcut corecturile cum trebuie, așa că s-au 
strecurat sute și sute de greșeli de tipar. Ea a mai redactilografiat multe 
foi, pentru a muta titlurile de cărți și chiar numele autorilor în subsol, 
dar n-a fost atentă la corectarea acestor foi, încît avem și greşeli de acest 
fel. Mie nu mi s-a dat nici o corectură’®. Mai tîrziu îţi voi trimite un 
exemplar cu toate corectările necesare. 


»268 


Scrie-mi ce face Doamna Coseriu, ce fac „copiii'**. Tuturor, cele mai 


bune urări. 


Cu drag, 


G. Ivănescu 


Note şi comentarii | 


%5 Despre cele cinci volume ale seriei omagiale dedicate lui Coseriu, vezi supra, nota 


215. 
266 Într-adevăr, în intervalul menționat, Ivănescu a traversat o perioadă foarte grea 


din viața sa, cu lungi perioade de spitalizare (la Spitalul de Urgență din Iași) şi de 

convalescență la domiciliu. Apariția în 1980 a Istoriei limbii române, foarte bine primită 
şi de specialişti, şi de publicul intelectual mai larg, a contribuit, poate decisiv, la confortul 
său sufletesc. Vezi şi supra, notele: 176, 181, 211,218, 230, 250. 

27 G, Ivănescu se va plânge în repetate rânduri despre felul în care a fost editată această 
carte. 

%8 Despre familia lui Eugenio Coseriu vezi supra, notele 122, 196, 201, 211, 217, 222, 
264 şi 267. 


18. 
[1] 
Iaşi, 21.10.86 
Dragă Coșeriu, 


Simbăta trecută (azi e marţi) mi s-a comunicat de către Banca 
Naţională din Iaşi că mi-ai trimis 60 de dolari. Voiam să predau imediat 
o cerere de eliberarea pașaportului meu pentru o plecare temporară în 
străinătate. Dar, de vreo 10 zile, au reapărut unele simptome ale bolii 
mele, care m-a chinuit atita în anii 1979-1981, şi chiar şi după aceea. 
Am fost invitat de Bochmann”” să merg la Leipzig pentru a face aco- 
lo trei conferinţe (1. Specificul limbii române; 2. Teoria lui N. Chomsky 
despre producerea vorbirii; 3. Principiile şi metodele istoriei limbilor) la 
sfîrşitul lunii mai şi la începutul lunii iunie. Dar, neavînd în bancă cei 
50 de dolari obli- [2] gatorii pentru a putea pleca, am amiînat călătoria 
pe toamnă. Acum mă văd obligat să amin călătoria anul viitor, dacă se 
va putea, sau să merg acolo la mijlocul lunii decembrie. Cred însă că 
boala, care a reînceput și s-ar putea să dureze chiar cîteva luni, nu-mi 
va permite să mai fac o călătorie în străinătate decît primăvara, vara sau 
toamna anului viitor. Voiam să combin călătoria în RDG cu o călătorie 
în Austria, unde Frâncu”! predă limba (și literatura?) română. Dacă 
vin anul viitor, aş combina-o şi cu o călătorie în RFG?7. 


Am găsit de aproape o jumătate de an Istoria socială a limbii române a 
lui Al Rosetti?”, dar nu ţi-am putut-o trimite, căci voiam s-o asociez cu 
Omagiul Bărbulescu”, care încă n-a ieşit la iveală din mormanele de 
cărți şi reviste din apartamentul meu. 

[3] Gramatica comparată a limbilor indoeuropene e plină de inexactităţi 
în domeniul lingvisticii occidentale și sovietice, atît prin ordonarea 
materialului și împărțirea pe epoci a istoriei lingvisticii indoeuropene, 
cît şi prin discutarea activității unor persoane necunoscute străini- 
lor’. Ca şi pentru Istoria limbii române, intenţionez elaborarea unei 
a doua ediţii, care va fi de fapt o carte nouă și numai a mea, nu şi a lui 
Simenschy. Istoria lingvisticii indoeuropene din ultimele două decenii 
o văd acum cu totul altfel. 


Dacă m-ai putea invita să fac anul viitor niște conferinţe la Tübingen, 
aş veni cu plăcere. Mi-aş mai completa şi informaţia în atîtea domenii 
ale lingvisticii. 


Sper că nu ești supărat pe mine pentru faptul că nu te-am citat nicăieri 
în Gramatica comparată a limbilor indo- [4] europene”. Într-o istorie 
a lingvisticii generale și a lingvisticii romanice ţi-aș acorda un capitol 
întreg. Sper să trăiesc atiţia ani cîți îmi trebuie ca să completez și defi- 
nitivez şi aceste lucrări, pe care le-am redactat în deceniile al VII-lea și 
al VIII-lea ale secolului nostru. 


Nu mi-ai mai scris de ani de zile. Aceasta mă mîhnește și mă face şi pe 
mine să-ți scriu rar. Şi totuşi, cu toate deosebirile de concepţie dintre 
noi, avem atâtea laturi comune! 


Scrie-mi ce s-a întîmplat cu profesorul D. Găzdaru””: A murit? E grav 
bolnav? Profesorul Iordan a murit în ziua de 20 septembrie trecut și a 
fost înmormîntat la Bellu în ziua de 23 septembrie. Am vorbit şi eu la 
înmormintarea sa”. Au fost prezenţi sute de oameni. 


Cu multe mulțumiri şi expresia afecțiunii pe care ţi-o port. Multe salu- 


tări doamnei și „copiilor”””. 


G. Ivănescu 


Ai primit scrisoarea mea din iarnă? 


Note şi comentarii | 


9 Aceasta este, cu o mare probabilitate, ultima scrisoare scrisă şi trimisă de G. Ivănescu 
celui pe care l-a considerat, după toate semnele, cel mai bun prieten al său. Peste șase 
luni, la 3 iunie 1987, Ivănescu înceta din viață. 

* Klaus Bochmann (n. 1938), lingvist şi romanist german, specializat în românistică, 
este profesor la Universitatea din Leipzig, preşedinte al Societăţii „Moldova, membru 
al Academiei Saxone de Ştiinţe din Leipzig, doctor honoris causa al Universităţilor din 
Alba Iulia şi Iaşi. 

*1 Constantin Frâncu (n. 1941), lingvist şi filolog român, specialist în istoria limbii ro- 
mâne, profesor la Universitatea din Iași, a fost lector de limbă română la Universitatea 
din Berlin şi profesor invitat la Universitatea din Viena. 

?7 Proiectul acestei călătorii nu a mai fost realizat. 

273 Pentru Alexandru Rosetti, vezi supra, nota 73. 

274 Este vorba despre volumul Omagiu profesorului Ilie Bărbulescu la 25 de ani de profe- 
sorat, laşi, 1931. Ilie Bărbulescu (1873-1945), filolog şi lingvist român, specializat în 
slavistică, a fost profesor la Universitatea din Iași, membru al Academiei de Ştiinţe din 
Zagreb şi membru corespondent al Academiei Române. 

275 Lucrarea Gramatica comparată a limbilor indoeuropene, semnată de G. Ivănescu alături 
de Th. Simenschy și publicată la București în 1981, la Editura Didactică şi Pedagogică, a 
fost obiectul unei aspre autocritici din partea lui Ivănescu. Cele mai multe dintre aceste 
critici vizau partea redactată de Simenschy. Ivănescu era de asemenea foarte nemulțumit 
de intervenţiile numeroase şi, după părerea sa, neavenite, ale redactorului de carte şi 
ale profesorilor bucureşteni Lucia Wald și Dan Sluşanschi, desemnaţi de editură drept 
referenți ştiinţifici. 

* După ştiinţa mea, cei doi prieteni, Ivănescu şi Coșeriu, nu s-au citat niciodată unul 
pe altul în textele cu caracter științific. Această ignorare reciprocă ar putea face obiectul 
unei investigaţii psihanalitice! 

*77 Pentru Dimitrie Găzdaru, vezi şi supra, notele 38, 76, 77, 87, 89, 90. 

* Vezi necrologul publicat de G. Ivănescu cu titlul Acad. Iorgu Iordan (29 septembrie /11 
octombrie 1888 — 20 septembrie 1896), în „Analele Academiei Române” XXXVI (1989), 
anul 120 (1986), p. 287-289. Este alocuţiunea ţinută de G. Ivănescu la adunarea de do- 
liu, alături de ale lui Radu Voinea, Al. Hanţă, Gavril Istrate, Marius Sala. 

* Pentru familia lui Eugenio Coseriu, vezi și supra, notele 122, 196, 201, 211, 217, 220, 
264, 268. 

Cristinel MUNTEANU 

Eugeniu Coșeriu și deontologia 
activităţii hermeneutice. 

O notă lămuritoare 


Cr.M 


din Gal 


„— prof. univ. dr. habil. 
(doctor în filologie şi în filosofie); 
predă la Universitatea „Danubius” 


aţi discipline din sfera 


ştiinţelor limbajului şi din 


domeniul filosofiei. A publicat 
ca autor: Sinonimia frazeologică 


în 


limba română (2007), 


Lingvistica integrală coşeriană 


(2012), Frazeologie românească 
(2013); Tradition and Innovation 


2017 


in Language and Linguistics 


); Problema sensului la 


John Dewey (2019), iar ca editor: 
Tobias Peucer, Despre relatările 
jurnalistice (2008), B.P. Hasdeu, 


Studii de 
Coşeriu, H 


ştiinţa limbii (2013), E. 
„Geckeler, Orientări în 


semantica structurală (2016; trad. 


de CrM))e 
autorul a 
Şi CO 


c. Este, de asemenea, 
peste 150 de articole 
municări. Domenii de 


interes: filosofia limbajului, teoria 
limbii, semantică, frazeologie, 


her 


meneutică, lingvistica 
textului. 


Am plasat în această secțiune, intitula- 
tă Hermeneutică şi interpretare, patru texte 
coşeriene (Saussure al meut, Pagliaro „al meu”, 
Estetica lui Blaga în perspectivă europeană şi 
„Interpretarea are loc întotdeauna într-un anu- 
me cadru şi priveşte întotdeauna un obiect”), 
care sunt legate între ele (şi) prin aceea că 
sunt străbătute de un fir roşu hermeneutic. La 
Coşeriu, activitatea interpretativă, când vine 
vorba de lectura textelor aparținând marilor 
gânditori sau oameni de știință, se desfășoară 
respectând anumite principii. Unele sunt 
principii hermeneutice propriu-zise (cum 
este, de pildă, principiul încrederii)“, altele ţin 
efectiv de etica ştiinţelor umaniste (cum sunt, 
bunăoară, „principiile lingvisticii ca știință a 
culturii”, pe care savantul român le-a expus, 
deseori, în prelegerile şi conferințele sales). 


De altfel, în cazul lui Coșeriu, principiile her- 
meneutice se încadrează tot în sfera deonto- 
logiei științelor culturii, fiindcă și ele carac- 
terizează modul său de a face știință. Cred 
că acest aspect reiese destul de limpede din 
următorul citat: „Întotdeauna am căutat să 
mă deplasez dinspre Saussure, nu împotriva 
lui sau fără el. Criticii mei suferă de o eroare 

de perspectivă: ei nu reușesc să vadă că eu nu am căutat niciodată să-l 
interpretez pe Saussure ori să ofer o exegeză a operei sale; mai curând, 
ceea ce am încercat să fac a fost să-l utilizez pe Saussure ca o călăuză în 
investigaţiile mele, ca un model de cercetare a obiectului lingvisticii.” 
(vezi E. Coşeriu, Saussure al meu, în această secțiune). 


Într-adevăr, ceea ce l-a interesat pe Coșeriu, încă de la început, a fost să 
creeze o teorie lingvistică unitară şi coerentă în raport cu realitatea lim- 
bajului şi, pentru a-și atinge acest obiectiv, el avea nevoie să-și confrun- 
te ideile și intuiţiile proprii cu punctele de vedere ale altor mari lingviști 
şi filosofi ai limbajului. De aceea, spre deosebire de Andre Martinet 
(la care face aluzie în textul despre Saussure), Eugeniu Coşeriu nu se 
sfieşte să-i indice pe cei care i-au influențat (mai mult sau mai puţin) 
ori i-au confirmat concepția lingvistică. 


În acest sens, merită amintită și opinia lui Coșeriu referitoare la natura 
acestor „influențe”. Într-un amplu interviu, lingvistul român a afirmat 
următoarele: „Influențele nu corespund unei pure preluări, căci doar la 
spiritele vulgare este o simplă preluare. Influenţa este întotdeauna sti- 
mularea unui material care este deja prezent”. Acesta pare să fie speci- 
ficul „influenţei” în domeniul științelor umaniste: ceea ce găsim expli- 
cit, bine formulat și justificat la un alt teoretician corespunde intuiției 
pe care o aveam dinainte (implicit) cu privire la obiectul cercetat. 


Din această perspectivă, se poate spune că edificiul teoretic coşerian 
a beneficiat de multiple influenţe, declarate cu onestitate de Coşeriu”. 
În definitiv, în cazul doctrinei sale lingvistice (numită lingvistica inte- 
grală), nu avem de-a face cu un produs ecclectic, ci cu o sinteză (de tip 
hegelian) în cea mai autentică accepţie a termenului. Eugeniu Coșeriu 
- el însuşi un important filosof al limbajului şi, totodată, un apreciat is- 
toric al reflecţiilor despre limbaj — a preluat de la înaintașii remarcabili 
doar acele elemente (concepte, distincții esenţiale şi principii) cu ade- 
vărat valoroase și valide, lăsând deoparte sau depășind insuficiențele 
concepţiilor susținute de marii săi precursori. 


Printre cei a căror înrâurire puternică o recunoaște, se află, la loc de cin- 
ste, lingvistul italian Antonino Pagliaro. După descoperirea scrierilor 
acestuia, efectul asupra lui Coșeriu a fost unul realmente determinant: 
„am devenit, s-ar putea spune, «pagliarizat>: m-am identificat cu gândi- 

rea sa, am ajuns prin el la alți autori şi gânditori și nu mai sunt capabil să 
deosebesc gândul lui Pagliaro de ceea ce este o interpretare sau o dezvol- 
tare ulterioară” (vezi E. Coşeriu, Pagliaro „al meu”, în această secțiune). 


Recunoaştem aici un principiu hermeneutic frecvent aplicat de 
Coşeriu: a merge cu un autor dincolo de acel autor“. Savantul român se 
referă uneori explicit la această modalitate de interpretare (care pre- 
supune și o identificare parţială cu autorul interpretat): este vorba de 
modul hermeneutic „intern și dinamic” (opus celui „extern și static”), 
pe care îl tratează și îl pune la lucru efectiv în conferința Estetica lui 
Blaga în perspectivă europeană — care s-ar fi putut intitula, tocmai de 
aceea, la fel de bine, Blaga al meu (vezi în această secţiune). 


Despre felul sui generis în care Platon a asimilat și a dezvoltat creator 
doctrina lui Socrate, Coşeriu discutase, de altminteri, încă din anii '60, 
în cursurile sale de istorie a filosofiei limbajului (vezi a sa Geschichte der 
Sprachphilosophie). Totuşi, se observă insistența cu care teoreticianul 
român revine asupra problematicii hermeneutice în ultimul deceniu al 
vieţii sale. De exemplu, în interviul acordat de E. Coșeriu lui J. Kabatek 
& A. Murguia, întâlnim pagini excepționale despre hermeneutică 
(vezi, bunăoară, în această secțiune, fragmentul „Interpretarea are loc 
întotdeauna într-un anume cadru şi priveşte întotdeauna un obiect”). 


Chiar textele incluse în această rubrică a revistei „Limba română” — dar 
şi altele înrudite tematic — aparțin (ca perioadă a elaborării / redactării 
şi a publicării) unui interval de timp foarte restrâns: 1993-1997. În fe- 
lul acesta, alături de o teorie excelentă referitoare la limbaj (lingvistica 
sa integrală, ale cărei linii de forță se găsesc întrucâtva menţionate și 
în cele patru materiale reproduse aici), se vede că Eugeniu Coșeriu a 
ţinut să ne transmită şi o lecţie extraordinară despre atitudinea etică pe 
care omul de știință veritabil trebuie să o aibă în fața textelor şi a idei- 
lor importante lăsate de înaintași. Deprinzând o atare lecţie, cred că se 
cuvine să manifestăm și noi aceeași atitudine în raport cu moştenirea 
ştiinţifică a genialului lingvist de origine română. 


Note | Din raţiuni practice, am tradus în românește titlul My 
Saussure (transpus deja în spaniolă, portugheză şi france- 
ză ca Mi Saussure, O Meu Saussure, respectiv Mon Saussu- 
re) prin Saussure al meu, deși o atare opțiune (care poate 

transmite și o notă afectivă) nu prea era pe placul lui Coșeriu: „[...] Mon Saussure, adică 
Saussure așa cum îl văd eu (e greu să spui în limba română «Saussure al meu>)..” (vezi 
E. Coșeriu, Filozofia limbajului, în vol. In memoriam Eugeniu Coșeriu, Editura Academiei 
Române, Bucureşti, 2004, p. 66). 

? În acest caz, conţinutul textului în cauză justifică utilizarea ghilimelelor din titlu, de 
vreme ce se face referire la asimilarea organică a concepţiei lui Pagliaro de către Coșeriu, 
cam în felul în care a procedat Platon cu Socrate. 

3 Titlul acestui fragment (extras din interviul acordat de E. Coșeriu lui J. Kabatek & 
A. Murguía) este unul propus de mine, întrebuinţând una dintre replicile lui Coșeriu. 
“Vezi Cristinel Munteanu, Despre o hermeneutică a sensului bazată pe «principiul încrede- 
rii>, în „Limba română” (Chişinău), nr. 6, 2014, p. 51-61; cf. şi Cr. Munteanu, Eugenio 
Coseriu and the Hermeneutical Principle of Trust, în „Philologica Jassyensia”, an XII, nr. 1 
(23), 2016, p. 77-86. 

Despre aceste principii Coșeriu a vorbit prima oară în mod explicit în 1977 în discursul 
său de recepţie la Academia din Heidelberg (vezi Eugenio Coseriu, Antrittsrede an der 
Heidelberger Akademie der Wissenschaften, în „Jahrbuch der Heidelberger Akademie der 
Wissenschaften”, 1977, p. 107-108). 

“Johannes Kabatek, Adolfo Murguía, „A spune lucrurile așa cum sunt...”. Conversaţii cu 
Eugeniu Coșeriu, Casa Editorială Demiurg, Iași, 2017, p. 120. 

7 Vezi, de pildă, Discurso de Investidura del Prof. Eugenio Coseriu, în vol. Discursos de in- 
vestidura de doctor „honoris causa” de los profesores Carlos Castilla del Pino, Eugenio Cose- 
riu, José Elguero Bertolini, Universidad Autónoma de Madrid, 1999, p. 33-42. 

8 Pe urmele lui E. Coșeriu, am încercat să aplic şi eu acest principiu hermeneutic în unele 
studii de-ale mele despre B.P. Hasdeu şi G. Ivănescu. 

” Cu privire la modurile hermeneutice, vezi și Eugenio Coseriu, Von den universali fan- 
tastici, în Jürgen Trabant (Hrsg.), Vico und die Zeichen. Vico e i segni, Gunter Narr Verlag, 
Tübingen, 1995, p. 73. 

Eugeniu COSERIU 
| Saussure al meu 


Când prietenii care au organizat acest simpozion m-au invitat să 
particip, mi-au spus că voi fi - mai mult decât un conferențiar invitat — 
unul dintre subiectele discuţiei. 


La drept vorbind, toţi ar trebui să fim consideraţi subiecte ale discuţiei, 
deoarece suntem cu toţii lingviști care, în această zi și în aceste vremuri, 
continuăm să discutăm despre Saussure! 


Prin urmare, tema noastră de azi, aici, este Saussure şi lingvistica 
contemporană. Intenţionez să iau titlul respectiv ad litteram. Într- 
adevăr, de vreme ce pot pretinde că vorbesc în deplină cunoștință de 
cauză despre mine însumi ca lingvist contemporan, propun să-l tratez 
pe Saussure în relaţie cu propria-mi concepţie privitoare la limbaj şi la 
lingvistică. În acest sens, vă voi vorbi despre Saussure „al meu”. 


Un lingvist faimos a fost întrebat cu ceva timp în urmă ce datora 
înaintaşilor și confraților săi lingviști. A răspuns că găsise la ceilalți fie 
o confirmare a propriilor idei, fie păreri opuse care s-au dovedit utile 
pentru a-și defini mai clar concepțiile proprii. În particular, cu privire 


" Acest text al lui Eugeniu Coșeriu, tradus în românește de Cristinel Munteanu, a apă- 
rut iniţial în limba engleză sub titlul My Saussure, în Tullio De Mauro & Shigeaki Su- 
geta (eds.), Saussure and Linguistics Today, Bulzoni Editore, Roma, 1995, p. 187-191. 
Ulterior, cu unele revizuiri şi adăugiri, textul s-a publicat şi în alte limbi (spaniolă, 
portugheză şi franceză): (i) Mi Saussure, în Actas do IV Congresso Internacional da lín- 
gua galego-portuguesa na Galiza. Em homenagem a Ferdinand de Saussure [1993], Uni- 
versidade de Vigo, 1996, p. 379-382; (ii) O Meu Saussure, în „Confluância. Revista do 
Instituto de lingua portuguesa” (14), Rio de Janeiro, 1997, p. 33-36; (iii) Mon Saus- 
sure, în Rika van Deyck, Rosanna Sornicola, Johannes Kabatek (6ds.), La variabilité 
en langue. Langue parlée et langue écrite dans le present et dans le passé, în „Communica- 
tion & Cognition” (= „Studies in Language”, no. 8), Gent, 2004, p. 17-24 [re-publicat 
în „Anadiss” (Suceava), nr. 21 (1), 2016, p. 12-18]. Traducătorul Cr.M. îi mulțumește 
lui J. Kabatek pentru permisiunea de a publica aici prezenta versiune. 

la Saussure, a precizat că îi luase mult timp să se elibereze de distincția 
dintre langue şi parole. 


(Aceasta se întâmplă frecvent în științele umaniste: învăţăm de la alții și 
uităm că am făcut așa. Apoi, recitindu-i pe acești autori, avem impresia 
că ei pur şi simplu ne confirmă concepțiile. Iar în cazul ideilor pe care 
nu reuşim să le pricepem, pe acestea le expediem ca fiind străine de 
convingerile noastre intuitive!) 


Dar putem noi respinge, cu adevărat, distincția dintre langue și parole? 
În opinia mea, putem, fără îndoială, să perfecționăm modul în care o 
prezentăm și o explicăm; dar simt că nu putem respinge distincţia cu totul. 


Într-adevăr, aș prefera să abordez întrebarea într-un fel complet diferit. 
Fiindcă, vedeţi, sunt dispus să recunosc că tot ce este de valoare în scrierile 
şi în concepțiile mele, precum și în metodele pe care le urmez este rodul 
unei prelucrări dialectice a reflecţiilor şi a elaborărilor care pot fi aflate 
la alți lingviști și filosofi ai limbajului. În acest proces, piatra de încercare 
mereu prezentă este realitatea limbajului — realitatea care se revelează prin 
observaţie reflexivă şi meditație hermeneutică. Mi-aş descrie concepțiile 
ca fiind, în esenţă, o încercare de a-i împăca — ţinând un ochi ferm aţintit 
asupra realităţii limbajului — pe Saussure cu Humboldt și cu Pagliaro, ajutat 
de sugestiile venind dinspre Hjelmslev, Sapir, Menendez Pidal și dinspre 
filosofia și epistemologia lui Aristotel, Leibniz, Vico, Hegel și Croce 
(Aristotel şi Hegel mai presus de oricare alții). 


Astfel, principiul meu călăuzitor a fost acela de a acorda încredere 
deplină ideilor pe care le-am întâlnit și pe care am căutat să le integrez 
într-o concepție unitară. Aceasta deoarece toţi cercetătorii veritabili 
au încercat să descrie lucrurile așa cum sunt; şi deși uneori ceea ce 
explică ei se poate dovedi parțial şi ar putea să necesite completări, mai 
degrabă, decât să resping aceste explicaţii în bloc, simt că ar trebui să 
ne întrebăm în ce măsură le putem folosi, în ce sens şi până la ce punct 
le putem considera valide. 


Să vă dau un exemplu imediat folosindu-mă de Saussure. Găsesc că 
este greșit sfatul de a respinge cu totul afirmaţia lui Saussure potrivit 
căreia semnificantul și semnificatul sunt inseparabile: la urma urmelor, 
Saussure însuși era perfect conştient de sensul în care cele două pot 
fi considerate, de fapt, în mod separat. Deci, găsesc că e mai bine să 

ne întrebăm, în schimb, în ce sens putem, într-adevăr, să considerăm 
inseparabile semnificantul și semnificatul. Și răspunsul la această 
întrebare este: limba ca sistem. Acesta este nivelul la care semnificatul 
este, la drept vorbind, semnificatul, şi nu o desemnare; şi la acest nivel, 
așadar, semnificatul este inseparabil de semn. 


În același fel, să nu respingem complet, ca fiind în mod evident absurdă, 
teza că schimbarea lingvistică este exterioară sistemului. Mai degrabă, 
să ne întrebăm în ce sens poate fi considerată validă această teză. 


Putem aplica o atare atitudine la sisteme conceptuale întregi. Nu ar 
trebui să respingem structuralismul în bloc, ci, dimpotrivă, ar trebui 
să determinăm în ce fel poate fi util structuralismul la îmbunătăţirea 
înţelegerii noastre efective a limbajului. Motto-ul nostru s-ar cuveni, 
deci, să fie: alcanzar y limitar, Leistungen und Grenzen — întrebuinţează 
şi circumscrie fiecare concept. 


Această atitudine caracterizează modul în care l-am abordat pe 
Saussure, deși asta a dus uneori la neînțelegeri. S-a afirmat că l-am 
criticat pe Saussure din afară, nereuşind să-i văd valoarea și reducându-l 
la banalităţi. Pur și simplu, nu este cazul. Întotdeauna am căutat să mă 
deplasez dinspre Saussure, nu împotriva lui sau fără el. 


Criticii mei suferă de o eroare de perspectivă: ei nu reușesc să vadă 
că eu nu am căutat niciodată să-l interpretez pe Saussure ori să ofer o 
exegeză a operei sale; mai curând, ceea ce am încercat să fac a fost să-l 
utilizez pe Saussure ca o călăuză în investigaţiile mele, ca un model de 
cercetare a obiectului lingvisticii. Saussure „al meu” este, așadar, acel 
Saussure care, în al său Cours, a stabilit distincţiile fundamentale ce au 
determinat ulterior dezvoltarea și progresul lingvisticii din acest secol. 
Să se observe că nu vorbesc de dezvoltarea „lingvisticii saussuriene” 
- într-adevăr, consider termenul ca fiind unul nepotrivit. Mă refer la 
lingvistică tout court, chiar şi la cercetarea lingvistică ce, aparent, îl 
ignoră sau chiar îl neagă pe Saussure. 


Să examinăm acum de ce distincţiile fundamentale ale lui Saussure 
sunt încă indispensabile pentru înțelegerea limbajului și a limbilor. 


Studiile mele s-au concentrat pe limbile văzute ca sisteme omogene în 
cadrul lumii complexe a fenomenelor de limbaj. Aceasta deoarece sunt 

convins că Saussure, urmând o tradiţie ce provine de la Humboldt, a 
văzut fiecare limbă qua talis ca un sistem în care tout se tient. (Expresia a 
fost creată, desigur, de Meillet; dar exprimă atât viziunea lui Humboldt, 
cât şi viziunea lui Saussure.) Prin urmare, am aplicat în mod riguros 
distincţiile lui Saussure, luându-le drept reale; şi, folosind distincții 
ulterioare derivate din ele, am reușit să circumscriu obiectul primar al 
lingvisticii imanente: este tehnica liberă a limbii funcționale la nivelul 
sistemului de funcţii şi opoziții. 


Astfel, am obținut două rezultate. Unul a fost o justificare a fonologiei 
şi o justificare a omogenităţii sistemului la nivelul expresiei (el 
este, de fapt, paradigmatic şi sintagmatic în întregime la acel nivel). 
Celălalt a fost construirea atât a unei semantici lexicale funcționale 
(o „lexematică” ), cât și a unei sintaxe funcţionale corespunzând acelei 
langue (adică obiectul lingvisticii imanente) — una pe care o consider, 
deci, o disciplină perfect saussuriană. 


Obţinerea acestor rezultate a necesitat, după cum am spus, crearea unei 
serii de distincții derivate din cele ale lui Saussure. Una a fost distincția 
dintre ceea ce cuprinde «cunoașterea lucrurilor» şi ceea ce cuprinde 
«cunoaşterea pur lingvistică». (Deja Saussure făcuse ceva de felul acesta 
în teoria sa privitoare la semn: a deosebit semnificatul de referința externă 
aferentă.) O altă distincție a implicat «<metalimbajul»> şi «limbajul 
primar»: utilizarea metalimbajului cere un alt tip de tratare. Aceasta a 
condus la deosebirea ['discursului repetat] wiederholte Rede (reported 
speech la Jakobson). Mai departe, urmând indicaţiile lui Saussure, 
Hjelmslev, Daniel Jones şi Zellig Harris, am ajuns să disting între 
«arhitectura limbii» (în omogenitatea ei) și «varietatea lingvistică». 
Saussure însuși, în Cours-ul său, ne spune că pentru a surprinde o limbă 
sincronic și idiosincronic, trebuie să luăm în consideraţie dialectele și 
patois | graiurile” ], dar că, în cele din urmă, suntem forţaţi să circumscriem 
limba în mod artificial şi, astfel, să-i sacrificăm realitatea. În orice caz, nu 
doream deloc să sacrific realitatea. De aceea, pentru a surprinde limbile 
din punct de vedere funcțional (ca sisteme aparținând unui moment 
dat, unui loc, unui strat social, unui stil), am deosebit diverse niveluri: 
«sistemul», «norma» şi «tipul lingvistic». 


Toate acestea au produs moduri noi de a privi limbajul. Am ajuns să 
consider limbile ca tehnici fabricate de activitatea noastră expresivă 

(ceva ce susținuse Antonino Pagliaro). Să consider limbile şi 
mecanismele lor ca fiind nu inconștiente, ci ca fiind date și înţelese 
în mod intuitiv (şi cred că aceasta este ceea ce Saussure avea în minte 
atunci când a spus că mecanismele lingvistice pe care vorbitorii 
le folosesc sunt inconștiente pentru ei). Să consider dimensiunea 
socială a limbii ca aparţinând nu mulțimii, ci indivizilor — sau, mai 
exact, alterității imanente din fiecare individ: căci limba nu este bunul 
propriu al unui individ în izolare, ci este întotdeauna limba celorlalți. 
(Aceasta, de asemenea, era ceva ce luasem de la Pagliaro, deși se poate 
găsi mai devreme şi la Humboldt.) 


În fine, am conceput structurile lingvistice ca structuri dinamice. 
Saussure lăsase indicii către acest rezultat, după cum se poate vedea 
în capitolul său despre analogie, pe care îl descrie ca pe un fenomen 
sincronic ce aparține limbii în mod virtual. Problema identității 
diacronice pe care Saussure a ridicat-o m-a condus la aceeași soluţie: 
structurile lingvistice sunt dinamice și în același vorbitor există limbi 
diferite. Remarcile mele de până acum au avut în vedere stabilirea 
obiectului lingvisticii imanente. Să ne fie permis acum să încercăm 
să recuperăm materialul pe care am fost obligaţi să-l eliminăm în 
circumscrierea obiectului nostru, materialul studiat de lingvistica 
integrală și lingvistica descriptivă. 


Acel material este parole, activitatea vorbirii. Ceea ce știm despre 
langue nu explică tot ceea ce este de ştiut despre parole, deşi constituie 
fundamentul. Explicarea [acestei] parole necesită alte tipuri de 
cunoaștere ce aparțin domeniului lingvisticii. Astfel, considerând 
lingvistica în general, am deosebit trei niveluri: lingvistica privind 
langue, lingvistica discursului sau a textului ([lingiiistica del texto] încă 
din 1955) şi lingvistica privind parole. 


Ocupându-ne de parole, am fost obligaţi să recuperăm, în cadrul 
domeniului lingvisticii integrale, tot ceea ce lingvistica imanentă ignoră, 
elimină sau pune în paranteză — [aspecte] de existența cărora, după 
cum a arătat limpede Engler, Saussure era foarte conștient. Aceasta m-a 
îndemnat să propun o nouă știință a „cunoaşterii lucrurilor”, o skeologie 
(de la grecescul skedos ‘obiect, unealtă, lucru’). Semantica cognitivă 
practică skeologia, întrucât investighează semantica cunoașterii noastre 
referitoare la lucruri, nu doar semantica limbii pe care o folosim. 

Am propus şi o gramatică specială a metalingvisticii și o lingvistică 
sincronică cuprinzând cele trei discipline majore preocupate de 
varietate: dialectologia, sociolingvistica și stilistica limbii. Toate acestea 
au fost pentru a-i face loc vorbitorului, după cum cerea Saussure, şi 
în domeniul lingvisticii aplicate îndeosebi (teoria traducerii, politica 
lingvistică, planificarea lingvistică şi aşa mai departe). 


În fine, un cuvânt şi despre interpretarea mea cu privire la conceptul de 
<arbitrarietate » şi toate celelalte distincţii fundamentale formulate de 
Saussure. După cum am precizat, eu consider distincţiile lui Saussure 
reale, inerente obiectului lor şi bazate pe intuiţia fiecărui vorbitor. 
Mai mult decât atât, după cum am încercat să arăt, alți gânditori le 
observaseră deja. Oricum, aceasta nu este o încercare de a identifica 
influența predecesorilor lui Saussure asupra sa; este, mai degrabă, o 
încercare de a descoperi formulări anterioare ca expresii autonome ale 
unei viziuni co-împărtăşite asupra limbajului. Ar fi greşit să-l reducem 
pe Saussure la produsul unei anumite tradiţii; şi totuși, ar fi greșit să-l 
considerăm un punct de plecare fără să recunoaștem că el a fost, în 
același timp, un punct de sosire. A strâns la un loc ceea ce alții văzuseră 
drept disiecta membra, şi, tocmai pornind această sinteză, noi, ca 
lingviști contemporani, am făcut primii noștri pași. 


RIOIMIÂINIĂ 


Eugeniu COŞERIU 
| Pagliaro „al meu” 


Trebuie să vă previn de îndată cu privire la trei dificultăți pe care le voi 
întâmpina în lucrarea mea. Mai întâi de toate, spre deosebire de alţii, 
precum Belardi sau De Mauro, nu i-am fost elev direct lui Pagliaro. Deși 
mă aflam la Roma înanii războiului, mi-a scăpat sensul autentical angajării 
sale politice și nu am asistat la prelegerile sale. Cea de-a doua dificultate 
este că oricine consacră un studiu operei lui Pagliaro se găseşte în situația 
de a trebui să se ocupe cu o extraordinară cantitate şi varietate de scrieri 
— după cum a arătat deja Belardi — și aceasta face ca orice sinteză să fie 
o sarcină epuizantă. În plus, în legătură cu teoria generală a limbajului, 
Pagliaro, asemeni lui Humboldt, a rescris aceeaşi operă de câteva ori, 
uneori repetându-și frazele aproape cuvânt cu cuvânt, alteori variindu-le 
cu nuanţe de sens sau lăsând deoparte un concept anume și introducând 
altele noi. Ca și în cazul lui Humboldt, este foarte dificil să alegi vreo linie 
de dezvoltare în gândirea sa. În fine, există și cea de-a treia dificultate. 
După cum spuneam, nu am urmat cursurile lui Pagliaro pe vremea când 
eram în Roma. Pe Pagliaro l-am descoperit mai târziu, în anii pe care i-am 
petrecut la Milano şi la Montevideo. După revelația mea sau, mai curând, 
după această discoverta a mea în privinţa lui Pagliaro, am devenit, s-ar 
putea spune, „pagliarizat”: m-am identificat cu gândirea sa, am ajuns prin 
el la alți autori și gânditori şi nu mai sunt capabil să deosebesc gândul 
lui Pagliaro de ceea ce este o interpretare sau o dezvoltare ulterioară. Pe 
măsură ce voi înainta [cu expunerea], voi încerca să iau seama la această 
deosebire, dar trebuie să arăt că pentru mine așa ceva este problematic. În 
schimb, voi prezenta, în esenţă, ceea ce îi datorez eu lui Pagliaro, Pagliaro 


” Acest text al lui Eugeniu Coșeriu, tradus în românește de Cristinel Munteanu, a apă- 
rut în limba engleză sub titlul “My” Pagliaro, în Tullio De Mauro, Lia Formigari (eds.), 
Italian Studies in Linguistic Historiography, Nodus Publikationen, Miinster, 1994, 
p. 39-44. Cr. Munteanu îi mulțumește lui Johannes Kabatek, şi pe această cale, pentru 
permisiunea de a publica aici prezenta traducere. 

„al meu”, aceasta fiind, totodată, o cale de a descrie ceea ce-i datorează 
astăzi lui Pagliaro lingvistica și teoria limbajului. 


Înainte de a merge mai departe, voi spune care este, în opinia mea, 
meritul principal al lui Pagliaro: este acela de a fi reacționat viguros la 
mediul în care se găsea, prin aceasta înțelegând mediul italian și mediul 
lingvisticii internaționale existente în acea vreme. Mulţi lingviști italieni 
încercau cu disperare să adapteze tezele lui Croce, aproape întrecându- 
se care să semene mai mult cu Croce. Alţii — și aceasta s-a întâmplat 
mai ales în afara Italiei — respingeau nu doar și nu neapărat filosofia lui 
Croce, ci filosofia în totalitate și se mândreau cu faptul de a fi lingviști 
„pozitivişti”, fără nicio bază filosofică. Pagliaro era unul dintre puţinii 
suficient de curajoși să gândească independent. El a dezvăluit și a descris 
limitele idealismului lui Croce în relaţie cu lingvistica și a sugerat imediat 
moduri prin care aceste limite puteau fi depășite. 


Ne este cunoscută teza lui Croce care identifică limbajul cu activitatea 
estetică și, în consecinţă, estetica cu lingvistica generală sau, mai 
bine [zis], cu conținuturile filosofice ale lingvisticii generale. Erorile 
principale ale acestei teze sunt următoarele. În primul rând, creativitatea 
individuală este privită ca un aspect al subiectului universal, Spiritul, și, 
prin urmare, ca un aspect al istoriei universale a Spiritului. Aceasta îl face 
pe Croce să nu ia în consideraţie istoricitatea reală în care se formează 
istoria universală a Spiritului. El afirmă rolul istoriei şi se declară un 
istoric, însă, în același timp, are tendinţa de a nu lua în seamă istoria reală 
în care ia naștere creativitatea lingvistică a vorbitorilor concreți. 


A doua eroare rezidă în faptul că celelalte forme de exprimare nu se 
manifestă ca limbaj. Operele de artă figurativă rămân opere individuale. 
Limbajul, pe de altă parte, apare întotdeauna ca langue (şi anume, ca o 
limbă maternă specifică, unică). Croce propune retrogradarea limbii 
[langue] în sfera practică, de parcă ea nu ar prezenta importanţă pentru 
constituirea expresiilor lingvistice cu valoare estetică. 


A treia eroare poate fi schițată astfel: la Croce semnul lingvistic, 
considerat a fi expresie identificată cu intuiţia, este tratat ca și cum ar fi un 
semn lexical, un singur cuvânt care nu poate fi analizat mai departe. El nu 
reușește să observe că un semn lingvistic conţine nu doar semne lexicale, 
ci şi semne relaționale. Datorită acestora [din urmă], semnul lingvistic 

are o structură şi, prin urmare, nu poate fi asemănat fie cu semnul lexical 
singular, fie cu opera de artă ca unitate de sine stătătoare; căci opera 
de artă, de fapt, nu conţine morfeme, semne sau părți ale semnelor 
relaționale. Celmult, opera de artă poate fi gândită ca onomăzein; limbajul, 
în schimb, este mereu și în orice moment şi onomăzein, sau numire, şi 
lEgein, sau vorbire [=zicere]. Desigur, semnele relaționale se găsesc şi ele 
în operele de artă poetice, şi anume în operele exprimate prin mijloacele 
limbajului, adică ale unei limbi materne specifice. Și Pagliaro însuși a 
fost cel care ne-a arătat cum prepoziția umilă și banală per este pivotul 
adevărat al [textului] Cantico delle creature al lui Francesco d'Assisi. 


Depășind aceste inadecvări, Pagliaro readuce limbajul la realitatea 
cunoscută de vorbitorii săi, la experienţa lor concretă de zi cu zi, la limba 
comună unei întregi comunități de vorbitori, nu doar a unui singur 
individ. În felul acesta, el mută subiectul lingvistic din istoria eternă 
şi ideală a Spiritului în istoria reală, concretă, care este locul în care se 
manifestă istoria Spiritului. Şi, după cum just a observat Belardi, el face 
aceasta deja în prima lui lucrare, Sommario, o lucrare scrisă în grabă, din 
necesități didactice, dar deloc pripită în sine, extraordinar de reflexivă 
şi extraordinar de matură, într-adevăr, dacă se are în vedere faptul că 
Pagliaro nu împlinise încă treizeci de ani’. 


Unii au ales să vadă în această lucrare o dovadă cu privire la adeziunea 
inițială a lui Pagliaro la idealismul lui Croce — și, mai târziu, Pagliaro 
însuși a făcut aluzie la ceva de genul acesta —, spunând că doar după 
aceea i-a descoperit el pe empiriști (cu care, la drept vorbind, era deja 
familiarizat). Şi aici trebuie să amintesc observaţia foarte pătrunzătoare 
a lui De Mauro referitoare la aceste presupuse semne ale aderării lui 
Pagliaro la idealismul expus de Croce. Doi oameni au ezitat să vadă în 
Sommario vreun acord cu idealismul lui Croce. Unul a fost Croce însuși, 
mereu atent la cei care i-au preluat ideile despre lingvistică, care nu şi-a 
amintit vreodată ca Pagliaro să fi sugerat identificarea artei cu limbajul: 
fireşte că a perceput ceva în această identificare care nu corespundea cu 
propriile sale idei. Celălalt era Antonio Gramsci, care nu era, în mod 
cert, un idealist şi care vorbea cu mare căldură despre Sommario tocmai 
fiindcă își dăduse seama că mersese dincolo de poziţiile lui Croce. 


La cei doi deja menţionaţi, l-aş adăuga și pe al treilea: Pagliaro însuși. El își 
declară adeziunea la idealismul lui Croce, dar cu aceeași ocazie își exprimă 

rezerve în privința acestuia şi se îndepărtează de el. Citez următorul pasaj din 
Sommario: „Nu se cuvine să mai zăbovim asupra acestor postulate [și anume, 
tezele lui Croce], care reprezintă sensul comun. Ceea ce vrem să facem aici 
este să arătăm că sugerata identificare a intuiției cu limbajul este mai clară și 
mai evidentă decât aceea a intuiţiei cu arta. În fiecare act de vorbire, de la cel 
mai simplu la cel mai elevat, există un act de intuiție. În opera de artă, așa cum 
este ea înțeleasă în întrebuințarea uzuală, intuiţia trebuie să posede o anumită 
calitate, din cauza căreia, în practică, estetica nu poate fi, de fapt, identificată 
cu lingvistica și nici critica cu lingvistica istorică”. 

Tezele lui Croce par că sunt acceptate, dar în același timp sunt plasate 
limite pe teritoriul lor. Ele sunt acceptate, dar sunt definite ca „postulate” 
şi, mai mult decât atât, ca postulate de bun simţ; după părerea mea, cu o 
ironie subtilă, perceptibilă de către oricine este inițiat în stilul lui Pagliaro. 
Fără a zăbovi prea mult asupra acestor postulate, Pagliaro urmărește 
să ne arate că putem și trebuie să facem lingvistică și chiar lingvistică 
istorică, aducând subiectul creaţiei lingvistice în domeniul istoriei și 
neabandonând identificarea intuiției cu expresia. Într-adevăr, această 
mişcare înspre istorie are loc în Sommario fiindcă — se spune — pentru a 
aprecia actul vorbirii și ca un fapt de natură estetică, acest act trebuie să fie 
mai întâi înțeles, iar pentru a fi înțeles trebuie să fie plasat în istoricitatea 
căreia îi aparţine, adică limba întrebuințată de o anumită comunitate 
într-o anumită perioadă. Şi limba, remarcă Pagliaro, distanțându-se clar 
de Croce, nu este o abstracție, ci este, mai degrabă, primul și cel mai 
important pas către cunoașterea istorică a activității lingvistice. 


Deja în Sommario activitatea lingvistică este văzută ca istorică în mod 
intrinsec: nicio limbă nu se poate forma și niciun individ nu poate vorbi 
decât într-o limbă specifică, şi pe această bază solidă el poate fi asociat 
unui loc clar definit din istorie și considerat în relaţie cu toți cei care, 
întrebuințând aceeași limbă, sunt participanţi la aceeași istoricitate. 
Aceasta se întâmplă și în faza de geneză: în momentul în care un semn 
este creat pentru prima oară — acel moment despre care Pagliaro a spus, 
cu diverse ocazii, că recunoaște în el o componentă a poeticităţii —, creația 
este o creaţie în relaţie cu alţii (mai exact, cu alteritatea), este creație în 
limba specifică unei comunităţi de vorbitori. 


Bazându-ne pe aceste idei exprimate de Pagliaro, precum și pe trimiterile 
lui la Aristotel și Hegel, putem caracteriza teoria lui Pagliaro privitoare la 

limbaj prin intermediul celor cinci dimensiuni universale ale limbajului 
pe care, stimulat de Pagliaro, le-am identificat drept creativitate, 
semanticitate, alteritate, materialitate şi istoricitate. 


CREATIVITATEA: de la primele până la ultimele sale scrieri, Pagliaro 
acordă idealismului meritul de a fi plasat limbajul printre fenomenele 
finaliste, scoțându-l din sfera cauzalității. Dominant în actul vorbirii este 
scopul său [= al limbajului] de a obiectiva (pentru sine și pentru alții, 
precizează Pagliaro, dar vom reveni la aceasta) mișcarea minţii (întreaga 
mişcare, explică Pagliaro, nu doar aspectul estetic), şi limbajul însuși, în 
măsura în care este o formă funcțională a expresiei sinelui și a înțelegerii, 
este finalist în mod inerent în natura sa. Această natură finalistă 
caracterizează nu doar limbajul, ci toată activitatea spiritului, care este 
obiectivată finalistic și în ştiinţă, artă, filosofie, cultură. Pentru moment, 
voi lăsa deoparte trăsătura care deosebeşte în mod specific limbajul, 
semanticitatea, și mă voi ocupa de cea de-a treia dintre universaliile la 
care m-am referit mai devreme. 


ALTERITATEA: aceasta este o noțiune găsită în principal în scrierile 
timpurii și în ultimele scrieri ale lui Pagliaro. Ca formă de obiectivare a 
minţii, limbajul este o „exteriorizare a sinelui”, însă este o „exteriorizare 
a sinelui” făcută de un individ care, exprimându-se, fiindcă trebuie să 
folosească limba maternă ca set de „valori cunoscute” unei comunități, 
este un individ capabil în mod necesar să se exteriorizeze. Alteritatea, 
exprimarea sinelui prin obiectivarea sinelui pentru sine și pentru alții, este 
baza socialităţii: comunicarea lingvistică este întotdeauna comunicare 
cu o altă persoană. De aici importanța celei de-a cincea dimensiuni pe 
care am enumerat-o: materialitatea. 


MATERIALITATEA: semnul lingvistic, din cauza naturii sale finaliste, 
trebuie să fie la fel pentru sine și pentru ceilalți, trebuie să fie întrupat 
în forme perceptibile care pot fi înscrise printre formele primite sau 
„cunoscute” ale unei limbi particulare, specifică unei comunități 
particulare de vorbitori. 


ISTORICITATEA: caracterul finalist, alteritatea, materialitatea, acestea 
sunt premisele din care derivă cu necesitate istoricitatea concretă 
intrinsecă a fiecărui act de vorbire, care se constituie mereu grație 
solidarităţii sincronice cu o comunitate dată şi, în consecință, adeziunii la 

o tradiţie lingvistică dată. Numai când această obligatio, această legătură 
cu o anume formă de istoricitate, este acceptată, devine posibil pentru 
individ să se manifeste liber în exprimarea propriei mişcări a minţii sale 
şi să o transmită celorlalți întrebuințând semne. Și aceasta mă duce către 
trăsătura care distinge limbajul de celelalte activități ale spiritului. 


SEMANTICITATEA: spre deosebire de conceptul de logică și de imaginea 
și intuiţia operei de artă, sensul — afirmă Pagliaro - este „cunoaștere 
generică”. Din acest motiv, din cauza acestei semanticități generice, din 
când în când semnul lingvistic poate funcționa ca purtătorul valorilor 
logice universale sau al intuiţiilor concrete particulare; de aici, caracterul 
autonom și natura primară a cunoașterii care se obiectivează în limbaj. 


Formulându-ne concluziile, să examinăm întrebarea dacă Pagliaro s-a 
îndepărtat realmente de idealism. Desigur, s-a îndepărtat de ceea ce el 
numea „idealismul nostru domestic” (adică „idealismul italian”), iar 
pentru el acesta însemna Croce, singura persoană menționată anume. 
Cu toate acestea, este important să observăm că Pagliaro — după cum 
s-a spus mai devreme - atribuie întregului idealism, inclusiv celui 
„domestic“, meritul de a fi considerat limbajul ca activitate de tip finalist. 
Dar, dacă ne uităm la panorama completă a idealismului italian și 
european, conexiunea pare a fi mult mai profundă. 


În primul rând, există relaţia cu Gentile. Se ştie că Pagliaro, parțial din 
motive personale, nu i-a acordat atenţie. Însă, dacă citim Sommario 
di pedagogia al lui Gentile, descoperim secțiuni importante despre 
libertatea limbajului care — se susține acolo — este într-adevăr absolută, 
dar care, dacă este să ia vreo formă concretă, trebuie să fie parte a unei 
istoricități specifice şi trebuie să utilizeze cuvintele şi formele folosite 
de o anumită comunitate într-o anumită epocă. Este imposibil ca lui 
Pagliaro să-i fi scăpat aceste pagini şi aceste reflecţii care, în orice caz, 
coincid cu ale sale aproape cuvânt cu cuvânt. Într-o împrejurare, am avut 
privilegiul de a-i putea adresa această întrebare lui Pagliaro în persoană. 
I-am amintit paginile lui Gentile şi i-am spus că le recunosc validitatea, 
care pentru mine părea evidentă. Pagliaro nu a protestat deloc. Doar a 
zâmbit şi a spus: „Într-adevăr”. Și acesta a fost singurul său comentariu. 


Dar, mai presus de orice, chiar dacă elaborarea sa merge cu mult 
dincolo de cea a lui Hegel, este nevoie, în opinia mea, ca Pagliaro să fie 

considerat în relație cu tradiţia reflecţiilor despre limbaj generată de 
Hegel. Idealismul său, idealismul lui Pagliaro, nu este idealismul italian 
literar. Este un idealism realist, nutrit de teoria științifică. Pagliaro merge 
pe urmele lui Hegel atunci când, exact în maniera lui Hegel, afirmă că 
limbajul este creaţia însăşi a lumii omului, și că doar prin limbaj poate 
omul să opereze cu lucrurile, să şi le însușească și, făcând aceasta, să 
gândească despre ele. 


Chiar dacă nu face vreo menţiune expresă, Pagliaro prezintă consideraţii 
care coincid cu ideile lui Hegel, în special acelea care datează din anii 
pe care i-a petrecut la Jena. Exact în felul lui Hegel, el recunoaște că cele 
două dimensiuni constitutive ale omului sunt munca și limbajul. Munca 
reprezintă modificarea și construirea lumii fizice, cea care i-a fost dată 
omului la origine și pe care ela adaptat-o, prin munca sa, la propriul mod 
de existenţă și la propriile-i nevoi. Limbajul este modificarea și crearea 
lumii spirituale, a lumii existenţelor posibile și imaginabile. Când citim 
ceea ce scrie Pagliaro despre munca manuală, ne pare că citim Hegel și 
elogiul pe care acesta îl face mâinii: omul, capabil să facă un instrument 
chiar și din corpul său, s-a transformat într-o unealtă a propriei abilități 
de a modifica lumea fizică. 


La fel ca în idealismul european, munca şi limbajul sunt plasate la același 
nivel, asemeni fenomenelor de tip finalist prin care omul, modificând 
natura, se face pe sine parte a istoriei. Procedând astfel, viaţa individului 
găseşte mijlocul de a nu se stinge cu totul. Fiecare se perpetuează în 
realitatea în care s-a obiectivat, o realitate de ordin material și spiritual 
menită să-i supraviețuiască. Acesta este un privilegiu exclusiv al 
spiritului omenesc, care lucrează asupra materiei cu mâna, și fixează şi 
obiectivează în simbolurile limbajului moștenirea culturală a indivizilor 
și a comunităților din înlănțuirea generaţiilor. 


Notă | 1 Este vorba despre Antonino Pagliaro, Sommario di lin- 
guistica arioeuropea, vol. I: Cenni storici e questioni teori- 
che, “L'Universale' Tipografia Poliglotta, Roma, 1930. 
A. Pagliaro (1898-1973) avea la momentul publicării 
acestei lucrări 32 de ani. Probabil că Eugeniu Coșeriu se 
referă, de fapt, la perioada elaborării sau a redactării cărții 
în sine, şi nu la anul publicării ei [nota trad.]. 

Eugeniu COŞERIU 


Estetica lui Blaga 
în perspectivă europeană 


În prima tinereţe, când eram în Italia, hotărâsem împreună cu un foarte 
bun prieten de-al meu, Mircea Popescu, să răspândim ideile lui Blaga prin 
traduceri şi începuserăm cu Orizont și stil şi Artă și valoare. Ni se părea 
că tocmai prin filosofia culturii și estetică se putea ajunge mai curând la 
o înţelegere sau la o receptare din partea italienilor, decât prin aspectele 
metafizice ale filosofiei lui Blaga. Şi, într-adevăr, ne hotărâsem să traducem 
aceste cărți și să le publicăm cu numele amândurora. Mircea Popescu a tra- 
dus Orizont și stil, care a apărut la Editura Minuziano, într-o colecţie de es- 
tetică la Milano’. Eu am tradus Artă și valoare şi tot aşa aveam intenţia să o 
public, apoi, cu numele lui M. Popescu și al meu. Nu s-a mai putut publica, 
am plecat în Uruguay”. Aceasta se întâmpla prin 1945-1946. Introducerea 
pe care o scrisesem pentru Artă și valoare, din întâmplare, a fost scrisă pe 
ciorna unei scrisori datată la 9 februarie 1946. Traducerea s-a făcut tocmai 
în 1945-1946. Acesta e un motiv cu totul personal. 


Există şi un motiv intern. Artă și valoare conţine în cap. I o schiță a sis- 
temului întreg al lui Blaga și ne permite să considerăm, prin estetică și 
din punctul de vedere al esteticii, tot sistemul lui Blaga. 


Metafizica lui Blaga este, dacă o reducem la esenţial și renunțăm la 
anumite aspecte la care putem renunţa cu uşurinţă — deja E. Todoran 


” Acest text a fost preluat din Eonul Blaga. Întâiul veac, Culegere de lucrări dedicată 
Centenarului Lucian Blaga (1895-1995), îngrijită de Mircea Borcilă, Editura Alba- 
tros, Bucureşti, 1997, p. 17-32. Cristinel Munteanu (editorul prezentei rubrici de her- 
meneutică din revista „Limba Română”) îi adresează mulțumiri Dlui Profesor Mircea 
Borcilă pentru acordarea permisiunii de a reproduce în această revistă conferinţa lui 
Coşeriu despre Blaga. În Cuvânt-inainte, M. Borcilă făcea şi următoarea precizare: 
„Trebuie menţionat că textul comunicării prezentate de profesorul Eugenio Coseriu, 
de la Universitatea din Tübingen, a fost reprodus de pe bandă magnetică și a apă- 
rut ulterior, cu modificări neînsemnate, în revista «Paradigma», IV, 1996, nr. 4-5-6, 


p. 4-5” (ibidem, p. 6). 

observase că nu avem nevoie de Marele Anonim pentru a susține siste- 
mul lui Blaga —, în realitate, aproape ceva adăugat din afară. Metafizica 
lui Blaga se reduce la o antropologie filosofică; această antropologie e 
culturală, dat fiind că omul e definit în primul rând prin cultură: este 
o filosofie a culturii. Arta este o formă a culturii, poate pentru Blaga 
chiar forma fundamentală a culturii, care este, toată și în primul rând, 
cunoaștere luciferică sau metaforică. Tocmai de aceea cred că e bine să 
considerăm filosofia lui Blaga, și chiar și metafizica sa, în această per- 
spectivă şi să vedem în ce sens o putem lega de tradiția filosofică mai 
mult sau mai puţin contemporană din Europa. 


D. Micu în cartea Estetica lui Blaga constată că e greu de situat Blaga 
în contextul gândirii estetice românești, fiindcă anumite aspecte, și 
anume aspecte nucleare, esenţiale ale concepţiei lui Blaga, nu-și au 
în spaţiul național niciun termen de comparaţie. Autorul observă, și 
pe bună dreptate — nu vreau să vorbesc despre această interpretare, ci 
numai despre această situare a lui Blaga —, că filosofia lui Blaga e un 
fenomen singular, chiar și pe plan european, fiindcă nu putem vorbi 
nici de surse efective ale filosofiei lui Blaga, nici de adeziuni ale lui 
Blaga la o anumită concepție sau la o anumită şcoală filosofică din 
Europa. Putem vorbi, cel mult, de puncte de plecare sau de concepte 
pe care Blaga le-a utilizat, chiar atunci când preia anumite noţiuni sau 
anumiţi termeni. Așa de exemplu, când preia termenul și, într-un sens, 
şi noţiunea de inconștient colectiv, evident, este noțiunea lui Jung; sau 
când se referă la morfologia culturii determinată, printre altele, de un 
așa-zis „sentiment al spaţiului”, reamintește pe Frobenius, pe Spengler. 
În Artă și valoare, de exemplu, e citat Husserl și foarte favorabil, dar în 
realitate fără referință la concepţia lui; e citat fără îndoială Kant, toc- 
mai pentru a se arăta în ce sens „misterul” e altceva decât „lucrul în 
sine”. Deci, tocmai ca să nu se confunde misterul cu „lucrul în sine”, sunt 
examinaţi sau criticaţi foarte succint câţiva esteticieni, însă nu e vorba 
nici într-un caz de o adeziune la o şcoală, la o direcție, concepţie euro- 
peană. De ce? Cred că în acest sens a văzut bine lucrurile Noica și, din 
nou, nu vreau să vorbesc de alte aspecte ale interpretării, ci numai de 
această situare a lui Blaga. Noica scria că filosofia lui Blaga se prezintă, 
din primul moment, sub cel mai paradoxal aspect posibil. Toţi gândi- 
torii, zicea el, au fugit de dogmă sau de dogme; autorul nostru le cau- 
tă şi le cultivă. Cei mai mulți nu-și explică lumea și lucrurile decât în 

planul raționalităţii. Blaga depășește tocmai acest plan al raționalității. 
Nimeni nu se mulțumește cu misterul metafizic; L. Blaga își propune 
să-l cerceteze şi să menţină misterul ca atare. În acest sens, e greu de 
situat Blaga sau nu poate fi situat, dacă îl interpretăm numai prin ceea 
ce spune şi prin poziţiile pe care le ia în mod explicit. Or, eu vreau să vă 
propun o altă interpretare, în parte dincolo de ce spune Blaga, dincolo 
de textul literal blagian. 


Există, cred eu, două moduri de a interpreta, chiar în sens pozitiv, două 
moduri hermeneutice, care pot fi şi combinate: un mod extern și static 
şi un mod intern și dinamic. Acest al doilea mod este numai în parte 
„intern”, fiindcă pleacă de la autor pentru a merge, dacă e posibil, cu 
acest autor mai departe; și e, în același timp, dinamic sau simpatetic, 
pentru că își propune să-l înțeleagă pe autor mai bine decât s-a înțeles 
autorul însuşi. Asta înseamnă să vedem ce perspective deschide sau 
care sunt intuițiile care se află la baza celor spuse explicit de Blaga. Eu 
obișnuiesc să citez în acest sens cele două interpretări clasice ale lui 
Socrate, cea a lui Xenofon și cea a lui Platon. Fără îndoială, cea obiec- 
tivă este interpretarea lui Xenofon, care spune, cu inteligența pe care 
o avea el ca soldat și mercenar, exact ce spunea Socrate şi încearcă să-l 
reproducă pe Socrate, aşa cum se pare că se înțelegea sau se prezenta 
acesta. Pe când Platon dă o interpretare dinamică, pleacă de la Socrate 
pentru a vedea tot ce era în intuiţia socratică, dezvoltă un Socrate pe 
care noi îl numim Platon însă, care este un Socrate, după părerea mea, 
mai adevărat decât Socratele lui Xenofon. 


Aş vrea să încerc o astfel de interpretare, fără îndoială aici numai o 
schiță a acestei interpretări, ca să explic sau să încerc să explic de ce 
voiam totuși să răspândim ideile și conceptele lui Blaga în Occident. O 
interpretare care ar putea părea cam îndrăzneață şi prin care încerc să 
descopăr motive dinamice şi motive pe care le putem dezvolta în acest 
sens, sau poate și chiar în alte sensuri, la Blaga. 


Să vedem, mai întâi, ce spune Blaga. La Blaga găsim două motive cen- 
trale, în Metafizică şi în Teoria cunoașterii, în Estetică şi în toată Trilogia 
valorilor. Întâi — ideea de mister, legată imediat de ideea de orizont al 
misterului, care este orizontul specific omului; adică absolutul ca mister 
sau unitatea cosmică — universul — văzută întâi şi în mod fundamental ca 
mister. A doua idee — modul specific de existenţă al omului: adică omul 

ca o nouă specie sau un nou regn în univers, diferit de celelalte clase (reg- 
nul animal şi cel vegetal) şi definit de celelalte prin cultură, prin creația 
culturală; ba, mai mult, omul care are această misiune de a se afirma ca 
om prin cultură, care este chiar condamnat la cultură pe vecie, adică con- 
damnat să eşueze mereu în toate încercările și să caute mereu alte soluţii, 
să creeze alte lumi. Misterul este înțeles nu ca limită a actului teoretic de 
cunoaștere, nu ca lucrul în sine sau incognoscibilul, acela până la care se 
ajunge — deși, de multe ori, s-ar părea că se prezintă tocmai ca acest in- 
cognoscibil —, ci ca origine și ca stimulent al actului teoretic şi ca orizont 
specific al existenţei umane, al omului care se înfruntă cu misterul şi care 
are misiunea de a încerca revelaţia misterului. lar modul de existenţă al 
omului este înțeles ca mod la care s-a ajuns printr-o mutație ontologică a 
speciei umane, dincolo de animal și dincolo chiar de un om originar, pri- 
mitiv, numai presupus, spune şi Blaga, „omul paradisiac” (care încă nu a 
trecut dincolo de posibilităţile ultime sau supreme ale animalului). Deci, 
omul ca om, născut prin această mutație ontologică, un alt mod, nou, de 
a exista în univers, tocmai prin această existenţă în orizontul misterului 
şi cu misiunea de a revela acest mister... Revelația misterului este tocmai 
cultura în diferitele ei forme, este ceea ce e creaţia specifică omului, ceea 
ce produce omul în univers. 


La aceste două motive esenţiale, sau în legătură cu aceste două motive 
esenţiale, putem adăuga o a treia idee, după care omul, deși e o spe- 
cie nouă în univers, păstrează totuși și toate trăsăturile anterioare din 
specia animală. Aceasta implică un caracter dublu sau „amfibiu”, cum 
spune Blaga, al conştiinţei umane, fiindcă omul continuă să existe și în 
orizontul lumii concrete sau al lumii, așa cum ne este dată, a regnului 
animal, şi, în același timp, există în această sferă nouă, în sfera umană 
propriu-zisă, în orizontul misterului. Deci, și conştiinţa umană ar fi o 
conștiință amfibie, o dublă conștiință; am avea o dualitate a conștiinței! 
Pe de o parte spiritul sau conştiinţa spiritului sau conștiința conștientă. 
Pe aceasta, el o consideră numai ca treapta cea mai înaltă a animalității 
şi o consideră capabilă numai de civilizaţie, şi nu de cultură, anume 
de civilizaţie astilistică. Blaga susţine această idee cu argumente pri- 
vitoare la „comunităţile” animale, care totuși construiesc, au o anu- 
mită organizare, ca albinele, castorii ș.a.m.d., specii care sunt capabile 
de civilizaţie, deci de modificare a lumii concrete materiale, însă de 
o civilizaţie astilistică, ce corespunde totdeauna numai speciei, adică 

furnicile construiesc peste tot ca furnici și nu construiesc furnicile 
românești altfel decât furnicile italiene sau altele; deci, fără să prezinte 
un anume stil și fără să aibă în realitate istorie şi dezvoltare istorică. Pe 
de altă parte, conștiința care în realitate se întoarce către inconştient, 
o conştiinţă care permite nu numai această conștiință paradisiacă, dată 
prin spirit, ca cea a conștiinței conștiente, care poate ajunge la idei și 
la noţiuni ş.a.m.d., ci o conștiință capabilă de cunoaştere luciferică. 
Adică inconştientul cu toate categoriile lui spaţiale și temporale, sau 
de atitudine (ca afirmare, negare), de mișcare și destin, categorii de 
formare, toate aceste categorii numite „abisale”, care sunt categoriile 
prin care se formează şi prin care se produce cunoaşterea luciferică, 
revelaţia așa-zisului „mister”, în diferitele forme ale culturii. Rezultatul 
este totdeauna o cultură cu un stil — cultură stilistică — fiindcă este de- 
terminată de aceste categorii, care nu sunt aceleași peste tot, nu se dau 
în aceeași combinaţie peste tot şi nici măcar în mod necesar în istoria 
unei comunități. Ştim apoi că aceste categorii abisale sunt în același 
timp frâne impuse de Marele Anonim ca nu cumva să-l înlocuim în 
construirea continuă, perpetuă a lumii, sau în cunoaşterea obiectivă a 
misterului prin creaţie și ca să ne oblige tocmai la această cunoaștere 
numai metaforică, totdeauna într-un sens, numai parţială, care nu ne 
satisface. E aici un fel de imagine a luptei permanente a omului, să zi- 
cem, chiar cu Dumnezeu, ca să nu zicem cu Marele Anonim: o luptă 
în care omul eșuează de a fi Demiurg. Însă această încercare, pe de o 
parte, este metaforică; pe de altă parte, trebuie să fie din nou înlocuită 
prin alte lumi, pe care le creează tot omul. 


În contextul acestor elemente — pe care le-am schiţat în mod cu totul 
parțial și insuficient, dar suficient pentru toți cei care-l cunosc pe Blaga 
—, arta se prezintă ca o formă de cunoaștere luciferică. Această cunoaştere 
luciferică e totdeauna o cunoaștere care e o producere de opere. Ea se 
arată tocmai sub această formă de creaţie: această creaţie e o revelaţie 
a misterului, o revelație metaforică, şi anume cu mijloacele sensibilităţii. 
Singurul lucru care deosebește arta de celelalte forme ale culturii e nu- 
mai modul de revelaţie a misterului, căci ştiinţa sau teoria ştiinţifică 
a universului, ca şi filosofia, se fac cu alte mijloace, şi nu cu mijloace- 
le sensibilităţii. Aceasta îi permite lui Blaga să deosebească, într-un 
mod foarte precis şi chiar mai corect decât alți esteticieni, frumosul 
natural de frumosul artistic, fiind frumosul natural numai un obiect de 

cunoaștere, frumosul artistic — un act de cunoaștere, deci aflându-se 
pe alte planuri — diferite; îi permite să dea o definiţie, care mie mi se 
pare excepţională, a kitsch-ului, care e această combinaţie ilicită între 
frumosul natural și frumosul artistic; sau prezentarea frumosului na- 
tural ca frumos artistic; îi permite critica formalismului; îi permite să 
stabilească o serie de valori în domeniul artei și, mai ales, îi permite să 
constate varietatea artei și istoricitatea artelor și a formelor artistice în 
diferite epoci şi comunităţi și să ne dea o fenomenologie foarte pătrun- 
zătoare a diferitelor forme artistice şi uneori şi unele caracterizări ale 
anumitor artiști. 


Aceasta ar fi prezentarea, într-o sumară schiță, a ceea ce spune Blaga. 
Aș vrea să trec acum la ceea ce nu spune Blaga sau spune prin aluzii 
sau analogii. Şi aş vrea să îl traduc pe Blaga, dezbrăcându-l de ceea ce, 
în prefața la Orizont și stil, Banfi — care avea totuşi multă simpatie pen- 
tru gândirea lui Blaga — numea „misticismul minor, ideal și naiv” al lui 
Blaga și care se arată mai mult în terminologie, în aceste expresii ce mi 
se par improprii într-un limbaj filosofic, sau cel puţin în cel al filosofiei 
occidentale şi al tradiţiei filosofice. 


De ce cred eu că se poate face această reinterpretare? Cred că se poate 
face şi că e bine s-o facem fiindcă în realitate și terminologia aceasta 
şi metoda constant aplicată de Blaga ţin numai de filosofie ca atare, și 
nu de intuiţiile filosofice sau metafizice ale lui Blaga, ci numai de me- 
todologia expunerii. Anume metoda lui Blaga este această metodă prin 
care se prezintă totul în termeni negativi, prin negativitate deci — și tot 
ceea ce nu putem interpreta în sens pozitiv se prezintă ca o limită, ca 
o negativitate, ca un neajuns. Să ne gândim la exemplul frânelor, care 
se prezintă ca o limită a posibilităților omului, deși sunt tocmai cele 
care produc această continuitate a culturii, cele care asigură ca activi- 
tatea culturală să nu [se] sfârșească niciodată, fiindcă e activitate infi- 
nită. Blaga, în loc să accentueze acest aspect, prezintă același lucru din 
punct de vedere negativ. Sau această misiune a omului în lume, care în 
realitate e numai misiunea de a fi om şi de a se manifesta continuu prin 
cultură, o prezintă în acelaşi timp ca pe un fel de pedeapsă a omului; 
omul este pedepsit, e condamnat să fie producător de cultură. (Deşi 
spune și „misiune” și deși înțelege că este o datorie a omului datoria de 
a revela misterul.) 

Deci, primul punct al acestei interpretări (interpretare simpatetică, 
adică urmărind ce spun intuiţiile lui Blaga dincolo de ceea ce spune 
Blaga în mod explicit): misterul trebuie să-l interpretăm, tot așa ca şi 
toată filosofia lui Blaga, ca o expresie, ca o cunoaștere luciferică, sau ca 
obiect al unei cunoașteri luciferice ori ca o cunoaştere metaforică. În 
realitate, misterul este negativitatea absolută. În acest sens, el este sti- 
mulentul tuturor întrebărilor şi faptul că ceea ce ne duce tocmai la con- 
struirea de răspunsuri este dat numai prin aceea că ne întrebăm. Omul 
este fiinţa care se întreabă cu privire la ființă şi cu privire la sine însuși. 
Aici Blaga nu a explicat bine, sau nu în mod cu totul clar, care e poziția 
lui cu privire la Descartes. El admite formula „Dubito” cu privire la 
această conștiință conștientă şi la altă conștiință, însă i se pare că este 
insuficientă această formulă, fiindcă ea nu explică neliniștea metafizică 
a omului — faptul că omul se întreabă în mod constant și încearcă să 
răspundă. Deci, dacă se întreabă cu privire la ceva, el se întreabă cu 
privire la ceea ce nu știe, la ce se prezintă ca misterios. Blaga înțelege 
că faptul de a ne întreba e anterior faptului de a ne îndoi şi faptului de 
a avea autoconştiința carteziană, şi că acest fapt de a ne întreba ne ara- 
tă această opacitate a ființei: în acest sens, ființa este mister. Dar dacă 
fiinţa este mister în acest sens și trebuie să fie revelată și dat fiind că 
în realitate este incognoscibilă în mod absolut de la început (care este 
şi numai așa-zisul „lucru în sine”), atunci înseamnă că din punctul de 
vedere al omului şi al cunoaşterii, care se manifestă prin cultură, aceas- 
tă cunoaştere este o cunoaștere originară, fiindcă nu există nimic care 
trebuie să fie cunoscut, sau dacă există nu putem totuși cunoaşte. Ceea 
ce înseamnă că, în sens absolut, cultura este creaţie ex nihilo şi că nu 
este niciun fel de creaţie despre ceva, cu privire la ceva, ci că este o 
construcţie ex nihilo, o creaţie ex nihilo a unei lumi proprii a omului. 
Chiar dacă pleacă de la o cunoaștere sensibilă a lumii așa-zise obiec- 
tive, în măsura în care ni se prezintă ca obiectivitate, este construirea 
unei alte lumi, se înțelege însă că în sens absolut, nu în sens istoric. În 
sens istoric se va da apoi această cultură cu această tradiţie și creația 
nu va fi altceva decât trecerea dincolo de tradiţie, de ceea ce am învăţat 
sau am moștenit. Aceasta înseamnă că, în realitate, prin mister și prin 
revelația omului cu privire la mister se afirmă libertatea totală a creaţiei 
umane; este o creaţie fără un obiect dat deja; este tocmai creaţia unei 
lumi. Blaga spune de mai multe ori și că nu e vorba în cazul unei ope- 

re de artă de o meditaţie, nici de formarea unui micro-cosm, ci, dacă 
vrem, este formarea unui „cosmoid”, adică a unei alte lumi care își are 
normele ei ş.a.m.d. 


Ce înseamnă, cu privire la aceasta, metaforic, dacă misterul nu este 
ceva, nu este o substanţă, ci este numai această negativitate, acest punct 
sau spațiu opac cu privire la care ne întrebăm? Metaforic, înseamnă, 
după părerea mea, în sensul în care îl cunoaștem, cu privire la lumea 
numită de el obiectivă. Însă cu privire la mister, dat fiind că nu putem 
şti dacă o expresie este metaforică, dacă nu știm cu privire la ce poate fi 
metaforică, asta înseamnă că deducem acest caracter metaforic numai 
din varietatea şi diversitatea culturii. În realitate, aşa se prezintă creația 
metaforică, cu această varietate, diversitate infinită şi numai de aici — 
din faptul că, cu privire la același copac, avem creaţii, manifestări dife- 
rite — deducem că sunt metaforice toate, în afară de una, dar nu putem 
şti care ar fi cea non-metaforică. Deci, metaforicitatea se prezintă în 
realitate numai ca diversitate, ca varietate a culturii, iar diversitatea este 
istoricitate. Tocmai aceste stiluri, o spune chiar textual Blaga, sunt ma- 
nifestarea istoricităţii. El spune: factorii stilistici reprezintă una dintre 
cele mai solide trăsături de unire între individ şi istorie şi sunt tradiţii 
culturale care se pot dezvolta. De aceea, Blaga caută și găseşte un stil 
românesc în arta populară, în folclor, în datinile tradiţionale ş.a.m.d. 


Dar ce înseamnă aceste categorii abisale? Aceste categorii abisale, dacă 
sunt într-adevăr categorii care pot fi determinate (şi Blaga reuşeşte să 
le determine și să ajungă și la o clasificare a lor!), sunt pur şi simplu 
categoriile cunoașterii intuitive şi am putea spune chiar că Blaga a făcut 
poate încercarea cea mai interesantă, cea mai importantă, de a stabili 
categoriile cunoașterii intuitive. Noi cunoaștem prea bine încercările 
de a stabili categoriile cunoașterii numite raționale. În schimb, în afară 
de aceste parafrazări generice, ca exemplu de cunoaștere metaforică, 
nu cunoaștem categoriile cunoașterii intuitive. Înseamnă atunci că şi 
distincţia pe care o face Blaga — urmând, pe de o parte, spiritul care 
ajunge până la idee ș.a.m.d. și, pe de altă parte, inconştientul cu cate- 
goriile lui intuitive — ar trebui făcută, poate, altfel și înțeleasă, poate, 
altfel: înțeleasă ca distincţie între actul sau posibilitatea umană, capa- 
citatea umană de a crea civilizaţie, numai această civilizaţie astilistică 
la nivelul animal, adică eventual spirit practic, pe de o parte, şi spirit 

teoretic, pe de altă parte; iar, înăuntrul spiritului, ar trebui să deosebim 
între intuiție sau cunoaștere intuitivă și cunoaștere rațională, ceea ce e 
adevărat că Blaga nu face. 


Şi ce înseamnă frânele și acest fapt că omul ar eşua mereu în construi- 
rea acestor lumi? Înseamnă tocmai continuitatea infinită a creației; în- 
seamnă că — dat fiind că nu există în realitate un obiect deja dat pentru 
cunoașterea luciferică, dat fiind că misterul este negativitate absolută 
- obiectul acestei cunoașteri este un obiect infinit, ca toate obiectele 
activităţilor numite libere; fiindcă este un obiect care se creează mereu, 
se trece dincolo de ceea ce s-a creat. Adică omul își creează problemele 
şi dă soluţia acestor probleme, apoi trece dincolo de aceste soluţii, des- 
coperind mereu alte probleme, fiindcă se întreabă mereu și are acest 
„obiect”. Dacă misterul ar fi un anumit obiect limitat şi deja dat, atunci 
şi cultura s-ar termina la un moment dat. Pe când, dat fiind că, atunci 
când creăm cultura, creăm obiectul și ducem obiectul mai departe, 
obiectul care este infinit în acest sens, cultura, nu [se] poate sfârși nici- 
odată. Blaga prezintă asta în formă negativă, spune că sunt frânele puse 
de acest răutăcios Mare Anonim, care nu vrea să-l înlocuim şi atunci 
se joacă cu noi. Ne permite ca până la un anumit punct să construim o 
lume, însă ni se arată totodată că această lume nu ne satisface și trebuie 
să construim alta. În sens pozitiv, este vorba tocmai de acest fapt că 
obiectul activităților libere este un obiect infinit, fiindcă este un obiect 
care e mereu creat de aceste activități. 


Aceasta este interpretarea lucrurilor esenţiale. Interpretarea generală 
ar fi că, dacă la Blaga avem într-adevăr această acceptare a dogmei to- 
tale a misterului și a negativității, această acceptare poate fi înțeleasă 
tocmai ca un fel de cadru metodologic. Acceptarea dogmei totale îi 
permite lui Blaga, apoi, să respingă toate dogmele parțiale și toate dog- 
mele reducționiste. Deci, dacă ai admis negativitatea totală, atunci ori- 
ce soluţie, care este numai parțială, poţi să o respingi din acest punct 
de vedere. Şi e tocmai ceea ce face Blaga, ceea ce îi permite această 
terminologie, în realitate infinită (în cazul artei, de exemplu), şi descri- 
erea fenomenologică prin anumite trăsături esenţiale ale formelor de 
realizare în artă. 


Cum rămâne cu legătura cu filosofia tradițională și mai ales cu estetica 
contemporană, sau cu această estetică care este în același timp numai 

o parte a filosofiei culturii? În fond, la Blaga e vorba de poziţia omu- 
lui în univers. Aceasta e problema centrală a lui Blaga. Toată filosofia 
lui Blaga nu este decât o variantă foarte bine caracterizată a filosofiei 
dintotdeauna, a filosofiei antropologice, care încearcă tocmai această 
determinare a esenței omului și care dă în general o soluţie, ce poate 
fi dată în termeni uneori diferiţi, dar care este în fond aceeași soluţie, 
adică soluţia că omul e caracterizat prin aceea că nu acceptă lumea așa 
cum i se dă și că își creează propria lui lume. Adică această caracterizare 
prin ceea ce putem numi caracterul demiurgic al omului. De fapt, omul 
în acest sens e făcut după chipul şi asemănarea lui Dumnezeu, prin fap- 
tul că își face el o lume când nu acceptă lumea aşa cum i se dă. 


Deci, în fond, dacă vrem să vorbim și de tradiţie, caracterizarea omului 
se dă în realitate, ca și la Aristotel, prin energeia, adică prin creativi- 
tatea absolută. Numai că la Aristotel se spune: „creativitatea/en€rgeia 
absolută este Dumnezeu”, pe când la om creativitatea/encrgeia se dă 
ca un „a trece dincolo de o dynamis, pe care a învăţat-o sau pe care a 
moștenit-o”, ceea ce Blaga ar fi recunoscut fără nicio îndoială, fără nicio 
greutate [...]. 


Dat fiind că aici este vorba de cultură ca atare, în realitate avem un ade- 
văr concret [verum], fiindcă aceste lucruri sunt făcute în lume, şi avem 
şi in certo, siguranța [certum 7. În realitate este ceea ce spune Blaga sau 
îl putem traduce pe Blaga în aceşti termeni: nu putem spune nimic des- 
pre mister, despre cosmos ca mister, putem spune numai ceva (foarte 
mult și chiar totul!) despre creaţia luciferică, despre cultură, despre 
ceea ce facem noi. Într-adevăr, filosofia lui Blaga este în acest sens filo- 
sofie a culturii. 


Şi dacă e vorba de această negare a lumii, așa cum ni se dă, atunci eu 
cred că-l putem apropia pe Blaga de Hegel, la care, tocmai, omul se 
caracterizează ca ființa negativă ce neagă lumea așa cum i se dă și care 
schimbă lumea și își face o lume a lui: pe de o parte, prin muncă, își 
face o lume a lui potrivită pentru ființa biologică a omului și, pe de altă 
parte, îşi face o lume a lui prin cultură, potrivită ființei spirituale a omu- 
lui. Deci, la Hegel întâlnim până și această dualitate pe care o întâlnim 
la Blaga și pe care am văzut-o sub forma de cunoaștere paradisiacă și 
de civilizaţie astilistică, pe de o parte, şi e, pe de altă parte, cunoaştere 
luciferică şi cultură. 

În filosofia contemporană, lui Blaga eu i l-aş apropia mai ales pe 
Cassirer, un filosof pe care nu l-am găsit citat în aceste opere. E vorba 
aici de toată filosofia lui Cassirer, fiindcă întrebuințează și Blaga o ex- 
presie foarte tipică, şi anume spune că omul e o „ființă metaforizantă”; 
ştim că şi Cassirer spune că omul e o „ființă simbolică”, adică o ființă 
care simbolizează, care creează această lume a culturii — o lume ce este 
tocmai o lume simbolică, nu o lume de cunoaștere obiectivă. 


Toate acestea sunt posibile, totuși, cu două diferenţe: una formală și 
cealaltă esenţială. În general, la toți acești filosofi, e vorba de caracte- 
rizarea poziției omului în univers numai din punct de vedere fenome- 
nologic. Se spune că omul se prezintă în acest fel: ca ființă creatoare de 
simboluri, ca ființă creatoare de cultură, pe când la Blaga avem în același 
timp această idee de evoluţie și de salt ontologic, adică de mutație, că 
omul ar fi devenit astfel, adică om în sens actual, printr-o mutație onto- 
logică. Iar a doua diferenţă, care este esenţială: limita diferenţială între 
om şi animal e situată altfel, e pusă altfel de Blaga. 


Pentru ceilalți filosofi pe care i-am amintit, momentul diferenţial, înce- 
putul umanităţii și baza umanităţii sau a omenescului, este limbajul. La 
Aristotel, la începutul Politicii, se spune: „între toate animalele gregare 
omul este cel mai politikon [dintre toate aceste ființe], fiindcă animalele 
au numai phoné, au numai voce, cu care îşi pot manifesta numai plăcerea 
sau durerea, pe când omul are lógos şi logosul îi permite să recunoască 
binele și răul, dreptatea și nedreptatea ş.a.m.d.. Și tocmai prin limbaj i se 
deschid toate posibilitățile omului. La Vico, tot așa, prima formă a cul- 
turii este tocmai limbajul şi primele universalii fantastice sunt cuvintele 
cu conţinutul lor deja simbolic și universal. La Hegel încă mai clar, după 
cum știți, omul este determinat prin aceste două dimensiuni (nu cu pri- 
vire la animal, fiindcă pentru Hegel omul n-a fost niciodată animal și nici 
nu admite să se vorbească despre om ca animal). El pune, pe de o parte, 
munca: numai omul muncește și muncește mereu, deoarece nu acceptă 
lumea care i se dă, nu trăieşte în văgăuni, ci își construiește case, deci își 
face o lume adecvată pentru fiinţa sa biologică; însă nu numai dintr-un 
anumit punct, ci aceste necesităţi ale ființei biologice continuă și omul 
continuă să modifice lumea în acest sens. Cealaltă dimensiune, prin care 
omul îşi creează o lume adecvată pentru ființa sa spirituală, este limbajul, 
fiindcă lumea, așa cum este dată, nu poate fi gândită, nici nu putem opera 

cu ea, nici n-o putem cunoaște (fiind mereu numai impresii și senzații) 
şi numai după ce o organizăm prin limbaj putem să ne întrebăm ce este 
o plantă, un copac ş.a.m.d.; cu alte cuvinte, după ce am făcut din această 
lume un cosmos! 


De aceea, tocmai la Hegel, limbajul nu este o formă a culturii, ci conține 
toate formele. Pe urmă, sunt aceste forme care se realizează în istorie, 
adică spiritul care se realizează ca artă, ca religie și ca știință și ca filo- 
sofie, pe când limbajul, grăbit, prezintă deja toate formele înainte de 
aceasta și este dimensiunea fundamentală a omului. La Cassirer, tot 
așa. Prima formă simbolică este tocmai forma limbajului. 


Blaga, dimpotrivă, pune această frontieră între omul paradisiac şi omul 
luciferic, sau omul în sensul deplin al cuvântului, după limbaj, fiindcă 
omul paradisiac poate ajunge la idei, noţiuni și, deci, la cuvinte. Adică 
Blaga aplică aici, sau reinterpretează, ceea ce se spune în Geneză: lim- 
bajul e încă la omul nevinovat, paradisiac, e încă Adam care dă nume 
lucrurilor, înainte de consumarea nevinovată a mărului. 


Note | ! Este vorba de acest volum: Lucian Blaga, Orizzonte e 
stille, traduzione di Mircea Popescu e Eugenio Coseriu, 
a cura di Antonio Banfi, Alessandro Minuziano Editore, 
Milano, 1946 [nota lui Cr.M.]. 

? Cartea respectivă s-a publicat până la urmă, cu o întârzi- 
ere de 50 de ani; vezi Lucian Blaga, Arte e valore, traduzi- 
one di Eugenio Coseriu e Mircea Popescu, rivista da Doi- 
na Condrea-Derer, con un saggio introduttivo di Dino 
Formaggio, Unicopli, Milano, 1996 [nota lui Cr.M.]. 

3 Am inserat aici, între paranteze drepte, termenii latinești 
verum şi certum, întrucât E. Coşeriu pare că face aluzie, 
în acest context, la filosoful italian G. Vico. Iată, de pil- 
dă, o astfel de trimitere: „Adevărul şi siguranţa (verum et 
certum) coincid, fiindcă aceste obiecte culturale le facem 
noi, atribuindu-le noi un adevăr care este al lor; şi mai 
ştim şi care este intenţia noastră. Aceste trăsături se apli- 
că, după Vico, şi la limbaj, căci și limbajul este operă, faptă 
creatoare” (Eugen Coșeriu, Prelegeri și conferințe (1992- 
1993), ca supliment al publicaţiei „Anuar de lingvistică şi 
istorie literară”, T. XXXIII, 1992-1993, Seria A, Lingvisti- 
că, Iași, 1994, p. 23) [notă de Cr.M.]. 

Eugeniu COȘERIU 
„Interpretarea are loc întotdeauna 
într-un anume cadru şi priveşte 
întotdeauna un obiect” 


EUGENIU CoşERIU: [|...] Ştiinţele culturii sunt, prin urmare, sub acest 
aspect, mai bogate decât științele naturii. De aceea și respingerea mea 
în privința matematizării, pentru că tocmai aici nu se poate matematiza, 
întrucât este vorba întotdeauna de istoria generalizată. Și în interpreta- 
rea istorică este vorba întotdeauna despre normele comportamentului 
libertăţii. Ştim, de ex., ceea ce este un război prin intermediul unei ex- 
perienţe directe sau indirecte sau prin intermediul teoriei războiului. 
Putem, apoi, să cercetăm anumite războaie şi să stabilim cum s-a ajuns la 
acestea; putem constata anumite regularităţi — de pildă, dacă aici este o 
putere mai mare decât acolo, aceasta câștigă în mod normal; şi ne putem 
întreba care este explicaţia, în special, a unui război. Cum facem acest lu- 
cru? Ştim cum au apărut războaiele, de obicei, și putem să presupunem, 
de ex., că acest război a izbucnit, într-adevăr, pentru că Paris a răpit-o 
pe Elena sau pentru că grecilor le trebuiau anumite drumuri comerciale. 
Încercăm, prin urmare, şi la acest anumit război să aplicăm, în mod her- 
meneutic, generalitatea, știința generală a războiului și căutăm cauzele 
economice, personale sau de altă natură care ne pot explica acest război. 
Poate nu găsim niciuna dintre condiţiile deja cunoscute și trebuie să în- 
cercăm să găsim noi condiţii, de pildă că s-a răspândit aici o anumită mo- 
limă sau că exista acolo un fel de rivalitate magică. Spunem, prin urmare, 


* Fragment din cartea-interviu Johannes Kabatek, Adolfo Murguía, <A spune lucru- 
rile așa cum sunt...>. Conversaţii cu Eugeniu Coșeriu, Traducere, indici şi completări 
bio-bibliografice de Adrian Turculeţ și Cristina Bleorţu, Casa Editorială Demiurg, 
Iași, 2017, p. 163-168. Cristinel Munteanu, editorul acestui compartiment (din re- 
vista „Limba Română”) despre concepţia hermeneutică a lui Eugeniu Coșeriu, le 
mulțumește lui Johannes Kabatek și Cristinei Bleorțu pentru amabilitatea de a-i fi 


încredințat spre publicare aici acest fragment. 


EET PT RO MIÂINIĂ 


că războaiele pot izbucni şi din această cauză și ne propunem să cercetăm 
războaie noi şi din acest punct de vedere. Sau găsim anumite explicaţii 
logice și altele mai puţin logice și afirmăm că grecii, desigur, nu au mers la 
Troia, pentru că Paris a răpit-o pe Elena, ci pentru că existau probabil alte 
motive mult mai importante. De exemplu: Troia bloca accesul la Marea 
Neagră și domina astfel tot comerțul cu popoarele din nord, din Orient 
şi chiar la sud, în Anatolia însăși. Totul trebuia să treacă prin Troia, troie- 
nii stăteau în drumul altor popoare... 


ADOLFO MuRGuiA: Dumneavoastră sunteți chiar un materialist istoric! 


EUGENIU COșERIU: Nu. În acest caz, poate fi aceasta cauza, în alte ca- 
zuri poate fi faptul că se vrea unitatea națiunii, există şi războaie religi- 
oase etc. Materialism istoric ar fi dacă eu aș zice: nu era vorba, deloc, 
de hughenoți, erau exclusiv motive economice. Cred că, dimpotrivă, în 
ştiinţă se pot admite diferite lucruri despre război. Uneori, este vorba de 
rute comerciale şi, într-adevăr, de avantaje economice, în alte cazuri, de 
conflicte religioase sau, pur și simplu, de tendința spre hegemonie etc. 
Doar că nu mi se pare credibil că un război a izbucnit din cauza unui măr. 


ADOLFO MURGUIA: Prin urmare, interpretare ar fi, dacă v-am înţeles 
bine... 


EUGENIU CoOȘERIU: Interpretarea are loc întotdeauna într-un anume 
cadru şi priveşte întotdeauna un obiect. 


ADOLEO MURGUIA: Un obiect individual, particular. 


EUGENIU CoOşERIU: Exact. Un text, acest război, această serie de fapte 
sau evenimente, pe care le transformăm într-un „individ. 


ADOLEO MURGUIA: Este vorba, prin urmare, de aplicarea unei legi uni- 
versale la ceva particular? 


EUGENIU COșERIU: Nu, sub nicio formă. Aici nu este vorba de pro- 
blematica științelor naturii, nici de analogia lor cu științele culturii 
(unde, în cazul textelor, doar textele ca atare ne pun la dispoziţie in- 

terpretarea), ci de a doua problematică (propriu-zis hermeneutică) a 
ştiinţelor culturii şi, prin urmare, de aplicarea „posibilităților” (catego- 
rii, cauze explicative, procedee care oferă sens) ce ne sunt cunoscute 
din experienţa cu alte obiecte de același fel. Procedăm în orice caz aga 
cum procedăm la interpretarea unui text: începem cu aplicarea catego- 
riilor pe care le cunoaştem. La interpretarea textului, începem, de ex., 
cu categoriile pe care le avem din retorica antică și constatăm că una 
este valabilă, cealaltă, dimpotrivă, nu este. Şi constatăm, poate, o nouă 
dimensiune interpretativă a textului care, până acum, ne era necunos- 
cută şi pe care o acceptăm în „colecţia a ceea ce este obișnuit” pe care 
o avem. Aceasta se întâmplă la interpretarea fiecărui text şi, de aceea, 
spun că lingvistica textului este infinită și este întotdeauna interpreta- 
re. În aproape fiecare text vom constata și ceva nou, pe care până acum 
nu-l constatasem sau, cel puţin, o combinaţie specială a ceea ce a fost 
mai înainte, care se produce tocmai numai în acest text. Dacă nu con- 
statăm nimic de acest fel, textul este neinteresant ca individ, de pildă, 
dacă el corespunde doar genului — în acest caz nu îl interpretăm și ne 
referim la Reich-Ranicki’. 


În privinţa cadrului interpretării, interpretarea este, în mod necesar, în- 
totdeauna condiționată istoric, întrucât trebuie să începem cu aplica- 
rea unui instrumentar deja cunoscut nouă. Nu se poate interpreta ceva 
unde totul este absolut nou, dacă, de ex., în cazul unui text, nu ştim nici 
măcar dacă acesta este un text. Deja la interpretarea pur lingvistică, 
unde constatăm numai ce este lexical și ce este gramatical, avem nevo- 
ie de puncte de plecare externe. Astfel, la descifrarea unui text, trebuie 
să se presupună că acest text conţine ceva care apare și în alte texte. Și, 
dacă este un text într-o limbă necunoscută, că are ceva în comun cu 
alte limbi. Dacă trebuie să ne propunem doar o interpretare internă, 
aceasta este groaznic de complicată și, uneori, cu greu este posibilă. 


În lingvistică, cunoaștem trei feluri de cazuri de texte în limbi încă ne- 
cunoscute. În primul rând, texte a căror limbă, într-adevăr, nu o cu- 
noaștem, dar cunoaștem o altă limbă în care este tipărit același text ca 
text. Este cazul textelor paralele în două limbi. În acest caz, putem să 
începem să interpretăm prin faptul că stabilim corespondențe între 


E 'Renumit critic literar și scriitor german (1920-2013) [nota traducătorilor]. 


ERIC PT RO MIÂINIĂ 


textul necunoscut și celălalt. Acesta a fost, de ex., cazul descifrării egip- 
tenei vechi. Champollion a plecat de la tăblița bilingvă de la Rosetta şi a 
spus ceva de genul: dacă aici este “Ramses, atunci aici este tot “Ramses. 
În acest mod, se poate continua și este relativ ușor. Astfel a fost şi cu 
elamita. Se aflau alături un text persan, unul elamit şi unul akkadian, 
tratau aceeași temă și erau, probabil, traduceri mai mult sau mai puţin 
literale, pentru că era o inscripţie a unui rege. 


Al doilea tip de cazuri este cel al textelor a căror scriere este necunoscută 
şi nici nu este cunoscută o limbă încă neidentificată sau una foarte ase- 
mănătoare, ca în cazul micenienei, aşa-numitul linear B. Ventris, ca speci- 
alist în descifrare, a recunoscut repede că era o scriere silabică și a trimis 
copii ale încercărilor sale la diferiți specialiști, între care lui Chadwick. 
Când s-a observat că era greacă, cazul era deja rezolvat. Dar, mai întâi, el 
trebuia să presupună, fireşte, că anumite semne puteau fi vocale, anumite 
unități reprezentau probabil silabe etc., până când, dintr-odată, a găsit 
ti-ri-po-da' și a spus că aceasta este evident grecește! Ventris a învăţat, 
apoi, într-un timp foarte scurt, greaca, cum mi-a povestit încă Chadwick. 
Asemănător, dar mai puţin dificil, a fost în cazul uigurei, o limbă turcică. 
Limbile turcice s-au schimbat foarte puţin de-a lungul istoriei, astfel că 
această limbă a putut fi interpretată imediat. 


În al treilea tip de cazuri se poate citi, ce-i drept, scrierea, dar nu există texte 
bilingve și nu se cunoaşte nici limba, nici o limbă înrudită îndeaproape. 
Este cazul etruscei. Se ştie foarte puţin despre etruscă, deși se poate citi to- 
tul. Este scrisă, de fapt, cu alfabetul nostru, dar ce înseamnă formele, cum 
este gramatica, nu se ştie. Suntem limitați la o interpretare combinatorie 
„internă” foarte anevoioasă. Dacă, de ex., două nume, pe care le cunoaștem 
din latină, ar sta unul lângă altul, una dintre forme poate fi un genitiv sau 
poate să nu fie etc. Tipic pentru acest tip de cazuri este ceea ce s-a întâmplat 
cu un zar. În mod normal, se aflau pe zar și în antichitate punctele obișnu- 
ite. Dar s-a descoperit un zar etrusc cu cuvinte scrise pe cele şase faţe. Este 
clar că numerele sunt de la unu la șase. Şi se ştie chiar mai mult. Se știe 
că, în mod normal, pe zaruri, sau unu și şase sunt pe feţe opuse, sau doi şi 
cinci, trei şi patru. Cu toate acestea nu s-a reușit până acum să se spună, cu 
absolută siguranță, care este unu, doi, trei etc. 


Bineînţeles, la interpretarea pur lingvistică trebuie să se țină seama și 
de ceea ce, în diferite limbi, este normal din punct de vedere seman- 

tic. Un prieten de-al meu, un italian, a găsit într-o limbă italică, nu 
mai ştiu în care, aceeași formă cu două înțelesuri complet diferite: cu 
semnificația ‘cartier’ şi cu semnificaţia ‘sclav’ El credea că ar fi, proba- 
bil, două cuvinte cu etimologie total diferită care coincideau, ca aspect 
material, doar din întâmplare. Eu, dimpotrivă, eram de părere că noi, 
aici, trebuie să plecăm de la principiul general: dacă forma este exact 
aceeași, există probabilitatea ca și înțelesul să fie același. În acest caz, 
se poate pune întrebarea dacă cuvântul nu însemna, pur şi simplu, ‘cel 
dependent”; adică, 'sclavul' ca dependent de cineva, ‘cartier’ sau “peri- 
ferie’ ca ceva dependent de oraș, așa cum avem în franceză, ‘dépendant’ 
și les dépendances ale unei case. El a reverificat și a constatat că, într- 
adevăr, cazul era acesta din urmă, că şi această limbă urma acest princi- 
piu general — ceea ce este, fireşte, doar o posibilitate; ar putea fi şi altfel. 


Interpretarea nu înseamnă însă doar a înțelege specificul unei limbi 
particulare ca atare la nivel lexical și gramatical, ci, de asemenea, și sen- 
sul textelor. Este posibil să se înțeleagă exact expresia lingvistică și, dim- 
potrivă, să nu se înțeleagă nimic din sensul unui text. Hermeneutica 
propriu-zisă a textului este hermeneutica sensului: nu a înțelege ceea 
ce spune textul, ci a înțelege în ce scop spune el aceasta sau ce intenţi- 
onează cu ceea ce a spus. Și asta este o chestiune mult mai complicată. 
Pentru a interpreta sensul, nu este de ajuns să cunoşti limba și toate 
„procedeele textuale” interne ale unui text. Este necesar să cunoști și 
„condiţiile externe” ale textului, situaţia istorică în care a luat naştere, 
contextele sale etc. Aceasta se întâmplă, de altfel, și la obiectele cele 
mai simple. Putem să recunoaştem, de ex., că într-o descoperire arheo- 
logică un anume obiect este un cuţit și chiar unul foarte mare; însă cu 
aceasta încă nu am înțeles pentru ce acest popor, această comunitate, 
avea nevoie de un cuţit atât de mare. Pentru a înțelege sensul unui text 
sau sensul acestui simplu cuţit, trebuie să știi mult mai mult. Și, mai 
ales, să te interpretezi pe tine însuți și să te identifici fie cu autorul tex- 
tului, fie cu această comunitate și să te întrebi, din ce motiv, în aceleași 
condiţii, s-ar fi scris sau s-ar fi făcut întocmai astfel. Aceasta înseam- 
nă că interpretarea este condiționată, într-adevăr, istoric, pentru că ea 
interpretează ceva ce este istoric şi condiţionat de o situaţie istorică, 
pentru că interpretul — acela care explică — trebuie să se transpună din 
situația istorică proprie în altă situaţie; dar înseamnă și că interpretarea 
însăşi, inclusiv interpretarea unei schimbări, este întotdeauna „statică', 

este întotdeauna sincronică. Te întrebi adică: din ce motiv eu, în aceas- 
tă situaţie şi în această stare a limbii, pe care o constat aici, aș fi făcut, aş 
fi inventat, aş fi construit aceasta sau aceasta. 


De aceea este exemplar, pentru mine, modul cum a făcut etimologie 
Pagliaro, de ex., în cazul etimologiei cuvântului missa. Toți ştiu ce este 
missa; înseamnă ‘trimisul sau, mai bine [zis], ‘trimisa şi ite, missa est 
înseamnă că a fost trimisă comuniunea bolnavilor şi acelora care nu 
puteau veni. Dar de ce, apoi, missa pentru liturghie? Pentru a răspunde 
la această întrebare, Pagliaro reconstruiește întreaga situație a creștinis- 
mului originar și stabilește că, doar în această situație și la această sta- 
re a limbii, missa putea să ajungă la această nouă semnificaţie ‘serviciu 
de cult religios, liturghie. Adevărata interpretare cere întotdeauna o 
asemenea reconstituire, în mod special, dacă este vorba de cazuri com- 
plicate. Se vorbeşte de un paradox, dar acesta nu este doar o metaforă 
poetică: contextele sunt, de fapt, infinite şi aceasta înseamnă că nouă 
ne pasă totuși, aici şi acum, într-un fel oarecare, de ceea ce tocmai i se 
întâmplă unui anumit țăran din Yang-Ise-Kiang în acest moment. Nu 
ştim cum, dar într-un fel oarecare suntem în relaţie și cu acest fapt. Se 
spune că paradoxul este o imagine; şi se poate, eventual, să se scrie o 
povestire despre asta şi să se arate că această relație poate fi, într-ade- 
văr, constatată. Dar, fără a merge atât de departe, contextele sunt foarte 
complicate. În situația empirică a interpretării, nu există niciodată po- 
sibilitatea de a reconstrui contextele în întregime; iar contextele infini- 
te nu sunt deloc reconstruibile. De aceea, trebuie să ne mulțumim să le 
reconstruim doar schematic și trebuie să le limităm. De aici [provine] 
şi dinamica empirică permanentă a interpretării, pe de o parte, şi, pe 
de altă parte, posibilitatea erorii sau a caracterului incomplet; căci se 
descoperă, poate, o altă condiţie, pe care nu o cunoașteam, şi se vede că 
tocmai aceasta era condiția determinantă, şi nu cea pe care o presupu- 
neam. Sau că, într-adevăr, diferitele condiţii erau prezente, dar că mai 
erau și altele, iar interpretarea noastră este valabilă doar parțial, pentru 
că nu am reconstruit exact contextele. Sau că nu am conceput exact 
toate contextele, inclusiv pe acelea pe care le-am reconstruit schema- 
tic. Astfel, se poate întâmpla — ca acum la noi în Tübingen - ca o figură, 
aparent atât de bine cunoscută, cum este cea a împăratului Nero, să fie 
reinterpretată şi reevaluată. Poate că a fost, totuşi, un împărat bun și un 
om bun. 

Ce se întâmplă acum, în această relaţie, cu „adevărul”? În ceea ce pri- 
veşte prima problematică în ştiinţele culturii şi simpla constatare a 
„faptelor”, eu aș rămâne la conceptul de „adevăr”. În ceea ce priveşte 
a doua problematică — de fapt, cea hermeneutică — dacă este vorba 
de evenimentele istoriei „externe”, rămânând încă mereu în acelaşi 
domeniu, eu aș vorbi de „probabil” sau „realizabil” (și „improbabil”, 
„nerealizabil”); dacă este vorba însă de interpretarea textelor filosofice 
sau poetice şi de interpretarea artei în general — și prin aceasta nu de 
Verum, ci de Certum, pur și simplu — aş prefera [să vorbesc] de cu sens 
[germ. sinnvoll] (şi, respectiv, fără sens, absurd [germ. sinnlos, sinnwi- 
drig]). O interpretare fără sens este una care nu interpretează ceea ce 
se spune în text ca atare sau o operă de artă ca atare, ci „trece pe alături” 
de obiect, adică, de ex., prezintă pretinsa motivare a subiectelor empi- 
rice respective ca fiind propria interpretare. Astfel [este] interpretarea 
marxistă vulgară, care raportează toată gândirea și toată poezia la struc- 
tura economică a unei comunităţi, la așa-numitele „relații de produc- 
ţie”. Modesta mea interpretare a [fragmentului] Heraclit B1 a fost aspru 
criticată de cineva, pentru că eu nu am luat în considerare că Heraclit 
era un proprietar de pământ și reprezenta interesele proprietarilor de 
terenuri. Aceasta înseamnă tocmai interpretare care „trece pe alături”: 
nu ceea ce a spus Heraclit despre limbaj, ci de ce ar fi făcut astfel, din 
ce interese. În mod asemănător se întâmplă cu interpretarea psihoana- 
litică a operelor de artă, unde nu sunt interpretate operele, ca atare, ci 
pretinsele instincte ale autorilor lor empirici. „Ah, aceste tablouri ale 
lui Leonardo cu ambivalenţa lor sexuală — Leonardo era homosexual.” 
(așa [spun] aproximativ Freud şi naivii care îl urmează). Să admitem 
că Leonardo ar fi fost homosexual. În ce măsură serveşte aceasta la in- 
terpretarea tablourilor sale sau a celorlalte lucruri pe care Leonardo 
le-a creat? Homosexualii sunt foarte numeroși, dar numai unul a pictat 
Gioconda, numai unul a inventat avionul. 


Şi încă un cuvânt despre tema noastră inițială: suntem de acord că isto- 
ricitatea nu desființează aspirația spre absolut, spre eternitate, întrucât 
o aspirație nu poate fi anulată. 

SENSUL CUVÂNTULUI din titlu, având în ve- 
dere forma de singular, prin simpla fluiditate a 
formării cuvintelor, este transparent: referința 
este la starea descrisă, mai vechi ori mai nou, 
de termenii neodihnire, nepace, neastâmpăr, 
prin mai difuzele tulburare, îngrijorare, frămân- 
tare, ajungând la recentele agitație, anxietate 
ori panică (aceasta cam nelămurită!). Fiecare 
termen, la rândul său, are şi note proprii, căci, 
de exemplu, la care dintre speciile numite 
anterior am putea (sau nu am putea) asocia 
„neliniștea noului sosit” de la Gala Galaction? 
Cât priveşte adjectivul, preferința lămuritoare 
a lexicografilor (la care apelăm) se îndreaptă 
către valorile nepașnic, nepăciuitor, ce par să 
implice oarece inițiativă, dar predominantă 
este victimizarea: frământat, tulburat, îngrijo- 
rat. Iar primelor calificative le-ar conveni (cu 
destulă imaginaţie) o asociere descoperită de 
Sadoveanu: „săbiile neliniștite” ale boierilor 
tineri (pe „cai focoși”). 


TOATE ACESTE STĂRI și trăiri le-am încercat 
atunci când, cu destui ani în urmă, am credi- 
tat și noi o singură neliniște, una... superioa- 
ră filosofic, aceea pe care Eugeniu Coșeriu a 
atribuit-o vorbitorului. Însă nu oricărui din- 
tre aceștia, ci doar celui care vrea să vorbeas- 

că corect, cum, de exemplu, se exprima Magistrul în cuprinsul prele- 
gerii „Deontologia şi etica limbajului” (tipărită în volumul Prelegeri și 
conferinţe, laşi, 1994). Dar „ieşirea” noastră s-a datorat, de fapt, con- 
testării afirmației marelui lingvist citat, într-o prezentare (apărută în 
revista „Fonetică și dialectologie”, XV, 1995) a volumului pe care l-am 
editat, îndată după audierea Prelegerilor și conferințelor prezentate la 
Universitatea din laşi de Eugeniu Coșeriu, în anii 1992 și 1993 (supli- 
ment la tomul XXXIII al „Anuarului de lingvistică şi istorie literară”). 
O tânără (pe atunci) cercetătoare, Mariana B., se îndoia de afirmaţia lui 
Coşeriu că „vorbitorul ar fi preocupat să vorbească într-un mod corect 
şi să cunoască alte moduri, superioare, de a vorbi”. 


OR, AUTOAREA CONSIDERA că cercetări de sociolingvistică [?] nu 
susțin ideea că vorbitorul ar avea, în general, interes „pentru corecti- 
tudinea vorbirii”. Implicaţiile mai grave ale acestei afirmaţii sunt dimi- 
nuate, superior [!], de rezervele cercetătoarei [?]; prima, că interesul 
respectiv nu se poate manifesta „în orice loc, în orice mediu social, 
la orice nivel de educaţie etc., iar a doua, sub forma unei concluzii: 
„Numai în anumite situaţii vorbitorul devine conștient că trebuie să 
vorbească în mod corect”, Însă ambele formulări sunt măcar alături de 
tema discuţiei de la Coșeriu. 


VORBITORUL CE VREA SĂ VORBEASCĂ CORECT! Să pornim însă de la 
Magistru, să vedem, mai întâi, la cine se referea acesta: „Vorbitorul este 
măsura tuturor lucrurilor în lingvistică, fiindcă limbajul e făcut de că- 
tre și pentru vorbitori, nu de către și pentru lingviști, și, deci, lingvistul 
trebuie să explice care este fundamentul acestei neliniști a vorbitorului 
care vrea să vorbească corect (evidenţierile grafice de aici şi cele ce ur- 
mează ne aparțin) și care se întreabă dacă e bine sau nu e bine spus ceea 
ce spune, dacă modul lui de a vorbi este un mod corect, dacă există alte 
moduri, superioare, de a vorbi în aceeași limbă”. Așadar, referindu-se 
la performanță, Coşeriu avea în vedere neliniştea celui care „vrea să vor- 
bească corect”, întrucât doar acesta se poate întreba „dacă există alte 
moduri, superioare, de a vorbi în aceeaşi limbă”. 


ÎNAINTE DE UN MINIM PROGRES în interpretarea textului coşerian, ne 
face o deosebită plăcere următoarea rememorare. În mai, 2001, ca pro- 
fesor la Galaţi, fiind printre cei care au organizat conferirea, marelui 
lingvist, a titlului de Doctor Honoris Causa al Universităţii „Dunărea 

de Jos”, i-am propus omagiatului prezentarea textului respectiv (într-o 
formulare apropiată, după Lingvistica integrală), ca recomandare a sa şi 
pentru un public mai larg, pe afişul anunțând evenimentul. Am primit 
acordul lui Eugeniu Coșeriu, chiar cu aprecieri pentru selecţie, iar, în 
cele ce au urmat, am discutat, public, semnificația de performanţă a 
caracterizării respective. 


DE ALTFEL, CONTEXTUL, NU PREA LARG pentru a fi pierdut din 
vedere, al apariției enunţului cu privire la „neliniştea vorbitorului” 
(din Deontologie...) este concludent în ceea ce priveşte îndreptarea 
pe care o susţinem. Mai întâi, despre ce normă de corectitudine este 
vorba: „LO anumită formă] corespunde sau nu corespunde tradiţiei 
în care se înscrie vorbitorul şi care are norma ei de corectitudine, în 
vreme ce limba exemplară este limba care se formează pe deasupra 
diferenţelor dialectale ca normă lingvistică pentru toată comunita- 
tea lingvistică”. Așadar, nici nu este vorba de corectitudinea limbii 
„exemplare”: „Prin faptul că fiecare mod de a vorbi îşi are propria sa 
corectitudine, înseamnă că aceste noţiuni de «corectitudine» şi de 
«exemplaritate» au totuși ceva în comun, altfel confuzia dintre ele 
n-ar fi posibilă” (vezi şi supra, $ 41). 


NICI TOATE ALE VORBITORULUI: „Fără îndoială, vorbitorul nu 
este lingvist și, deci, când interpretează el însuși această atitudine 
şi această neliniște, poate greşi. Datoria lingvistului este să justifi- 
ce, să explice fundamentul și sensul propriu al acestei neliniști și al 
dorinţei vorbitorului de a vorbi mai bine, de a vorbi corect, de a vorbi 
o limbă, într-un fel, superioară”. Iar, pe de altă parte, vorbirea este 
supusă și ea aprecierii dintr-o perspectivă mai largă a comunicării, 
ale cărei date țin de dotările personale ale interlocutorilor, iar refe- 
rirea se face, în primul rând, la competența lingvistică a acestora, în 
speţă la competenţa idiomatică (gradul de cunoaștere a unei limbi, 
a unui dialect) și la cea expresivă, reprezentând prestaţia „în situații 
determinate și cu privire la anumite lucruri, cu anumiţi interlocutori” 


(Coşeriu, Prelegeri..., p. 36). 


IMPORTANTĂ, AŞADAR, este adecvarea la situaţia de comunicare, la 
tema discursului și la interlocutor, din perspectiva pragmaticii. În ceea 
ce priveşte corectitudinea (neînţeleasă!)), interesează, de asemenea, 
considerarea spaţiului şi a registrului comunicării, căci nu îl putem 

avea în vedere pe interlocutor ca pe o simplă „mașină de vorbit”; ori- 
când, el vorbește „în anumite circumstanţe” (Coșeriu, în opera căruia 
am întâlnit şi prepon 'adecvare, precept aristotelic fundamental pentru 
retorică). 


ȘI, CU TOATE CĂ DEJA AM LUNGIT DISCUȚIA, trebuie să observăm însă 
că, în primul rând, în special Coşeriu nu poate fi citat trunchiat, iar, în 
al doilea, trebuie să mai știi câte ceva despre lingvistica Magistrului, 
ca să nu te pască îngrijorarea novicelui, a celui cuprins de panica 
nou-sositului în domeniu, ca un teren pe care să-ţi exersezi neliniștea 
înțepăturilor propriului stil. Atenţie: la fotbal, orice offside se fluieră. 


DAR ŞI LECTURA POATE FI CAUZA NELINIȘTII: „A citi sau a muri prost 
şi liniștit” (vezi /guerrillaradio.ro/). 

Floarea VÎRBAN 


Congresul Internaţional Coșeriu 
la a VIII-a ediţie 


F.V. — doctor în filologie 
(2003) și în istorie (2007), 
cercetător la Institutul de 

Lingvistică din București a 
Academiei Române (1991- 
2000), apoi la European 
University Institute (2000- 
07). Colaborează cu Centro 
Studi sulla Storia dell'Europa 
Orientale. Este unu 
dintre pionierii abordării 
transdisciplinare în științele 
umane şi sociale. Printre 
lucrările publicate: Origini 
dellintegralismo coseriano 
(2015), Totalitarian Ideology 
and Language. How Stalin 

Eventually Planned to Turn 

Russian into Universal 
Language (2016), The Coseriu 
- Chomsky ‘Debate’ Revisited: 
Integrating Wittgenstein 
(2017), Despre așa-zisele grafii 
duble în româna veche (2017). 


A 


A opta ediție a Congresului Internațional 
Coşeriu [Coseriana VIII], intitulat sugestiv 
„Coseriu's Linguistics. Origin and Actuality” 
[Lingvistica lui Coşeriu. Origine şi Actualita- 
te], a coincis cu celebrarea a 100 de ani de la 
nașterea marelui lingvist basarabean (1921- 
2021). Organizat de Universitatea din Zürich, 
între 16 şi 18 iunie 2021, congresul a fost, în 
realitate, un eveniment hibrid: cu partea orga- 
nizatoare şi câțiva vorbitori prezenți la Zürich 
(Jürgen Trabant, Bernhard Hurch, Manuela 
Crivelli, Marija Nikolic, Ester Diez Ramos, 
Oscar Loureda Lamas), dar cu majoritatea 
covârșitoare a participanţilor la distanţă. Fie 
că au fost făcute onsite [la Zürich] sau din alte 
părţi ale lumii, prezentările au fost accessibi- 
le tututor participanţilor via Zoom. Se poate 
spune că a fost un congres demn de secolul 
al XXI-lea și din punct de vedere tehnologic, 
organizatorii reușind să transforme ceea ce 
părea o limită într-o adevărată potenţialitate. 
Această formulă a permis unui număr mare 
de persoane (peste 300), din diverse părți ale 
lumii, să urmărească congresul și, eventual, să 
participe la discuţii. 


Lucrările congresului au fost împărțite în trei 
sesiuni, corespunzătoare celor trei zile, fiecare 

dintre ele fiind deschisă de un vorbitor invitat, introdus de Johannes 
Kabatek (organizatorul congresului): Jürgen Trabant (pe 16 iunie), 
Klaas Willems (pe 17 iunie) şi Araceli Lopez Serena (pe 18 iunie). 
Printre invitaţi s-au numărat alți patru participanţi, Bernhard Hurch, 
Oscar Loureda Lamas, Emma Tămâianu-Morita și Miguel Casas 
Gómez. În afară de Johannes Kabatek, au mai contribuit în calitate de 
moderatori Larissa Klose, Manuela Crivelli, Bárbara Garrido Sánchez- 
Andrade, Yoselin Henriques Pestana, Senta Zeugin, Cristina Bleorțu și 
Charlotte Defrance. 


Prima prelegere plenară, pe 16 iunie, a fost ținută de Jürgen Trabant 
(Berlin), unul dintre discipolii direcți ai lui Coșeriu. În intervenția sa 
[Coserian Linguistics: Poetry — Language — Philosophy. The Acroamatic 
Linguistics of the 21* Century?], Trabant s-a oprit asupra relației poezie- 
limbaj-filosofie, subliniind implicit importanța deschiderii lingvisticii 
spre poetică, pe de o parte, și spre întemeierea filosofică, pe de altă 
parte. În plus, a introdus interesantul concept de lingvistică acroamatică 
| „transmisă pe cale orală; rezervată inițiaţilor”!]. 


A urmat Cornel Vilcu (Cluj), cu o provocantă intervenție despre intuția 
eidetică şi (obiectele) desemnate intenţionale — de la Husserl la Coșeriu —, 
ajungând până la a afirma că intuiţia eidetică nu există [From Husserl 
to Coseriu: Eidetic Intuition and Intentional Designata]. Carlos Eche- 
verria (Pennsylvania) a făcut apoi o serie de consideraţii deosebit de 
interesante asupra conceptului de cuvânt categorematic [On Coseriu's 
notion(S) of categorematic word]. 


În a doua serie de prezentări, moderată de Larissa Klose (Ziirich), au 
intervenit Adriana Robu (Iași), cu un model de analiză de discurs cen- 
trată pe relevanţa cadrului cognitiv şi emoţional [The Cognitive and 
Emotional Frame of the Discourse], Oana Boc (Cluj), cu o frumoasă 
demonstraţie a felului în care se schimbă statutul normelor lingvistice 
în poezie [Le statut des normes linguistiques dans la poésie] şi Harald 
Völker (Zürich), care a trasat, în mod riguros, originea unor concepte 
coşeriene în lingvistica scandinavă (Flydal şi Hjemslev) [Coseriu et les 
origines scandinaves de la linguistique]. 


A treia secțiune, condusă de Manuela Crivelli (Zürich), a constat din 
trei prezentări în limba italiană. Intrebându-se în ce măsură contac- 

tul interlingvistic ar putea juca un rol în modelul coșerian de variație 
şi schimbare lingvistică [In che misura il contatto interlinguistico gioca 
un ruolo nel modello coseriano della variazione e del cambio?], Vicenzo 
Orioles (Udine) observă că pentru Coșeriu, ca de altfel pentru Ro- 
berto Gusmani, nu exista o deosebire esenţială între inovaţia datorată 
aşa-zişilor factori externi (precum contactul interlingvistic) şi pro- 
cesele creative interne. Martina Ozbot (Ljubljana) a mutat accentul 
pe contribuţia lui Coşeriu la teoria traducerii [Eugenio Coseriu teori- 
co della traduzione], iar Salvatore Claudio Sgroi (Catania) a subliniat 
diferența dintre conceptele de normă şi eroare la Coșeriu şi Hjemslev, 
pe de o parte, şi accepţia neopuristă din tradiția lingvistico-gramaticală 
italiană, pe de altă parte [La nozione di „norma” ed „errore” nella linguis- 
tica hjelmsleviana e coseriana versus la concezione neopurista di „norma” 
ed „errore” della tradizione linguistico-grammaticale italiana]. 


A patra şi ultima secțiune a zilei a fost moderată de Bárbara Garrido 
Sânchez-Andrade (Zürich) şi a inclus alte trei prezentări şi un anunţ. 
Moira De laco (Bari) a vorbit despre relevanța ideii coşeriene de 
creație metaforică la nivelul teoriei metaforei [What does Metaphoric 
Creation in Coseriu's Linguistics reveal about Conceptual Theory of Meta- 
phor?]. După un scurt intermezzo - anunţul lui Johannes Kabatek des- 
pre reluarea activităţii revistei online Energeia şi o succintă prezentare 
a acesteia — au urmat alte două intervenţii. Manuela Crivelli (Ziirich) 
s-a ocupat de problema dialectologiei structurale [Eugenio Coseriu y 
el problema de la dialectologia estructural], în timp ce Aneta Stojic şi 
Nataša Košuta (Rijeka, Croaţia) au abordat tema solidarităților lexica- 
le în cadrul colocaţiilor metaforice, reflectând asupra actualităţii ideilor 
coşeriene în cercetarea colocaţiei | Von den lexikalischen Solidarităten zu 
den metaphorischen Kollokationen — Zur Aktualităt von Coserius Uberle- 
gungen für die Kollokationsforschung.]. 


Prima parte a lucrărilor congresului s-a încheiat cu un dialog, în limba 
germană, între Johannes Kabatek (Zurich) şi Bernhard Hurch (Graz), 
despre arhivele digitale [Hugo Schuchardt und Eugenio Coseriu: Măgli- 
chkeiten digitaler (Brief-) Archive). 


După un emoţionant moment muzical susținut de chitaristul Augus- 
to Tec, care a interpretat Milonga de Jorge Cardoso, Milonga de Astor 
Piazzola și Tango en Skai de Roland Dyens, a urmat un Digital Apéro. 

A doua prelegere plenară (pe 17 iunie), introdusă din nou de Joha- 
nnes Kabatek, l-a avut ca protagonist pe Klaas Willems (Gent). În 
intervenția sa cu titlu în engleză | Eugenio Coseriu: past, present and fu- 
ture], dar făcută în germană, Willems a semnalat mai întâi problema 
absenței unei terminologii clare și omogene, care să permită o traduce- 
re adecvată a operei lui Coșeriu în limba engleză. În a doua parte a pre- 
legerii, s-a ocupat de câteva teme din lingvistica actuală, deja abordate 
de Coșeriu; în speţă, de 1) teoria lui Coșeriu despre norma lingvistică 
vis-à-vis de teoria pragmatică neo-Griceană cu privire la rolul implica- 
turilor Limplicatures) şi a inferențelor de default [default inferences], de 
2) observaţiile lui Coșeriu cu privire la semnificaţiile schematice în 
sintaxă şi formarea cuvintelor față de abordările cognitive moderne 
din gramatica constructivă | Contruction Grammar] şi morfologia con- 
structivă | Construction Morphology] şi, în sfârşit, de 3) teoria coşeriană 
a semnificatelor indeterminate dintr-o singură limbă (fr. signifies, sp. 
significados) comparată cu noile intuiții cu privire la indeterminarea 
semantică în psiholingvistică. 


A urmat o interesantă prezentare despre competența lingvistică şi com- 
plexitatea textuală |Coseriusche Sprachkompetenz und Textkomple- 
xităt |], făcută de Angela Schrott (Kassel). Anunţată în program cu o 
intervenţie sugestivă despre vorbire şi teoria vorbirii în timpul pande- 
miei actuale [EI „hablar” y la „teoria del hablar” de Coseriu en tiempos 
del coronavirus], Verónica Böhm (Paderborn) s-a retras în ultimul mo- 
ment. 


În cea de-a doua secțiune, moderată de Yoselin Henriques Pesta- 
na (Ziirich), Sebastiă Moranta (Kassel) a adus în discuție problema 
identităţii etnolingvistice din Basarabia [Republica Moldova], in- 
sistând asupra autorităţii lui Coşeriu în procesul de legitimare a unei 
identități lingvistice (pan)româneşti | Eugenio Coseriu entre los lingüis- 
tas de Besarabia: identidad etnolingiiistica (pan)rumana y argumentos 
de autoridad]. Oarecum pe aceeași linie, dar într-un cadru mai larg, 
Eugenia Bojoga (Cluj) a retematizat ideea coşeriană de unitate a lim- 
bii, oprindu-se asupra a două cazuri concrete, româna și spaniola, și 
subliniind diferența fundamentală dintre limba vorbită şi limba exem- 
plară [La unidad de la lengua según Eugenio Coseriu (comparación entre 
el rumano y el espafiol)]. Dintr-o perspectivă diversă, Mar Garachana 

(Barcelona) a încercat să traseze traiectoria diacronică a trei structuri 
monopredicative, în speţă, ir y + grup verbal, coger y + grup verbal și, 
respectiv, agarrar y + grup verbal [De malos y feos arrimos: tomé y víne- 
me, cogió y se fue]. 


Cristina Bleorțu (Zürich) a condus a treia secțiune a zilei, cu două 
prezentări în română și două în spaniolă. Dorel Fînaru (Suceava) 
a făcut „Câteva consideraţii despre tema «formă şi substanță în po- 
ezie»”, insistând asupra primatului formei. Irina-Marinela Deftu 
(Iași) a propus o promițătoare „Aplicaţie a principiilor coşeriene de 
lingvistică a textului. O analiză comparativă a versiunilor ortodoxe 
ale Noului Testament în limbile română și polonă”. Oprindu-se asu- 
pra etimologiei în lingvistica coșeriană, Benjamin Garcia-Hernândez 
(Madrid) a evidenţiat importanţa etimoanelor frazemice, oferind câ- 
teva demonstraţii exemplare [La etimologia en la lingüística de Coseriu y 
la relevancia de los étimos frasemicos]. Pornind de la analiza testamente- 
lor în limba náhuatl (limba aşa-zişilor mēxi'ca’ şi a altor comunități de 
pe teritoriul actualului Mexic și al Americii Centrale), Mauro Alberto 
Mendoza Posadas (Mexic) a evidenţiat o tradiție discursivă transver- 
sală, care prezintă particularități ale tradiției europene, elemente ale 
competenţei expresive proprii comunităților centro-americane și ca- 
racteristici idiomatice ale comunităţii náhuatl din sec. al XVI-lea [Las 
Tradiciones Discursivas europeas en Mesoamérica. Una propuesta para su 
estudio en base a los testamentos nahuas coloniales]. 


Introdusă de Senta Zeugin (Ziirich), a urmat o secţiune mixtă, care a 
cuprins prezentări de postere, proiecte și cărți. Dintre cele trei postere 
anunțate în program, doar unul a fost prezentat, cel realizat de Soledad 
Chávez Fajardo (Chile), care a subliniat punctul de cotitură marcat de 
„Determinación y entorno” şi impactul acestui studiu în planul lexico- 
grafiei [De vueltas con „Determinación y entorno” y su aporte a la lexico- 


grafía]. 


În ceea ce priveşte cele trei proiecte, Wiltrud Mihatsch (Tübingen) a 
introdus tema generală a digitalizării manuscriselor coşeriene [Digi- 
talization of Coseriu `s manuscripts], în timp ce alte două tinere cerce- 
tătoare de la Zürich, Marija Nikolic şi Ester Diez Ramos s-au ocupat 
de editarea și comentarea a două manuscrise specifice, unul despre 
problema artei [Sobre el manuscrito coseriano „El problema del arte”), 

celălalt despre diversitatea şi unitatea lingvistică din Europa [Sobre el 
manuscrito coseriano „Diversidad y unidad lingüística de Europa]. 


Volumele prezentate au fost, în ordine, următoarele: [E. Coșeriu], 
Geschichte der Romanischen Sprachwissenschaft (ediţie îngrijită şi 
prezentată de Wolf Dietrich), Past, Present and Future (un volum de 
contribuţii în limba engleză prezentat de cei doi editori: Klaas Willems 
şi Cristinel Munteanu), Dincolo de structuralism. Scrisori către Eugeniu 
Coșeriu și istoria lingvisticii în secolul al XX-lea. Corespondența Marius 
Sala — Eugeniu Coșeriu (ediţie îngrijită de Johannes Kabatek și Cris- 
tina Bleorţu, prezentată de cea din urmă), Eugeniu Coșeriu: vocaţia 
universalității (ediţie îngrijită de Gheorghe Popa, prezentare de Cris- 
tina Bleorțu), Eugenio Coseriu — Beyond Structuralism (Johannes Ka- 
batek) şi Decir las cosas como son (versiunea spaniolă a cunoscutului 
interviu realizat de Johannes Kabatek și Adolfo Murguia în 1997, pre- 
zentată de Johannes Kabatek). 


Ultima prelegere plenară (18 iunie), introdusă tot de Johannes Kaba- 
tek, i s-a datorat lingvistei Araceli López Serena (Sevilla). Readucând 
în discuţie dimensiunea gnoseologică a operei lui Coșeriu, autoarea 
s-a concentrat asupra distincţiei fundamentale dintre ştiinţele naturale 
şi ştiinţele umaniste, cu o ilustrare exemplară pe baza uneia dintre cele 
mai complexe lucrări coşeriene, Forma y sustancia [La dimensión epis- 
temolâgica de la lingüística coseriana. A propósito de „Forma y sustancia 
en los sonidos del lenguaje”]. Cercetarea, de o importanţă particulară, ar 
merita extinsă la întreaga operă coșeriană și integrată în tradiţia filoso- 
fică a discuţiei cu privire la ştiinţele umaniste. 


Au urmat alte două prezentări în limba spaniolă. În prima, Ro- 
bert Hesselbach (Erlangen-Niirenberg) şi Stefanie Goldschmitt 
(Würzburg) s-au ocupat de normă, analogie şi variaţie, ilustrate de o 
serie de forme (ne)regulate de superlativ din spaniolă [ Norma, ana- 
logía y variación utilizando como ejemplo las formas superlativas (ir)re- 
gulares en español]. În cea de-a doua, Ana Llopis Cardona (Valencia) 
a abordat problema schimbării de context și evocare în tradițiile dis- 
cursive [El cambio de entorno y evocación en las tradiciones discursivas]. 


În secțiunea moderată de Charlotte Defrance, Soledad Chávez Fajar- 
do (Chile) a abordat problema unității spaniolei din America dintr-o 

perspectivă lingvistico-politică [EI español de America y la Unidad del 
idioma de 1990 a 2021. Reflexiones glotopoliticas], Carmen Varo Varo 
(Cádiz) a reflectat asupra felului în care poate fi interpretată relația le- 
xicală coşeriană pornind de la datele neurologiei (neuroştiinei) [So- 
bre la interpretación coseriana de „relación léxica” desde los datos de la 
neurociencia], Wolf Dietrich (Münster) l-a omagiat pe Coșeriu ca pe 
un pionier al istoriografiei romanice actuale | Coseriu como pionero de 
la historiografía lingüística románica actual], Antonio Domínguez Rey 
(Spania) a subliniat dimensiunea gnoseologică a lingvisticii coşeriene, 
cu accentul pe proiecția ontopoetică [Lingüística gnoseológica de Eu- 
genio Coseriu: proyección ontopoética], iar Ariel Laurencio (Sassari) a 
reproblematizat tema variabilelor contextuale [Variables contextuales]. 


Lucrările congresului s-au încheiat cu o masă rotundă despre semantică, 
pragmatică şi lingvistica textului [Semantics, pragmatics, text linguistics], 
moderată de Johannes Kabatek. Óscar Loureda Lamas (Heidelberg), 
primul dintre interlocutori, a subliniat necesitatea de a continua eredi- 
tatea coșeriană în mod critic şi creator [Coseriu y el discurso], Emma Tă- 
mâianu-Morita (Osaka, Japonia) a făcut câteva observații cu privire la 
finalitatea, scopul și limitele lingvisticii textuale | Aims, scope and limits 
of a Coserian text linguistics], iar Miguel Casas Gómez (Cádiz) s-a lansat 
într-o reflecţie asupra relevanţei contribuţiei lui Coşeriu vis-a-vis de sta- 
diul actual din studiile de semantică [ Coșeriu y la actualidad en los estudi- 
os de semántica]. În timp ce fiecare dintre cele trei intervenţii a fost în sine 
deosebit de interesantă, mai puţin articulat a fost dialogul dintre cei trei 
interlocutori, în mare măsură o consecinţă inevitabilă a timpului limitat. 


Cu peste 40 de intervenţii, în 6 limbi diferite (engleză, spaniolă, ita- 
liană, germană, franceză şi română), a opta ediție a Congresului 
Internațional Coşeriu a continuat și consolidat tradiția unei dezbateri 
plurilingve. În particular, sunt de apreciat includerea unor intervenții 
în limba română și prezența mai multor intervenții în limba engleză. 
Chiar dacă cei mai mulți dintre participanţi sunt poligloți, nu toţi pot 
urmări cu ușurință expunerile în toate aceste limbi. În timp ce păstra- 
rea dimensiunii plurilingve este imperativă, accesul la conţinutul pre- 
zentărilor ar putea fi facilitat prin adoptarea unor strategii practice, 
precum realizarea unor slide-uri bilingve, oferirea unor scurte rezuma- 
te în alte limbi etc. 

Din punct de vedere academic, foarte multe dintre lucrări sunt deja 
la un standard ridicat și într-o fază avansată de elaborare, altele, deși 
complexe și interesante, ar trebui ceva mai bine articulate, iar câteva 
ar trebui „revizuite pe ici pe colo în punctele esenţiale”, ca să-l cităm 
pe Caragiale, în vederea unei mai clare delimitări a scopului și a unei 
argumentări mai solide. 


Lucrările congresului au fost urmărite de peste 300 de participanţi, din 
numeroase țări. Fiecare prezentare a fost urmată de discuţii, comenta- 
rii, întrebări şi răspunsuri. Au intervenit, în mod particular, Salvatore 
Claudio Sgroi, Carlos Echeverria, Floarea Virban, Johannes Kabatek, 
Aracelli López Serena, Emma Tămâianu-Morita şi Eugenia Bojoga. 


Toate lucrările congresului au fost înregistrate, iar unele vor fi accesibi- 
le la următoarea adresă: https://coseriu100.info 


Parte a evenimentului aniversar Coseriu 100 de la Ziirich este și rea- 
lizarea unei serii de interviuri cu persoane care l-au cunoscut pe Eu- 
geniu Coșeriu și/sau au fost influențate de ideile lui. Unele interviuri 
sunt deja disponibile <https://coseriu100.info/interviews/>, altele 
urmează să fie editate şi publicate. Toate interviurile, indiferent de lim- 
ba în care au fost date, urmează să fie subtitrate în limba engleză. 


Un adevărat praznic al lingvisticii coșeriene, congresul a fost și o ex- 
traordinară ocazie de a reflecta asupra câtorva probleme practice, pre- 
cum digitalizarea şi, în unele cazuri, editarea manuscriselor coşeriene, 
realizarea unei ediţii critice complete, traducerea în limba engleză a 
lucrărilor majore ale lui Eugeniu Coșeriu, realizarea unui inventar ter- 
minologic omogen, crearea unui centru virtual (care să unească diver- 
sele centre deja existente), organizarea şi menţinerea arhivei Coşeriu 
de la Tübingen, transferul unei părți importante (75%) a bibliotecii lui 
Coşeriu la Cluj (restul de 25% urmând a fi integrat în colecția din Tü- 
bingen) - ne întrebăm dacă n-ar fi fost mai potrivit ca biblioteca să fie 
transferată integral. Aș adăuga la această listă un proiect de traducere a 
lucrărilor lui Coşeriu în cât mai multe limbi. Din păcate, Coşeriu a fost 
tradus puţin în propria-i limbă — limba română, lipsesc ediţii în italia- 
nă, dar şi în franceză, a multora dintre lucrările sale. Ar fi apoi nevoie 
de o Fundaţie Coșeriu, care să poată atrage fonduri pentru finanțarea 
unor proiecte majore în care să fie implicaţi tineri cercetători din cât 

mai multe țări. Nu ne putem imagina un viitor al lingvisticii coşeriene 
fără formarea unor noi generaţii de specialiști. Exemplul colectivului 
format la Zürich de Johannes Kabatek ar trebui urmat de cât mai multe 
universități şi centre de cercetare. 


Revenind la ideea de lingvistică acroamatică, speranţa lui Trabant era 
ca accesul la ideile și opera lui Coșeriu să nu rămână privilegiul unui 
grup restrâns de persoane, ci, dimpotrivă, să fie garantat tuturor celor 
interesaţi; mai ales tinerilor cercetători. Acesta a fost și mesajul impli- 
cit al acestui congres aniversar. 


Firenze, 30 iunie 2021 


Notă |] ` Dicţionar de Neologisme (1986), sx. 
ACROAMÂTIC, -Ă adj. (Rar) 1. Transmis 
pe cale orală. 2. Rezervat inițiaților, secret. 
[Pron. -cro-a-. / < fr. acroamatique, cf. gr. 
akroamatikos — care se ascultă]. 

Cristina BLEORŢU 


Proiectul „CoșeriuTube” 
de la Universitatea din Zurich: 


Interviuri despre Eugeniu Coșeriu 
cu ocazia centenarului 


Cu ocazia a 100 de ani de la nașterea lui Eugeniu Coșeriu, profesorul 
Johannes Kabatek a venit cu ideea de a realiza interviuri, pe Zoom, cu 
lingviști şi personalități — care l-au cunoscut pe Eugeniu Coșeriu sau au 
fost influențați de ideile acestuia — din toată lumea. Mai întâi a făcut o 
probă cu subsemnata, ca să se asigure de succesul acestui proiect. Apoi 
a realizat primul interviu cu Araceli López Serena de la Universitatea din 
Sevilla, interviu pe care ceilalți membri din proiectul Dincolo de structura- 
lism. Scrisori pentru Eugeniu Coșeriu şi istoria lingvisticii în secolul al XX-lea 
(Yoselin Henriques Pestana, Manuela Crivelli și eu) și câțiva doctoranzi 
de la Universitatea din Ziirich (Senta Zeugin, Bârbara Garrido Sânchez- 
Andrade, Charlotte Defrance, Olivier Winistorfer) l-am folosit ca model. 


Interviurile au o durată de la $ la 30 de minute și au fost structurate, în 
general, în felul următor: 


1) Ce influenţă a avut Eugeniu Coșeriu asupra dumneavoastră? 

2) Consideraţi ideile coșeriene actuale? 

3) Ne puteţi povesti ceva personal din relaţia dumneavoastră cu 
Eugeniu Coşeriu?. 


Interviurile au fost desfășurate în diferite limbi (de obicei în limba ma- 

ternă a celor intervievaţi): 

+ limba engleză (Cristina Bleorţu) 

+ limba franceză (Charlotte Defrance) 

+ limba germană (Yoselin Henriques Pestana, Senta Zeugin, Bárbara 
Garrido Sânchez-Andrade) 

e limba italiană (Manuela Crivelli, Olivier Winistărfer) 

+ limba portugheză (Yoselin Henriques Pestana) 

e limba română (Cristina Bleorțu) 

+ limba spaniolă (Johannes Kabatek, Cristina Bleorţu, Senta Zeugin, 
Bárbara Garrido Sănchez-Andrade). 


După ce au fost realizate interviurile, toți cei implicați în acest mini- 
proiect am urmat un atelier ținut de Anita Holdener, la Universitatea 
din Zürich, unde am învățat cum să edităm înregistrări video cu pro- 
gramul Camtasia, a cărui licență am obținut-o de la propria universi- 
tate. 


Colega noastră Yoselin Henriques Pestana s-a ocupat de crearea unui 
Template şi a unei „coperți” pentru fiecare înregistrare. Odată editate 
înregistrările de către cei care le-am realizat, acestea au fost publicate 
de colegul nostru informatician din același proiect (Dincolo de struc- 
turalism. Scrisori pentru Eugeniu Coșeriu şi istoria lingvisticii în secolul 
al XX-lea) Dominik Martinez pe canalul Switchtube al universității, 
unele dintre filmuleţe ajungând să fie virale pe această pagină timp de 
câteva zile. 


Până acum s-au publicat 65 de interviuri, dar mai urmează și altele. 
Persoanele au fost alese în funcţie de niște documente pe care domnul 
profesor Kabatek le avea de la Arhiva Eugeniu Coșeriu din Tübingen, 
unde apăreau toţi cei care au realizat teza de doctorat, abilitarea sau un 
stagiu de cercetare cu Eugeniu Coșeriu. Unele persoane au fost alese 
ţinând cont de lista pe care o avem în cadrul corespondenţei coşeriene, 
iar altele ne-au fost recomandate de către cei intervievaţi. În cadrul 
aceluiași proiect ne propunem să subtitrăm ulterior materialele, pro- 
babil că în limba interviului și în engleză. 


Aş dori să mulțumesc tuturor persoanelor care au participat până acum 
şi să le invit şi pe cele care şi-ar dori să contribuie la acest mini-proiect 
de la Universitatea din Ziirich: Jean-Michel Adam, Ana Agud Aparicio, 
Jörn Albrecht, Cristina Altman, Ramón de Andrés Diaz, Sanda Maria 
Ardeleanu, Heidi Aschenberg, Ana Bantoș, Ion Horia Birleanu, Oana 
Boc, Mircea Borcilă, Tilman Borsche, Iraida Condrea, Manuel Casado 
Velarde, Ramon Cerdă Mass6, Adrian Chircu, Lucia Cifor, Wolfgang 
Dahmen, Donatella Di Cesare, Wolf Dietrich, Stelian Dumistrăcel, 
Adolfo Elizaincin, Luminiţa Fassel, Dorel Finaru, Carlos Garatea Grau, 


EVOCĂRI EEJ 


Benjamin Garcia Hernández, Christophe Gerard, Maria Grossmann, 
Hans Ulrich Gumbrecht, Salvador Gutiérrez Ordóñez, Gerda Hassler, 
Peter Kuon, Brenda Laca, Peter Lang, Franz Lebsanft, Ángel López 
García-Molins, Araceli López Serena, Michele Loporcaro, Óscar 
Loureda Lamas, Jesús Gerardo Martínez del Castillo, María Antonia 
Martín Zorraquino, Alfredo Matus Olivier, Ioan Milică, Cristinel 
Munteanu, Eugen Munteanu, Marius Nagy, Gunter Narr, Vincenzo 
Orioles, José Polo, Gheorghe Popa, Xavier Perret, Wolfgang Raible, 
François Rastier, Ala Sainenco, Emilio Ridruejo, Nicolae Saramandu, 
Bruno Staib, Maria Şleahtiţchi, Lilian Şonţu, Emma Tămâianu-Morita, 
Harald Thun, Jürgen Trabant, Cristina Varga, Magdalena Viramonte 
de Ávalos, Cornel Vilcu, Dina Vilcu, Floarea Virban, Cecilia Vrabie, 
Heinrich Weber, Klaas Willems, Rudolf Windisch, Ludmila Zbanț. 


În acest număr de revistă publicăm câteva dintre interviurile realizate. 


Luminiţa FASSEL 

„L-am cunoscut personal 
pe Coșeriu...” 


L.F. — absolventă a Facultăţii 
de Filologie a Universității 
„AL. I. Cuza” din laşi. În 1977 
își susține doctoratul în 
Romanistică. În 1983 pleacă 
în Germania cu soţul Hors 
Fassel, germanist. 
A lucrat în cercetare (Freiburg 
şi München) şi a preda 
româna la Universitățile din 
Tübingen şi Jena. 
A publicat cărțile: împreună 
cu Rudolf Windisch, Gino 
Lupi. Romania antica e 
moderna. Ausgewählte 
Beiträge zur Geschichte und 
Kultur Rumäniens (1994) și 
Das deutsche Schulwesen in 
Bessarabien (2002). Autoare 
a mai multor studii și articole 
în reviste de specialitate din 
România, Germania, Austria, 
Franţa şi Spania. 


Atât în didactica mea, cât şi în cercetarea cuprin- 
să în diferitele studii și articole publicate, punctul 
de greutate mi-a fostlatina vulgară. În 1981 la Iași, 
avusesem bun detiparun primvolumalunui ma- 
nual cu titlul Elemente de formare a latinei vulgare. 
I Latina vulgară. Substratul limbilor romanice. 
Cum momentul politic în România ajunse- 
se la apogeul discriminărilor aplicate familiei 
Luminiţa şi Horst Fassel de la Universitatea 
ieşeană, ceea ce a dus la cererea de plecare în 
Germania Federală, la rudele permanent in- 
criminate, referentul la această carte, profe- 
sorul G. Ivănescu, a fost forțat să facă referat 
negativ. Volumul meu a rămas până azi în ti- 
poscript. Printre romaniștii citați de mine se 
afla și Coşeriu cu E] lamado “latin vugar” y las 
primeras diferenciaciones romances. Breve intro- 
ducción a la linguística románica (Montevideo, 
1954). Trebuie să spun aici că îi port colegului şi 
apropiatului nostru prieten Rudolf Windisch o 
recunoștință specială, fiindcă mi-a fost in multe 
rânduri de imens ajutor, trimițându-mi, de câte 
ori îl solicitam, copii după studiile de care aveam 
neapărată nevoie, dar pe care în România nu le 
găseam. 


Opinia despre importanţa scrierilor vechi în 
interpretări actuale mi-a părut o reminiscență 

la Coșeriu din scurta lui studenţie, doar de un an, la Universitatea 
ieşeană. Am și scris despre aceasta, fiind, cred, singura lingvistă care 
a atacat această supoziție nemărturisită de către Coșeriu însuși. În 
prefața amplă - 36 de pagini — sub titlul „A. Philippide, teoretici- 
an al limbajului”, pe care G. Ivănescu a scris-o la volumul Alexandru 
Philippide Opere alese. Teoria limbii (editat de G. Ivănescu şi Carmen- 
Gabriela Pamfil, București 1984), se poate afla în detalii influenţa pe 
care Hermann Paul, G. von der Gabelentz, Wilhelm von Humboldt şi 
H. Steinthal au avut-o asupra lui Philippide, fondatorul școlii lingvis- 
tice ieşene. De la von der Gabelentz, Philippide a preluat ideea celor 
trei feluri de lingvistică: 1. cercetarea unei singure limbi; 2. cercetarea 
istorică a limbilor și 3. lingvistica generală sau filosofia limbii. 


Atmosfera aproape mistic-philippidiană de la Iași, pe care Coșeriu 
mai târziu a criticat-o pe drept ca fiind dogmatică, a avut, după mine, 
o influență decisivă asupra formării şi practicării unei lingvistici inte- 
grale la el, chiar dacă nu vom găsi o asemenea proprie mărturisire a lui. 
Aceste texte vechi germane Coșeriu le-a aprofundat mai târziu în orele 
ţinute la Tübingen. La seminare a făcut cu studenții interpretări pe tex- 
tele unor filologi vechi germani. Limba germană maternă a elevilor săi 
i-a facilitat pătrunderea mult mai în adâncul acestor scrieri. 


Revin la tema latină vulgară, termen pe care Coșeriu îl scria cu ghilime- 
le. Că el nu a fost singurul lingvist care acorda acestui termen durată 
egală cu întreaga istorie a limbii latine până la apariţia limbilor romani- 
ce, această opinie au mai avut-o şi alții. 

Coșeriu a mers chiar mai departe şi a spus că limbile romanice con- 
tinuă nu doar „latina vulgară”, ci pur şi simplu limba latină. Dar că, 
bineînţeles, etapa cea mai importantă pentru formarea limbilor roma- 
nice este latina vorbită postclasică, care conţine şi elemente arhaice 
(acea „tradizione nascosta” cum o numea G. Devoto, pe care îl citasem 
în manualul meu din 1981). Până aici nimic nou. Coşeriu însă lansează 
o nouă axiomă metodologică: există o latină vulgară a latiniştilor şi o 
latină vulgară a romaniștilor. 


În anul 2008, pe baza „Arhivei Coșeriu”, o adevărată Instituţie fondată după 
moartea savantului de către romanistul Johannes Kabatek, care i-a fost stu- 
dent, Hansbert Bertsch a editat la Tübingen volumul postum (de 484 de 

pagini) sub titlul: Eugenio Coșeriu: Lateinisch — Romanisch. Vorlesungen und 
Abhandlungen zum sogenannten Vulgărlatein und zur Entstehung der roma- 
nischen Sprachen. În acest volum se includ mai multe scrieri ale lui Coșeriu 
referitoare la o „Vulgărlatein der Romanisten und der Latinisten . De aceas- 
tă extrem de importantă precizare de metodă de lucru ar trebui să ţină cont 
și bibliotecile care separă cu totul „die Altphilologie” de numita „Neue 
Philologie”, adică departamentele de limbi romanice. 


Într-un studiu al meu din 2006 (Latinitate vs. Romanitate şi rapor- 
tul continuitate vs. discontinuitate. Din nou despre latina vulgară. În: 
„Studii de literatură română și comparată”, Timişoara, XXII 2006, 
p. 57-71; există şi varianta germană), citam părerea lui Coşeriu, 
după care schimbarea de la latinitate la romanitate este „un nouveau 
principe technique, cette nouvelle façon de former, qui constitue 
la cohérence et lhomogeneite de toute une série de changements 
que le latin subit au cours de sa transformation en roman”. Foarte 
adevărat, dar exemplul dat de Coșeriu, concurenţa tipologică ana- 
itic/sintetic nu cred că ar fi, în primul rând şi în mod absolut, cea 
mai hotărâtoare în departajarea limbilor romanice de latină. După 
acest criteriu ar trebui să considerăm engleza modernă o altă limbă 
decât engleza veche. Schimbarea de la latinitate la romanitate este, 
cum Coşeriu însuși adaugă, acea „nouvelle façon de former”, cât și 
acel „nouveau principe d'unite” (p. 64). Cu alte cuvinte a avut loc 
o restructurare a vechilor structuri, creându-se astfel o continuitate 
nouă în discontinuitate, o realitate numai aparent paradoxală, ca şi 
unitatea în diversitate. A avut loc o complexă schimbare de paradig- 
mă, din multiple cauze lingvistice interne, lingvistice externe, dar si 
extralingvistice. La exemplul dat de Coșeriu se pot adăuga și altele, 
dar nu este aici locul lor. Scrierile coşeriene nu au fost pentru mine 
simple aplicaţii ale teoriilor sale. Nici un colos în domeniul filologic 


nu rămâne integral inatacabil, mai ales în detalii. 


Așa cum am mai scris, pe Coșeriu l-am cunoscut în 1968, la Congresul 
Internaţional de Romanistică de la București. Eram un grup de mai 
mulți lingviști de la Universitatea ieșeană. Fiindcă primul an de 
studenție Coșeriu îl făcuse la Iași, organizatorii Congresului au pregătit 
o masă comună cu invitatul de onoare și grupul nostru. Eu fiind roma- 
nistă, în urma unei scurte conversații cu profesorul Coșeriu, am pri- 

mit după oarecare timp câteva extrase de la el, trimise de la Tübingen. 
Rândurile mele de mulțumire se află în Arhiva Coșeriu. 


În 1983, noi, familia Fassel, am ajuns definitiv în Germania. După pri- 
mii cinci ani de locuit la Freiburg/Br, soțul meu, germanistul Horst 
Fassel, a primit în 1987 un post de șef de proiect de cercetare la un 
nou-înființat Institut interdisciplinar din Tübingen. În 1988 ne-am 
mutat cu totul acolo. Astfel ne-a apropiat soarta, ca sa zic aşa, de pro- 
fesorul Coşeriu. Coșeriu era proaspăt emeritat, succesoarea lui fiind 
fosta studentă doamna Brigitte Schlieben-Lange. Eu am preluat orele 
de română. În 1999 Horst Fassel a organizat o sesiune de comunicări 
împreuna cu Universitatea din Tübingen, cu tema „Kulturdialog und 
akzeptierte Vielfalt”, la care profesorul Coșeriu a ţinut prima dată refe- 
ratul despre Latinitatea orientală, acea bază teoretică în problema limbii 
„moldoveneşti”. Cunoscându-l îndeaproape, Coșeriu l-a apreciat în mod 
deosebit pe Horst Fassel pentru stăpânirea perfectă a culturii române şi 
germane, cât și pentru contribuțiile lui în cercetarea relaţiilor dintre ele. 
Drept urmare, Coşeriu i-a încredințat materialele pe care el le avea de 
la scriitorul român Grigore Cugler (nepot al scriitoarei Mathilde Cugler 
Poni), care trăise la Lima (Perù) şi cu care avusese relații apropiate. 


Horst Fassel a tradus și a publicat volumul Apunake, eine andere Welt. 
Erzählungen. Mit einem Nachwort von Horst Fassel (Ludwigsburg, 
2005). Fiind vorba de o literatură absurdă, traducerea a fost o spe- 
cială probă de dificultate şi de reușită, remarcată de cei care s-au 
pronunţat în scris sau oral despre această carte (Rudolf Windisch, 
Klaus Heitmann). Traducerea lui Horst Fassel a fost premiată de către 
Uniunea Scriitorilor Români, Filiala Timișoara. 


Faţă de mine Coșeriu a avut acea coardă sensibilă pe care el a păstrat-o 
pentru mulți basarabeni. Nu eu m-am născut în stânga Prutului, ci 
mama mea. Cum părinții mamei nu au vrut să-și părăsească cele ago- 
nisite de o viaţă și să se refugieze în vechiul Regat, luarea Basarabiei 
de către sovietici și deportarea în Siberia a bunicului meu au schimbat 
mult viața familiei mele. Ruptura mamei de părinţi, de locul natal, cât 
şi lipsa ştirilor, au fost o permanentă apăsare, îngrijorare, tristeţe. 


Un rol important de apropiere privată între noi şi profesorul Coșeriu 
l-au jucat Eugenia Bojoga, nepoata lui şi Iulia Coșeriu, sora venită în 

vizită pentru câteva luni de la Bucureşti. Eugenia Bojoga pregătea 
disertaţia referitoare la lingvistica sovietică despre teoriile coşeriene. 
Venea des la Tübingen de la Cluj, unde era și este cadru didactic la 
Universitate şi ne apropiasem mult. Fiindcă profesorul a trebuit să 
lipsească pentru mai mult timp din Tübingen, el apelase la mine să o 
însoțesc la nevoie pe sora lui. 


Doamna Iulia mi-a devenit repede ca o rudă apropiată. Într-un interviu 
pe care Eugenia Bojoga mi l-a luat și care a apărut la Chişinău (2006), 
relatez câteva amănunte privitoare la legăturile private dintre familia 
Fassel şi profesorul Coşeriu. 


Tot acele două Doamne au sunat la noi în după-amiaza zilei de 7 sep- 
tembrie 2002, să ne împărtășească încetarea din viață a fratelui și un- 
chiului lor, iar pentru filologia lumii a celui care a fost și rămâne Eugenio 
Coșeriu. Aşa l-am însoţit pe ultimul lui drum în Cimitirul istoric din 
Tübingen, unde de mai multă vreme doar personalități remarcabile ale 
oraşului mai pot fi înhumate. 


Revista „Contrafort” (nr. 10-11, 2003) de la Chișinău consacrase un 
număr special temei „Modelul Coșeriu”, la care interveniseră mulți 
lingviști, între care am fost și eu prezentă. 


Fără îndoială, receptarea lui Coșeriu s-a făcut din două perspective ge- 
ografice: a. perspectiva Estului Europei (Moldova şi România), cu în- 
cărcătură frecvent emoțională și b. perspectiva la rece a restului lumii, 
diferită de la țară la ţară sau de la autor la autor. 


Îmi voi cita propriile aprecieri făcute acolo: „Coşerianismul este sin- 
gurul care, în plan teoretic, integrează suma tuturor curentelor și me- 
todelor ştiinţifice anterioare; în suprafaţa cercetării, cuprinde toate 
domeniile lingvisticii, în cel mai larg înţeles. Iar în romanistica areală 
se ocupă de toate limbile romanice, atât diacronic, dar și sincronic şi 
comparativ”. Coşeriu socotea metoda contrastivă prea restrictivă — aş 
adăuga doar ca metodă complementară —, iar transformaţionalismul 
chomskian îl respingea, ca prea fragmentar. Structuralismul funcțional 
coşerian nu a fost doar un sistem eclectic, așa cum s-a scris adesea, ci a 
fost profund inovativ. Formatul lui Coșeriu, acea împletire între ling- 
vistica funcțională cu fundament clasic și pregătirea filosofică, este o 
imposibilitate în universităţile actuale, cu toate „reformele” impuse, fi- 

indcă acestea nu mai au nici întinderea și nici profunzimea ca să poată 
forma asemenea savanţi-filologi. Pragmatismul a înlocuit erudiția. 


În omagiul meu adus lui Coșeriu la moartea lui (cf. Gedanken zum 
Tod von Eugenio Coseriu, în „Siidostdeutesche Vierteljahresblătter”, 
München nr. 4, 2002, p. 317-320), mi-am exprimat această îndoială, 
că un savant de talia lui este greu de imaginat să mai apară azi. Cum 
însă de-a lungul istoriei omenirii s-au repetat și lucruri pozitive, nu 
numai negative, să sperăm că învățământul va fi cândva reformat nu 
numai destructiv, ci şi constructiv. lar tinerii asistenţi universitari vor 
avea posibilitatea să se formeze treptat de-a lungul unei integrale cari- 
ere didactice, pentru a deveni lingviști în adevăratul înțeles al acestei 
profesii, şi nu specialişti doar pe unele teme. 


Tiibingen/Jena/ Wuppertal, 2021 

Lucia CIFOR 
Eugeniu Coșeriu: 
un profesor providențial 


L.C. — profesor universitar 

la Facultatea de Litere a 
Universităţii „Alexandru loan 
Cuza” din lași. Cărţi publicate: 
a) autor unic: Poezie și gnoză 
(2000), Mihai Eminescu prin 
câteva cuvinte-cheie (2000), 
Principii de hermeneutică 
literară (2006), Trasee 
hermeneutice (2009); b) autor 
(în colaborare): Dicţionarul 
enciclopedic ilustrat (1999), 
Dicţionarul limbii române, 4 
volume (apărute între 2002 și 
2008), Dicţionarul limbajului 
poetic eminescian. Sensuri 

și semne poetice, 2 volume 
(2005, 2007). Coordonator (în 
colaborare) al revistei „Studii 
eminescologice”/ Etudes sur 
Eminescu / Eminescu Studies 
/ Eminescu Studien, nr. 6-21 
(2005-2019) şi autor a zeci 
de articole și lucrări științifice 
publicate în reviste de 
specialitate. 


Congresul Internaţional de la Zirich mi-a ofe- 
rit ocazia extraordinar de emoţionantă de a-l 
evoca pe marele profesor Eugeniu Coșeriu, pe 
care l-am cunoscut mai întâi la Iași, la Univer- 
sitatea „Alexandru loan Cuza”, pe când ţinea 
prelegeri şi conferințe, timp de mai multe 
săptămâni, în amfiteatrele universităţii, acolo 
unde, spre uimirea mea, veneau foarte mulți 
oameni, care doreau să-l asculte. Asta era prin 
anii 1992-1993. Desigur că, după primele 
săptămâni de prelegeri, au continuat să vină 
în amfiteatre doar cei care doreau cu-adevărat 
să înveţe ceva de la profesor. Cum eram tânăr 
cercetător la Institutul de Filologie Română 
„Alexandru Philippide”, Filiala Academiei din 
Iași, eu am fost preluată de colegii mei și am 
participat, mai întâi împreună cu ei și de dra- 
gul lor, la aceste conferinţe, întrucât interesul 
meu profesional nu era chiar pentru științele 
limbii. Mă aflam într-un institut de lingvisti- 
că, la specializarea (lexicografie-lexicologie), 
mai degrabă de nevoie, trebuia să-mi câștig 
existența, dar lexicografia nu era chiar ceea 
ce-mi doream de la viață. Dar, chiar și aşa 
stând lucrurile, ascultându-l de pe atunci pe 
profesorul Coşeriu, pot să vă spun că a avut 
asupra mea o puternică influenţă, despre care 
am vorbit mai târziu în articolul Nevoia de 
Coșeriu, şi pe care o poate avea doar un auten- 
tic maestru de gândire. Ba chiar pot spune că 


EVOCĂRI 


întâlnirea cu acest om providenţial — cum a fost pentru mine şi cred că 
şi pentru mulți alții profesorul Coşeriu! — a avut forţa şi violența unei 
convertiri religioase, în sensul că mi-a schimbat decisiv modul de a mă 
(auto)construi din punct de vedere profesional. Am înțeles, atunci, că 
unele cărți trebuie să le închid pe veci, iar altele trebuie să le deschid și 
să le păstrez deschise până înțeleg ceva din ele. Tot atunci, am văzut ce 
înseamnă generozitatea unui mare intelectual. Profesorul Coșeriu avea 
atâta grijă de cei tineri — doctoranzi şi cercetători angajaţi în pregătirea 
şi susținerea unor proiecte de cercetare, de cei care lucrau în mod se- 
rios, fiind interesaţi să facă ceva cu inteligența, cu viaţa, cu eforturile 
lor. Cu acești tineri, profesorul Coșeriu era de o generozitate şi de o 
bunăvoință cum mie, personal, nu mi-a fost dat să văd ceva asemănător 
nici înainte, nici după aceea. 


Practic, la secţiunile unui congres, colocviu științific etc., la care parti- 
cipa vreun tânăr doctorand sau vreun tânăr cercetător pe care pusese 
Dumnealui ochii, profesorul venea să-l audieze, îl asculta și apoi îl în- 
druma, sugerându-i ce trebuie să îndrepte și ce trebuie să evite în cău- 
tările lui. Nu descuraja pe nimeni. Părea să ne spună că, fără greșelile 
necesare ale tinereţii, unele fertile, nu am putea găsi ulterior calea cea 
bună şi nici curajul de a rămâne pe ea. 


Pe de altă parte, influența majoră a lui Coșeriu asupra mea a fost să mă 
ajute să mă îndepărtez de ceea ce a reprezentat, într-un fel, urgia tinereţii 
mele studioase, şi anume pozitivismul aproape compact din științele 
literaturii şi ştiinţele limbii. De ştiinţele culturii nu mai vorbesc! Acest 
pozitivism, prezent masiv și în cercetarea științifică de vârf de la noi, nu 
putea să-l spulbere, pentru mine, decât o minte, o putere de lucru şi o 
inteligenţă euristică, toate uriașe, pe care, în timpul conferințelor sale, sa- 
vantul Eugeniu Coșeriu le desfășura cu naturalețe, cu fervoare și într-un 
mod atât de riguros, încât, încetul cu încetul, te simţeai imers într-un alt 
univers al înțelegerii. În acest nou univers al înțelegerii, survenea posi- 
bilitatea (re)organizării gândirii pe direcţiile construite de profesor. Şi, 
după cum ştim din hermeneutică, înțelegerea supraordonează gândirea, 
fiind definită și ca gândire repliată asupra ei înseși (Mircea Eliade). 


Cu profesorul Eugeniu Coșeriu, precum cu nimeni altul nici mai înain- 
te, nici după aceea, aveam ocazia, noi, tinerii învățăcei, să ne întemeiem 
pe noi înșine într-un orizont al înțelegerii care ne făcea capabili de gân- 
dire, de răzgândire şi de re-gândire. După ce îl audiai pe diverse teme, 
chiar de lingvistică generală ori de filozofie a limbajului, care abia de-ţi 

erau familiare, plecai de la acele prelegeri și conferinţe cu noi puteri de 
a gândi. Și am putea spune, plecai ca un alt om, pentru că înțelegerea 
nouă cerea și instituia un om schimbat, un om nou. Nu vorbim, aici, 
desigur, de înţelegerea curentă, procesul natural, spontan, aproape au- 
tomatizat (aşa-zisa înțelegere de la sine), ci de înţelegerea care transformă. 
Cu profesorul Eugeniu Coșeriu am experimentat din belșug această 
minunată și extraordinară înțelegere care transformă, motiv pentru care 
îl și consider un profesor providenţial, iar întâlnirea mea (norocoasă) 
cu Domnia Sa ca fiind similară unei convertiri. Pe mulți dintre cei care 
l-am audiat, citit şi studiat, profesorul Coșeriu ne-a ajutat să ne recon- 
struim aproape că din temelii. 


Pe mine m-a ajutat să înţeleg altfel, pe seama altor premise, literatura, 
limbajul poetic, de exemplu, adică toate acele domenii pe care încercam 
să le studiez. Pentru că noi toți, pe atunci, eram îmbibaţi cu teoriile lui 
Roman Jakobson, Ferdinand de Saussure, şi acele înțelese cum le pu- 
team înțelege, adică în limitele concepțiilor pozitiviste asupra limbajului. 
Şi, între aceste limite, defineam, nu-i așa, poeticitatea ca o formă de devi- 
ere de la limbajul standard şi alte asemenea chestiuni. Or, la lecţiile pre- 
date de profesorul Coșeriu am deprins puterea de a regândi toate aceste 
lucruri, întrucât ne-a mutat minţile într-un alt orizont al înțelegerii lor. 


Aceasta a fost o primă influență majoră: schimbarea minții, generată şi 
susținută de înțelegerea care transformă. În anii ulteriori, îndreptându-mă 
spre hermeneutică, mi-am dat seama că, dacă n-aş fi beneficiat de pre- 
legerile și cărţile sale de filosofie a limbajului, drumul meu în zona 
hermeneuticii din anii de familiarizare şi de asimilare a unor elemente 
obligatorii din această imensă ştiinţă (care este şi artă, după cum se 
spune), drum pe care încă mă aflu întru edificarea mea ca profesor care 
predau hermeneutică, ar fi fost mult-mult mai dificil. 


Cu alte cuvinte, împreună cu Eugeniu Coșeriu, l-am înţeles pe Frie- 
drich Schleiermacher, întemeietorul hermeneuticii moderne, des- 
pre care savantul spunea că este și un mare filosof al limbajului. 
Împreună cu Eugeniu Coşeriu am înţeles contribuţia unui alt mare 
filosof al limbajului, Wilhelm von Humbolt, la dezvoltarea gândi- 
rii hermeneutice. Fără aceştia, la care trebuie adăugaţi (din rațiuni 
diferite) Wilhelm Dilthey şi Edmund Husserl, nu poți să-i înţelegi 
pe reprezentanţii hermeneuticii filosofice, care au marcat secolul al 
XX-lea, precum Martin Heidegger, Hans-Georg Gadamer, Paul 
Ricoeur şi aşa mai departe. 

Sigur că ar fi încă foarte multe de spus despre influența profesorului 
Coşeriu asupra mea. De exemplu, aş putea să vă vorbesc despre sur- 
priza şi emoția pe care le-am trăit când am constatat că studenții cu 
care mă întâlnesc la cursurile și seminarele de teoria literaturii sau de 
hermeneutică ştiau deja care este numele pe care îl pomeneam și îl in- 
vocam de câte ori era nevoie în legătură cu problemele de înțelegere a 
vreunei teorii hermeneutice (în corelație cu o teorie a limbajului) ori a 
esenței și funcţiilor literaturii... 


Din punctul meu de vedere, ideile coşeriene sunt de o actualitate strin- 
gentă, chiar dincolo de științele limbii, filosofia limbajului, domenii cu 
care este asociat de cele mai multe ori numele marelui savant. Personal, 
m-a preocupat şi mă preocupă susținerea ideii că hermeneutica literară 
ar putea să se refundamenteze sau să se relanseze de o manieră care să 
satisfacă un consens universal pe baza lingvisticii coşeriene a textului, 
pentru că această știință, în parametrii şi pe temeiurile pe care este con- 
cepută de Eugeniu Coșeriu, îi furnizează acesteia tot ceea ce este nece- 
sar. Evident, nicio hermeneutică modernă nu poate ignora contribuţia 
lui Schleiermacher. Cu atât mai puţin hermeneutica literară, oricum 
ar fi ea astăzi redefinită, mai mult în conexiune cu teoriile lecturii şi 
estetica receptării decât cu vechile discipline istorice, precum filologia, 
filosofia sau exegeza biblică. Rămasă încă o „rudă săracă” printre her- 
meneuticile tradiționale (Peter Szondi), hermeneutica literară (cunos- 
cută și sub numele de hermeneutică filologico-retorică), se revendică, 
evident, și din hermeneutica generală a lui Friedrich Schleiermacher, 
care își fixa drept domeniu de studiu limba, întreagă limbă, scrisă sau 
vorbită. Fără a intra în alte detalii, utilizarea inspirată, în paralel, a ce- 
lor două mari resurse și sisteme de gândire furnizate de hermeneutica 
generală a lui Schleiermacher și lingvistica coșeriană a textului (descri- 
să și ca „hermeneutică a sensului”) ar putea conduce la o relansare a 
hermeneuticii literare pe bazele lingvisticii textului de factură coşeriană, 
conţinând o viziune și nişte parametri ai înțelegerii și cercetării textu- 
lui mult mai rafinați şi de aceea mai fecunzi decât ştiinţa întemeiată în 
urmă cu aproape două secole de către Schleiermacher. Despre aceas- 
tă chestiune am tot pomenit în câteva dintre lucrările mele, fără să fi 
reuşit să duc la capăt proiectul. 


Preluând concepţia și principiile de lucru ale lui E. Coșeriu, în in- 
tegralitatea lor, pentru că nepreluarea în întregime poate şi să deser- 
vească, putem reînnoi gândirea asupra limbajului literaturii, ca și asu- 

pra înţelegerii și interpretării lui. Probabil cei mai buni cunoscători ai 
operei ştiinţifice coşeriene de la noi rămân în continuare specialiștii în 
ştiinţele limbii. E și normal să fie așa, dar, în opinia mea, de gândirea 
coşeriană au nevoie şi specialiştii din ştiinţele literaturii şi din poetică, 
stilistică, hermeneutică, retorică ş.a. Îmi vine să spun chiar că mai mul- 
tă nevoie de Coșeriu au aceştia din urmă, pentru că ei au terenul pen- 
tru aplicarea imediată a concepţiilor coşeriene, pe care, utilizându-le, 
le-ar putea vedea fructificând și confirmând intuiţiile prezente în nu- 
cleele teoretice din gândirea savantului. Procedând astfel, ar fi mai bine 
echipați pentru a înnoi cu adevărat cercetarea în domeniu și ar putea 
deschide și altora apetitul pentru rafinarea și îmbogățirea înțelegerii. 
Pentru că instrumentele sunt create, concepţia, viziunea sunt create de 
către profesorul Coşeriu. 


Port o recunoştinţă imensă profesorului Mircea Borcilă şi membrilor 
echipei Dumnealui de la Cluj, foştilor săi doctoranzi, actuali cercetă- 
tori şi profesori universitari, stabiliți în ţară, dar şi în Japonia, Marea 
Britanie, pentru că, deși toată povestea întâlnirii lui Eugeniu Coșeriu 
a început, pentru mine, la Iaşi, cu ajutorul lor, ulterior, şi prin inter- 
mediul lucrărilor, cărților lor, am reușit să rămân în siajul gândirii lui 
Coşeriu şi să-mi mai verific din când în când anumite lucruri, pe care 
le-am înţeles sau nu le-am înţeles eu cum trebuie. Şi le sunt recunoscă- 
toare şi pentru faptul că ei constituie, după ştiinţa mea, cea mai bună 
succesiune și şcoală coşeriană din România, reprezentând o linie de 
continuitate între moștenirea Coşeriu și dezvoltarea lingvisticii viitoa- 
re inspirată de opera savantului. 

sanda-Maria ARDELEANU 
Eugeniu Coșeriu 
„mi-a marcat existența” 


S-M. A. — dr. prof. univ., 
coordonator al Masteratului 
internaţional francofon cu 
dublă diplomă Teoria şi 
practica traducerii, USV-USM. 
Semnează importante lucrări 
de lingvistică, între care: 
Apprendre à communiquer 

en français — niveau moyen, 
Bucureşti, 1999; Analyse du 
discours — éléments de théorie 
et pratique sur la discursivité, 
Suceava, 2002; Perspectives 
discursives: concepts et corpus, 
laşi, 2007; Discours et images, 
laşi, 2009; La Francophilophonie 
roumaine — une réalité à vivre 
(reperes et essais), laşi, 2015; 

De l'imaginaire linguistique 

à la dynamique des discours. 
Fragments d'une réflexion sur la 
langue, Düsseldorf, 2015. 
Organizator al Colocviul 
Internaţional de Ştiinţe ale 


Limbajului, Eugeniu Coșeriu” 


(timp de peste 25 de ani). 


Sunt bucuroasă să particip la minunatul 
proiect „100 de ani Coșeriu” — unul care 
vine alături de multe alte proiecte mari, mă- 
reţe, le-aş putea spune. Nici nu se putea al- 
tfel, când e vorba de personalitatea-gigant 
a lui Eugeniu Coșeriu... Un om care ţi-a 
dat ocazia, o singură dată dacă te-ai fi întâl- 
nit cu el, să-ţi transmită o lecție de viață pe 
care nu o poți uita. Este ceea ce mi s-a în- 
tâmplat mie, ca organizator, încă din 1992, 
al Colocviului Internaţional de Ştiinţe ale 
Limbajului de la Suceava. Deși eu nu l-am 
întâlnit o singură dată, l-am întâlnit de patru 
ori. De câte ori a venit la Suceava, am fost 
în preajma Profesorului, Savantului Eugeniu 
Coşeriu. Mi-a marcat existența. Aceste în- 
tâlniri au fost, de fiecare dată, cu urmări 
profunde. Dacă ar fi să mă gândesc doar la 
construcția Colocviului Internaţional de 
Ştiinţe ale Limbajului de la Suceava, aceas- 
ta i se datorează. În jurul lui E. Coşeriu au 
venit Mihail Iordache, profesorul, decanul 
Facultăţii de Litere, la momentul respectiv, 
în 1990. Apoi, a venit profesorul Irimia, a ve- 
nit prof. Moldoveanu. Dumnezeu să-i ierte! 
Dumnezeu să-i odihnească pe toţi trei! Îmi 
pare rău că trebuie să vorbesc la trecut despre 
Domniile Lor. Au venit profesori mari din 

Basarabia. A fost un cerc de intelectuali filologi de cea mai înaltă cla- 
să, calitate, la care visez și acum, gândindu-mă, în momentul în care 
mă aflu în sălile de curs și seminar, că trebuie să formăm, în continu- 
are, asemenea nume pe scena lingvisticii românești și a filologiei ro- 
mânești. Deci una dintre construcţiile pe care le-am făcut cu Eugeniu 
Coşeriu este Colocviul Internaţional de Științe ale Limbajului. Nu 
am îndrăznit să propun ca acest Colocviu să-i poarte numele decât 
după plecarea Sa de lângă noi. Atunci am făcut un mic „complot” îm- 
preună cu colegii de la Universitatea de Stat din Moldova (Chișinău) 
şi cu colegii de la Universitatea „Iuri Fedkovici” din Cernăuţi şi am 
propus ca acest Colocviu să devină itinerant în spaţiul românesc, 
pentru că, mereu când era Eugeniu Coșeriu la Suceava, ne punea în 
dificultate, ne făcea să fim „geloși”, spunând „basarabenii mei”. El fă- 
cea o distincţie clară între „basarabenii lui” şi restul lumii. 


Mi-am dat seama că acest Colocviu Internaţional de Științe ale 
Limbajului nu poate să fie cantonat doar între granițele României de as- 
tăzi. Şi atunci, ne-a ieșit această schimbare majoră care a însemnat anul 
2005: o ediţie a Colocviului Internaţional de Ştiinţe ale Limbajului la 
Chişinău. Prima oară când acest Colocviu a avut loc în altă parte de- 
cât la Suceava a fost în 2003, la Cernăuţi. De atunci Colocviul poartă 
numele Savantului Eugeniu Coșeriu. Sigur că lucrurile acestea nu s-au 
petrecut, printre organizatori, foarte lin. Am stârnit pasiuni, dar a ră- 
mas o construcție în jurul lui Eugeniu Coșeriu, de care suntem mândri 
cu toții. Și anul acesta, iarăși, am avut o mică dispută. (Îmi place să 
vorbesc despre Eugeniu Coșeriu post-mortem, păstrăm ce se întâmplă 
în jurul lui Eugeniu Coşeriu după plecarea Sa de lângă noi, pentru că 
el este acolo Sus, ne vede ce facem, știe tot ce gândim și îmi face mare 
plăcere să pedalez puţin în acest post-mortem). 


De fapt, anul acesta a fost o adevărată „bătălie” unde să se organizeze 
) » 

Ediţia a XVI-a a Colocviului Internaţional de Ştiinţe ale Limbajului 

„Eugeniu Coşeriu”, pentru că, în mod normal, ea trebuia să se orga- 

nizeze la Suceava. La Ediția a XV-a de la Cernăuți, eu am anunțat că 

Editia centenară va fi la Suceava, dar la rugămintea şi la insistenta co- 
3 ) 3 3 

legilor din Basarabia, din Universitatea de Stat din Moldova, nu am 

) ) 
putut rezista, am cedat, împreună cu dl prof. univ. dr. Mircea Diaconu, 
prorectorul Universităţii sucevene, și am spus: „Da! Mergem cu toţii 

acasă la Eugeniu Coșeriu, la Mihăileni. Mergem la Bălţi, acolo unde 
şi-a făcut el primele studii”. 


Tată că terenul deschis de Eugeniu Coșeriu acum 30 de ani la Suceava 
este unul extrem de prolific. Se îmbogățește de la un an la altul și ne 
bucurăm foarte mult că este așa. 


Eugeniu Coșeriu era așteptat la Suceava cu o emoție incredibilă. 
Înainte de prima întâlnire, era chiar un fel de spaimă: „Vai, vine Eugeniu 
Coşeriu pentru prima oară la Suceava, după 19907. 


Fiind în colectivul de organizare al acestui Colocviu dintotdeauna, 
deci de la prima ediţie, stările mele au cunoscut o dinamică extrem de 
interesantă, de la prima întâlnire cu Eugeniu Coșeriu până la întâlnirea 
din 2001, cu un an înainte de plecarea Domniei Sale. 


Lucrurile au evoluat: dacă la început era un fel de groază, o teamă că 
ne întâlnim cu Magistrul, cu „gigantul”, cu Savantul, la întâlnirile ul- 
terioare veneam altfel pregătiți. Şi ne-am pregătit atât de mult, încât 
îi aduceam, în organizarea Colocviului, printre invitaţi, personalități 
care să poată să discute cu Eugeniu Coșeriu, care să-l poată provoca 
pe Eugeniu Coșeriu. Ştiu că am făcut acest lucru, invitând-o pe Anne- 
Marie Houdebine, cu care Eugeniu Coșeriu se cunoștea, dar cu care nu 
era întotdeauna pe aceeași lungime de undă, și ediţiile la care cei doi 
eminenți lingviști au fost la Suceava au fost printre cele mai reușite, de- 
oarece la Atelierele Colocviului au fost niște dezbateri extraordinare. 


Eugeniu Coșeriu era lingvist, teoretician al limbajului, filosof al limba- 
jului, Anne-Marie Houdebine era lingvistă, psihanalistă, teoreticiană a 
limbajului, semiologă. Aveau un teren comun, dar îi despărțeau teoriile. 
Şi pe teoriile acestea, teoria coşeriană şi teoria houdebiniană, imaginarul 
lingvistic, s-au bătut și s-au „antrenat”. Regret că înregistrările de la aceste 
momente s-au pierdut. Au mai rămas câteva, dar mult prea puține. De 
aceea, trebuie să fim foarte atenţi cu păstrarea memoriei oamenilor mari. 


Spuneam de relaţia cu Eugeniu Coșeriu, cum a evoluat. La un moment 
dar, cred că era ultima oară când îl vedem la o ediţie a Colocviului de la 
Suceava, l-am condus la hotel, unde trebuia să se odihnească și deoda- 
tă, mă surprinde, zice: „Uite, mi-am pierdut un nasture de la pardesiul 
meu. Te rog, du-te să-l coși'. Eu, bineînţeles, m-am simţit extrem de 

onorată că Eugeniu Coşeriu mi-a dat pardesiul Domniei Sale să-i cos 
un năsturel. O scenă pe care n-am s-o uit niciodată. 


La ultima întâlnire, am început deja să-i fac declaraţii de dragoste. Îl 
iubeam foarte tare. Era și un bărbat frumos, era o prezenţă extraordi- 
nară. ÎL iubeam ca pe un Magistru, bineînțeles, îi sorbeam fiecare cu- 
vânt. De altfel, toate conferințele, toate intervenţiile Domniei Sale la 
Suceava, pentru mine au constituit adevărate lecţii de analiza discur- 
sului. Pentru ca să-l înţelegi pe Coșeriu, în primul rând trebuia să ai 
o cultură generală foarte solidă și apoi trebuia să fii şi puţin artist. El 
era în discursul său spumos... Ironia, metafora, intertextualitatea erau 
prezente din abundență. Și toate aceste întâlniri discursive cu Eugeniu 
Coşeriu s-au transformat, pentru mine, în adevărate momente de for- 
mare ca lingvist și pe teritoriul analizei discursului. 


Revin. La ultima întâlnire am ajuns să-i spun cât demult îl preţuim. 

Acestea erau declaraţiile de dragoste. Și nu știu ce mi-a venit că, într-o 

seară, i-am spus: „Stimate Domnule Profesor, să ştiţi că pentru noi, 
. . . . >» A 

aici, la Suceava, sunteţi o icoană”. La care Dânsul, tranşant, franc, așa 

cum era, îmi replică: „Lasă, lasă că ştiu eu cine-i icoana ta. Icoana ta 

este Anne-Marie Houdebine!” 


Asta era frumuseţea lui, dincolo de Savant sau înaintea Savantului, era 
Omul. Era o persoană extrem de agreabilă, plăcută, cu o rezistență fi- 
zică de invidiat. Efectiv, îi punea pe toți „sub masă” și el nu obosea și 
continua să vorbească şi continua să ne împărtășească din experiențele 
sale de viaţă. 


Mă bucur încă o dată că am putut să spun aceste lucruri, despre care 
mi-am amintit acum, pe care le port în inima mea, în gândul meu, des- 
pre care îmi place să vorbesc, dar, Doamne, cui să mai vorbeşti? 


Uneori, mă întreb: „Cine te mai ascultă?” De aceea, spun că proiectul 
Dumneavoastră este unul senzaţional, şi faptul că ne-aţi dat prilejul să 
ne amintim de Eugeniu Coșeriu așa cum era el - Omul, valorează cât 
toată opera sa recitită acum, reîmprospătată în memoria noastră. 

lurie BOJONCĂ 
Eugeniu Coșeriu: 
un continent spiritual 


|.B. — poet, profesor de 
limba şi literatura română, 
redactor-asociat la revista 
de limba italiană „Luogo 
comune” din Mogliano 
Veneto, Provincia Trevizo, 
Italia. Din volume publicate: 
Peştera mâglei (1996), 
Teama de scris (2002), 
Mesaje din ocnele paradisului 
(2003), Râul Zero şi plopul 
fără soţ (2007), Din pușcăriile 
paradisului / Dalle carceri del 
paradiso (2010), volumul 

de poezii tradus în italiană ] 
motivo dello speccio (2016) 
și romanul Puzzle sau De ce 
copacii sunt galbeni (2019). 


Deși nu l-am cunoscut personal pe omul şi 
savantul Eugeniu Coșeriu, voi încerca să spi- 
cuiesc câteva detalii despre acest „continent 
spiritual” al vremurilor noastre, care este cel 
mai mare lingvist european din a doua jumă- 
tate a secolului al XX-lea și unul dintre cei mai 
buni români de pretutindeni, născut în Basa- 
rabia. După „prima mea universitate”, după 
cum scria unui prieten în 1992, îşi urmează 
destinul său basarabean, un fel de exil care a 
durat mai bine de 50 de ani, fiind mereu măci- 
nat neîntrerupt de dorul de Basarabia. 


Un prieten, care își pregătea teza de doctorat 
la Universitatea din București, îmi mărturisea 
despre un eveniment memorabil prilejuit de 
Conferinţa pe care o ţinuse Eugeniu Coșeriu 
în faţa studenţilor la începutul anilor '90. De 
cum intră la Catedra de literatură română, „gi- 
gantul de la Tübingen”, imediat după formula 
de salut, întrebă ferm: „Este vreun basarabean 
la această Catedră?”, la care prietenul meu a 
răspuns cu jumătate de glas. Era doar de două 
săptămâni acolo şi nu cunoştea încă numele 
tuturor colegilor. Savantul a făcut câțiva pași 
spre tânărul timid din alt capăt al încăperii, i-a 
strâns mâna, s-a bucurat sincer și a rostit mân- 
dru: „Și eu sunt basarabean!” L-a întrebat de 
unde vine din Basarabia și, de cum auzi de 
Căuşeni, pomeni pe Alexei Mateeevici, apoi 

strânse mâna, rând pe rând, la toți membrii Catedrei. Sala Universităţii 
se dovedi a fi prea mică. Organizatorii Conferinţei științifice au închi- 
riat în grabă o sală de cinema, care se făcu arhiplină în doar un sfert de 
oră. După conferință au urmat întrebările studenţilor și ale profesori- 
lor. 'Ţinem să notăm că erau foarte mulți studenţi străini. Așa cum fie- 
care formula întrebarea în limba ţării lui, profesorul Eugeniu Coșeriu 
răspundea în acea limbă. La un anumit moment, studenţii probabil 
s-au complăcut în această formă de lucru și căutau să fie cât mai origi- 
nali. Apăreau întrebări din diverse medii lingvistice ale lumii. Savantul 
a răspuns absolut tuturor în limba în care a fost formulată întrebarea. 
Deși lingvistul basarabean era un poliglot şi un savant de talie mondi- 
ală, avea un comportament simplu, omenos, plin de căldură, mereu 
însetat de cunoaştere. 


În una din destăinuirile sale, lingvistul Valentin Mândâcanu, autorul 
eseului Veșmântul fiinţării noastre, publicat în nr. 4 din aprilie 1988 al 
revistei „Nistru”, îşi amintea cum a avut onoarea să-l însoțească pe Eu- 
geniu Coșeriu în satul de baștină Mihăileni, pe care nu-l văzuse de 
peste 40 de ani. 


Plin de emoţii, mihăileanul revenit acasă povestea consătenilor săi 
cum în 1940 plecă la Universitatea din Iași împreună cu un prieten ba- 
sarabean. După un an de studii, obţinu o bursă din partea guvernului 
italian și plecă la Roma. Prietenul său ... Rusu se întoarse în Basarabia 
să-şi vadă familia şi n-a mai reușit să iasă. Din păcate, s-a stins prin 
1965 în urma persecuțiilor kaghebiste de la Chișinău. 


Valentin Mândâcanu l-a vizitat apoi pe Eugeniu Coșeriu la Tübingen. 
De cum i-a pășit pragul casei, fu condus în biblioteca enormă, doldora 
de cărți. I s-a aruncat în ochi vraful de cărți cu miros de tipografie de pe 
biroul stăpânului casei. Era o ediţie de lux în limba japoneză. Câtă sen- 
sibilitate au japonezii la tot ce este valoare. Ori poate această tendință 
de a înmagazina în tezaurul cultural și științific toate roadele lumii face 
parte din același ermetism milenar dictat de condiţiile geografice insu- 
lare? Cine ştie? 


Noi, basarabenii, încă înhămaţi între două râuri — hotare, o zic cu mul- 
tă amărăciune în suflet, suntem cam în pielea cetățeanului turmentat, 
care ne ofensăm înaintașii fie prin ignoranţa și aroganţa de zi cu zi, 

fie prin indiferența și incapacitatea instituțională. Altfel cum aş expli- 
ca oportunismul, inactivitatea şi incoerența Ministerului Educaţiei, 
Culturii şi Cercetării din Republica Moldova, reprezentat de diverşi 
subiecți politici, când vine vorba să ne promovăm valorile cunoscute 
în toată lumea și ignorate la noi acasă. 


Din 2010 până în 2019, în rol de delegat la Congresele Diasporei, am 
pus problema publicării și promovării celui mai mare lingvist al lumii 
Eugeniu Coşeriu. La Congresul Diasporei din 2016, fiind responsa- 
bil de laboratorul de creaţie cu genericul „Rolul înaintaşilor români 
disidenţi în procesul de trezire a conştiinţei naţionale din 1989, am 
amintit nume celebre de români basarabeni plecaţi în lume care ne-au 
purtat faima, cum ar fi Paul Goma, Nicolae Lupan, Eugeniu Coșeriu 
ş.a. Iar în Proiectele de Hotărâri ale mai multor Congrese ale Diasporei 
am stipulat autorităţilor cerința de a declara Anului Eugeniu Coșeriu 
sub patronatul Președinției ori a Guvernului. Nu am fost auziți. Într-un 
stat capturat numai despre cultură şi educaţie nu se poate vorbi. 


Mai recent, în cadrul Zilelor Diasporei din august 2019, încercam să 
sensibilizez reprezentanţii Ministrului Educaţiei, Culturii şi Cercetării 
asupra importanţei promovării operei coşeriene, mai ales în condiţiile 
unui abandon cultural, etic și moral în care se află generaţia tânără de azi, 
rămasă încă în Republica Moldova, generaţie educată mai mult prin te- 
lefon, cu lecturi prin rețelele sociale și cu mai puţină carte adevărată. Ţin 
şi cu această ocazie să reamintesc că ministerul de care am pomenit ar fi 
în drept şi azi să declare la începutul noului an şcolar 2021 tradiționala 
oră obligatorie „Eugeniu Coșeriu — 100 de ani de la naștere”. Gestul ar 
pune în onoare înaintașul nostru care a iubit cu toată ființa Basarabia, 
oamenii ei chinuiți și limba română încă atât de mult nedreptățită la ea 
acasă. Ar face cinste instituţiilor educaţionale, punând pe lucru și corpu- 
rile didactice, bibliotecarii, secţiile de cultură. Probabil și-ar da concursul 
şi Uniunile de creaţie, asociaţiile culturale etc. 

Mircea Popescu - 
vector al diasporei române 


„Mircea Popescu a fost un român desăvârşit şi un italian recunoscător 
şi loial. Era o fire deschisă, veşnic surâzător şi optimist, avea darul di- 
vin al prieteniei pe care a cultivat-o pretutindeni şi, de aceea, este plâns 
de mulți români.” (Teodor Onciulescu. Mircea Popescu, în Enciclope- 
dia „Români în ştiinţa şi cultura occidentală”, Davis, California, USA, 


1992, p. 298-299) 


Acesta este portretul sintetic al celui care a fost Mircea Popescu — critic lite- 
rar, filolog, profesor (Fieni, Dâmboviţa, 14 octombrie 1917 - d. 17 august 
1975, Roma), cu studii universitare începute în Bucureşti (1938 ) şi fina- 
lizate în Italia (1940, ca urmare a unei burse de studii acordate de Insti- 
tutul Cultural Italian din Bucureşti (director Bruno Manzoni), trecând 
doctoratul în Litere şi Filosofie cu menţiunea Magna cum laude (1942), 
numit profesor de limba şi literatura română la Universitatea din Milano, 
iar, după război, întors la Roma, devine funcţionar la Preşedinţia Consiliu- 
lui de Miniştri (1945-1972). Obține „La libera docenza”, în baza căreia 
devine Profesor la Universitatea de Stat din Roma, la Catedra de filologie 
romanică. 


Mare admirator şi iubitor al scrierilor lui Vasile Pârvan, face traduceri 
în italiană din creaţia poetică românească de la Tudor Arghezi la Vasile 
Voiculescu (vol. „Poesia romena moderna”, 1969), dar scrie şi o prețioasă 
„Storia della litteratura romena” (1970). 


Casa lui, se menţionează în aceeași Enciclopedie citată mai sus, a fost un 
cămin deschis oricărui român care se oprea la Roma. 


S-a distins în calitate, vorba lui Virgil Ierunca, de cărturar, ziarist, 
conştiinţă, publicând în revistele Diasporei: „Revista Scriitorilor Ro- 
mâni”, „Vatra”, „Destin”, „Fierra-Litteraria” ş.a. 


În două volume reprezentative, doi cercetători literari avizaţi, respectiv 
prof. univ. dr. Mihaela Albu și muzicologul dr. Dan Anghelescu, spre cin- 

stea dumnealor, au scos la Editura Muzeului Naţional al Literaturii Ro- 
mâne din Bucureşti, în 2013, o ediţie selectă cu texte de Mircea Popescu, 
extrase din presa timpului (muncă de ocnaş!), grupate în zece secțiuni, 
precedate de o prefaţă de Sorin Alexandrescu şi o introducere doctă, în- 
cheiată cu ilustrații şi indici de nume (vol. I, 414 p.; IL, 190 p.). 


În ceea ce ne priveşte, am preluat un text semnat de Mircea Popescu 
referitor la Eugenio Coșerio (inclusiv o scrisoare adresată lui Mircea 
Popescu). 


Mircea COLOŞENCO 


„Lecţiile” italiene ale domnului Coșeriu 
(„Revista Scriitorilor Români”, nr. 13/ 1975, p. 185-186) 


Deşi s'a format cu precădere în Italia, la şcoala lingvistică a lui An- 
tonio Pagliaro, de pildă, şi la cea filozofică a lui Gentile şi Croce, cu 
rădăcini mai îndelungate în Vico, domnul Eugen Coșeriu, basara- 
bean get-beget, de care ne leagă afectuos amintirea perioadei petre- 
cute împreună, în timpuri grele la Universitatea din Roma, își vede 
abia de câţiva ani traduse şi publicate în italiană studiile, redactate 
mai toate în limba spaniolă, pe când era profesor la Universitatea 
din Montevideo, ce i-au dat celebritatea meritată în domeniul ling- 
visticei contemporane. În 1971, editura Laterza dela Bari a publicat 
„şapte studii” fundamentale în „Teoria del linguaggio e linguistica 
generale”; iar acum în urmă editorul Boringhieri dela Torino a strâns 
în volum („Lezioni di linguistica generale”, în seria „Didattica — Pro- 
poste ed esperienze”) cursurile pe care savantul român le-a ținut, sub 
egida Ministerului italian al Instrucţiei Publice, pentru profesorii de 
materii literare şi de limbi străine, în vara anilor 1968-1971, la Gotta- 
ferrata, Chieti și Viareggio. 


Profesor, din 1963, de lingvistică generală și romanică la Universita- 
tea din Tübingen, d-l Coșeriu expune în acest volum din urmă, cu 
admirabilă claritate, nu numai diferitele faze prin care a trecut gloto- 
logia din antichitate până astăzi și principalele teorii contemporane 

examinate în amănunt și obiectiv, dar și propria sa concepţie lingvis- 
tică, derivată din structuralism şi din gramatica generativă transfor- 
maţională, cu vederi noi, însă mult mai coerent filozofice (oportun 
şi legitim) asupra creativităţii lingvistice într'o „lume a libertăţii”. Ca 
bună parte din lingvistica teoretică, descriptivă, sincronică, de astăzi, 
dar pe un fond de gândire mai adânc, autorul respinge net pozitivis- 
mul, naturalismul, evoluționismul, care în domeniul glotologic sau 
tradus, cum se știe, în ideologia neogramaticilor şi, mai în general, în 
lingvistica istorică, comparată, genealogică, diacronică, din ultimele 
decenii ale secolului trecut. Se revine în felul acesta - şi e un merit 
al d-lui Coşeriu că a identificat atâtea nebănuite izvoare - la teorii 
lingvistice ale antichităţii clasice, ale evului mediu, ale secolelor XVII 
şi XVIII. Atomismului lingvistic de ieri, bazat pe fapte și materiale 
izolate, din care se generaliza inductiv, îi iau locul sistemul, structura, 
o rețea de relaţii, de funcțiuni, de opoziții, de categorii universale, 
fiindcă limbajul — fapt ce nu trebuie uitat — e „o activitate universal 
umană (al cărei contrar e natural tăcerea, și ea de neconceput altfel 
decât în categorii lingvistice), ce se realizează individual, după teh- 
nici istoric determinate, care sunt limbile”. Dar și limbile sunt „teh- 
nici deschise”, iar nu cauzal fixate. Ele pot fi considerate într'adevăr 
ori ca fapt de creaţie, la nivel universal, ori ca fapt de tehnică (la nivel 
individual) ori ca produs (la nivel istoric). 


Se pot nota aici ecouri, dar numai ecouri, din de Saussure (a cărui 
originalitate însă, savantul român o reduce simţitor, în favoarea lui 
Georg von der Gabelenz), din Bloomfield, din Hjelmselv, din diferite 
şcoli structuraliste. Tendinţei analitice a acestora din urmă d-l Co- 
şeriu le preferă însă sintetismul gramaticii generative transformaţio- 
nale, care „constă în a prezenta, în mod coerent şi în norme, tehnica 
pe care vorbitorul o folosește în executarea vorbirii (performance), 
competenţa, în sensul de ştiinţa „sa”, şi care iarăşi „consideră limba 
din punctul de vedere al capacităţii sale de a construi fraze sau, şi mai 
exact, toate frazele posibile, exprimate sau neexprimate”. 


Suntem, cum se vede, pe tărâmul abstracţiei pure, chiar dacă nu se 
rezolvă în acea formă de „algebră a limbajului”, care e glosematica, 
nu renunţă nicicând la criteriul teoretic și filozofic în reflecția asupra 
limbajului. Reluând o distincţie ce apare şi la autorul nostru -— în- 

tre „limbaj” şi „metalimbaj”, acesta din urmă fiind „un limbaj al că- 
rui obiect e limbajul”, — am putea caracteriza și noi, cu o parafrază, 
concepţia de „lingvistică generală” a savantului român drept o „me- 
talingvistică”. Ceea ce nu trebuie însă să ducă cumva la concluzia că 
exemplificarea concretă, în aceste „lecţii” pentru profesorii ce vor să 
se pună la zi cu noile teorii glotologice, ar lipsi. Dimpotrivă, buna cu- 
noaștere a principalelor limbi europene, antice și moderne, pe care o 
posedă d-l Coșeriu îi permite să sprijine chiar şi conceptele cele mai 
generale, pe fraze, expresii, cuvinte, foneme comune, de toate zilele. 
Şi nici nu s'ar putea altfel într'o lingvistică ce se vrea universală, te- 
oretică, dar în același timp descriptivă, şi prin urmare, nu izolată de 
„limbile istorice, cu varietățile lor diatopice, diastratice, diafazice: o 
altă diferenţiere legitimă şi utilă, între atâtea altele, de care luăm cu- 
noştință din aceste „lecții” exemplare ale d-lui Eugen Coșeriu. 


Montevideo, 14 maiu 1953 
Mircea POPESCU 


Iubite Mircea, 


Rău de tot răpciugit ar trebui să-mi fie nasu-mi criticesc, dacă Dragoș 
... Măgureanu dela „Vatra” nai fi tu. Drept care, bazându-mă pe această 
identificare stilistică (mi'a sosit ieri revista şi m'a bucurat foarte), cu 
speranţa de a putea relua, după atiţia ani, legătura cu tine, îţi scriu la 
redacţie. 


Poate mar trebui să încep dintru început bătându-ţi obrazul, însă nu 
pot uita că de multă vreme aştept să-mi dai semn de viață la adresa pe 
care ţi-am dat-o înainte de plecarea din Italia. Dar iarăşi, ca un drept şi 
împăciuitor moldovean din Țara de sus ce mă aflu, te iert, gândindu-mă 
că destul te va fi mustrând cugetul. 


Eu mă găsesc de trei ani aici în Uruguay (ce-i drept, nu ca pribeag, ci 
ca om aşezat: poate de asta îmi vine așa de greu să înțeleg psihologia 
adevăraţilor pribegi şi între timp am întâmpinat multe, și bune și rele. 
Printre cele rele despărțirea de Margherita (am obţinut însă să rămâ- 
nă cu mine Eugenia, care acum e aproape fată mare, umblă la școala 
franceză, vorbește patru limbi, desenează și cântă la pian); anumite 
dificultăți de adaptare, izolarea în care trăiesc (de cinci ani nu mai 

am ştiri de acasă, nici nu ştiu ce s'a ales dintr'ai mei, lupta zilnică cu 
meschinăriile celor mulți și altele „ce trecem cu vederea”. Printre cele 
bune, bucuria pe care în fiecare zi mio dăruieşte Eugenia și reluarea 
carierei ştiinţifice și universitare, după prealungul interval gazetăresc. 
Sint acum profesor de lingvistică generală la facultatea de litere (Hu- 
manidades) și de Istoria limbii spaniole și Estetică la un „Insdtuto de 
Profesores”, care-i un fel de „facolta di magistura'. În afară de asta, fac 
critica de artă la un ziar, cum poate ştii că făceam și la „Corriere Lom- 
bardo” (a proposito de C.L.: nu numai că am citit faimosul dicționar 
„Des idee reçues” pe care mi-l recomandai cu fireasca-ţi superioritate 
în ultima-ţi scrisoare, ci pe vremea pe când tu îl descopereai eu îl și 
adaptasem la timpurile noastre: prin C.L. Din 1948-49 vei găsi destul 
de des o rubrică a mea, semnată modest „Flobertino” şi intitulată mai 
întâi „Idee-cali” şi apoi „Dicono cosi”). Nu trăiesc nici împărătește nici 
domnește cu asta, dar cel puţin mă pot dedica în întregime cărților 
și scrisului. Am participat cu două lucrări la Congresul internațional 
al lingviştilor (Londra, septembrie 1952), la care am fost singurul 
participant sud-american și ultima mea lucrare de lingvistică genera- 
lă (teoretică) „Sistema, norma y habla” (pe care, dacă te interesează, 
îţi voiu trimte-o) a avut un succes destul de apreciabil în cercurile 
glotologice din Europa și din America şi, mai ales, în Germania; va 
fi recenzată în „Word” (N. York), „Zeitschift fiir Romanische Philo- 
logie” (Tiibingen), „Romanistisches Jahrbuch” (Hamburg), „Achivio 
Glottologico” şi alte reviste de specialitate. Alte articole pe care le am 
în pregătire vor apare (sic!) în „Maître Phonétique” (Londra) şi în 
revista lui Jutlland „Cahiers Sextil Puşcariu”. 


Dar poate că acest aproape-curriculum te interesează prea puţin. Ceea 
ce te va interesa, poate, e să afli că-mi pare nespus de rău că de atita 
amar de vreme am pierdut contactul cu tine, adică cu singurul om cu 
care, decând mă aflu prin străinătăți mă leagă neîndoielnice afinități 
elective (și asta cu toate certurile și rivalitățile de pe vremuri) și posi- 
bilitatea unei „intercompresiuni” înțelepte, pe deasupra tuturor nece- 
sarelor și inevitabilelor diferenţe. Dacă nu greşesc, mi se pare că tu ai 
evoluat spre un misticism pe care eu nu l-aș aproba în mine însumi, dar 
pe care îl admir la alții, pe când eu în ceea ce priveşte problema ţării și 
a romiînismului, am evoluat mai curând spre un „politicism” științific 
și realist. Cred însă că amândouă atitudinile pot fi utile ca aripi extinse 


RESTITUTIO BEJ 


ale aceleiași linii de bătae. Utile în măsura în care cei din exil pot fi utili 
celor rămași în țară, dar mai ales pentru armarea unei unități spirituale 
româneşti în străinătate. [...] Totuşi de mult mă tot bate gîndul să scot 
o revistă de cultură romînească eu singur, măcar trasă la șapirograf, 
dacă nu tipărită. Mi-i cam ruşine să mărturisesc, dar tot ceea ce aş pu- 
tea face în acest sens depinde deocamdată de soluţia crizei mele fami- 
liare şi personale, care, cum îţi poți închipui, ma zdruncinat și ma rănit 
foarte adînc. Dealtfel nici nu știu dacă voiu rămîne aici, în Uruguay, 
dat fiind că mă ademenește foarte mult un „mezzo invito” primit dela 
o universitate nemţească. Deocamdată cam vag și, mai curînd indirect, 
dar poate cu posibilităţi destul de serioase de a deveni efectiv și oficial. 
Comunque vedremo, se son fose fioriranno. 


Te rog sa-mi răspunzi neapărat și neîntârziat și să-mi scrii multe despre 
tine şi despre cei cu care te împaci şi te ostenești la revistă; mi-ar face 
mare plăcere să reluăm daccapo convorbirea întreruptă cu vorba lui 
Fray Luis de León („Deciamos ayer..”). Multe salutări și urări de bine 
Naldei, lui Dragoş și lui Radu (precum şi altor eventuali prunci făuriți 
între timp). 


Iar pe tine, ca totdeauna, tanquam fraters te îmbrățișează 


Eugeniu COȘERIU 


Oricum, vom vedea: dacă sunt trandafiri, vor înflori. (Proverb cu sen- 
sul oarecum similar cu expresia „Dac-o fi, o fi”. ) 

Tatiana ROTARU 
în dialog cu Eugeniu COŞERIU —— ~ 
„În știință nu căutăm afirmarea 
noastră personală, ci întotdeauna 
numai adevărul obiectiv 

al lucrurilor de care ne ocupăm” 


Acest dialog cu celebrul lingvist a avut loc după un eveniment științific, 
în 1993, într-un mic hotel din centrul Chișinăului. Eugeniu Coşeriu 
era obosit, nu se simţea tocmai bine, dar, după ce s-a odihnit puţin, a 
acceptat să pornesc dictafonul. Ulterior, am transcris această discuţie 
emoţionantă, însă am ezitat să o public, pentru că mi s-a părut incom- 
pletă. Am tot sperat că-l voi mai revedea pe protagonist şi că voi avea 
şansa de a reveni la material. Această întâlnire însă n-a mai avut loc. În 
2002, savantul a plecat pe drumul neîntoarcerii. Citind şi recitind textul 
de pe hârtiile îngălbenite de vreme, am retrăit clipele acelei întrevederi 
de neuitat. Am hotărât acum să public dialogul, cu unele detalii, pentru 
că reprezintă totuși un crâmpei din biografia marelui nostru înaintaș. 


- Stimate dle profesor Eugeniu Coșeriu, presupun că Dvs. aţi călă- 
torit mult în contextul cooperării ştiinţifice cu instituţii de cerce- 
tare din diverse state ale lumii. Graţie excepţionalelor Dvs. merite 
ştiinţifice, aţi fost distins cu numeroase titluri onorifice. Și iată că, 
după atâta amar de vreme, aţi revenit acasă și vi s-au acordat dis- 
tincţii și aici. 

- Emoţiile revenirii acasă sunt mari! Pentru prima dată am ajuns 
la Chișinău în anul 1991, când Republica Moldova și-a declarat 
independenţa. Chiar a doua zi mi-am făcut actele, am cumpărat bilet 
la avion și am zburat spre Chişinău. Aici am trăit sentimente de nede- 

Anii '90. Eugeniu Coșeriu la Academia de Științe a Moldovei 


scris, prin care trecea Patria mea mică, Basarabia, în acele zile fierbinţi, 
şi oamenii ei după o despărțire de 51 de ani. Referitor la cooperarea 
ştiinţifică, în realitate situaţia pe atunci, la începuturile carierei mele, 
era alta: eu n-am colaborat cu diferite instituţii, ci dimpotrivă în mate- 
ria noastră de lingvistică și, în general, în materiile sociale sau umaniste 
nu lucrăm cu instituții ştiinţifice, ci la Universitate, predând materiile și 
ideile noastre, creând o școală în jurul nostru. Ori lucrăm ca cercetător 
mai mult sau mai puţin izolat, fiecare pe socoteala lui. Așa am lucrat și 
eu pe contul meu. Şi ceea ce spuneam despre onoruri, am amintit deja 
la Universitatea de Stat din Bălți, vă spun şi Dvs.: nu trebuie să cauţi 
onoruri şi nici să le ceri. Trebuie să le aştepţi să-ți vină. Dacă nu vin, 

tot e atât de bine, tot atât de mulțumiți rămânem, fiindcă în ştiinţă şi în 
cercetare nu căutăm afirmarea noastră personală, ci întotdeauna numai 
adevărul obiectiv al lucrurilor de care ne ocupăm. 


Aşa le spuneam eu și discipolilor mei, care uneori erau foarte grăbiţi să 
facă o carieră: singurul mod de a te afirma în profesie şi de a ajunge 
la o recunoaștere publică este de a te dedica cu seriozitate, cu tot 
sufletul și cu toată inima obiectului de care te ocupi. Și, ca valoare, 
oricum va fi recunoştinţa, mai devreme sau mai târziu. Prin urmare, 
aşa am procedat şi în acest caz, ocupându-mă mai puţin de mine şi cât 
mai mult de limbaj şi de limbă. Și de aceea n-am căutat niciodată relaţii 
publice sau ajutor de la cineva — am făcut ce-am făcut singur, fără să cer 
nimănui absolut nimic. Așa că nimeni nu poate spune azi că ar fi făcut 
ceva pentru mine, fiindcă am înţeles că asta ţine de etica profesională. 
De aceea trebuie să conştientizezi: care este datoria ta, dar unde ar pu- 
tea fi şi drepturile tale. 


- De unde aţi pornit în lume? 


- M-am născut la 27 iulie 1921 la Mihăileni, județul Bălți, ca primul co- 
pil al lui Ion Coşeriu şi al Zinoviei Coșeriu, născută Spânu. Acolo am fă- 
cut şcoala primară. Spun totdeauna că am fost un mare norocos având la 
şcoala primară un învățător foarte bun, excepțional, pe Roman Mândâ- 
canu, tatăl dlui Valentin Mândâcanu, colegul meu de școală. Se înțelege 
că interesele culturale erau foarte mari și în familie. Am citit foarte mult 
deja în școala primară, apoi, ceea ce semnalez mereu, am avut norocul 
de a nu fi acceptat în Liceul Militar din Chișinău, la vizita medicală, așa 
că nu am devenit ofițer. Astfel, am avut posibilitatea să studiez la Liceul 
„lon Creangă” din Bălți, unde, la fel, am avut mulți profesori foarte buni. 
În general, pe atunci, şcoala românească era excepțională. 


Ş-apoi am plecat de la liceu. Aspiraţiile şi ideile de viitor încă nu erau 
cu totul clare, dar fără îndoială ele ţineau de domeniul literaturii şi al 
ştiinţelor umanistice, însă fără o definire exactă. Totuși, deja din liceu, 
am fost şi animatorul şi preşedintele Societăţii literare a elevilor din 
Liceul „Ion Creangă” și am editat Revista „Crenguţa', în care s-au pu- 
blicat mai multe lucruri în diferite domenii: de la critică literară până 
la poezie şi proză, traduceri ş.a.m.d. Tot în perioada învățământului de 

la liceu, începând cu clasa a VIII-a, am trimis poezii şi critică literară 
la „Jurnalul literar”, care apărea la Iași, dirijat de George Călinescu. În 
anul 1939, după ce mi-am dat bacalaureatul, m-am dus la Universitatea 
din laşi, unde m-am înscris la Facultatea de Litere şi Filozofie. Atunci, 
imediat m-am prezentat la dl Călinescu şi, astfel, am devenit un fel de 
redactor-ajutor, fiindcă dânsul nu avea în redacție specialiștii respec- 
tivi. Majoritatea erau colaboratori care se publicau şi puţin ajutau, în 
acest sens, „Jurnalului literar”. N-a ţinut mult: a apărut doar un an și o 
săptămână, până în 1940. 


De altfel, la Bălţi, aveam şi o altă revistă literară, care se numea „Cuget 
moldovenesc”, pe care o editau câțiva profesori de la noi, ajutaţi şi de 
colaboratori din alte părți. Această revistă era dirijată de directorul li- 
ceului nostru Marc Băluţă, profesor de istorie, dar în realitate era făcu- 
tă mai mult de Petru Stati, poet, biografia căruia n-a fost publicată. Am 
fost prezent și eu cu câte ceva în „Cugetul moldovenesc”. Apoi, când a 
fost luată Basarabia, revista a trecut la Iași. Poetul Petru Stati de aseme- 
nea s-a evacuat în acest oraș judeţean, ca profesor la Liceul Naţional, 
dar rămânea în continuare sufletul „Cugetului moldovenesc”. 


La Iași, mi-am făcut studiile numai un an — am avut mai mulți profe- 
sori la limba română — pe Iorgu Iordan, Gheorghe Ivănescu, pe atunci 
era asistent la limba română, cu el m-am împrietenit foarte mult. Că- 
linescu ne preda estetica și critica literară. La slavistică era Petru Ca- 
raman, cu care, de asemenea, m-am împrietenit. La filologia română 
era dl D. Găzdaru, la istoria literaturii române — dl G. Pascu, la latină 
- domnii Marinescu și Simenschi și eu m-am legat sufletește de mulți 
dintre ei. Unii chiar m-au ajutat și materialiceşte: profesorii Petru Ca- 
raman, George Pascu, atunci când m-am retras din Basarabia ocupată. 
Şi în „Revista critică” a lui Pascu, şi în Revista „Arhiva” a lui Găzdaru 
eu am publicat materiale până la ocuparea Basarabiei. Primele două 
articole de lingvistică, apărute în aceste reviste au fost despre limba 
din Basarabia. Unul se numea Limbă și folklor din Basarabia, celălalt — 
Material lingvistic basarabean. 


- Acelea au fost primele Dvs. lucrări ştiinţifice. Dar astăzi vorbim 
deja de o şcoală ştiinţifică a profesorului Coșeriu, recunoscută pe 
mapamond. Unde activează discipolii Dvs.? 

Trei personalități marcante ale neamului: Andrei Andrieş (1933-2012), 
Eugeniu Coșeriu (1921-2002) şi Valentin Mândâcanu (1930-2012) 


— Mai întâi să fac nişte precizări. După primul an de studii la Universi- 
tatea din Iași, am primit o bursă și am plecat, în noiembrie 1940, în Ita- 
lia, unde mi-am continuat studiile la universităţile din Roma, Padova 
şi Milano. Acolo mi-am trecut două doctorate: unul în litere — la Roma 
(1944) şi altul în filozofie — la Milano (1949), apoi am devenit pro- 
fesor la Universitatea din Montevideo, Uruguay. Așa că prima şcoală 
de lingvistică a fost formată în această țară latino-americană. Peste un 
anumit timp de la sosirea mea în Uruguay, a început să se vorbească 
despre o școală lingvistică de la Montevideo, creată prin lucrările mele 
şi ale câtorva elevi de-ai mei. Însă o școală mai importantă, cu multe 
ramificații și cu reprezentanţi de vază, este cea din Tübingen din Ger- 
mania, unde am fost invitat în anul 1963. Acolo, cu alte posibilități ma- 
teriale de dezvoltare, am creat această școală științifică, adică s-au adu- 
nat în jurul meu numeroși discipoli care au devenit profesori la multe 
universități din Germania și din alte state ale lumii, inclusiv în Coreea 


de Sud și Japonia. 


Dar aş vrea să vă vorbesc încă despre o chestiune personală, care cred 
că v-ar interesa și la care m-am referit parțial anterior. Când a fost ocu- 
pată Basarabia, eu eram încă la Universitatea din Iaşi. Trebuia să mă 
întorc acasă la sfârşitul cursurilor şi susținerii examenelor. Dar a fost 

programată o excursie în munți cu profesorul de istorie și arheologie, 
Radu Vulpe. Nu ştiu până la urmă ce s-a întâmplat, de ce nu s-a putut 
organiza excursia, ori că eram prea mulți în grupă sau din alte moti- 
ve, dar atunci ea n-a avut loc şi eu am hotărât să plec acasă. Era pe la 
sfârşitul lui iunie 1940. La 2-3 zile după ce sosisem acasă, televiziune 
nu exista pe atunci, n-aveam nici radio acasă, vine tata într-o seară din 
sat şi ne spune că a auzit de la altă lume, care avea radio, că a fost cedată 
Basarabia și s-a început ocuparea ei. Cumplită veste! A apărut proble- 
ma: ce facem acum; ce va fi cu noi? 


- Toată familia Dvs. s-a evacuat? 


— Nu, am plecat numai eu. A fost foarte greu, fiindcă acea perioadă 
de la sfârșitul lui iunie era cea mai rea pentru săteni. Recolta se afla 
încă în câmp, nu s-a putut încă vinde nimic, nu era niciun ban în casă, 
n-aveam absolut nimic. Am hotărât să trec Prutul în ultima zi când s-a 
mai putut face acest lucru: se prelungiseră termenul cu încă o zi — pe 
3 iulie 1940. Am trecut râul pe la Ștefănești desculț — n-aveam ghe- 
te. Acolo, la târgul de la Ştefăneşti, tata mi-a cumpărat pe ultimii bani 
(nu ştiu de unde i-a găsit) nişte sandale. Și aceasta a fost prima mea 
încălțăminte în exil. Şi de acolo am luat-o pe jos. Tata s-a întors acasă 
prin satul Truşeșşti, judeţul Botoşani, unde se retrăsese un prieten de-al 
meu din satul Mălăiești, Ştefan Ciocan. De acolo ne-am dus împreună 
la Bacău, unde se adunau toți cei evacuaţi din județul Bălți. 


- V-aţi mai întâlnit cu părinții? 


— Nu m-am întâlnit, fiindcă ei au rămas cu soră-mea, Iulia, în Basarabia. 
Spre regret, ei şi-au dat seama prea târziu că nu pot trăi aicea. Așa că, după 
două luni de ocupaţie, tata a fugit de acasă și a încercat să treacă Dunărea în 
sudul Basarabiei. Dar n-a putut-o face din mai multe motive. Unul — poate 
că a fost trădat. A dormit afară prin frig şi umezeală, ca urmare s-a îmbol- 
năvit, i-au căzut dinţii. S-a întors apoi acasă clandestin. Erau de acum alte 
condiţii de a trece frontiera. A putut face acest lucru, dându-se drept frate 
mut și idiot al mamei. Ea a avut un pretext legitim să treacă frontiera, pre- 
cum că soţul ei (tata) era deja în România și ea se îndrepta în țară ca să-și 
întregească familia. Îl ducea cu ea și pe „fratele” ei invalid. 


Au trecut cu multă greutate frontiera. L-au controlat pe „frate” dacă 

într-adevăr era cu handicap. Dar tata s-a ţinut bine, rolul şi l-a jucat 
excelent. 


- Ulterior, v-aţi întâlnit toţi membrii familiei? 


- Nu! Ei au trecut Prutul în martie 1941, cu puţin înainte de începerea 
celui de al Doilea Război Mondial. Iar eu, după cum v-am mărturi- 
sit, în noiembrie 1940 am obţinut o bursă în Italia, graţie faptului că 
părinţii mei şi ramurile familiei noastre se aflau în Basarabia. Totodată, 
în favoarea acestei decizii a fost şi cunoașterea limbilor franceză și ita- 
liană, pe care eu le studiasem în primul an de învățământ universitar. 
N-am mai revenit în România şi n-am ştiut nimic despre familia mea. 
Am rămas în Italia, am făcut acele două doctorate. În continuare, am 
lucrat la un ziar, am făcut critică de artă. 


- N-aţi aflat că părinţii dvs. au trecut în România? 


- Nu! Am zis că am rămas în Italia! Apoi venise comunismul și în Ro- 
mânia. Deci era și mai rău. În 1950, am plecat în Uruguay ca profesor 
la Universitatea din Montevideo. 


- Şi totuşi, dle profesor Eugen Coșeriu, iertaţi-mi insistența, v-aţi 
mai revăzut familia? 


- Da, dar cu mult mai târziu! În 1963 m-am întors în Europa, la Uni- 
versitatea din Tübingen din Germania. Peste câțiva ani, în 1968, am 
fost invitat la un Congres mare la București (Congresul Internaţional 
de Lingvistică şi Filologie Romanică - n.n.) şi acolo, după 28 de ani, 
a avut loc întâlnirea mult așteptată cu rudele mele. Este adevărat, 
corespondenţa noi am restabilit-o mai înainte. Iar în Basarabia, după 
cum deja am menţionat mai sus, am revenit pentru prima dată în 1991, 


după 51 de ani. 


T.R.1: Și aici aş face o completare la text, despre care nu ne-a vorbit atunci 
savantul. După cum am constatat mai târziu, destinul familiei a fost o pro- 
blemă dureroasă pentru Domnia Sa şi, în speță, a surorii sale Iulia: străină- 

tatea şi singurătatea l-au învățat să fie discret şi atent în multe situații. Iulia 
Coșeriu, într-un interviu, mărturiseşte că sosirea fratelui pentru prima dată 
la Bucureşti, după atâta amar de timp, a fost condiționată de dânsul. Euge- 
niu Coșeriu a plecat de la Tiibingen la Bonn, la ambasadorul României de 
atunci, dl Oancea, şi și-a exprimat revolta că părinților săi nu li se permite 
să-l viziteze la domiciliu, în Germania. Ambasadorul a intervenit la con- 
ducerea țării cu mesajul că dacă nu se va rezolva problema dată, Coșeriu 
nu va veni la Congresul de la Bucureşti. România comunistă a cedat — 
Eugeniu Coșeriu era deja o somitate ştiinţifică recunoscută la nivel mondial 
şi dorea să-și îmbunătățească imaginea sa în lume şi prin renumiţii savanți 
de origine română. 


Cât o priveşte pe Iulia Coșeriu, ei nu i s-a permis să iasă din ţară încă patru 
ani: în tinereţe a fost condamnată la şase ani de detenție politică. Fiind 
studentă la Facultatea de Litere şi Filozofie a Universităţii din Iaşi, de rând 
cu alți tineri a participat la protestele anticomuniste din 1947. Astfel, ea a 
ajuns la închisoare, lipsită după eliberare și de dreptul de a lucra conform 
specialității — profesor de limba română. După alte intervenţii de la Bonn, 
Iulia Coșeriu a ajuns în Germania pentru prima dată, în 1982, fiind deja 
la pensie. Când a fost restabilită în drepturi, a lucrat ca profesoară de limba 
română într-un sat de lângă București. 


- Ce sentimente aţi trăit când v-aţi întors la baștină? Aţi recunos- 
cut locurile? V-au mai rămas rude în viaţă? 


- Am fost la noi în sat, la Mihăileni. Foarte puţine locuri am recunoscut. 
Casa noastră din centrul satului a fost demolată. În locul ei, autorităţile 
au ridicat un monument în memoria ostașului sovietic. Am întâlnit şi 
nişte rude, dar erau deja foarte bătrâne. Mulţi muriseră, fiind deportaţi 
ori în Siberia, ori la Marea Albă. Bunica mea după mamă, bunăoară, a 
decedat la Vorkuta (Republica Komi a Federaţiei Ruse — n.n.). 


- Ştiu că mai înainte, la Tübingen v-aţi întâlnit cu un grup de inte- 
lectuali basarabeni. 


- Da, este adevărat! M-au vizitat câţiva scriitori la Tübingen, în Germa- 
nia: Valeriu Matei, Mihai Cimpoi, Valentin Mândâcanu, lon Vatama- 
nu, Vladimir Beșleagă și două persoane din Bucovina. 

- Ce reprezintă astăzi o şcoală ştiinţifică în lingvistică? Să zicem 
şcoala Coșeriu. 


- Ea reprezintă foarte mulți discipoli de diferite niveluri, inclusiv pro- 
fesori universitari. Sunt vreo 20 în Germania. Am foarte mulți elevi în 
America de Sud, în Africa, Japonia, Coreea de Sud. Alţii, care se decla- 
ră elevii mei indirecţi, se află și în fosta Uniune Sovietică: Arutiunova 
sau Leontiev, Iuri Stepanov și alți lingviști de la Moscova. 


Preocupările noastre sunt foarte diferite. E vorba de o lingvistică in- 
tegrală, care priveşte toate aspectele limbajului, deci toate problemele 
atât practice, cât și cele teoretice, și traducerea, şi predarea limbilor. Cu 
alte cuvinte, nu există problemă să nu fi fost dezvoltată ori de mine, 
ori de elevii mei. Tocmai că nu se poate caracteriza şcoala printr-un 
domeniu, ceea ce se poate descrie în atitudinea generală. Așa că școală 
ştiinţifică Coşeriu este foarte liberă, fiecare se ocupă de alte probleme, 
eventual de alte domenii și toți sunt mai mult sau mai puțin legaţi unul 
de altul. 


- Vă mulțumesc, dle profesor Eugen Coșeriu, pentru acest inter- 
viu, pentru confidenţe, care ne-au readus în vizor pagini zgudui- 
toare din istoria Basarabiei prin intermediul familiei dvs. şi al oa- 
menilor pe care i-aţi cunoscut și i-aţi apreciat. 


Chişinău, anul 1993 


T.R.2: În cadrul unei conferinţe de presă din anii '90, profesorul şi acade- 
micianul Eugeniu Coșeriu a fost întrebat: ce rol i-ar atribui unei Academii 
de Științe Naţionale? 


- Academia de Ştiinţe trebuie să devină ceea ce a trebuit să fie din capul 
locului — un focar al culturii naționale, cu un cuvânt foarte greu şi masiv 
care ar putea fi spus la anumite chestiuni; pentru că în mare măsură, 
dacă vreți să ştiţi, ceea ce se întâmplă astăzi în societate este lipsa de au- 
toritate: am reuşit să aruncăm cu noroi și gunoaie în această instituție. 
Și e mare păcat! 

Pe de altă parte, Academia trebuie să aibă un cuvânt foarte greu de spus 
nu numai în problemele pur ştiinţifice, dar şi în cele de dezvoltare socială, 
în problema stabilităţii politice și, în primul rând, în problema dezvoltării 
economice a republicii, ca stat. 


T.R.3.: Filologii basarabeni şi cei din România l-au iubit foarte mult pe 
Eugeniu Coșeriu (1921-2001), de la naşterea căruia se împlinesc, pe 27 
iulie 2021, o sută de ani. Este considerat întemeietorul lingvisticii ca știință 
a culturii, readucând în primul plan al domeniului raportul dintre om şi 
limbă şi funcția comunicativă a limbajului (Stelian Dumistrăcel). 


Colegii și prietenii i-au consacrat lui Eugeniu Coșeriu Zeci de studii, numere 
integrale de reviste cu prilejul unor aniversări. Pământeanul nostru a fost 
ales membru de onoare al mai multor academii din lume, distins cu titlul 
de doctor honoris causa al 36 de universități de pe toate continentele. Și, 
desigur, marele nostru cărturar se bucura sincer de prețuirea deosebită de 
acasă: a fost ales prim Membru de Onoare al Academiei de Ştiinţe a Mol- 
dovei (1991), prim doctor honoris causa al Universităţii de Stat „Alecu 
Russo“ din Bălți (1998) şi al Universităţii de Stat din Chişinău (1999), 
i-a fost conferit primul titlu de Cetăţean de Onoare al oraşului Chişinău 
(1993), mai târziu — şi al orașului Bălți. Eugeniu Coșeriu a fost decorat 
şi cu „Ordinul Republicii” (1998). Distincţii înalte i-a acordat celui mai 
mare lingvist al lumii şi Statul Român. 


T.R.4.: Despre E. Coșeriu, Hans Helmut Christmann spunea, cu patru de- 
cenii în urmă: „Dacă e să spunem lucrurilor așa cum sunt, atunci trebuie să 
recunoaștem că ne aflăm în prezența unui gigant”. Parafrazând aceste cu- 
vinte şi invocând încă o dată profeția „extraordinarului învăţător” Roman 
Mândâcanu, am putea remarca: „Dacă e să spunem lucrurilor aşa cum 
sunt, atunci trebuie să recunoaştem că acel munte, prezis de dascălul de la 
Mihăileni, s-a înălțat” („Limba Română”, nr. 4-8, 2001). 


L-am avut alături de noi pe academicianul Eugeniu Coșeriu timp de un de- 
ceniu 1991-2001, „atât ne-a fost hărăzit să fim în preajma inegalabilului 
savant de talie universală şi a inimosului nostru concetățean, care de fiecare 
dată a venit în mijlocul nostru cu sufletul larg deschis” (acad. Silviu Berejan 
(1927-2007). 

Stelian DUMISTRĂCEL 


A fost printre noi, am fost împreună... 
(Cuvânt-înainte)” 


I. Precizări adresate (în special) cititorului „tehnic” 


1. Acestui tip de cititor trebuie să-i mărturisim, mai întâi, faptul că, aşa 
cum am precizat în textul invitaţiei iniţiale la colaborare, volumul nos- 
tru se vrea un act de rememorare a prezenței, pe teritoriul Moldovei 
istorice, îndată după 1989, a unui Magistru, plecat de aici, dar nicio- 
dată absent în gândurile și în faptele moldovenilor de la Iași, Suceava, 
Piatra Neamţ sau Galaţi, ca şi ale celor de la Chişinău și de la Bălți, 
statornici în locurile natale sau profesionale, ori plecaţi prin țară, re- 
spectiv prin alte țări, cum ar fi colegele Luminiţa FASSEL (ieşeancă) 
ori Cristina BLEORŢU (suceveancă), acum în Germania sau Elveţia, 
și Eugenia BOJOGA, bălțeancă, nepoata lui Eugeniu Coșeriu, acti- 
vând la Universitatea din Cluj-Napoca. Un statut comparabil are Ala 
SAINENCO, fostă conferenţiar doctor la Universitatea de Stat „Alecu 
Russo” din Bălți, actualmente factor de răspundere la Complexul mu- 
zeal Ipoteşti-Botoşani. 


Ca şi acestea, au răspuns însă chemării noastre și ne-moldoveni, cum este 
„neamţul” Rudolf WINDISCH, în calitate de student, pe vremuri, în pri- 
mii ani de profesorat coşerian din Germania, dar prezent profesional la 
Cluj-Napoca și Oradea între 2003 şi 2009 şi deosebit de valoros și drag 
oaspete la Iaşi, ori la Mihăileni și Bălți, la omagieri științifice și de suflet ale 
lui Eugeniu Coșeriu. Şi ne-a mai răspuns, cu amabilitate deosebită și apre- 
ciind superlativ inițiativa noastră, colegul și prietenul Mircea BORCILĂ, 
căruia ne-am adresat și în calitate de realizator, la Universitatea din Cluj- 
Napoca, al unei importante școli de studii coşeriene. Regretăm că, din 
motivele de restricţii de circulaţie şi chiar de contacte, oprelişti momentan 


* Materialul prefațează volumul omagial Coșeriu 100 Donum Natalicum (t. LX, 2021, 
din „Anuar de lingvistica şi istorie literară”, laşi). 

cunoscute și pe cale de a fi depășite, unii dintre cei invitaţi de noi, pe care 
acum îi considerăm marii absenţi, nu au putut răspunde mesajelor noas- 
tre (adesea repetate), după cum, în unele cazuri, chiar relațiile noastre cu 
câţiva dintre colaboratori au avut de suferit. 


În ceea ce-i priveşte pe unii autori prezenţi în sumar, dar care nu mai 
sunt în viață, am avut șansa să-i antrenăm drept adevăraţi colaboratori 
pe elevi ai acestor importanţi dispăruţi, cum este colegul Dinu Moscal 
cu referire la Dumitru IRIMIA, de la Iași, sau pe mai tânăra colegă 
Maricica Munteanu, care ne-a furnizat un text cu puncte de vedere asu- 
pra unor ipostaze mai puțin cunoscute ale creaţiei Magistrului, semnat, 
cândva, de cel care ne-a fost coleg, Dan MĂNUCĂ, fost şi director al 
Institutului Philippide. Dar cea mai importantă colaborare de gen, pe 
alt plan, contribuind, practic, la realizarea volumului de față, a fost ace- 
ea a prietenului Alexandru BANTOȘ, redactor-şef al revistei „Limba 
Română” şi director al Casei Limbii Române „Nichita Stănescu” de la 
Chişinău, care ne-a ajutat cu privire la orientarea publicaţiei respecti- 
ve ca preocupată de prezenţa exegezei coşeriene în paginile acesteia 
şi cu privire la selecţia textelor de profil și care s-a implicat chiar pri- 
vitor la preluarea tehnică a materialelor. Îi aducem, și aici, în numele 
redacţiei, călduroase mulțumiri și îl asigurăm de întreaga noastră stimă 
şi preţuire, care vor fi, sperăm, şi ale cititorilor volumului. 


2. Având ca program editorial republicarea a câte unui text semnificativ 
pentru fiecare colaborator, față de unele puncte de vedere deosebite în- 
tre noi cu privire la selecția numelor și a textelor, precizăm că nu am pu- 
tut reține impresionante texte preponderent aniversative, cu numeroa- 
se informaţii numai bio-bibliografice Coșeriu, ale unor specialiști cum 
au fost regretaţii Silviu BEREJAN şi Anatol CIOBANU (de la care am 
preluat însă un alt articol), membri ai Academiei de Ştiinţe a Republicii 
Moldova. Aspectelor de informare mai veche le-am preferat sinteza la 
zi realizată în portretul semnat de colegul prof. Eugen MUNTEANU, 
pentru Dicţionarul general al literaturii române al Academiei. 


Iar, ca regulă, față de producerea ad-hoc a unui text omagial ocazio- 
nal, am optat pentru angajamentul manifestat prin publicarea, când- 
va, a unui text de exegeză coșeriană. Şi, din această perspectivă, am 

avut satisfacția de a începe cu anul 1992 şi cu un articol semnat de Ion 
DUMENIUK şi Nicolae MĂTCAȘ, un gest simbolic pentru proiec- 
tul de față, privitor la receptarea, contradictorie, a lui Eugeniu Coșeriu 
de către lingvistica sovietică, cu unele efecte întârziate chiar asupra 
receptării operei acestuia în Republica Moldova. Într-un fel, selecta- 
rea citată constituie o anumită abatere și de la criteriul publicării unui 
singur articol de autor, explicabilă însă prin statutul numai de coautor, 
aici, al lui N. Mătcaș, prezent, apoi, cu un omagiu adus „colosului de la 
Tübingen” În principiu, vom reîntâlni o situație comparabilă şi pentru 
Cristinel MUNTEANU, autor al unei exegeze, colaborator şi la publi- 
carea unor documente coșeriene, însă şi autorul unui interviu luat lui 
Rudolf Windisch. 


3. Într-o situaţie similară se află şi semnatarul acestor rânduri, coautor 
al studiului de încheiere a volumului, publicat în 2019 şi semnat, în co- 
laborare, cu regretata colegă Doina HREAPCĂ, la baza căruia se află o 
comunicare la a IV-a ediție a Congresului Internaţional de Frazeologie 
şi Paremiologie Phrasis (Bucureşti, 2017), prezentată în cadrul progra- 
mului unei secțiuni, al cărei titlu a fost propus de co-organizatorii ita- 
lieni, „Prospettive coseriane sulla fraseologia e sulla paremiologia” (ale 
cărei lucrări am avut onoarea să le moderez). 


În același timp, avem o prezență pentru anul începuturilor, 1992; în 
legătură cu alegerea articolului respectiv pentru publicarea în acest vo- 
lum, ne simţim datori cititorului /cititorilor cu explicaţiile ce urmează. 
Acest articol al nostru este printre puținele aparținând unor lingviști 
români la care Eugen Coșeriu s-a referit în discuţiile cu Johannes 
Kabatek și Adolfo Murguía consemnate în volumul «Die Sachen sagen, 
wie sie sind...> Eugenio Coseriu im Gespräch (1997, p. 146; în cele ce 
urmează, cităm însă după traducerea în românește a cărții, semnată de 
Adrian Turculeţ și Cristina Bleorţu, «A spune lucrurile așa cum sunt> 
Conversaţii cu Eugeniu Coșeriu, laşi, 2017). Răspunzând la întrebări ale 
celor doi interlocutori privitoare la timpul şi modalitatea formaţiei sale, 
Coşeriu afirmă că, de exemplu, cu privire la conceptul de «alterita- 
te», fundamental pentru concepţia sa lingvistică, a ajuns prin italianul 
Antonino Pagliaro, acest concept contribuind apoi substanţial la clari- 
ficarea intuiţiilor sale anterioare. Urmarea este oarecum surprinzătoa- 

re pentru noi: „Uitându-mă, acum, retrospectiv și întrebându-mă când 
a început, de fapt, totul, aş spune că în primele lucrări din România 
din domeniul lingvisticii nu pot găsi nimic” (p. 119). Proba, indirec- 
tă, la care trimite Coşeriu, ne priveşte: „Subliniez aceasta, pentru că 
S. Dumistrăcel, un lingvist român, a scris un articol lung despre prime- 
le mele două articole, care erau aproape numai culegeri de material, iar 
el descoperă deja acolo, în predispoziţii, pe Coşeriu de mai târziu. Din 
păcate, este redactat în română, dar este interesant, pentru că el desco- 
peră ceva, că eu delimitez materialele, în parte, după câmpuri semanti- 
ce. Apar, de ex., culorile și el constată că acolo s-ar fi zis ce opoziții ar fi 
etc., deși eu, în acel moment, nici măcar nu cunoșteam acest concept” 


(op. cit., p. 120). 


Oricum, articolul nostru la care se referea Magistrul este unul în care 
nu ne propusesem decât să descoperim „întrebările şi promisiuni- 
le începutului”, probleme cărora credem și acum că le-am răspuns 
mulțumitor, deşi nu am formulat concepte cum ar fi „câmpuri seman- 
tice” ori „opoziţii”. Lui Coşeriu însuși ideea din titlu și analizele pen- 
dinte i-au plăcut; cu diferite ocazii, în anii 2000, la Chișinău și la Bălți, 
citându-ne, sublinia chiar faptul că şi-a ţinut promisiunile făcute ca de- 
butant! Fireşte, dat fiind că textul nostru se găsește în volumul de față, 
nu simțim nevoia de a insista cu justificări, dar vrem să atragem atenția 
asupra unor afirmaţii cum sunt următoarele: 


| În articolele publicate de studentul Coșeriu descoperim virtutea] „de 
a surprinde elementele esenţiale ale ansamblului pornind de la forme 
aparent simple în care se manifestă acesta, cât şi prin prisma descifrării 
datelor personale, ce se anunță excepţionale, ale viitorului mare savant. 
Dintre acestea din urmă subliniem, pe baza amintită, nevoia originară, 
primordială, pusă în practică, de a-și defini lucid obiectul preocupării 
şi operaţia de clasificare căreia îi este supus materialul (am putut ob- 
serva frecvenţa apariţiei termenilor delimitare şi distincție în expunerea, 
de magistru, Principiile lingvisticii ca ştiinţă umanistă, prezentată recent 
în deschiderea Colocviului Omagial Internaţional de la Iași, dintre 13 
și 17.1V.1992, «Eugen Coșeriu — un mare lingvist contemporan», ce 
a marcat înmânarea diplomei de Doctor Honoris Causa al Universităţii 
«Alexandru loan Cuza»). Această «disciplină» dialectică a minţii, 
probată de la început, de exemplu în precizarea modalităților de ex- 

presie a naraţiunilor populare sau în descrierea, structurată, a lexicului 
(semantică — procesul denominaţiei, în general), vestea stilul de mai 
târziu al „declanșării” discuţiei asupra unei probleme teoretice; sunt 
celebre triadele limbă - vorbire - discurs/ text, sincronie - diacronie - isto- 
rie, Bezeichnung - Bedeutung - Sinn etc., ce vor impune în lumea savantă 
gândirea lingvistică coșeriană, una critică, recuperatoare și integratoa- 
re. Pe coordonate comparabile va fi abordat un grup lexicosemantic în 
perspectivă tipologică (cf. Balkanismen oder Romanismen? Methodisches 
zum sogenanten Balkansprachbund, 1982) sau un cuvânt (Rumâănisches 
prat ein «ghost Word> ? Mit einem Zeugnis von Martin Opitz, 1977), 


4. De anul începuturilor se leagă, apoi, o excepţie, aceea a publicării con- 
juncte, într-o formulă pe care sperăm că Editura Academiei Române o 
va accepta, a două titluri ale aceluiași autor; ne referim la două (scurte) 
articole din 1992 semnate de DUMITRU IRIMIA, în semn de omagiu 
postum pentru cel care a fost la originea ceremoniei de acordare, lui 
Eugeniu Coşeriu, de către Universitatea „Alexandru loan Cuza”, a titlu- 
lui de Doctor Honoris Causa, a organizării sesiunii ştiinţifice consacrate 
evenimentului și a publicării volumului Omul și limbajul său — Studia lin- 
guistica in honorem Eugenio Coseriu, ca supliment al „Analelor științifice 
ale Universităţii «Alexandru Ioan Cuza» din Iaşi”. 


5. În sfârșit, facem precizarea că mulţi dintre autorii noștri de acum 
sau alți coşerieni au publicat articole de interes deosebit în volumul 
Eugeniu Coşeriu — 90 ani de la naştere, număr special din „Anuarul de 
lingvistică și istorie literară”, t. LI, 2011, colaborări pe care, având în ve- 
dere ținuta publicaţiei noastre, de a face front comun cu noi înșine, nu 
le-am avut în vedere ca publicabile acum, dar pe care le recomandăm 
călduros cititorilor de astăzi. 


II. Precizări adresate (în special) cititorului „sufletist” 


1. În special pentru această categorie de cititori, reamintim faptul că 
Magistrul ne-a onorat cu o prezență acum de invidiat nu numai aici, la 
Institutul „Philippide”, începând din zilele acordării titlului de Doctor 


EVOCĂRI ECH 


Honoris Causa amintit; aşa cum spuneam deja, savantului Eugeniu 
Coşeriu îi plăceau amintirile despre colaborările, din studenție, la 
„Arhiva” şi la „Revista critică”, însă aprecia şi concluziile ce se impun 
exegezei pe baza acestor colaborări! Dar și atunci, când, mai târziu, în 
România fiind, se îndrepta spre Suceava sau Galaţi, sau când România 
era doar o haltă spre Chişinău sau Bălți. Toate acestea poate și ca im- 
presie subiectivă, dată fiind o legătură personală mai veche, din 1975, 
când, ca bursier DAAD la Tübingen, în pauzele dintre cursurile de 
romanistică din clădirea de la „Neuphilologie”, şi chiar la masă, după 
cursuri, aveam îndrăzneala să-l provoc la discuţii despre ideile asupra 
vorbirii pe care le impune geografia lingvistică sau asupra tezaurului 
etnolingvistic din vechi așezări din Moldova istorică... Sau, ca în 1994: 
întâlnindu-ne la un colocviu, la Barcelona, al membrilor comitetelor 
naționale pentru Atlasul limbilor romanice, Coşeriu, prezent aici la o 
reuniune a decidenţilor „Erasmus”, se așeza bucuros, serile, la una din 
mesele noastre, ale moldovenilor din dreapta și din stânga Prutului, 
chiar spre invidia romaniştilor din țări apusene ale Europei, care, ade- 
sea, se adunau în jurul lui, la mesele noastre. 


Cu o asemenea ocazie am înregistrat o punere la punct a lui Coșeriu 
faţă de reproşul unui catalan (prof. Juan Veny, gazda noastră!) cum că 
noi, românii, nu i-am sprijini pe moldovenii de la Chișinău să-şi cultive 
o limbă proprie (referindu-se la aspirații ale catalanilor): „Aş vrea să 
vă văd pe voi, în pornirile voastre de distanţare față de spaniolă și de 
Spania, ce aţi face dacă aţi avea hotar comun cu China, sau cu Rusia!?”. 
Fără replică a celui care provocase discuţia! 


2. Noi, ieşenii, am avut numeroase prilejuri să-l ascultăm, să-i vorbim 
şi să-i cerem sfatul, generos împărtășit (ca, de exemplu, când lucram la 
editarea volumului cu studiile sale Lingvistică din perspectivă spațială şi 
antropologică). Şi trebuie să mărturisim că prețuia, familiar, gesturile 
noastre de atenţie şi de dragoste, așa cum se petreceau lucrurile când 
ne vizita la Institut, când eram în excursii, sau când îl însoțeam la Bălți 
şi Chişinău, dar şi prin Moldova din dreapta Prutului, la Suceava sau la 
Galaţi. Pentru autorul acestor rânduri, profesor-invitat atunci la Galaţi, 
constituie momente de neuitat sesiunea festivă din 25 mai 2001, de 
acordare, lui Eugen Coșeriu, a titlului de Doctor Honoris Causa al 

Universităţii „Dunărea de Jos” din Galaţi, acceptarea, de către sărbă- 
torit, ca viitorii absolvenţi ai Facultăţii de Litere de aici din luna iunie 
să poarte titlul „Promoţia Eugen Coșeriu”, vizitarea, per pedes, a unor 
vechi cartiere din zona portului orașului și chiar mesele comune, mai 
mult sau mai puţin festive! 


3. Dispariţia fizică a lui Eugen Coșeriu a însemnat pentru toți cei care 
l-au cunoscut şi înțeles un moment de nespusă întristare şi de durere: 
Magistrul a dat sens vieţii și muncii mai multor generaţii de lingviști 
din întreaga lume, îmbogăţindu-le mintea, orientându-le eforturile de 
cunoaştere şi înfrumusețându-le expresia în respectul adevărului și al 
încrederii în puterea și responsabilitatea comunicării. În acel moment, 
am înţeles, în mod imperios, că, prin moartea savantului, a înțeleptului, 
o expresie fără egal a sentimentului de obligatio față de menire şi pro- 
fesie, omenirea nu pierde, din perspectivă antropologică, doar un indi- 
vid, ci se va resimţi de dispariția unei sinteze, de asemuit cu o adevărată 
specie pentru totdeauna apusă (vezi în „Limba Română”, nr. 10/2002: 
Fără Magistru, o lume mai mult decât săracă... ). 


III. În încheiere, ne luăm permisiunea să declarăm că, pentru noi, o 
satisfacție deosebită o reprezintă faptul că, alături de articole ale altor 
tineri prieteni pe care putem spune că i-am îndreptat spre cunoașterea 
Magistrului, în acest volum sunt prezente și contribuţii ale celor mai 
talentați şi mai realizați foşti studenţi și doctoranzi ai noştri, pornind 
de la calitatea de profesor-invitat la universităţile de la Galaţi sau de la 
Bacău, Cristinel MUNTEANU şi Petronela SAVIN. Tezele de doctorat 
ale acestora, publicate, ca şi alte numeroase tipărituri ale lor, în afara re- 
cunoscutelor merite personale de concepţie și de punere în text, ne evo- 
că, acum nostalgic, teme, întrebări și rezolvări de la orele de dezbateri din 
cadrul şcolii doctorale de la Universitatea din Iași, propunând atenţiei 
cursanților alterităţile cuprinse în „Tehnica liberă a vorbirii şi discursul 
repetat”, de orientare coşeriană. Iar ambelor categorii de cititori la care 
ne-am referit, dar și altora, le dorim o lectură pe măsura valorii şi talen- 
tului contribuitorilor și chiar a eforturilor redacţiei „Anuarului” de a le 
oferi un adecvat DONUM NATALICUM dedicat lui Eugen Coșeriu. 


CĂRȚI ŞI ATITUDINI 


Lilia TRINCA 
Eugeniu Coșeriu: 
vocația universalității 


Apariţia volumului Eugeniu Coșeriu: vocația 
universalității, sub auspiciile prestigioasei 
Edituri Ştiinţa (în colecţia Personalități noto- 
rii), este un autentic eveniment editorial cir- 
cumscris împlinirii a 100 de ani de la naşterea 
fondatorului lingvisticii ca știință a culturii și, 


ipso facto, cel mai mare lingvist al lumii, pen- 
L-T. -doctor în filologie tru întreaga eră posthumboldtiană, care, după 
(2005), conferenţiar ; E : 
PE pa >? Ferdinand de Saussure, a revolutionat orienta- 
universitar la Catedra de d ului iei limbii As . l 
mba Română şi Filologie rea domeniului teoriei limbii (prin orizontu 
Romanică, conducător investigaţiilor, originalitatea gândirii și impac- 
ştiinţific la teze de doctorat la tul decisiv). Or Lingvistica integrală- 
Școala doctorală a Facultăţii“ noua paradigmă a ştiinţei lingvistice — repre- 
de Litere, Universitatea atu Bo uită A i i 
„a zintă, fără îndoială, o revoluţie, care i-a deter- 

de Stat,„Alecu Russo” din ; 


Bălti. Domenii de intere; Minat pe mulți specialiști în domeniu să-i atri- 


Li 


lingvistică, frazeologie, buie lui E. Coşeriu calificative superlative, pre- 
psiholingvistică, pragmatică cum: „Lingvistul secolului al XXI-lea”, „Colo- 


lingvistică. Lucrări publicate: sul din Germania”, „Lingvistul numărul 1”, 

Frazeologisme cu elemente 

arhaice în structură: expresie 
..» . v .. . . . » 

și conținut (2016), coautorla CH”, „Gigant al cugetării lingvistice” etc. 


„Gigantul de la Tübingen”, „Regele lingvisti- 


Dicţionarul asociativ al limbii 


române (2016) și Intercultural Ş 
Education: Methodological este de o asemenea anvergură încât tinde să 


guide and course support for eclipseze orice carte despre el. Şi totuși, îmi 
future teachers (2020). propun să scot în evidență câteva detalii sem- 


Grandoarea personalităţii lui Eugen Coșeriu 


nificative, în viziunea mea, despre acest vo- 
lum, a cărui scriere, precedată de analiza celor 
mai importante articole și studii despre colo- 

sul lingvisticii românești, 
a implicat din partea 
autorului ei, profesorul 
Gheorghe Popa, mult 
curaj ştiinţific şi spirit 
de discernământ critic, 
pentru a reuși o selecție 
riguroasă a materiale- 


lor, întrucât, după cum - 
ne explică chiar autorul ===» » 
EUGEN pă 


în Notă asupra ediției: 


„Luând în considerare COSER] f 
că volumul lucrării este ' V O fă AŢI A 


limitat, am fost puşi în a E Si 
situația de a renunţa ne- UNIVERSALI LAŢII 
onorabil la multele, dar 

consistentele, materiale 

(cca 4 500) despre viața 

şi opera redutabilului sa- 

vant şi, concomitent, de EA 

a recurge — cu strângere 

de inimă - la prescurtări masive. Toate aceste reduceri au fost făcute 
(sperăm) fără a prejudicia conţinutul textului, utilizând puncte de sus- 
pensie între paranteze drepte. În același context: în intenția de a păstra 
stilistica individuală a autorului, gradul nostru de intervenţie în mo- 
dalitatea de exprimare, în organizarea grafică a textului, în respectarea 
normelor ortografice, în descrierea bibliografică a surselor a fost unul 
minima!” (p. 27). 


Considerăm că această apariţie editorială este una de succes, o carte 
bine făcută, întrucât asigură o lectură agreabilă, având instrumentarul 
necesar la îndemână (studiu biografic, tabel cronologic şi notă asupra 
ediției, toate semnate de profesorul Gheorghe Popa, cunoscut promo- 
tor al operei coşeriene). 


REPERE ȘI REZONANȚE COȘERIENE, primul din cele trei capitole 
ale volumului, însumează studii ale diferitor autori în domeniul ling- 
visticii şi al literaturii, fiecare având conștiința unei timide încercări de 

a face „o schiță a personalității” (Alexandru Bantoș), „un sumar portret 
şi o prezentare de ansamblu a personalităţii coşeriene” (Stelian Dumis- 
trăcel), „un succint (şi inevitabil, incomplet) expozeu al doctrinei ling- 
vistice coşeriene” (Iorgu Iordan), încercând să-i „circumscrie principi- 
ile filosofiei limbajului” (Dumitru Irimia) sau „modelarea jocurilor de 
limbaj” în exerciţiile narative pe tema absurdului (Nicolae Leahu) etc. 


Autorii au fost selectaţi cu acribie şi discernământ critic de către auto- 
rul volumului, obiectivul major şi expres al lucrării, după cum se men- 
ţionează în Notă asupra ediţiei, fiind „de a cuprinde şi de a dezvălui, 
cât mai mult posibil, dimensiunile personalităţii lui Eugen Coşeriu din 
diverse perspective: biografică, spirituală, intelectuală, științifică, pro- 
fesională etc. În plus, foarte important, după mine, este că s-a luat în 
calcul şi ideea că potenţiali beneficiari ai volumului pot să fie nu numai 
filologii, dar şi specialişti din alte domenii (ştiinţa literaturii, filozofie, 
estetică, logică și, de ce nu?, ştiinţele naturii etc.). 


Trebuie să accentuăm că articolele din primul capitol alcătuiesc o te- 
melie solidă a subiectului abordat, creează un filtru critic îndrituit 
să permită o analiză validă a ideilor, să lanseze judecăţi de valoare, 
pe care avem a le lua drept referinţă în procesul de studiere a operei 
coşeriene. 


Capitolul 2 INTERVIURI (cuprinde dialoguri cu Eugen Coşeriu sau 
despre Eugen Coșeriu) prezintă o amplă argumentare a concepției 
lingvistice a Gigantului de la Tübingen, precum și texte evocatoare de 
o profundă expresivitate. Materialele explică documentar varietatea, 
profunzimea şi valoarea de excepţie a operei şi, implicit, a personalității 
lui Eugen Coșeriu, care, conform afirmației distinsului om de cultură, 
nu a plecat niciodată din Mihăileni, ci s-a ridicat deasupra satului natal, 
ca să poată îmbrăţișa Universul, iar Școala coșeriană a ajuns a fi „cu 
iradieri universale” și cu discipoli în multe țări ale lumii. 


Interviurile prezentate în carte sunt „un testament științific şi perso- 
nal” al savantului român, prin intermediul cărora Eugeniu Coșeriu îşi 
exprimă credinţa referitoare la propria misiune în această lume. Tex- 
tele lămuresc într-o manieră agreabilă aspecte inedite ale operei lui 
Coșeriu, stabilind conexiuni între diverse lucrări și reliefează liantul ce 
asigură continuitatea de gândire a întregii opere coşeriene. 

În egală măsură, cartea poate servi drept introducere pentru cititorul 
care doreşte să cunoască viaţa și opera lui Coșeriu, ajutându-l să sur- 
prindă esenţialul din gândirea ştiinţifică a ilustrului cărturar. 


Autorii interviurilor (Nicolae Saramandu, Vasile Gârneţ, Lucian La- 
zăr, Johannes Kabatek, Adolfo Murguía, Gheorghe Popa, Maria Şleah- 
tițchi, Nicolae Leahu, Angela Futrună, Eugenia Bojoga, Vitalie Cioba- 
nu, Cristinel Munteanu ş.a.) au încercat sa exploateze, în cel mai efici- 
ent mod, oportunitatea de a sta de vorbă cu Eugeniu Coseriu, scopul 
lor fiind de a contribui la înțelegerea principiilor de bază ale lingvisticii 
coşeriene. 


YYA 


Fără îndoială, nu există o altă modalitate mai nobilă de a cinsti memo- 
ria unei personalități redutabile precum este Eugeniu Coșeriu, care în 
27 iulie 2021 ar fi împlinit 100 de ani, decât evocarea amintirilor (într-o 
şi printr-o carte), aşa cum se prezintă în Capitolul 3 EVOCĂRI, unde 
găsim emoționante și tulburătoare evocări făcute de reprezentanți no- 
torii ai ştiinţei şi culturii de la noi şi de peste hotare, între care Valentin 
Mândâcanu, Nicolae Mătcaș, Grigore Vieru, Matilda Caragiu-Mari- 
oţeanu, Nicolae Saramandu, Cornel Vâlcu, Katsuhiko Tanaka, Maria 
Şleahtiţchi, Lorenzo Renzi, Eugen Munteanu, Nicolae Leahu, autorii 
reușind să ne ofere cititorilor dimensiunile umane şi de creator ale 
acestui atlant al neamului nostru. 


Deliciul cărţii îl reprezintă, desigur, studiul biografic semnat de Gh. Popa, 
care oglindește întreaga poveste a unui copil aruncat în periplul vieții 
şi al morţii, punând în lumină trăsături distincte ale irepetabilei perso- 
nalități. 


Demne de menţionat sunt şi condiţiile grafice excelente (hârtie de 
calitate, copertă cartonată), în care a apărut această lucrare la Editura 
Ştiinţa. 


Recomand cititorilor această CARTE, pentru că e vorba de o viață 
legendară şi de o activitate materializată într-o operă care s-a impus 
prin originalitate, bogăţie și valoare, justificând spusa lui Miron Cos- 
tin: „Nasc și la Moldova oameni!'. Volumul Eugeniu Coșeriu: vocația 
universalității constituie pentru cititor, de altfel, o invitaţie la rememo- 
rarea unor concepte și idei, la completarea și desăvârșirea propriului 
„univers coşerian”. 

loan S. CÂRÂC 


Cristinel Munteanu 
și lingvistica integrală coșeriană 


S.C. — 
Catedra 
Facultă 

metalogicii. 

prof. univ. dr. la 
de lingvistică a 

al logicii sau a 
Printre lucrările 


tratatul Teoria şi practica 
semnului (2003). 


Cred că domnul Cristinel Munteanu este un 
om norocos. Dedicându-se învățământului şi 
cercetării, şi-a ales de la început un domeniu 
cu care încearcă să se identifice și care i-a adus 
o destul de timpurie afirmare: lingvistica in- 
tegrală coșeriană. A avut și norocul să-l întâl- 
nească pe Eugeniu Coșeriu în mai 2001, când 
Universitatea „Dunărea de Jos” din Galaţi i-a 
acordat titlul de doctor honoris causa. Atunci, 
profesorul său, domnul Stelian Dumistrăcel, 
l-a prezentat măgulitor Magistrului Eugeniu 
Coşeriu drept cel mai bun student al său şi i-a 
facilitat obținerea unui autograf pe o carte cu 
care trebuie să-și înceapă lecturile lingvistice 
orice student la Litere: Introducere în lingvis- 
tică. 

Tot norocul trebuie să fi fost responsabil de 
faptul că Magistrul a acceptat atunci să nu- 
mim promoţia care-şi încheia studiile în vara 
lui 2001, și din care făcea parte și Cristinel 
Munteanu, „promoţia Coșeriu”. 


Toate aceste informaţii pot fi găsite în prefața 
cărții (Lingvistica integrală coşeriană. Teorie, 


Recenzie publicată în „Analele Universităţii «Du- 
nărea de Jos» din Galaţi”, Fascicula XXIV, Anul V, 
Nr. 2 (8), Lexic comun/Lexic specializat, laşi, Editura 
Institutul European, 2013, p. 478-480 

aplicaţii și interviuri, Editura Universităţii „Alexandru loan Cuza’, lași, 
2012, 398 p.), pe care domnul Cristinel Munteanu, a intitulat-o Amin- 
tiri şi reflecții despre Coșeriu (în loc de Prefaţă). Tot aici, tânărul cercetă- 
tor Cristinel Munteanu oferă celor ce vor să-și însușească bine doctri- 
na lingvistică a lui Eugeniu Coșeriu o „reţetă” — rezultat al experienţei 
proprii — pe care el însuşi continuă să o aplice. „Reţeta” recomandă 
parcurgerea, în ordine, a câtorva „pași”: 


+ lectura cărților fundamentale pentru doctrina coşeriană, pe care le și 
enumeră și care trebuie să constituie o „pregătire prealabilă” fără de 
care „neinițiatul riscă să nu înțeleagă foarte multe lucruri” (p. 12); 


e lectura tuturor studiilor coşeriene la care are acces, cu recomandarea 
ca studiile fundamentale să fie recitite periodic pe măsură ce se ascu- 
te capacitatea de înțelegere; 


e lectura lucrărilor de lingvistică, logică și, mai ales, de filosofie ale ma- 
rilor gânditori (de la Platon şi Aristotel la Husserl și Heidegger), pen- 
tru că trebuie înțeles și solidul fundament filosofic pe care concepția 
sa este clădită” (ibid.); 


e lectura tuturor studiilor exegetice despre opera coşeriană pe care le 
poate găsi. 


La toate acestea trebuie să se adauge „înclinații artistice şi o bună cultu- 
ră generală” (p. 13), ca şi cunoaşterea cel puţin a câtorva limbi străine. 


În sfârşit, o încununare a norocului (de care și Eugeniu Coșeriu recu- 
noaște că a beneficiat în cariera sa ştiinţifică) a constituit-o doctoratul 
cu profesorul Stelian Dumistrăcel pe o temă abordată din perspectivă 
coşeriană: sinonimia frazeologică. 


Cartea de faţă, a şasea apariţie editorială a autorului în ultimii cinci ani, 
cuprinde o selecție de autor a articolelor şi interviurilor publicate în 
diverse reviste, anale și volume ale colocviilor ştiinţifice la care a fost 
invitat. Sunt 20 de articole organizate în două secțiuni: A. Teorie și exe- 
geză coșeriană şi B. Aplicaţii ale lingvisticii coșeriene. 


Prima secțiune cuprinde cinci articole de exegeză în care își propune 
să prezinte conceptele-cheie ale lingvisticii coşeriene. În primul articol 
autorul motivează de ce lingvistica integrală este un veritabil Organon, 

„instrument indispensabil, un suport epistemologic obligatoriu pen- 
tru orice cercetare de limbă” (p. 21). Analogia dintre lingvistica inte- 
grală coşeriană și Organon-ul aristotelic îi aparține. Cristinel Munteanu 
aderă la ideea că „lingvistica integrală coşeriană reprezintă lingvistica 
pur şi simplu” (E. Munteanu), este o linguistica perennis care va domi- 
na cercetarea limbajului (cel puţin pe cea românească) în secolul al 


XXI-lea. 


După ce în al doilea articol aflăm Cum se învaţă o limbă (după Eugeniu 
Coșeriu) şi că deplina funcţionalitate a limbajului se manifestă în lim- 
bajul poetic, limba şi literatura, ca şi disciplinele aferente (lingvistica 
şi ştiinţa literaturii), neputându-se studia separat, în următoarele două 
articole luăm cunoștință cu problemele de terminologie coșeriană fără 
înțelegerea cărora nu putem opera cu principiile, distincţiile și concep- 
tele coșeriene. 


Din cel de-al cincilea articol al primei secțiuni aflăm că Eugeniu Coşe- 
riu este cel care a impus în cercetarea lingvistică termenul de discurs re- 
petat (desemnând frazeologia în sens larg), tot el fiind cel care a stabilit 
legătura dintre acest procedeu și tehnica picturală a colajului. 


Cea de-a doua secțiune, Aplicaţii ale lingvisticii coşeriene, este consacra- 
tă experimentării posibilităţilor autorului de a aplica principii şi con- 
cepte ale lingvisticii integrale coșeriene. Secţiunea cuprinde 15 studii 
în care Cristinel Munteanu pune la lucru doctrina coşeriană în cerce- 
tări de semantică, frazeologie, lingvistica textului, teoria și practica tra- 
ducerii, jurnalism, comunicare etc. 


Dacă pentru cel care vrea să-și însușească doctrina lingvistică a lui 
Eugeniu Coșeriu Cristinel Munteanu recomanda o „reţetă” bazată pe 
propria sa experienţă, pentru aplicarea doctrinei recunoaşte de la în- 
ceput că nu există o asemenea „rețetă! Aplicarea implică creativitatea 
cercetătorului, de care acesta dispune sau nu. Pe acest criteriu, Euge- 
niu Coșeriu distingea între cercetătorul creator şi cercetătorul minor de 
tip academic. Cristinel Munteanu este un cercetător creator şi enérgeia, 
spiritul său creator, îl instigă la independenţă. În paginile acestei cărți, 
cu parcimonie încă, se simte neliniștea creativităţii, bucuria de a des- 
coperi idei în lucruri, speranţa originalității obținute ca un corolar al 
efortului intelectual. 

Ultima secțiune a cărții, Interviuri despre Coșeriu și lingvistica sa (Cris- 
tinel Munteanu în dialog cu discipoli coșerieni), cuprinde cinci interviuri 
cu oameni pe care i-a simţit spiritual aproape şi de la care a învăţat; 
pe unul, cel puţin, dintre ei, ultimul intervievat, considerându-l un al 
doilea magistru, după Coşeriu. Seria partenerilor de dialog este urmă- 
toarea: Eugen Munteanu, Rudolf Windisch, Nicolae Saramandu, Ioan 
S. Cârâc şi Stelian Dumistrăcel. 


Cartea se încheie cu articolul Când Coșeriu (pare că) greșește (în loc de 
Postfață sau Pagini pseudo-cârcotașe) în al cărui titlu paranteza deter- 
mină semnificaţia. Cârcotaşii care vânează „accident(al)ul” în opera 
coşeriană nu înţeleg că la adevărurile ştiinţifice ajungem prin urmări- 
rea cu înfrigurare, în realitatea concretă, a universalului pe care trebuie 
să-l justificăm reflexiv. Şi niciun adevăr nu poate fi absolut, toate ade- 
vărurile ştiinţifice conţin în ele însele posibilitatea îndoielii metodice 
carteziene. 


În carte urmărim procesul în care admiraţia şi recunoştinţa față de ma- 
eştri se întâlneşte uneori cu spiritul creator ce-l îndeamnă pe autor la 
independență în gândire. Urmărim spectacolul formării unui cercetă- 
tor competent și talentat care are ce spune în domeniul lingvisticii. 

Crâmpeie din viața și activitatea 
lui Eugeniu Coșeriu 


1921 La 27 iulie se naşte în comuna Mihăilenii Vechi, plasa Râșcani, 
judeţul Bălți (conform registrului de nașteri şi botezuri pe 
anul 1921 al bisericii cu hramul Acoperământul Maicii Dom- 
nului, nr. de ordine 53), primul copil al lui Ion Coșeriu (felcer 
sanitar) și al Zinoviei (Zinica), fiica ţăranului Vasile Ion Spâ- 
nu (1851). Ion şi Zinovia Coșeriu au avut doi copii: Eugen 
(1921-2002) şi Iulia (1924). 


1928 În septembrie, Eugeniu Coşeriu este înscris în clasa întâi la 
şcoala primară română (construită în 1921) din comuna Mi- 
hăilenii Vechi. 

1931 În toamnă, după absolvirea cu brio a școlii primare, este în- 
scris la Liceul de băieţi „Ion Creangă” din or. Bălți. 

1937 Membru al Asociaţiei „G. Coşbuc”, apoi „B. P. Hasdeu”. Ul- 


terior devine președintele asociaţiei. Debutează în revista 
„Crenguţa” cu povestirea Suflet de vultur. 

1937-1939 Participă la concursul Societăţii culturale „Tinerimea Româ- 
nă”, la Bucureşti, fiind premiat cu locul doi pe ţară. În 1937 
este clasat pe locul I la geografie. La 18 aprilie 1937, în Teatrul 
„Sapho” din Bălți joacă rolul principal în spectacolul Harap- 
Alb. În revista „Crenguţa” apar opt creaţii (poezii, proză). 

1939 Susţine, în sesiunea de vară, examenul de bacalaureat cu media 
9,20, fiind clasat primul în listă. Prin demersul nr. 1993 din anul 
1939 al Liceului „Ion Creangă, este desemnat ca cel mai bun 
licean al anului. În prestigioasa revistă „Jurnal literar” îi apare, 
la 19 aprilie, Rondelul corăbiei ce vine dinspre nord. Tot în acest 
an şi în aceeași revistă publică o poezie în limba latină Revelatio. 

1939-1940 La 2 octombrie este înscris în anul I al Universităţii „Alexan- 
dru loan Cuza” din Iaşi (pe acele timpuri — Universitatea Mi- 
hăileană) la Facultatea de Litere și Filozofie. Studiază la Iași 
un an, susținând toate examenele cu calificativul „foarte bine”. 
Publică, paralel, în revistele „Arhiva”, 1940, nr. 1-2 (Material 
lingvistic basarabean) şi „Revista critică”, 1940, nr. 2-3 (Limbă 
și folklor din Basarabia). După sesiune obține de la Guvernul 
italian o bursă de studiu la Universitatea „Sapienza” din Roma. 

1939 


1941-1944 


1944-1945 
1944-1949 


1947-1951 


1951 


1957 


1957 


1960 


1960 


La sfârșitul lui iunie revine de la Iași la Mihăileni și află despre 
cedarea Basarabiei. În luna decembrie pleacă în Italia. 

În ianuarie 1941 își începe studiile la Facultatea de Limbi a 
Universităţii „Sapienza” din Roma. Anul întâi de studii îl termină cu 
brio, luând la șapte (din zece) examene nota cea mai mare — 30, iar 
la trei examene — 30 şi cum laude. În 1944, terminând studiile uni- 
versitare, îşi trece cu brio primul doctorat în litere la Roma cu pro- 
fesorul de slavistică Giovanni Maver (tema „Problema influenţei 
epopeii franceze vechi asupra poeziei populare a slavilor meridio- 
nali” — o lucrare de filologie, istorie literară și folcloristică)). 

Îşi face studiile (la Filozofie) la Universitatea din Padova. 

Îşi continuă studiile (la Filozofie) la Universitatea din Milano și 
în 1949 își trece cu brio al doilea doctorat, în filozofie, la Milano 
cu profesorul Antonio Banfi (tema „Istoria ideilor estetice în Ro- 
mânia” — o lucrare despre contribuţia tuturor mișcărilor estetice 
româneşti). Lucrează ca redactor la ziarul „Corriere Lombardo” 
Activează ca lector de limba română la Universitatea din Mila- 
no. Colaborează la Enciclopedia Hoepli. 

La inițiativa consulului Uruguayului din Milano, pleacă pes- 
te ocean în Montevideo la Instituto de Profesores ca profesor 
titular și director al Institutului de Lingvistică, unde activează 
până în 1963. Publicaţii: Introduccion a la linguistica. Instituto 
de Profesores, Montevideo, 1951 (în română: Introducere în 
lingvistica. Trad. E. Ardeleanu și E. Bojoga; cu un cuvânt-îna- 
inte de M. Borcilă, Cluj, Editura Echinox, 1995). 

Participă la primul Congres Internaţional de Lingvistică de la 
Oslo, unde a avut posibilitatea să se convingă că foarte mulți 
lingviști pe care îi „admira de departe şi-i considera ca nişte lu- 
ceferi” îl cunoșteau și îl apreciau: e vorba de Roman Jakobson, 
Andre Martinet, Emile Benveniste ş.a. Prof. Harri Meier de 
la Universitatea din Tübingen îi propune „să vină numaidecât 
în Germania”, întrucât „noi avem nevoie de dumneavoastră”. 
Publicaţii: Sincronia, diacronia e historia. El problema del cam- 
bio linguistico, Montevideo, 1958 (în română: Sincronie, dia- 
cronie şi istorie. Problema schimbării lingvistice. Trad. N. Sara- 
mandu, București, Editura Enciclopedică, 1997). 

Profesor invitat de lingvistică generală la Universitatea din 
Coimbra (Portugalia). 

Profesor onorific de filologie romanică la Universitatea din 
Bonn. 

1960 Profesor invitat de filologie romanică la Universitatea din 
Frankfurt pe Main. Primește, simultan, chemări la Frankfurt 
pe Main, Bonn şi Tübingen (Germania), Leiden (Olanda), 
Seatle (SUA). Pe parcurs au sosit propuneri din Viena (Aus- 
tria), Konstanz, Freiburg (Germania). Publicaţii: Teoria del 
lenguaje y linguistica general. Cinco estudios, Madrid, Editura 
Gredos, 1962 (în română: Teoria limbajului și lingvistica gene- 
rala. Cinci studii. Trad. N. Saramandu, București, Editura En- 
ciclopedică, 2004). 

1963 Din luna mai profesor de filologie romanică la Universitatea 
din Tübingen. 

1966-1983 Profesor asociat sau invitat la mai multe universităţi: Stras- 
bourg, Madrid, Salamanca, Barcelona, Bilbao, Rio de Janei- 
ro, Santiago, Valparaiso, Cordoba, Napoli, Padova, Pisa, Bo- 
logna, Besangon, Grenoble, Nancy, Moscova, Tokio ș.a. Este 
ales membru de onoare al mai multor societăţi: Societatea 
de Lingvistică din Paris, Cercul Lingvistic din New York, 
Asociaţia Internaţională de Fonetică, Societatea de Lingvisti- 
că Romanică, Societatea de Lingvistică din America, Cercul 
de Lingvistică de la Praga ș.a. (în general, peste 20 de acade- 
mii şi foruri ştiinţifice din întreaga lume l-au ales membru sau 
membru de onoare). 

1967 Publicaţii: Curso de linguistica estructural, Mexic, 1967 (în 
română: Lecţii de lingvistică generala. Trad. E. Bojoga, cu un 
cuvânt-înainte de M. Borcilă, Chişinău, Editura Arc, 2000). 

1968 Revine, peste 28 de ani, în Ţară, la Congresul Internaţional de 
Lingvistică de la Bucureşti. 

1969-1971 Este ales vicepreşedinte și preşedinte al Societăţii Lingvistice 
Europene. 

1977-1983 Este preşedinte al Societăţii de Lingvistică Romanică (cu se- 
diul la Strasbourg, Franţa). 

1980 Publicaţii: Von Genebrardus bis Hervâs. Beitrăge zur Geschi- 
chte der Kenntnis des Rumănis chen in Westeuropa, Tübingen, 
Gunter Narr Verlag, 1980 (în română: Limba română în fața 
Occidentului. De la Genebrardus la Hervâs. Contribuții la istoria 
cunoaşterii limbii române în Europa Occidentală. Trad. românește 
A. A. Avram, Cluj-Napoca, Editura Dacia, 1994); Text linguistic. 
Eine Einfuhrung, Tübingen, 1980 (în română: Lingvistica textu- 
lui. O introducere în hermeneutica sensului. Versiune românească 
şi indici de Eugen Munteanu și Ana Maria Prisăcaru, Iaşi, Editu- 
ra Universităţii „Alexandru loan Cuza” din Iaşi, 2013). 


EEE ZIP RO MIÂINIĂ 


1981 


1985 


1991 


1994 


1997 
2001 


2002 


2003 


2005 


2009 


Publicaţii: Trends in Structural Semantics, Tübingen, 1981 (în 
colaborare cu H. Geckeler) (în română: Orientări în semanti- 
ca structurală. Trad., notă preliminară, comentarii și postfață 
de Cr. Munteanu, Iaşi, Editura Universităţii „Alexandru Ioan 
Cuza”, 2016). 

Devine preşedinte al Asociaţiei de Cercetări Umanistice Mo- 
derne. 

Devine profesor emerit al Universităţii din Tübingen. În au- 
gust, peste mai bine de jumătate de veac, revine la baștină, 
fiind ales membru de onoare al Academiei de Ştiinţe a Mol- 
dovei, iar în decembrie — membru de onoare al Academiei 
Române. 

Publicaţii: Lingvistică din perspectivă spaţială şi antropologică. 
Trei studii. Cu o prefaţă de S. Berejan şi un punct de vedere 
editorial de St. Dumistrăcel, Chişinău, Editura Ştiinţa, 1994; 
Prelegeri şi conferințe (1992-1993). În: „Anuar de lingvistică 
şi istorie literară”, T. XXXIII, 1992-1993. Seria A. Lingvistică, 
Iași, 1994. 

Este decorat cu „Ordinul Republicii” al Republicii Moldova. 

Este decorat cu Ordinul Naţional „Steaua României” în grad 
de „Cavaler”. I se conferă cea mai înaltă distincţie a Spaniei 
„Gran Cruz de Alfonso X El Sabio”. 

La 7 septembrie se stinge din viaţă la Tübingen, unde a fost 
înmormântat. 

Publicaţii: Geschichte der Sprachphilosophie. Von den Anfăngen 
bis Rousseau. Narr Francke Attempto Verlag GmbH+Co. KG., 
2003 (în română: Istoria filozofiei limbajului. De la începuturi 
până la Rousseau. Ediţie nouă, augmentată de ]. Albrecht, cu 
o remarcă preliminară de ]. Trabant. Trad. E. Munteanu și 
M. Ungureanu; cu prefaţă de E. Munteanu, București, Editura 
Humanitas, 2011). 

Publicaţii: Limba româna — limbă romanică. Texte manuscrise. 
Editate de N. Saramandu, Bucureşti, Editura Academiei Ro- 
mâne, 2005. 

Publicaţii: Omul și limbajul său. Studii de filozofie a limbajului, 
teorie a limbii şi lingvistică generală. Antologie, argument și 
note de Dorel Finaru, Iași, Editura Universităţii „Alexandru 
Ioan Cuza”, 2009. 


CĂRŢI ŞI ATITUDINI MA 


Pe parcursul îndelungatei și prodigioasei activităţi didactice și științifice, 
prof. Eugeniu Coșeriu s-a învrednicit de onorificul titlu de doctor hono- 
ris causa a peste 40 de instituții academice din lume: București (1971), 
Montevideo, Uruguay (1980), San Juan Argentina (1981), Tampere, 
Finlanda (1985), Cordoba, Argentina (1987), Santiago, Chile (1988), 
Munster, Germania (1989), Bologna, Italia (1990), Madrid, Spania 
(1991), Cluj și Iaşi (1992), Granada, Spania (1993), Chișinău și Men- 
doza, Spania (1993), Constanţa, Craiova și Timişoara (1994), Lima și 
Areguipa, Peru (1994), Vigo şi Salamanca, Spania (1995), Sofia, Bul- 
garia (1995), Rio de Janeiro şi Niterai, Brazilia (1996), Bălţi (1997) ş.a. 


La împlinirea vârstei de 60, 65, 70, 80 şi 90 de ani i-au fost dedicate 
Maestrului ediții festive omagiale care au întrunit, în cele cca 6 000 de 
pagini, studiile a peste 450 de lingviști din aproape 55 de țări: Logos 
Semantikos. Studia linguistica in honorem Eugenio Coseriu. 1921-1981, 
Berlin-New York-Madrid, 1981 (5 volume), LXX+ 2 376 p.; Daco- 
romania (1979-1980). Hommage au Professeur Eugenio Coseriu, Frei- 
burg-Munchen, 1982, 248 p.; Energeia and Ergon. Sprachliche Variation 
- Sprachgeschichte - Sprachtypologie. Studia in honorem Eugenio Coseriu, 
Tubingen, 1988 (3 volume), LXX + 1 532 p.; Un lingvist pentru seco- 
lul XXI, Chişinău, Editura Știința, 2002, 224 p.; „Anuar de lingvistică 
şi istorie literară”, T. LI, 2011. Număr special (coordonat de Eugen 
Munteanu): Lucrările Colocviului Internaţional „Eugeniu Coșeriu — 90 
de ani de la naştere (aşi-Bălţi, 27-29 iulie 2011), București: Editura 
Academiei Române, 2012, 448 p. 


Preluat din volumul „Eugeniu Coșeriu. 
Vocaţia universalităţii”, Ediţie de Gheorghe Popa, 
Chișinău, Ştiinţa, 2021, p. 22-25 


EEE PT RO MIÂINIĂ 


Eugeniu Coşeriu în paginile 
revistei „Limba Română” 


1992 
Eugenio COŞERIU, Theophylactus, II, 15 (Notă bibliografică - Eugen 
Munteanu), Nr. 1 (5) 1992, p. 47-50 


Eveniment ştiinţific semnificativ. Colocviul omagial internaţional „Eugen 
Coșeriu, un mare lingvist contemporan, laşi, 13-17 aprilie 1992; Nr. 2-3 


(6-7) 1992, p. 100 


Raportul Comisiei instituite de Senat pentru conferirea titlului de Doctor Ho- 
noris Causa al Universităţii „Al. I. Cuza” domnului Profesor Eugen Coșeriu de 
la Universitatea din Tübingen (Germania), Nr. 2-3 (6-7) 1992, p. 101-107 


Ion DUMENIUK, Nicolae MĂTCAȘ, Eugen Coșeriu în interpretarea 
unor lingviști sovietici, Nr. 2-3 (6-7) 1992, p. 101-107 


1993 
O conferinţă cu Eugen Coșeriu la Chișinău, Nr. 3-4 (11-12) 1993, p. 57-58 


1994 
Eugen COŞERIU, Conștiinţa naţională, Nr. 2 (14) 1994, p. 11-17 


Eugenia DONCIU, Eugen Coșeriu: Limba română în fața Occidentului, 
Nr. 2 (14) 1994, p. 145-147 


Eugen COȘERIU, Latinitatea orientală, Nr. 3 (15) 1994, p. 10-25 


Eugen COȘERIU, Unitatea limbii române — planuri şi criterii, Nr. 5-6 
(17-18) 1994, p. 9-15 


1995 


Deontologia și politica (Etica profesională a omului de ştiinţă în vizi- 
unea dlor E. Coșeriu, Gr. Mihăilă, P. Cornea, P. Miclău, D. Gămulescu, 
N. Mătcaș, D. Slușanschi), Nr. 1 (19) 1995, p. 52-82 

1996 


Unitatea spirituală a românilor dincolo de frontiere. Masă rotundă cu par- 
ticiparea dlor E. Coșeriu, S. Berejan, A. Ciobanu, D. Irimia, P. Miclău și 
Gh. Moldoveanu, organizată în cadrul Colocviului Internaţional de Științe ale 
Limbajului (Suceava, 13-15 octombrie 1995), Nr. 1 (25) 1996, p. 25-34 


Aniversări. Eugeniu Coșeriu — 75. Mesaj de felicitare, Nr. 3-4 1996, p. 4 


Silviu BEREJAN, Eugen Coșeriu: itinerar biografic, Nr. 3-4 (27-28) 
1996, p. 5-6 


Anatol CIOBANU, Savant enciclopedist, Nr. 3-4 (27-28) 1996, p.7 
Nicolae MĂTCAȘ, Colosul din Tiibingen, Nr. 3-4 (27-28) 1996, p. 10 


Flora ȘUTEU, Doctrina lingvistică a lui Eugen Coșeriu, Nr. 3-4 (27-28) 
1996, p. 11-13 


Emanuel VASILIU, Obiect și sens, Nr. 3-4 (27-28) 1996, p. 14-16 


Andrei AVRAM, Sistem şi normă în morfologia limbii române, Nr. 3-4 
(27-28) 1996, p. 14-16 


Angela BIDU-VRĂNCEANU, Din nou despre câmpurile lexicale, 
Nr. 3-4 (27-28) 1996, p. 17-19 
1998 
Eugen COŞERIU, Sângele nostru, Nr. 6 (42) 1998,p.5 
Silviu BEREJAN, Itinerare spirituale, Nr. 6 (42) 1998, p. 6-7 
Cecilia VRABIE-ȘONŢU, Să fi fost noi primii?, Nr. 6 (42) 1998, p. 8 


Luminiţa DUMBRĂVEANU în dialog cu Eugeniu COŞERIU, „Me- 
reu le vorbesc nemților despre destinul nostru şi despre tragedia acestui pă- 
mânt”, Nr. 6 (42) 1998, p. 54 


Lecturi coşeriene, Nr. 6 (42) 1998 

Silviu BEREJAN, Omagiu distinsului lingvist, Nr. 6 (42) 1998, p. 9-12 
Eugen COȘERIU, Concepţia mea despre limbaj şi lingvistică şi receptarea 
ei în diferite ţări din lume, Nr. 6 (42) 1998, p. 13-17 

Telegramă. Institutul de Lingvistică „Iorgu Iordan”, București, Nr. 6 
(42) 1998, p. 18 


EET RO MIÂINIĂ 


Gheorghe POPA, Coordonate ale viziunii lingvistice coșeriene, Nr. 6 (42) 
1998, p. 19 


Eugenia BOJOGA, Repercusiunea teoriei semantice a lui E. Coșeriu în 
fosta U.R.S.S. (Cu privire la câmpul lexical), Nr. 6 (42) 1998, p. 23-30 


Jana BALACCIU-MATEI, Mon Coșeriu, Nr. 6 (42) 1998, p. 31 


Ion EŢȚCU, Probleme de etică lingvistică şi de glotoetică în interpretarea 
prof. Eugeniu Coșeriu, Nr. 6 (42) 1998, p. 33-35 

Nicolae CORLĂTEANU, Premisele și realizarea proceselor de neologi- 
zare, Nr. 6 (42) 1998, p. 36-40 


Alexandru DÎRUL, Clasificarea onomasiologică a cuvintelor în părți de 
vorbire și prolexemele, Nr. 6 (42) 1998, p. 41-46 


Edy SĂVESCU, Minorităţi lingvistice în viziunea lui E. Coșeriu, Nr. 6 
(42) 1998, p. 47 


Floarea VÎRBAN, Câteva observații privind schimbarea limbii din per- 
spectiva lingvisticii coșeriene, Nr. 6 (42) 1998, p. 48-50 


Vasile BOTNARCIUC, Capacitatea sistemică a circumstanțialului de loc 
şi a celui de timp, Nr. 6 (42) 1998, p. 51-56 


2001 
Aniversări. Eugeniu Coșeriu — 80, Nr. 4-8 (70-74) 2001 
Eugen COȘERIU, Credinţă, sacrificiu şi destin, Nr. 4-8 (70-74) 2001, 
p. 32-37 
Stelian DUMISTRĂCEL, Itinerar ştiinţific — itinerar de trăire sufleteas- 
că, Nr. 4-8 (70-74) 2001, p. 46-47 
Mircea BORCILĂ, Eugeniu Coșeriu, fondator al lingvisticii ca ştiinţă a 
culturii, Nr. 4-8 (70-74) 2001, p. 48-55 
Gheorghe POPA, E. Coșeriu: Drumurile vieții şi ale afirmării, Nr. 4-8 
(70-74) 2001, p. 56-63 
Vasile PAVEL, Universalitatea operei lingvistice coșeriene, românească 
prin geneza ei, Nr. 4-8 (70-74) 2001, p. 64-66 


Mihai CIMPOI, Eugeniu Coșeriu: limbajul poetic ca limbaj absolut, 
Nr. 4-8 (70-74) 2001, p. 67-70 


CĂRŢI ŞI ATITUDINI 
Eugenia BOJOGA, Teoria lingvistică a lui Eugeniu Coșeriu în Spania, 
Nr. 4-8 (70-74) 2001, p. 71-82 


„Prof. Eugeniu Coșeriu a inaugurat o panoramă vastă de studii la Univer- 
sitatea din Tübingen”. Interviu cu dl Wolf DIETRICH, prof. la Catedra 
de Limbi Romanice a Universităţii din Miinster (Germania), Nr. 4-8 
(70-74) 2001, p. 83-94 


2002 


Fără magistru, o lume mai mult decât săracă. Număr comemorativ Eugen 
Coșeriu, Nr. 10 (88) 2002 


Eugen COȘERIU, Identitatea limbii şi a poporului nostru, Nr. 10 (88) 
2002, p. 2-3 


Alexandru BANTOŞ, Profesorul nostru, Nr. 10 (88) 2002, p. 4-5 
Marius SALA, Remember, Nr. 10 (88) 2002, p .6 
Stelian DUMISTRĂCEL, Îndoliat omagiu, Nr. 10 (88) 2002, p. 7-8 


Constantin CIOPRAGA, Savant şi muncitor al limbii, Nr. 10 (88) 
2002, p.9 


Traian DIACONESCU, Patriae et scientiae sacrum, Nr. 10 (88) 2002, 
p. 10 


Dumitru IRIMIA, Apărător al unităţii şi identității limbii şi culturii 
româneşti, Nr. 10 (88) 2002, p. 10 


Alexandru ZUB, Ne-a marcat existența... Nr. 10 (88) 2002, p. 11 
Petru ZUGUN, Învățat, savant, poliglot, om, Nr. 10 (88) 2002, p. 11-12 


Eugen MUNTEANU, Coșeriu, așa cum l-am cunoscut, Nr. 10 (88) 
2002, p.12-13 


Lucia CIFOR, „Să spunem lucrurile așa cum sunt”, Nr. 10 (88) 2002, 
p. 14 


Cristina FLORESCU, Dimensiune a nemuririi, Nr. 10 (88) 2002, 
p. 14-15 


Ovidiu CREANGĂ, Întristaţi prieteni, Nr. 10 (88) 2002, p. 16 


RIOIMIÂINIĂ 


Grigore VIERU, Două neîmplinite dorințe ale lui Eugen Coșeriu, Nr. 10 
(88) 2002, p. 17-18 


Emilia GHEŢU, Vlad POHILĂ, „Să-i păstrăm în sufletele noastre pe cei 
plecaţi...”, Nr. 10 (88) 2002, p. 19-25 


Silviu BEREJAN, Cu Eugeniu Coșeriu, în proces de lucru şi de simplă co- 
municare, Nr. 10 (88) 2002, p. 26-33 


Nicolae CORLĂTEANU, Personalitate de neuitat, Nr. 10 (88) 2002, 
p. 34. 


Valeriu RUSU, Simple amintiri despre Eugen Coșeriu, Nr. 10 (88) 2002, 
p. 36-37 


Ana BANTOŞ, „Nu uita imaginea vie a autorului”, Nr. 10 (88) 2002, 
p. 38-39 


Ion BORŞEVICI, Legământ existențial pentru ființa națională, Nr. 10 
(88) 2002, p. 40 


Petru SOLTAN, Un Bourbaki al lingvisticii, Nr. 10 (88) 2002, p. 41 


Ion DUMBRĂVEANU, Lingvistul de geniu al contemporaneității, Nr. 10 
(88) 2002, p. 42-45 


Andrei CRIJANOVSCHI, Destine basarabene, Nr. 10 (88) 2002, 
p. 46-49 


Vasile MELNIC, În memoria lumii şi a patriei sale, Nr. 10 (88) 2002, p. 50 
Ion HADÂRCĂ, Testamentul lui Coșeriu, Nr. 10 (88) 2002, p. 51-53 
Iulian FILIP, Morţii noștri necesari, Nr. 10 (88) 2002, p. 54 


Valentin MÂNDÂCANU, Un homo scientificus ajuns pe Olimp, Nr. 10 
(88) 2002, p. 55-62 


Paul MIRON, La o aniversară, Nr. 10 (88) 2002, p. 63-64 


Nicolae CAZACU, O școală extraordinară cu absolvenţi pe potrivă. Ani 
de liceu. Dialog: Nicolae CAZACU - Eugen COȘERIU, Nr. 10 (88) 
2002, p. 65-68 


Ani de studenţie. Precizări documentare, Nr. 10 (88) 2002, p. 69-71 
Nicolae MĂTCAȘ, Colosul din Tiibingen, Nr. 10 (88) 2002, p. 72-74 


CĂRŢI ŞI ATITUDINI MJ 
B. GARCIA HERNANDEZ (Madrid) în dialog cu Eugenia BOJOGA 
(Cluj-Napoca), „Eugeniu Coșeriu este un om universal, a cărui ştiinţă o 
împărtăşim multe popoare şi, prin urmare, fiecare îl consideră ca fiind «al 
său>”, Nr. 10 (88) 2002, p. 75-86 


Iorgu IORDAN, Eugenio Coseriu, teoretician al limbajului istoric al ling- 
visticii, Nr. 10 (88) 2002, p. 87-89. 


Mircea BORCILĂ, Eugeniu Coșeriu și bazele științelor culturii, Nr. 10 
(88) 2002, p. 90-99 


Dumitru COPCEAG, Realismul lingvistic sau doctrina ştiinţifică a lui 
Eugenio Coșeriu, Nr. 10 (88) 2002, p. 100-107 


Anatol CIOBANU, Reflecţii asupra operei coşeriene, Nr. 10 (88) 2002, 
p. 108-115 


Mihai CIMPOI, Un precursor al absurdului, Nr. 10 (88) 2002, p. 116- 
119 


Elena UNGUREANU, Eugeniu Coșeriu despre arta limbajului și limba- 
jul artei, Nr. 10 (88) 2002, p. 120-124 


Eugen COȘERIU, Unitate lingvistică — unitate naţională, Nr. 10 (88) 
2002, Nr. 10 (88) 2002, p. 125-131 


Deontologia și etica limbajului, Nr. 10 (88) 2002, p. 132-138 


Politici lingvistice. Conferința susținută de Eugen Coșeriu la Colocviul In- 
ternaţional de Științe ale Limbajului, ed. a VI-a, Suceava, 20 octombrie 
2001. Text prelucrat de Niculina IACOB și Gheorghe MOLDOVEA- 
NU, Nr. 10 (88) 2002, p. 139-145 


Prelegeri coșeriene la Universitatea de Stat din Moldova. Noiembrie 1993. 
Text îngrijit de Irina CONDREA, Nr. 10 (88) 2002, p. 146 


Dumitru IRIMIA, Între două scrisori, Nr. 10 (88) 2002, p. 151-155 


Eugen COȘERIU, Cai negri pe drumul spre Petersburg, Nr. 10 (88) 
2002, p. 156-157 


Pata. Lupul. Anotimpul ploilor, Nr. 10 (88) 2002, p. 158 
Omul cu floarea în buzunar, Nr. 10 (88) 2002, p. 159 
Inocentiștii, Nr. 10 (88) 2002, p. 160-162 


EEE PT RO MIÂINIĂ 


Eugen COŞERIU, Limba Română — o dimensiune spirituală indispensa- 
bilă la Est de Prut, Nr. 10 (88) 2002, p. 163 


Eugenio COȘERIU, Latina vulgară și tipul lingvistic românesc, Nr. 11- 
12 (89-90) 2002, p. 106-113 


Rezoluţia Conferinţei Ştiinţifice „Limba Română” (ediţia a IX-a, Nr. 11-12 
(89-90) 2002, p. 114-115 


2003 
Eugen COŞERIU, Latinitatea orientală, Nr. 6-10 (96-100) 2003, p. 6 


2005 


Eugenia BOJOGA, Un strălucit omagiu adus lui Eugeniu Coșeriu, Nr. 12 
(126) 2005, p. 6 


2006 
Un lingvist pentru mileniul III, Nr. 4-6 (130-132) 2006, p. 8-9 


Eugen COȘERIU, Identitatea limbii şi a poporului nostru; Limba Româ- 
nă — o dimensiune spirituală indispensabilă la Est de Prut, Nr. 4-6 (130- 
132) 2006, p. 10-13 


Emma TĂMÂIANU-MORITA, Câteva distincții conceptuale de orien- 
tare integralistă, Nr. 4-6 (130-132) 2006, p. 14-29 


Lolita ZAGAEVSCHI, Funcţiile evocative în lingvistica integrală a textu- 
lui, Nr. 4-6 (130-132) 2006, p. 30-43 

Oana BOC, Lingvistica integrală şi textualitatea literară, Nr. 4-6 (130- 
132) 2006, p. 44-52 

Eugenia BOJOGA, Studi in memoria di Eugenio Coseriu, Nr. 4-6 (130- 
132) 2006, p. 53-62 


Angela FURTUNĂ în dialog cu Eugeniu COȘERIU, „Trebuie să 
cunoaştem toată tradiția şi să mergem mai departe de tradiţia limitată pe 
care o poate avea cultura unei ţări”, Nr. 10 (136), 2006, p. 6-21 


CĂRŢI ŞI ATITUDINI EO 
2007 


Gheorghe POPA, Permanenta „Nevoie de Coșeriu”, Nr. 1-3 (139-141) 
2007, p. 83-87 


Nistor BARDU, Concepţia lui Eugeniu Coșeriu despre Limba Română 
(1), Nr. 1-3 (139-141) 2007, p. 88-95 

Alexandru BANTOŞ, Un lingvist care vine din viitor (I), Nr. 4-6 (142- 
144) 2007, p. 7-15 


Nistor BARDU, Concepţia lui Eugeniu Coșeriu despre Limba Română 
(11), Nr. 4-6 (142-144) 2007, p. 16-24 


Ioan S. CÂRÂC, Lingvistica și idealul unei semiotici integrale, interviu 
realizat de Cristinel MUNTEANU, Nr. 4-6 (142-144) 2007, p. 25-30 


Lucian LAZĂR, Limbaj și semnificaţie: Distincția „Semantic vs. Real” în 
lingvistica integrală (I), Nr. 4-6 (142-144) 2007, p. 31-38 

Stelian DUMISTRĂCEL, Însemnări din perspectiva deontică a limba- 
jului: aplicaţii pe discursul public, Nr. 7-9 (145-147) 2007, p. 113-123 


Rezoluţia Colocviului Internaţional de Științe ale Limbajului „Eugeniu 
Coșeriu”, ediţia a IX-a (CISL, IX), Suceava, 25-28 octombrie 2007; 
Nr. 10-12 (148-150), 2007, p. 127-130 


Cristinel MUNTEANU, Un important tratat de semiotică elaborat pe 
temeiuri coșeriene, Nr. 10-12 (148-150), 2007, p. 175-179 


Ioan S. CÂRÂC, Cristinel MUNTEANU, Sinonimia frazeologică în 
limba română din perspectiva lingvisticii integrale, Nr. 10-12 (148-150), 
2007, p. 183-186 


2008 


Cristinel MUNTEANU, O problemă de lingvistică „financiară”: analo- 
gia cuvinte-bani, Nr. 1-2 (151-152), 2008, p. 137-149 


Vasile BAHNARU, Veronica PĂCURARU, Motivația etimologică și 
cea referenţial-pragmatică a semnelor lexicale, Nr. 1-2 (151-152), 2008, 
p. 150-157 


Cristinel MUNTEANU, Exerciţii de stil pe tema discursului repetat. 
Nr. 5-6 (155-156), 2008, p. 8-12 


EEE PT ROMIÂINIĂ 


Aliona DOSCA, Problematizarea echivalenței în cadrul traducerii de tex- 

Eugeniu COȘERIU, „... Moldovenismul... nu se opune românismului, ci 

Emma TĂMÂIANU-MORITA, Tipologia textelor poetice elaborată de 

pean, Iaşi, 2013, Nr. 4 (226), 2014, p. 208-211 

Cristinel MUNTEANU, „A spune lucrurile așa cum sunt...”. Conversaţii 
cu Eugeniu Coșeriu, Nr. 1-2 (243-244) 2018, p. 376-380 

Elena FAUR, Eugeniu Coșeriu şi noua direcţie în studiile cognitiviste, 


Nr. 3 (253), 2019, p. 51-63 

Ioan C. POPA, Eugeniu Coșeriu sau Despre odiseea limbii române în Ba- 

Eugen MUNTEANU, O revelaţie documentară: 17 scrisori inedite ale 

Eugen MUNTEANU, O revelație documentară: 17 scrisori inedite ale 

p. 67-78 

Emma TĂMÂIANU-MORITA, Relaţiile semnice evocative şi construcția 

Cristinel MUNTEANU, Despre raportul dintre realitate şi ficțiune în li- 
teratură, Nr. 6 (260), 2020, p. 300-305 


2021 


Cristinel MUNTEANU, Influenţa lui John Dewey asupra lui Eugeniu 
Coșeriu. Problema clasificării ştiinţelor, Nr. 1 (261), 2021, p. 35 


Klaas WILLEMS, De la fenomenologie la responsabilitate. Comentarii cu 
privire la Lingvistica lentă — un manifest, Nr. 1 (261), 2021, p. 45 


Johannes KABATEK, Cristina BLEORŢU, Dincolo de structuralism. 
Scrisori către Eugeniu Coșeriu şi istoria lingvisticii în secolul al XX-lea 
(III), Nr. 1 (261), 2021, p. 54 


Eugen MUNTEANU, O revelație documentară: 18 scrisori inedite ale 
lui Gheorghe Ivănescu către Eugeniu Coșeriu (VI), Nr. 2 (262), 2021, 

Ana BANTOŞ 


Regăsirea de sine în literatura 
basarabeană: flux și reflux (VI) 


AB. — conf. univ, doctor 
habilitat în filologie, 
Universitatea de Stat „Alecu 
Russo”, Bălţi. Direcţii de 
cercetare: literatura română, 
literatura universală şi 
comparată, estetică şi 
teorie literară. Publicaţii: 
Reabilitarea autenticului. 
Culegere de articole și 
studii critice, Chişinău, 2006; 
Deschidere spre universalism. 
Literatura română din 
Basarabia postbelică. 
Monografie, Chişinău, 

2010 (ediţia a Il-a, revăzută, 
laşi, 2014); Literatura 
basarabeană şi modelele 
literare europene, 

Bucureşti, 2013. 


Nicolae Leahu. 
Tentațiile discursului subversiv 


În „Limba Română” nr. 1/2021 am analizat 
fenomenul regăsirii de sine în literatura româ- 
nă din Basarabia postbelică din perspectiva 
corelaţiei scriitor-cititor, luând în obiectiv ro- 
manele lui Aureliu Busuioc de după '90, scrieri 
în care discursul narativ este marcat de accen- 
te individualiste. Momentul acesta, precum și 
faptul că autorul singur în fața dragostei (este 
şi titlul primului său roman, apărut în 1966) 
îşi concepea scrisul şi ca pe o aventură, dar şi 
ca pe o experienţă singulară, vor fi determi- 
nante pentru apropierea sa de noua generaţie 
de scriitori care se afirmă după anii '80. Dacă 
e să ne întrebăm prin ce se deosebesc scriito- 
rii care intră în arena literară a anilor optzeci 
de predecesorii lor și care sunt aspectele ce le 
marchează mentalitatea, răspunsul ar trebui 
căutat mai întâi în poezie, genul care, în pei- 
sajul de la est de Prut, fixează în mod prioritar 
schimbările ce se produc în mediul social şi 
cultural. Ţinând cont de aceasta, vom consta- 
ta, mai întâi de toate, diferenţierea prin anga- 

jarea într-un proces ce ţine de orientarea către un individualism evi- 
dent. Optzeciştii anunţă că ei au intrat într-o nouă eră: titluri de cărți 
precum Cioburi (1990) de Lorina Bălteanu, Numitorul comun (1988) 
de Eugen Cioclea, Istorie geloasă (1990) de Vsevolod Ciornei, Timpul 
probabil (1987) de Nicolae Popa, Cel bătut duce pe Cel nebătut (1991) 
de Em. Galaicu-Păun reflectă atmosfera din perestroika și glasnost, 
care prevesteau o schimbare radicală în societate. Ruptura „mentală” e 
confirmată de mişcarea de emancipare naţională a popoarelor din ex- 
Uniunea Sovietică. Acestea făceau loc năzuinţelor spre o mai clară pu- 
nere în valoare a colectivităţii pe plan social, dar și a individualităţilor 
pe plan artistic. Ar mai trebui spus că în peisajul literelor basarabene 
ruptura aceasta se manifestă nu atât prin căutarea singularității, cât 
prin căutarea unui alt limbaj, „mișcarea browniană” fiind o expresie cât 
se poate de elocventă în sensul acesta. Nicolae Leahu, autorul volumu- 
lui cu acest titlu, care constituie și debutul său editorial, din 1990, își 
concepe poezia ca experienţă, teritoriul experiențelor conturându-se 
într-o zonă, la drept vorbind, mai spre periferia peisajului literar, dacă 
e să ţinem cont de faptul că „experimenţialismul” (Marin Mincu) se 
impune pentru început din perspectiva unui spaţiu limitrof al litera- 
turii. Într-un anume fel, autorul bălțean va tatona terenul, căutând să 
afle care este marja de manevră în lumea contemporană a ceea ce se 
numeşte poezie. Astfel, într-o Baladă a sa, asistăm la un fel de „pro- 
hodire” a poeziei, ritualul desfășurându-se precum urmează: „poezia 
muri într-o zi senină / cu iarba încă rourată — / dăduse de mâncare la 
păsări / dusese vitele pe maidan / și se așezase oarecum obosită / lângă 
stâlpul prispei / sub cununile de ceapă și usturoi // își plecase fruntea 
/ urmărind cum mișună furnicile / pe lângă prag / şi așa a și rămas... 
/ 'Treceau copii pe uliţă / o priveau printre scândurile / costelive ale 
gardului / îi spuneau „buna ziua” / şi mergeau mai departe / ca şi cum 
răspunsul ei la bineţe / ar fi trebuit să-i ajungă din urmă // treceau 
femei necăjite / gândindu-se ce să mai facă / cu bărbaţii lor beţivi / ve- 
neau și ei pe urmele lor / iuţind paşii / mototolind cuvinte // treceau 
fete de măritat / cu flori albe-n priviri / tineri râzând zgomotos / iar ea 
rămânea tot aşa / cu barba sprijinită-n piept / şi ochii aţintiţi / la furni- 
cile dispărând / în umbrele înserării // nu tresări când se auzi cireada 
/ nu se mişcă nici atunci / când un măr putred căzu / desfăcându-se / 
într-o căldare de tinichea // amurgul / mirosea a pelin uscat / şi a fum 

de ciocleji / iar aerul curţii / părea uns cu cântec de greier”. Este evi- 
dentă în exemplul de mai sus tendinţa de resetare a universului în care 
poate lua ființă poezia. Se conţine aici un amestec constituit, pe de o 
parte, din nevoia de a anihila limbajul poetic canonizat, sau, mai exact 
spus, depășit, şi, pe de altă parte, de a nu rupe firele care îl leagă de sur- 
sele ancestrale ale unui fior liric perceput în copilărie. Drept rezultat, 
imaginea personajului adesea e deconcertantă, adică uşor iritantă, dar 
autorul nu poate fi suspectat de lipsă de sinceritate. La drept vorbind, 
autorul caută căile de re-definire a poeziei, ținând cont de faptul că, în 
context postmodern, literatura se redefineşte din perspectiva libertăţii 
orientate spre un sistem de norme propriu al autorului. Cu toate aces- 
tea, căutarea căilor de renovare a expresiei poetice nu ocolește straturi- 
le statornice ale culturii din care vine scriitorul Nicolae Leahu. Această 
modalitate de a-și construi viziunile este eficace, permițându-i autoru- 
lui să comunice cu cititorii având diverse orizonturi de așteptare. An- 
corarea într-o etică ce se dorește a fi populară și în același timp elevată 
vine dintr-un timp anumit, cel al zilelor noastre, și dintr-un anumit loc, 
marcat de bulversări acute, cum este cel al unei urbe, anume orașul 
Bălți, care, în perioada interbelică, era considerat capitala Nordului 
Basarabiei, iar în prezent păstrează amprentele unei rusificări evidente. 
„Neastâmpărul cultural, ducând la un spectacol al formelor istorice”, 
evidențiat de către Grigore Grigurcu (Grigurcu 2019), este dovada 
faptului că poezia, în cazul dat, se alimentează dintr-un sol în care re- 
sursele autohtone fac casă comună cu sursele şi resursele „de import”. 


Nicolae Leahu, profesor la Universitatea de Stat „Alecu Russo” din 
Bălți, va urma traseul parcurs de optzeciștii din Țară, precum și de cei 
din spaţiul dintre Prut şi Nistru, orientaţi să ardă etapele, să recupe- 
reze experienţele artistice la care predecesorilor lor li s-a interzis ac- 
cesul. Îşi va lua doctoratul la Universitatea „Al. I. Cuza” din Iaşi cu o 
teză despre optzecism, apărută ulterior de sub tipar cu titlul Poezia 
generaţiei '80 (Editura Cartier, Chişinău, 2000). În această lucrare, 
autorul, referindu-se la poeţii anilor '60-'70, va menţiona „strădaniile 
Anei Blandiana sau ale lui Marin Sorescu, ale lui Dorin Tudoran sau 
Mircea Dinescu de a-i imprima discursului o ambiguitate care să in- 
cite la descoperirea stratului polemic, subversiv al poemului” (Leahu 
2000: 11). Nicolae Leahu identifică reperele optzecismului anume în 
demersul liric al generaţiei şaizeciste, precum și al generaţiei lui Mircea 

Eliade (generaţia 27), stabilind, în felul acesta, conexiuni şi o anumită 
continuitate a fenomenelor din peisajul literar românesc din secolul al 
XX-lea. Vom constata că, la rândul său, universitarul de la „Alecu Rus- 
so” va evolua pe tărâmul poeziei fără a se îndepărta de contextul teore- 
tic pe care l-a conturat în vederea urmăririi mișcării literare optzeciste, 
astfel încât conexiunea dintre timpuri face parte din traseul căutări- 
lor punctelor de reper, precum și ale coordonatelor menite să-i fun- 
damenteze existența pe plan poetic și să-i accentueze individualitatea, 
Bălțiburgul înscriindu-se perfect în această ecuaţie. 


Ca şi predecesorii şaizecişti la care făcea trimitere, Nicolae Leahu e ten- 
tat să descopere stratul polemic, subversiv al poemului, pentru a-l conju- 
ga cu un sens care pare pe cât de nou pe atât de străvechi, căci, după 
cum ne-o demonstrează însuși autorul, sensul recuperator al gestului 
poetic postmodern poate fi descoperit chiar și la Gheorghe Asachi, cel 
care afirma: „Însă geniile acele, demne chiar de nemurire, / Zac uita- 
te, c-un poet n-a lăsat de ele știre”. În calitatea lor de motto la volumul 
Cronograful de la Bălțiburg, aceste versuri deschid o perspectivă cât se 
poate de clară asupra universului poetic, din acest volum, precum și 
din cele apărute anterior (după volumul de debut Mișcare browniană, 
lansat în 1993, a mai publicat: Personajul din poezie (versuri), 1997; vo- 
lumele de eseuri Erotocriticon, 2001 şi Comedia cumană și vodevilul pe- 
ceneg, 2008; Nenumitul (poeme), 2008, Aia (poeme) 2010. Imboldul 
de a „umbla” la faptele de cultură ale înaintaşilor divulgă o dorință de 
re-așezare în normalitate, de legitimare în aria literelor românești, tex- 
tura poetică trădând o oarecare agitaţie, riscând să disperseze discur- 
sul. Statutul tradițional al discursului liric e bulversat, provocând de- 
construirea unui eventual mit identitar. Ceea ce caracterizează poezia 
lui Nicolae Leahu nu reiese din faptul că ne sunt relatate situaţii şi „în- 
tâmplări” „trăsnite”, ci, mai cu seamă, din faptul că autorul propulsează 
în prim-plan un personaj anti-conformist, care se confruntă cu mul- 
titudinea de convenţionalisme. Calea aleasă de scriitorul nouăzecist 
pentru reconstituirea sinelui reiese, de altfel, ca şi în cazul şaizeciştilor, 
din dorinţa de a relansa hegemonia culturală, în vederea susținerii unui 
dialog mai amplu. De aici tentaţia creării unei noi paradigme bazate pe 
decriptarea, descifrarea unei identități individuale, în locul celei colec- 
tive, pe ipostazierea personajului într-o perspectivă a marginalizatului, 
această „mișcare” deschizând multiple posibilități de explorare pe un 

teren post-totalitar, debusolatul personaj căutând să dea noi sensuri 
existenţei sale. Luptându-se cu complexitatea creaţiei, optând pentru 
forjarea unui stil reînnoit şi specific, Nicolae Leahu se înscrie în rândul 
celor care se recunosc în actualitatea literară prin tentativele de ruptu- 
ră subversivă în raport cu formele scriiturii îmbătrânite. S-ar părea că, 
prin raportarea la realitatea cotidiană dintr-o perspectivă post-totalita- 
ristă, Nicolae Leahu repetă gestul șaizeciștilor, pe care îi aprecia pentru 
orientarea lor spre caracterul subversiv al versului capabil să surprindă. 
Dar nu e chiar aşa: dorinţa nouăzecistului basarabean de a surprinde 
coincide cu scoaterea în relief a unui exotism post-sovietic, din care 
transpar în mod evident tensiunile de ordin sociocultural. Toate aces- 
tea vorbesc despre construcţia unui eu post-totalitar printr-un soi de 
descentrare radicală, valorizând subalternarea, perspectiva locului, 
exotismul postcomunist fiind, de fapt, o percepţie estetică, scriitorul 
confruntându-se cu multiple provocări, precum necesitatea păstrării 
utilității literelor, în timp ce literatura și-a erodat prestigiul, afirmarea 
sinelui, ţinând cont de necesitatea gestionării poverii unei moșteniri 
din trecutul relativ recent, precum şi a asimilării prezentului post-tota- 
litar, care nu e mai puţin problematic. 


Şaizeciştii tindeau să surprindă prin subtextul subversiv menit să-l 
orienteze pe cititor spre regăsirea propriei sale identități, pe când la 
optzecişti şi nouăzeciști tendința de a surprinde se manifestă sub for- 
ma ieșirii dintr-un soi de normalitate, care, în perioada totalitaristă, era, 
de fapt, un fel de anormalitate. Prin urmare, nouăzecistul mizează pe 
ieşirea dintr-o normalitate anormală. El va căuta să se revendice de la 
un discurs al predecesorilor. Nu-l va găsi la şase- şi șaptezecişti, ci toc- 
mai în secolul al XIX-lea, la scriitori precum Gheorghe Asachi, cel care 
miza inclusiv pe valorificarea localismelor. Exotismul personajului din 
poezia lui Nicolae Leahu este mai curând un obiect al curiozității decât 
al unui studiu sistematic, deşi chiar și aşa acesta desemnează o dimen- 
siune a discursului antitotalitar, un discurs oarecum superficial, de vre- 
me ce se orientează spre spectacol, spre un fel de utopie a diferenţierii. 
Experienţa personajului pe teren bălțean face parte din revendicările în 
vederea emancipării spiritului, căutând un mod alternativ de a fi într-o 
lume alternativă, fie aceasta legată de un Bălțiburg. Această formă de 
repliere este, de fapt, o formă de rezistență (o formă schizoidală de 
rezistență), o formă a dorinței manifeste de autenticitate culturală a 

unei alterități emancipate, eliberate de sub comunism. Aflată într-un 
spaţiu în care mai persistă formele vechi ale exotismului și într-un loc 
de noi producţii și de circulaţie a noutăţilor, Cronica... se plasează în 
zona unor metamorfoze contemporane ale exotismului. Oscilaţia dra- 
matică între rezistență, deposesiune şi complicitate punctează coor- 
donatele unui orizont de așteptare spre care îşi orientează eventualul 
cititor. Scopul de a lăsa știre despre viaţa într-un burg precum este Bălți 
este atins prin intertext, joc lingvistic, spectacol de limbaj, toate aces- 
tea fiind puse în serviciul unui discurs descriptiv sui-generis. Detaşat, la 
prima vedere, de contextul social politic, personajul din poezia lui Ni- 
colae Leahu se lasă antrenat în vâltoarea faptelor ce ţin de istorie. Este 
o dovadă că intenţia protagonistului, construit după principii postmo- 
derne, de a se salva de trena unui trecut sociologizant, în același timp, 
transformă discursul într-o pledoarie pentru memorie. Este vorba, în 
primul rând, de o memorie culturală, dar care nu poate fi desprinsă 
din împletirea faptelor pe parcursul istoriei, fapte care sunt re-scrise de 
fiecare dată când pe scena literară intră o nouă generație. Cum sunt re- 
scrise faptele de astă dată? Să amintim că, potrivit lui Lyotard, postmo- 
dernitatea nu e o vârstă nouă, ci rescrierea câtorva trăsături revendicate 
de modernitate. Eterogenitatea reperată în plan istoric și cultural, jocu- 
rile limbajului ocupă un loc important în aria preocupărilor scriitori- 
lor în post-totalitarism, iar punerea în discurs, construcția, arhitectura 
discursului construit prin analogie cu istoriografia vizează golul istoric 
din care îşi trage obârşia generaţia din care face parte și cronograful de 
Bălțiburg, În aceste condiţii identificarea reperelor este o „aventură” nu 
tocmai simplă. Dintr-un Intermezzo aflăm coordonatele acestei aven- 
turi descriptive încriptate la modul intertextualist: „Întunecându-se, / 
vine și ora / să declamăm / paginile albe / din / Antologia hogeacului... 
// Înainte de ieşirea zorilor, / ridicăm tabăra, / aruncându-ne / şi noi 
în uitare. // Așa și / cutreierăm / bazarul — / în armuri / bâjbâind / 
metafizicile. / Muzele / strâmbă din nas / pe sub măști. / Ascultăm / 
știrile / în căşti, / bineînţeles. / Desagii / şi torbele-s pline / de surâsuri 
/ cu subînțeles”. 


În acest bazar anti-sentimental, bâjbâirea metafizicilor se derulează pe 
o scenă vastă, pe care istoria unui trecut îndepărtat se împletește cu cea 
a unui trecut relativ recent. Un amalgam în care fapte şi personaje din 
istoria națională şi cea universală se intersectează. Spectacularitatea pe 

care mizează autorul se iscă din limbaj, precum și dintr-un imaginar 
spumos, din descrierile pline de savoare ale unui degustător fin, price- 
put, deopotrivă, în arta consumului de licori oenologice și lexicologice. 


Cronograful Nicolae Leahu întocmește, de fapt, o metaficțiune isto- 
riografică, sau, mai exact, un discurs în care istoria este revizitată de 
ficţiune şi de elementul parodic. Demonstrația se odihnește pe un ar- 
tificiu şi pentru a fi înțeleasă de către cititor, acesta este invitat la o lec- 
tură plurală. Raportarea la istorie ni se relevă dintr-o perspectivă pro- 
blematică. Nevroza ne-așezării lasă trecere liberă ironicului, luptând 
contra sentimentalismului de care poezia basarabeană pare să nu mai 
poată scăpa, protagonistul asemuindu-se unui Don Quijote care luptă 
cu o realitate fantomatică. Angajat într-un proces de exhibare a unei 
memorii a literelor și a limbii, cronograful de Bălțiburg Nicolae Leahu 
propune o viziune subversivă asupra literaturii, valorizând, deturnând 
sau luând în derizoriu. E o viziune marcată atât de jubilarea, cât şi de 
melancolia re-scrierii. 


Referinte Grigurcu 2019 = Grigore Grigurcu, coperta a IV-a a vo- 
: lumului Nicolae Leahu, Cronograful de la Bălțiburg, Iaşi, 
Junimea, 2019 


Leahu 2000 = Nicolae Leahu, Poezia generației '80, 
Chişinău, Cartier, 2000 

Poezia - o expresie esențializată 
a filantropiei 


M.-M.R. — Prozator, critic literar, 
lingvist, profesor universitar, 
doctor habilitat în ştiinţe 
umaniste. Autoare a peste 29 

de cărți (critică literară, limbă 
română și didactică), între care: 
O poetică a sacrului. Spaţiu, 

timp şi ființă la Arghezi, Blaga, 
Barbu; Lumea şi marile ei legende; 
Dicţionar poliglot numeric etc. 

A prefaţat peste 20 de cărţi și 
este autoare a peste 100 de 
articole. Membră în colectivu 
de redacţie al revistei, Limbă și 
literatură” a Societăţii de Științe 
Filologice din România. Membră 
în colegiul de redacție al revistei 
„IJCR/International Journal o 
Communication Research”. Din 
2005, face parte din colegiu 

de redacţie al revistei „Limba 
Română” de la Chișinău. Este 
titulară la Universitatea Apollonia 
din lași și conducător de doctorat 
în domeniul Filologie — Literatură, 
la Universitatea Piteşti. Este 
consilier superior la Ministerul 
Educaţiei din România. 


Descoperirea unui spirit enciclopedic, prin 
cultură, preocupări şi domenii de interes, 
este o bucurie pe care orice intelectual care 
trăieşte în România mileniului III o savurea- 
ză cu interes și uimire, deopotrivă. În Iașiul 
contemporan, Vasile Burlui este o persona- 
litate care se înscrie cu succes în paradigma 
nostalgiilor după spiritul renascentist, zidind, 
cu temei și fertil, universul complex al unui 
filantrop al cărui centru de interes este cultu- 
ra autentică, abordând cu succes deopotrivă 
domeniul științei şi al artei, aceasta din urmă 
esenţializată în cuvântul poetic. A trăi spiri- 
tual este o aspirație de sorginte intelectuală, 
modelatoare a conştiinţei colective, într-un 
proces de continuă rafinare, devenire, ca act 
de creaţie socială, al cărui rezultat ar trebui să 
fie o lume înnobilată, mai bună, mai umană. 


Poezia - har și coacere 


Un timp destul de îndelungat, Vasile Burlui s-a 
dedicat exclusiv carierei universitare. Debutul 
literar are loc târziu, nu doar ca o certitudine 
a coacerii depline, ci şi ca rodire culturală. Din 
acel moment — 2011, timpul cronologic capă- 
tă o cadență audibilă în metaforă, căci poezia 
devine un spațiu ontologic atât în Lume, cât și 

detaşat de aceasta, construit dintr-o simultaneitate de stări care împli- 
nesc un destin cultural unic, proiectat într-un prezent continuu. Poezia 
a venit, aşadar, la vârsta înțelepciunii, când orice cuvânt capătă înțelesuri 
profunde, iscate din experienţa unei vieţi trăite cu împliniri şi cu înfrân- 
geri, deopotrivă, ca un balans între întristare şi bucurie: „Pribeag din 
timpuri perimate,/ Mă tot strecor între pământ și cer,/ Purtând desaga 
plină de păcate/ Și cartea ca pe-un ultim giuvaer” (Poem necitit). De ace- 
ea, poezia lui Vasile Burlui este un alter ego relevând și revelând partea 
adâncă a fiinţei sale, locul miraculos în care destinul se esenţializează, 
sfidând timpul, ca o măsură a unei aspirații la eternitate, unde „în fiecare 
punct Materia vibrează” (Timp și Spaţiu). În fapt, omul creator îşi asumă 
un destin revendicat de la Marele Creator, construindu-și, în paralel cu 
o existenţă biologică, o alta perenă, culturală. Metaforizând, poetul de- 
cantează timpul trăit, alegând să esenţializeze viaţa dincolo de curgere, 
într-o zonă a calmului înțelept pe care îl au doar pustnicii. Poziționată 
sub această lupă, poezia este expresia unui destin lumesc singular în zona 
astrală a existenţei: „Sunt singur, ca un poem de nimenea citit!/[...]/ Şi 
simt cum timpul de mine însumi mă desparte” (Poem necitit). 


Lumi paralele 


În poezia lui Vasile Burlui, Lumea mare şi Lumea lui — o Shambhala din 
care este privit de ochiul magic al iubirii pierdute — nu sunt complemen- 
tare, creând astfel un paradox ontologic. Acestea coexistă însă şi susțin 
echilibrul ființei umane între două entități spațio-temporale, între care 
aceasta oscilează ca prinsă în pânză de păianjen. Prin poezie, Vasile Burlui 
îşi creează o lume mitică, un spaţiu de evadare din tumultul cotidian, 
brodat pe canavaua cuvântului poetic. Având acest miez al două lumi 
coexistente, poezia lui Vasile Burlui propune omului comun un modus 
vivendi flexibil, comutând uşor de la concretul cotidian la abstractizarea 
vieţii, prin simboluri, ca exercițiu de pendulare între a fi și a dori (să fie), 
într-o călătorie inițiatică a trecătorului către schimbarea de stare, a peri- 
sabilului în peren. Cele două lumi, între care viața se comportă ca un per- 
petuum mobile, sunt liniile de forță care îi consolidează lui Vasile Burlui 
locul în loja poeţilor. Între acestea, Trecerea capătă valențe personalizate, 
definind traseul unei existențe cu vocaţie creatoare și, implicit, perene. O 
secvenţă rătăcită în discreția cuvintelor cu aură, asociate într-o topică po- 

etică de excepție susține acest tip de existenţă: „În clipă, milenii timpul 
toarce” (Shambhala). Astfel, în maniera lui Bahtin (1982), se zideşte, pas 
cu pas, cronotopul ca zonă a suprasensibilului, în care Lumea lui, a poe- 
tului, recompune Lumea mare, dându-i sens într-o mitologie originală, 
cu valenţe originare: „Când Timpul se retrage-n cochilie,/ Planete înce- 
tează să alegre,/ Iar Spaţiul suspendat, fără să ştie,/ Stă atârnat la mâna 
unui Rege”. (Cvartet pentru sfârșitul timpului). În conceptul de crono- 
top, spațiul şi timpul sunt entităţi care dobândesc o structură monolitică 
prin inserţiile de dragoste — sentiment înalt spiritualizat, pe care poetul, 
reuşeşte să-l transforme într-un ingredient al veșniciei. Astfel, poezia de- 
vine o punere în arta cuvântului și a muzicii, a nostalgiei după Lumea ori- 
ginară, în care perechea primordială coexistă în ființa poeziei: „Cu fiece 
poem pe care-l scriu,/ Mai rup din mine, sfântă, o bucată,/ Grăbindu-mă 
spre constelația din care viu/ Şi-n care, ştiu, ajunge-voi vreodată” (Cu fie- 
ce poem). lată o admirabilă ars poetica, o expresie condensată a vocației fi- 
lantropice, pe care arta cuvântului o are în raport cu lumea prozaică şi, în 
același timp, o confesiune pe care Vasile Burlui o face discret, prin dialo- 
gul fără sfârșit dintre Lumea lui şi Lumea mare. În fapt, poetul exersează, 
până la distilare, dialogicul, ca stare de spirit menită să decanteze esenţele 
din existența comună. Este un proces căruia Arghezi, în Testament, 
i-a atribuit un rol cathartic: „Din bube, mucegaiuri și noroi/ Iscat-am 
frumuseți și preţuri noi”. O lume primenită se detașează de existenţa co- 
mună, se înalță deasupra-i, ca un reper al aspiraţiei la re-Facere: „Ano- 
timpul alb își cerne puritatea,/ Balsam mirific peste suflete schiloade/ 
[...]/ Exorcizând ce-i putred și aruncând în tindă,/ În suflet să punem 
buchetul de lavandă” (Anotimpul exorcizărilor). „Sufletelor schiloade” și 
„putredului din lume” — expresii ale Lumii căzute, li se arată, în oglindă, 
anotimpul alb şi buchetul de lavandă ca semne poetice ale re-Facerii Lumii 
dintâi. Nicio secundă nu transpare spiritul unui învins și, în orice metafo- 
ră, se întrevede un învingător, ca semn al aspiraţiei de a birui finitudinea: 
„Atras pe căi astrale, pierdute-n infinit” (Anul cosmic 2017). 


Dialogurile vieții 


Componenta dialogică propune un melanj între Altul și Sine, dezvă- 
luind noi perspective ontologice, prin care se reface Lumea dintâi, ca 
o aspirație a Lumii căzute: „Trecutul meu, trecutul tău, trecutul lor/ 

Ce-atârnă ponosit într-un cuier,/ Lăsat de izbelişti pe-un pridvor/ Bătut 
cu nestematele din cer” (Haine vechi). Dialogurile poetului cu alterita- 
tea nu construiesc spaţii sacre, în manieră voiculesciană, ci pun în ramă, 
ca reper cosmic, chipul femeii iubite, navigând printre îngeri. Un subtil 
proces de sacralizare a unui sentiment diafan, o replică pură dată Lumii 
comune și, implicit, trecătoare: „Şi bolți de catedrală păreau să se dezbi- 
ne,/ Iar cerul părea lacom și doritor de tine!/ Atuncea am fost sigur că 
nu vei fi pământ/ Și că te urci, iubito, spre tot ce e mai sfânt!” (Ascensiu- 
ne). În raport cu această imagine angelică a iubirii, poetul se poziţionează 
la intersecţia spaţiilor, în „crucea lumii” (Iarnă cosmică), în zona în care 
se înnoadă timpul pământesc („timpi obosiţi”) cu cel cosmic („timpul 
printre ani se strecoară”); aici, lucrurile comune se rafinează și devin 
parte a cronotopului creat, ca loc al dialogului perpetuu dintre moarte, 
viață şi nemurirea prin iubire. Starea fiinţei este una supralumească, tră- 
ind „secunda milenară” decupată din „timpurile vechi” (Avatar), pentru 
ca, în Tristeţi de toamnă, să se edifice o potenţare reciprocă dintre o sta- 
re şi un anotimp deopotrivă al rodului și prevestitor al sfârșitului, într-o 
redundanță poetică ce întăreşte regula vieții omului comun: „Ie regă- 
sesc, te pierd, dar cui îi pasă/ Când singuratic cert pe Dumnezeu”. 


Dialog cu timpul istoric 


Timpul istoric este convertit în timp astral şi capătă, în viziunea lui Vasi- 
le Burlui, conotaţiile unei previziuni care pune alături, în aceeași matcă, 
românii de pe ambele părți ale Prutului. Metafora devine discretă rostire 
a revoltei împotriva ruperii de vatră a românilor de dincolo, un Dincolo 
amenințător, sumbră prevestire a unei pregătite căderi din istorie! Versul 
capătă accente din plângerile scrâșnite ale poeziei lui Goga: „Prea mult 
ne-au bântuit poemele durerii/ Și-au scrijelit în noi crevasele adânci,/ 
Au modelat în carne chipul disperării, / Ne-au aruncat în beznă și ridi- 
cat în furci. //[...]// Prea mult ne-au cotropit, prea mult/ Au treierat în 
orizonturi pâinea suferinţei,/ Au îngropat speranţa în lutul de demult/ 
acoperită în marama umilinţei” (Prea mult). În fiecare an, într-o ciclici- 
tate de sorginte sufletească, filantropică, la Iași, în primele zile de primă- 
vară, fraţii de peste Prut sunt oaspeţi în Casa părintească. Vasile Burlui 
este cel care, discret, dar apăsând coarda sensibilă, deschide larg brațele 
primitoare pentru cei care, prin știința lor de carte, pot adăuga o verigă 

solidă lanţului care ne unește, prin naștere. Simbolic, an de an, sentimen- 
tul legăturii cu matca se consolidează întru nădejdea întoarcerii Acasă, 
iar istoria se scrie încet, dar de netăgăduit, în piatră. lar când visul acesta 
se va înfăptui, în hrisovul care va consfinţi evenimentul, numele filantro- 
pului Vasile Burlui se va afla, cu certitudine, printre ctitori: „Setoşi, am 
surghiunit în bocete secunda,/ Şi-am strecurat senini în cupe elixirul,/ 
Sorbind grăbiţi, când se consumă runda/ În templele uitării să încheiem 
delirul!” (Ignobilă, făptura). O metaforă extrem de subtilă, într-un titlu 
care defineşte lapidar așteptarea istorică a revenirii la matcă, prevesteşte 
un destin care se va împlini: „Prin clipa ce ne ninge în inimi și la tâm- 
ple,/ Ne minte-n van mașina monstruoasă,/ Sperând mereu ceva c-o să 
se-ntâmple/ Şi-o să ne regăsim din nou cu toţi acasă” (Visul din vis). So- 
lidar cu gemetele humei, poetul ia asupra-i suferința neamului şi o înno- 
bilează în nădejdea izbăvirii. E o luptă inegală cu Cronos, zeul care ţine 
în mâini frâiele istoriei, înăbuşind unda de speranţă: „Deşi pe firmament 
semnale stau s-apară,/ Necruţătorul zeu cărarea nu ne-arată” (Zeul). 
În această cheie fiind citită, poezia lui Vasile Burlui este, în abisuri, un 
port drapel al românilor de pretutindeni, nostalgici după vatra milenară, 
izgoniți de timpul istoric al rădăcinilor și strămutați într-un con de um- 
bră, unde identitatea le stă sub semnul amenințării. 


Vers și viers 


Poemele sale sunt în egală măsură și expresii ale artei sunetului care urzesc 
ideile în consonanţă cu procesul poetic de metaforizare, comportându-se 
ca veritabile partituri. În acest sens, citind ritmat un şir de poeme, fără 
pauză, am constatat că ideea acestora s-a construit melodic, potențând 
sensul cuvintelor într-o coerenţă uimitoare. Monotonia viersului, prin li- 
niaritate, creează o stare similară cu aceea generată de muzica lui Bach, 
ascultată într-o imensă catedrală și deschizând perspectiva contemplati- 
vă asupra sacrului, ca stare supra lumească. Liniştire şi tumult, aspirație 
și prăbușire, pierdere și regăsire! Cadenţa melodică a versurilor creează o 
atmosferă de catedrală, în care concertul de orgă deschide porţile raiului 
celest. Acesta este sentimentul pe care îl construieşte cu perseverenţă, 
de un deceniu, poetul Vasile Burlui. Ritmul elegiac însoțește metafora 
poetică, iar poemele sunt împletiri ale celor două arte: a cuvântului și 
a sunetului. Argumentul acestei afirmaţii îl oferă iambicul dominant, 

care se comportă ca un cod de comunicare melodică a mesajului poetic. 
Astfel, opera lui Vasile Burlui este deopotrivă vers și viers, în sensul de 
melodie, prin a cărei curgere, se construieşte mesajul, la fel cum se în- 
tâmplă şi în muzică. Poetul îşi consolidează nota elegiacă izvorâtă dintr-o 
durere sufletească profundă, fără a se lamenta explicit. E mai curând o 
asumare stoică a destinului: „Sunt împăratul cerului şi al pământului, / 
[...]/ Stăpânesc fulgerul din înaltele ceruri, / [...]/ În mâna mea augustă 
port sceptrul aurit/ [...]/ În coroana mea sclipesc în chip mărgăritare/ 
[...]/ Nu luaţi seama la cei ce prin colţuri vă spun:/ Desigur, acest presu- 
pus împărat e nebun!” (Imperator). Pe fondul acestui joc de rol propus 
de poet se construieşte subtil durerea dragostei pierdute, o stare care îi 
însoţeşte discret, în adâncurile sale, poezia. Punerea în aceeași ecuație 
a statutului de imperator cu acela de îndrăgostit, creează, fără echivoc, 
metafora unei existenţe lumești pendulând între autoritate şi cădere, între 
iubire şi suspin. 


Poezia ca biografie 


Un poem fidel, probabil, biografiei zbuciumate a autorului, mi se pare 
o excelentă declaraţie de dragoste, integrabilă, fără a risca, în linia celor 
mai frumoase poezii de dragoste din lirica noastră: „Ce orizonturi stră- 
vezii mi te-au iscat,/ Ce vrăjitor sau mag te-a inventat? // Ți-au pus aripă 
dintr-o care floare/ Şi-au zugrăvit-o cu abur de răcoare.// 'Te-au coborât 
apoi din cerul diafan/ Și te-au trimis la mine peste an” (Efemerida II). 
Partea a doua a poemului asociază pierderea fiinţei iubite cu un râvnit 
dialog cu divinitatea, sugerând chiar abandonarea credinţei: „Şi ani s-au 
petrecut ca într-o clipă,/ Când ai plecat cu o bătaie de aripă.// Odată cu 
suspinul albastru al stelelor ce pier,/ Ai dispărut de-a pururi în picătura 
ta de cer.// Încerc să te adun când noaptea e târzie,/ Să-ţi mai sărut din 
nou aripa străvezie.// te-aștept mereu în zborurile mele,/ Rugându-mă 
la cer ca să rămân în ele.// De nu m-aude Dumnezeu când cer,/ Mi-aş 
vinde chiar și sufletul lui Lucifer!” (Efemerida IT). Cald şi subtil, poetul 
dezvoltă ideea argheziană: Vreau să te pipăi și să urlu: Este!, dragostea fi- 
indu-i un fruct oprit, iar toate încercările de a o trăi ca stare de nobleţe 
transformându-se în tot atâtea înfrângeri în dialogul cu destinul. Dorul 
după fiinţa iubită rămâne un fir al Ariadnei, care îl conduce pe-aleea pen- 
tru doi, către Țara Vulturilor Albaștri: „Când voi pleca spre Țara Vulturi- 


CRITICĂ. ESEU BAH 


lor Albaștri/ Prea ostenit de lume și doritor de aștri,/ Îmi voi lua cu mine 
doar gândurile toate,/ Iubirea pentru tine şi m-oi topi în noapte” (Spre 
Țara Vulturilor Albaştri). Astfel poeziile sale sunt mărturii ale șoaptei, ca 
mod discret de a suferi şi de a-şi rosti suferința. Privirea îndreptată către 
ceruri reface mitul ascensional, asigurându-i succesive călătorii spre infi- 
nitul celest și întoarceri pe pământ, deopotrivă, ca într-o fugă perpetuă, 
fie de sine, fie de lume, în căutarea iubirii pierdute: „În zorile cernite, 
cu-amară rătăcire,/ Te-am bănuit ascunsă în stele sau în rouă./ Cu suflet 
ferecat în neîmplinire/ Privesc cum soarele le-alungă pe-amândouă./ 
[...]/ Mă-ntorc din drum şi dau câştig urgiei/ Şi rătăcesc prin ceruri după 
semn” (Te aştept). În fapt, călătoria nesfârșită este o ipostaziere a lui Sisif, 
în contextul căutării, găsirii şi pierderii succesive a dragostei — diafan în- 
ger răstignit — icoană a femeii canonizate prin suferinţa din timpul vieții 
pământeşti. Această scufundare în cosmos este soluţia de re-compune- 
re a perfecțiunii omului originar, prin raportarea la ideea de cuplu care, 
consolidat de sentimentul iubirii, alege ascensiunea, ca sens al vieţii eter- 
ne: „Din trup îmi cresc rădăcini.../ Timpul tău devine timpul meu/ [...]/ 
Şi lunecăm împreună/ [...]/ În aceeași curgere cosmică/ De ramuri, de 
muguri, de frunze, de flori!” (Philemon și Baucis). Marea călătorie în in- 
finitul celest se face în ritmurile nuntirii, ca destin al cuplului: Hai, vino 
alături, iubito/ În Carul cel Mare! 


Astfel, se re-construieşte Lumea largă, încăpătoare, nostalgică după un 
timp medieval, stabil, arhetipal — secvenţă mitică a istoriei sacralizate 
prin sentimentul iubirii. Călătoriile astrale în Pacea lui Dumnezeu sunt 
laitmotivul poeziei lui Vasile Burlui, evocatoare ale perechii primordiale 
şi ale vârstei de aur a umanităţii, ale Lumii dintâi, cu echilibrul, liniștea, 
timpul paradisiac, pe care omul contemporan îl poate trăi și retrăi doar 
prin iubire. Acest sentiment este singurul care poate salva ființa uma- 
nă de ieftine ospețe pentru lupii care urlă și mușcă din ostrețe. Metafora 
pe care o propune poetul remodelează edificiul omenescului din ființa 
noastră, ruinată de timp, în varianta lui contemporană. Pendulând între 
două existenţe — una a singurătăţii și alta de cuplu - poetul construiește 
metafora destinului omenesc, al ființei conștiente de tragicul timpului 
omenesc care curge ireversibil dinspre viață spre moarte. Refugierea 
în metaforă are dublu sens; este o exilare şi o autoexilare, o atitudine 
elegantă faţă de agresiunile care hrănesc lumea meschină, poezia com- 
portându-se astfel ca un răspuns cultural dat tuturor blamărilor cu sau 

fără temei, la care omul superior este supus. În poezie, omul poate să-și 
construiască un loc intangibil, ca antidot la otrava socială administrată 
într-o consecvență diabolică, ani şi ani. Deopotrivă, destinul personal, 
cu meandre și breșe, s-a topit în convingerea damnatului care-și duce 
crucea cu demnitate, pe un drum asumat al purificării, prin suferință: 
„Se tot prăvale timpul, năvalnic, peste mine/ Într-un șuvoi fără sfârșit, 
fără-nceput,/Iar clipele mă sfâșie neîncetat, haine,/ Lipsindu-mă de-un 
vis ce m-a durut” (Ca prinții Orientului am fost bogat). Ca alternativă la 
relaţia cu lumea agresivă, dragostea este o stare intangibilă, incompati- 
bilă cu moartea și, implicit, un blazon al învingătorului: „Corola buzei 
tale şi-a redeschis petala,/Iar dulcele atingeri m-au răscolit subtil, /S-au 
răsturnat în mine tristeţile, Eola,/ Și-s risipite-n toate ca roua lui April” 
(Zefirul primăverii). Chiar și în absenţa fizică a iubitei, omul trăieşte la 
margini de lume, ca un somnambul printre stele-n cădere. Este aici o subtilă 
sugestie a învingătorului în lupta cu un destin crud. 


Un deceniu de filantropii poetice 


În fapt, anul 2021 marchează, pentru Vasile Burlui, un deceniu de viață 
ca poezie, o existenţă esenţializată, cum spuneam, în sensuri rafinate, prin 
metafora poetică. Aceasta face ca volumele publicate de autor să fie seg- 
mente ale ciclului de viaţă care încununează, în sens ascendent, Trecerea. 
La zece ani de la debut, autorul publică o antologie de poezie sub semnul 
unei relații declarate a omului cu timpul trecător — Sfidarea timpului. Ati- 
tudinea este una de trecere cu vederea a suferinței, de refuz al îngenun- 
chierii sub timp, cu demnitatea înțeleptului, asumându-și viaţa ca pe o 
secvenţă dintr-o existență perpetuă, culturală. Cărţile care îi înnobilează 
destinul sunt construcţii elegante ale unui intelectual rasat, cu o cultu- 
ră enciclopedică, metafora deschizând porţi largi către sinele fiecăruia 
dintre cei care le citesc. Ceea ce defineşte creaţia lui poetică este relația 
pe care o construieşte între forma perfectă a versului clasic, cadenţat în 
aceeași melodie elegiacă și viziunea despre universul mundan, într-o 
direcţie care leagă pământul de nesfârșitul celest. 


Paradigma existenţei poetice se țese din conjugarea, la timpul viitor, a 
unor verbe cu sens labirintic: voi pleca, voi lua (cu mine), m-oi topi, voi 
aștepta, mă voi privi. O gramatică poetică pe care autorul o argumentează 

subiectiv ca expresie a ceea ce, metaforic, îi definește viaţa: imersiunea 
în cosmos: „Îmi încolţește iarba cerului în palmă/ [...]/ Şi mă scufund 
în aurora calmă” (Primăveri astrale). Ca stare de destin, relația omului 
cu spaţiile siderale implică şi o corelare a acestora cu un timp mitic, fără 
trecere, configurând un destin brodat deopotrivă în Lume și în Ceruri. 
Acolo, în departele celest, omul se împlineşte, după o asumare demnă 
a unui zbucium perpetuu: „Hoinar galactic pe căi neştiute/ [...]/ Tipa- 
re rigide pe umeri mă dor” (Hoinar galactic). Poezia lui se naște dintr-o 
călătorie asumată în absolut, reflex al unei conştiinţe prometeice: „Îmi 
urlu suferinţa ce inima-mi apasă/ [...]/ Încrâncenat, mă bat cu mine ori 
cu timpul/ [...]/ Mă răstignesc eu însumi pe-un început de veac” (Ca 
Prometeu). Timpul istoric este convertit în timp astral și capătă, în viziu- 
nea lui Vasile Burlui conotaţiile unei previziuni care ar aduce alături, în 
aceeaşi matcă, românii de pe ambele maluri ale Prutului. 


Gestul de a împărţi, poetic, experienţe de viaţă celor care îi citesc ver- 
surile ține de vocaţia filantropică a autorului și are, în subsidiar, sensul 
modelării omului după Lume, obișnuirea acestuia să o accepte și să 
şi-o asume, în eterogenitatea ei, proiectându-se, salvator, în metaforă, 
ca alternativă spirituală a destinului. Astfel, poezia devine un loc de 
popas pentru meditaţie, dar şi un rezultat al purificării vieţii comune, 
într-un proces de înnobilare, prin suferință: „Au adormit cuvintele-n 
Agora,/ Retrase-n sfiiciuni ori în pudoare/ [...]// Se mai avântă lim- 
pezi prin văzduhuri,/ Îngemănate-n muzici triumfale// [...]/ Iau chi- 
puri îngerești când preacurate/ Le cheamă Duhul Sfânt la socoteală” 
(Cuvinte). 


Pentru biografia culturală a lui Vasile Burlui, calitatea de Poet, mem- 
bru al Filialei Iaşi a Uniunii Scriitorilor din România, este un meritat 
rang nobiliar! 


Bibliografie | Bahtin 1982 = Bahtin M., Probleme de literatură şi estetică, 
Bucureşti, Editura Univers, 1982 
Burlui 2021 = Burlui Vasile, Sfidarea timpului (an- 

EDUCAŢIONAL, 2021 


EEE PT RO MIÂINIĂ 


Laurenţiu BĂDICIOIU 
| Parodia, o caricatură a literaturii 

Într-unul dintre lexicoanele apărute în limba 
română (Negulici 1848: 306) până la trecerea 
la scrierea cu litere latine, parodia este defini- 
tă, folosindu-se alfabetul mixt, cu caractere 
chirilice şi latine, drept „imitație ridiculă de o 
scriere de literatură serioasă; scriere în versuri 
făcută după o alta spre a-i schimba înţelesul”. 
Este definit și substantivul parodiere: „a face o 
parodie; a înfățișa, a imita pe cineva; o scrie- 
re într-un chip ridicul”. Oxford English Dictio- 
nary descrie parodia ca provenind din antichi- 
tatea greacă și latină, iar în cultura europeană 
termenul este înregistrat în secolul al XVI-lea: 
1. „An imitation of the style of a particular 
writer, artist, or genre with deliberate exagge- 
ration for comic effect”. 1.1. An imitation or 
version of something that falls far short of the 
real thing; a travesty. Origin Late 16th cen- 
tury: via late Latin from Greek paroidia “bur- 
lesque poem, from para- ‘beside’ (expressing 
alteration) + Gide ode” În Dicţionar de termi- 
nologie literară (Editura Ştiinţifică, Bucureşti, 
1970), Mircea Anghelescu defineşte astfel 
parodia: „Imitaţie a unei creaţii, îngroşând și 
caricaturizând elementele sale cele mai carac- 
teristice sau defectele cele mai semnificative. 
Creaţie care compune, din elemente defor- 
mate intenționat, caracteristicile unei opere 
literare cunoscute. Mimând și caricaturizând 

defectele acesteia, parodia este implicit o modalitate a criticii. Ea poa- 
te depăși însă imitaţia servilă, devenind o operă autentică de sine stă- 
tătoare”. Revenind, dă o altă definiţie în Dicţionarul de termeni literari 
(Editura Garamond, București, p. 176): „Imitaţie a unui text (v.) literar 
care urmărește un efect umoristic (v. umor), de obicei prin accentua- 
rea și îngroșarea trăsăturilor caracteristice ale originalului. Procedeul 
presupune exercitarea unei retorici (v.) din care a dispărut elementul 
ce o însuflețea și aspectul ridicol al spectacolului (v.) nu provine atât 
din îngroșarea, din accentuarea trăsăturilor, cât din mecanica goală, 
din funcționarea unui ritual fără justificarea convingerii. De aceea, o 
imitație devine parodică în momentul când este aplicată unui obiect 
inadecvat (cum sunt unele dintre parodiile lui Sorescu din Singur 
printre poeți). Există şi opere pornite cu intenţii parodice care devin 
autonome, pierzându-și pe drum obiectul, devenit secundar: Joseph 
Andrews al lui Fielding, gândit iniţial ca o parodie a romanelor lui Ri- 
chardson, Documentele postume ale clubului Pickwick, de Dickens ş.a.” 
Considerăm ca nu se poate oferi o definiție universal valabilă pentru 
parodie (aşa cum nu se poate găsi o definiție infailibilă pentru niciunul 
dintre modurile /procedeele comicului), întrucât aceasta ar trebui să 
ia în calcul textele fiecărui creator de parodii care, atunci când paro- 
diază, are intenţii diferite atât față de textul sursă, cel parodiat, cât şi 
faţă de virtualii cititori, iar procedeul parodiei nu poate fi prins într-o 
explicaţie universal valabilă care să acopere atât de multe variabile. 


Etimologic, parodia ar fi un „contra/aproape cântec” (gr. Ode = cântec, 
para = alături, aproape). În antichitatea greacă era o indicație pentru 
intrarea corului și orchestrei prin lateral și un moment al unei piese de 
teatru, când își făcea intrarea corul, urmând să-și performeze versurile 
anapestice din repertoriu. Chiar dacă parodia era cunoscută în aceas- 
tă formă încă din perioada antică, ea reprezenta atunci cu totul altce- 
va în raport cu ceea ce înseamnă astăzi această categorie a comicului. 
Parodia capătă recunoaştere mult mai târziu, iar conceptul este folosit 
într-un sens apropiat de cel pe care-l înțelegem astăzi, abia în 1561, de 
către cercetătorul ]. C. Scaliger, în capitolul pe care acesta îl consacră 
parodiei, din Poetices libri septem. Este pentru prima oară când sensul 
parodiei nu este împins în derizoriu, când nu se face o discreditare a 
textului sursă (epopeile în acest caz), ci o imitație. Scaliger vede sco- 
pul parodiei ca fiind unul terapeutic, eliberator, raportat la tensiunea 

generată de dramele jucate. A existat o perioadă în dezvoltarea istorică 
a umanităţii, Evul Mediu, pe care unii cercetători o asociază integral cu 
parodia: „În această epocă, modelul cultural este atât de bine impus şi 
atât de dificil de contestat încât există complacerea de a inversa valo- 
rile, fără a se risca criticarea acestora în mod direct. Comicul era astfel 
esențialmente parodic” (Defays 2000: 30). 


Bahtin i-a atribuit parodiei vechi rădăcini, chiar dacă a fost recognosci- 
bilă din punct de vedere cultural abia în Evul Mediu, perioadă în care 
parodia s-a afirmat pe deplin. Rădăcinile parodiei conduc, ca multe alte 
forme ale comicului, în opinia savantului, către acea cultură populară în 
cadrul căreia s-a manifestat plenar râsul sărbătoresc, zgomotos, voios, 
viguros, vesel. Vizată era mai ales biserica, însă parodiile medievale nu 
aveau accente satirice, ofensive, ci ofereau bucurie și veselie celor care 
din diverse motive nu beneficiau decât foarte rar de această eliberare 
spirituală a sufletului într-o societate (f)rigidă, în care credința și dog- 
mele religioase severe, reci și uscate deveneau adeseori prea apăsătoare 
pentru viaţa cotidiană, încărcată de rutină, a omului simplu. Cercetă- 
torul menţionează câteva opere cu caracter comic, care imitau modele 
cunoscute de întreaga societate: între secolele V-VII, parodia sacră, pe 
care Bahtin o numește grotescă, Coena Cipriani — Cina cea de taină a lui 
Cyprian, scriere care relata istoria biblică a omenirii, de la Adam la Isus 
Hristos, sub forma unui nemaipomenit festin, toate întâmplările şi per- 
sonajele fiind tratate dintr-o perspectivă comică; Joca monachorum, de 
origine bizantină, conţinea un număr de întrebări neserioase pe teme 
religioase și, de asemenea, parodii la cele mai importante rugăciuni, la 
Tatăl nostru, Ave Maria, la Crez; liturghii sau evanghelii scrise în cheie 
parodică-Evanghelia beţivilor, Liturghia banilor etc. Relativ în aceeași 
perioadă (sec. VII-VIII), semnalează Bahtin, au fost scrise Testamentul 
porcului, testamentul măgarului (măgarul, de altfel, are o istorie milena- 
ră, în literatura universală) (Apuleius 2005) și nenumărate alte texte 
parodice care aveau ca model tot ceea ce era serios, rigid, bazat pe legi 
şi reguli — justiția, biserica, şcoala — aduse prin parodiere în derizoriu, 
devenind rizibile şi de nefrecventat. Sintetic spus, parodia se bazează 
pe imitație, critică și invenţie (adăugare) și ea reprezintă o creaţie rea- 
lizată în mod conştient, cu bună intenţie, pregătită cu atenţie, după o 
perioadă rezervată documentării parodistului în legătură cu modelul. 
Acest model poate fi un text literar, de cele mai multe ori liric, deoa- 

rece poezia este cel mai uşor de parodiat, dat fiind că poeziile sunt, de 
obicei, de mică întindere și oferă numeroase detalii într-un spaţiu mai 
mic, mai uşor de parcurs, mai vizibil și mai accesibil atât parodistului, 
cât şi cititorului parodiei şi al modelului acesteia. Sursa parodiei poate 
fi o operă literară integrală, un gen sau o epocă istorică, un personaj, 
un autor etc. În același timp, parodia este o categorie a comicului care 
se bazează pe un demers selectiv, analitic, critic şi, în final, re-creativ. 
Fiind totdeauna critică şi polemică, parodia pornește totuși, mereu, de 
la anumită simpatie şi empatie față de model, de preţuire a acestuia, fi- 
ind, din acest punct de vedere, radical diferită de pamflet, care este vio- 
lent, viperin, exploziv. Parodia nu-și poate distruge modelul, deoarece 
aceasta ar fi o auto-desființare, iar parodia ar putea muri chiar înainte 
de a se naște. Mai observăm că parodia se caracterizează prin dispu- 
ta permanentă dintre canonic şi comic, adică dintre serios şi neserios, 
dintre model şi noua creaţie, reprezentând o modalitate implicită de 
critică literară, care presupune adeseori şi metaliteratura şi, mai ales, 
intertextualitatea. Ar mai trebui adăugat că parodia este, uneori, o reali- 
zare care se desprinde de model, acesta fiind re-creat, deși i se păstrează 
structura și alte elemente, în care încă putem recunoaște cu ușurință 
modelul, lucru esenţial în cazul parodiei, cu excepţia textelor care, așa 
cum am mai spus, se desprind de textul sursă și devin opere literare de 
sine stătătoare. Privită printr-o lentilă universală, angulară, chiar dacă 
apropiată de model, dar cu deschidere largă spre cultura și evoluţia 
umanităţii, parodia poate fi considerată mult mai mult decât un simplu 
mod de realizare și exprimare a comicului. Filozofic vorbind şi rapor- 
tându-ne la scara întregii existenţe, parodia poate avea în centrul său 
ființa umană în raport cu Dumnezeu. „Unii romantici au văzut o istorie 
a omenirii desfăşurată ca progres parodic, printr-o degradare continuă 
a obiectului inițial. Dumnezeu a făcut omul după chipul şi asemănarea 
lui, aruncându-l pe Pământ, unde el joacă într-un spectacol unic: „alte 
măști, aceeași piesă’. Așa concepută, parodia nu mai generează comicul 
imitaţiei micro-contextuale, oportuniste, devenind reflexul unei ati- 
tudini privind universul. Ea nu se mai diferenţiază ca semnificaţie de 
model, pentru că fiecare termen al sistemului e simultan obiect al pa- 
rodiei şi parodie obiectului indefinit înlănțuit în timp într-o convenţie 
ficțională” (Popa 2010: 181). Ca procedeu, parodia presupune un mo- 
del, un text sursă (în cazul literaturii) și se construiește prin preluarea 

elementelor cheie în așa fel încât să fie lesne observabili imitatorul şi 
imitatul. E nevoie de un text care să fie parodiabil, adică unul care să 
accepte deformarea la orice nivel al conţinutului sau al structurii, păs- 
trându-se „osatura” acestuia, dar și de un cititor cu un univers cultural 
generos, în care să fie inclusă și cunoaşterea textului sursă (dacă ne re- 
ferim la literatură), textul de la care pornește și pe care se sprijină paro- 
dia în întreg procesul, de la creaţie până la receptarea acesteia. 


(Va urma) 

Republica Moldova - treizeci de ani 
de independență controversată 


D.C. — prof. dr. în istorie, 
semnează zeci de articole 
și, între altele, volumele 
Restauraţia comunistă 
sovietică în Republica 
Moldova (2008); Guvernarea 
de centru-dreapta în 
Basarabia (Republica 
Moldova) 1988-1989 (2009); 
Republica Moldova între 
România și Rusia (Premiul 
Salonului Internaţional 

de Carte, Chişinău, ediţia 

a XIX-a, 2010); Regimul 
post-totalitar din Republica 
Moldova (2012); Basarabia 
la un secol de la marea Unire 
(2018) etc. Unicul specialist 
în istoria politică recentă a 
Basarabiei. 


Ocupată a treia oară de Rusia, în vara anului 
1944, Basarabia a fost înglobată în conglo- 
meratul imperiului roșu şi transformată artifi- 
cial într-o republică unională, căreia i-au fost 
răpite părți din teritoriu şi date Ucrainei, în 
mod deliberat, pentru a complica şi mai mult 
situaţia. 


Timp de peste 45 de ani, românii basarabeni 
au fost supuşi unui proces dur de rusificare, 
comunizare, de ștergere a memoriei istorice și 
a identităţii lor etnice, precum şi de înstrăina- 
re de națiunea română de care au fost rupți. 


În anii 1988-1989, odată cu începutul decă- 
derii imperiului răului, s-a declanșat în interi- 
orul acestuia o amplă mișcare de renaștere și 
de eliberare națională a popoarelor captive. Pe 
acest val uriaș de efervescenţă naţională, care 
a luat forma unor fronturi populare de mare 
amploare, au fost realizate cele mai importan- 
te obiective de importanţă naţională. 


Pentru Basarabia acestea s-au concretizat în: 
revenirea la alfabetul latin şi reintroducerea 
limbii române ca limbă oficială, de stat (31 au- 
gust 1989); adoptarea Tricolorului ca drapel 
de stat (27 aprilie 1990), a Stemei de stat (3 
noiembrie 1990), a Imnului de stat Deșteaptă- 
te, române!, precum și altele. 


BEZET ROMIÂINIĂ 


Din punct de vedere politic însă, lucrurile nu au evoluat așa cum era 
firesc, în conformitate cu adevărul istoric şi cum toată lumea se aștepta. 
Generaţia 90, reprezentată în cea mai mare parte de fosta nomencla- 
tură comunistă, tributară ideologiei totalitare, în loc să aleagă calea 
faimoşilor lor înaintași, din 1918, şi să hotărască Unirea cu România, a 
decis să asigure continuitatea statului artificial, RSSM, de sorginte so- 
vietică — i-au schimbat doar natura și l-au cosmetizat, prin adoptarea 
Declaraţiei cu privire la suveranitate (23 iunie 1990), schimbarea denu- 
mirii în Republica Moldova şi, în final, prin Declarația de Independenţă 
(27 august 1991). 


După cum lesne se poate constata, politicienii anilor '90 au început 
cu stângul revendicările naționale, preferând podurile de flori şi sloga- 
nul Să ne ținem de neamuri! în raporturile cu națiunea română şi con- 
servând, în continuare, sintagmele moldovenismului sovietic, precum 
limba moldovenească, popor moldovenesc şi cetățenie moldovenească, pe 
care le-au legiferat prin introducerea lor în Constituţia din 1994 — 
Legea fundamentală de organizare și funcționare a unui nou stat pe 
pământul românesc, din stânga Prutului. 


Astfel, în virtutea împrejurărilor geopolitice, contrar adevărului istoric 
şi identităţii etnice a populaţiei majoritare, prin voinţa politică a unei 
generaţii rusificate şi înstrăinate, a apărut pe pământ românesc un al 
doilea stat, o creaţie de laborator, pretinzând că este o entitate total- 
mente distinctă față de România. 


În urma acestei construcţii politice artificiale, cu un fundament precar, 
bazat pe minciună, Prutul, râul Unirii, în 1918, a devenit râul separării 
(despărțirii) naţiunii române, frontiera, instalată de sovietici în 1944, 
continuă să fie menţinută. 


Iată de ce, la împlinirea a 30 de ani de la proclamarea Independenţei, 
e firesc să ne întrebăm: Este cu adevărat liberă Republica Moldova? Au 
fost îndeplinite pe deplin obiectivele fundamentale din Declaraţia adoptată 
în 1991? 


O succintă analiză relevă faptul că suveranitatea şi independenţa, atât de 
mult râvnite de conducătorii de la Chișinău, sunt grav ştirbite, limitate 
şi mai mult formale decât reale. 

Cum putem vorbi de suveranitate şi independenţă depline când 
Republica Moldova nu-și poate exercita aceste prerogative fundamen- 
tale asupra unei părţi a teritoriului său (Transnistria), când are încă o 
armată rusească de ocupaţie între fruntariile sale, când fosta metro- 
polă (Moscova) îi controlează viața politică internă, prin intermediul 
coloanei a cincea rusofone şi rusofile (vezi guvernările agrariano-so- 
cialistă, comunistă şi socialistă, precum și preşedinţiile rusofonilor 
Petru Lucinschi, Vladimir Voronin şi Igor Dodon), când economic şi 
energetic este dependentă de Rusia și de capitalul rusesc, când statul și 
instituţiile sale au fost capturate, până nu demult, de oligarhi autohtoni 
şi ruși care servesc unor interese de grup sau particulare, interne sau 
străine? 


Mai mult, precaritatea acestui pseudo-stat rezidă şi din faptul că a fost 
creat în mod artificial, pe un fundament fals, bazat pe neadevăr și min- 
ciună, pe nerecunoașterea identităţii etnice reale a populaţiei majori- 
tare și pe derapaje grave de la prevederile Declaraţiei de Independenţă 
privind denumirea limbii, a poporului şi a apartenenţei acestuia la 
națiunea română, adevăruri istorice incontestabile, nu inventate, cum 
sunt cele promovate de adepţii moldovenismului. 


Ambiguitatea și duplicitatea conducătorilor de la Chișinău au făcut 
ca acest nou stat să nu găsească, nici după 30 de ani, o cale clară, si- 
gură și fără echivoc de dezvoltare şi de cooperare cu alte organisme 
internaţionale. 


Având încă o mentalitate îngustă și servilă, de gubernie de la periferia 
imperiului, Republica Moldova a adoptat o atitudine oscilantă, dupli- 
citară, de un așa-zis echilibru între Est şi Vest, indiferent de culoarea 
politică a partidelor care s-au aflat la putere în cei 30 de ani. 


Orientarea spre Est a fost mai vădită, în cea mai mare parte a acestei pe- 
rioade, când forțele politice pro-ruse s-au aflat la guvernare, relaţiile cu 
Vestul fiind doar mimate, deși fuseseră semnate Acordul de Cooperare şi 
Parteneriat cu UE, încă în 28 noiembrie 1994, iar Planul de Acţiuni RM- 
UE în cadrul Politicii de Vecinătate, la 22 februarie 2005. 


Parcursul european al Republicii Moldova a prins contur mai accen- 
tuat pe timpul guvernării AIE (Alianţa pentru Integrare Europeană), 
când aceasta a semnat Acordul de Asociere cu UE, precum şi Acordul 


EET PT ROMIÂINIĂ 


de Liber Schimb Aprofundat și Corespunzător, în cadrul Summitului 
Parteneriatului Estic de la Vilnius, din 28/29 noiembrie 2013. 


Deși au trecut 8 ani de atunci, mari progrese nu s-au făcut în imple- 
mentarea reformelor prevăzute în documentul respectiv, aderarea la 
UE dovedindu-se un proces lung și greoi, determinat de o viața poli- 
tică internă destul de agitată, cauzată de neînțelegeri, şantaj reciproc, 
condiționalități şi ameninţări dintre partidele din cadrul AIE. 


Ca urmare, nu s-a reușit o reformare profundă și veritabilă a statu- 
lui, ci doar o mimare a cesteia, precum și unele schimbări minore. 
Aceeaşi situație s-a menţinut în timpul regimului Plahotniuc, precum 
şi al guvernării de scurtă durată a alianței PSRM-Blocul ACUM, când 
s-a înregistrat o rezistență foarte puternică la reforme, fie din partea 
unui preşedinte pro-rus (Igor Dodon), fie din partea unui partener de 
coaliție (PSRM), reticent şi de aceeași orientare. 


Aceasta a făcut ca raporturile autorităţilor de la Chişinău cu UE şi cu 
alte organisme euro-atlantice să se deterioreze continuu și să ducă, în 
cele din urmă, la minimizarea lor şi la izolarea Republicii Moldova pe 
plan internaţional. 


În cei 30 de ani care s-au scurs de la declararea Independenţei, la con- 
ducerea Republicii Moldova s-au perindat peste 30 de guverne în ma- 
rea lor majoritate constituite din forțe politice rusofone sau rusofile, 
care nu au urmărit interesele fundamentale ale Basarabiei, ci interese 
străine. Blocul acestor partide, tributare mentalităților totalitare, s-a 
dovedit a fi mai bine organizat, disciplinat și mai omogen, beneficiind, 
totodată, de sprijinul, inclusiv financiar, şi de îndrumarea logistică a 
Moscovei. 


Partidele așa-zise europene, cărora li s-au alăturat uneori şi unele 
formațiuni unioniste, au reușit să preia puterea în general pentru in- 
tervale scurte de timp, deoarece relaţiile dintre ele au fost viciate de 
certuri continue, neînţelegeri, corupţie și scandaluri politice, care au 
dezamăgit electoratul și le-au compromis în fața acestuia. 


Curentul unionist a cuprins o puzderie de partide şi partidulețe, unul 
mai unionist decât altul, detestate și marginalizate de celelalte forțe po- 
litice, inclusiv de cele autointitulate pro-europene, ceea ce a determi- 


REGISTRU ACTUAL EZA 


nat ca acestea să nu aibă o pondere importantă în viaţa politică internă, 
ci doar să se rezume la menţinerea trează a ideii Unirii Basarabiei cu 
România. 


Din tabloul politic prezentat rezultă că, în cea mai mare parte din cei 30 
de ani de independență, Basarabia nu a fost condusă de reprezentanții 
populaţiei majoritare româneşti, ci de cei ai minorităţii rusofone şi fi- 
loruse, rămânând tot la stadiul de gubernie. 


Partidele pro-europene și cele unioniste nu au înţeles, în tot acest timp, 
că ele sunt îndreptăţite să guverneze Basarabia, să fie stăpâne în pro- 
pria lor țară, chiar şi artificial creată, precum și că adversarul lor unic 
şi comun este reprezentat doar de forțele susținute, dintotdeauna, de 
Moscova. 


Numai având puterea deplină, acestea ar fi putut să repună în drepturi 
adevărul istoric privind identitatea etnică românească a populaţiei ma- 
joritare și să aleagă calea sigură și dreaptă de dezvoltare şi reformare a 
societăţii, respectiv integrarea în UE, umăr la umăr cu România. 


Culmea ironiei istorice este că tocmai forțele care, chipurile, luptă pen- 
tru identitate și Unire sunt cele mai dezbinate și mai fragmentate, ceea 
ce este cu totul contrar idealurilor lor naţionale. 


Istoria recentă le-a dat o lecţie despre cum trebuie să se comporte aces- 
te forţe, respectiv în anul 2020, odată cu alegerile prezidenţiale, când 
mobilizarea şi solidarizarea partidelor pro-europene și unioniste au 
dus la înlăturarea de la putere a pro-rusului Igor Dodon și la victoria 
răsunătoare a Maiei Sandu. 


Învățămintele acestei lecții istorice ar fi trebuit să reprezinte un semnal 
foarte clar și important pentru alegerile parlamentare anticipate, din 
11 iulie 2021, care sunt consecinţa directă a alegerii Maiei Sandu în 
calitate de preşedinte. 


Deși organizarea acestora avea o valoare capitală, majoritatea forțelor 
de dreapta și a celor unioniste nu au intuit avertismentul istoriei privind 
alierea lor în jurul partidului prezidenţial, PAS alegând să meargă pe 
cont propriu la alegerile parlamentare. Opţiunea acestora s-a dovedit 
a fi catastrofală, rezultatele obținute fiind între 0,45% (PUN) şi 2,33% 
(PPDA). Scoruri similare au obţinut PDM (1,81%), al fostului oligarh 

Vlad Plahotniuc, precum şi nou înființatul AUR (0,49%), soarta aces- 
tora fiind sinonimă cu dispariţia de pe scena politică din Basarabia. 


În schimb, PAS nu aratat singura șansă istorică ce i-a fost oferită, reușind 
să obțină o victorie zdrobitoare în faţa principalului său adversar ruso- 
fon BECS (27,17%), pe care l-a surclasat la o diferență de peste 25 de 
procente, ceea ce-i asigură o majoritate mai mult decât confortabilă, de 
aproape două treimi (63 de mandate), în noul Parlament. 


Poate mulți nu realizează importanţa acestui eveniment cu totul re- 
marcabil, dar este pentru prima dată în istoria recentă a Basarabiei 
când preşedintele şi Parlamentul sunt de aceeași culoare politică, ro- 
mânească, ceea ce creează premisele optime pentru a readuce această 
provincie în matca românească și a restabili adevărul istoric privind 
apartenenţa ei la națiunea română. 


Dezamăgită decenii la rând de sărăcie, mizerie, corupție, scandaluri 
politice, trădări şi de amestecul Moscovei, populaţia majoritară româ- 
nească a dat, prin rezultatele acestor alegeri, un verdict clar și categoric 
clasei politice de la Chișinău, arătându-i calea ireversibilă pe care tre- 
buie să meargă pentru salvarea Basarabiei. 


Tăcuţi şi sub povara cumințeniei lor proverbiale, bravii noştri basara- 
beni şi-au făcut lor înșiși şi națiunii române poate cel mai de preț ca- 
dou, în preajma apropiatei aniversări a celor 30 de ani de la desprinde- 
rea Basarabiei de imperiul roșu. 


Aşteptarea din partea populaţiei este imensă, însă ne punem toată 
speranţa că președintele Maia Sandu și partidul său nu ne vor spul- 
bera speranţele. De altfel, surprinderea şi consternarea acestei uriașe 
schimbări au determinat deja gurile rele şi cârcotaşii, fie din interior, 
fie de afară, să pună sub semnul întrebării capacitatea noii puteri de a 
guverna Basarabia, experienţa politică, cinstea și corectitudinea noilor 
guvernanţi. 


De aceea, credem, se impune cu stringență necesitatea ca România, UE și 
SUA, care au interese în această zonă geo-strategică importantă a Europei, 
să folosească contextul politic deosebit de favorabil din Republica Moldova 
pentru a se implica în mod direct şi concret în susținerea noii puteri, atât 
din punct de vedere politic, cât şi economic-financiar. 

Constantin ŞCHIOPU 
Despre noi și despre destinul 
limbii române în cei 

30 de ani de independență 


Precedată de Legea nr. 3462 din 31.08.1989 
„Cu privire la revenirea limbii moldoveneşti 
la grafia latină”, Declaraţia de Independenţă 
adoptată de către Parlamentul Republicii 
Moldova, la 27 august 1991, la Chișinău garan- 
tează „exercitarea drepturilor sociale, econo- 
mice, culturale și a libertăţii politice ale tuturor 
C9. prof.univ, dr. hab, cetățenilor Republicii Moldova, inclusiv ale 
d mu persoanelor aparținând grupurilor naţionale, 
Departamentul isa ia şi etnice, lingvistice și religioase, în conformitate 
Practica Jurnalismului, cu prevederile Actului final de la Helsinki și cu 

USM. Lucrări recente: ale documentelor adoptate ulterior, ale Cartei 
Comunicarea: greșeli i soluţii de la Paris pentru o nouă Europă” (Declaraţia 
PI aaa Au i Ju de Independență). În scurt timp, odată cu adop- 
predării literaturii române, tarea Constituţiei Republicii Moldova (29 iu- 
Piteşti, 2009; Arghezi, Barbu, lie, 1994), limba moldovenească (în Declaraţia 
Blaga. Poezii comentate. de Independenţă numită limba română) de- 
Pentru elevi, oi vine limbă de stat (art. 13), deci prevăzută ca 

n a limbă de lucru în organele puterii de stat, ale 
română pentru clasaaX-a administrației de stat, în organizațiile obşteşti, 
(coautor Marcela Vilcu- în comunicarea cu cetățenii. Interzisă şi cenzu- 


şchiopu) ş.a. rată în perioada sovietică, limba română, în pri- 


v» 


mii ani de independență, devenise pentru ma- 
joritatea populației aerul proaspăt şi necesar, in- 
diciul şi garantul libertății noastre. Parafrazând 
versurile lui A. Mateevici, urma să o ştergem de 
slinul şi de mucegaiul uitării în care a gemut ani 

şi ani sub regim rusesc și sovietic. Astăzi constatăm cu durere în suflet 
că multe dintre visurile și intenţiile noastre s-au spulberat. Totuşi, dacă 
mai continuăm să credem că „limba română este actul nostru de naștere” 
(E. Neagu), ar trebui, cel puţin, să ne întrebăm cu privire la motivele ce 
ne-au determinat/ne determină să nu o valorificăm într-atât încât să-i 
admirăm strălucirea. Acestea ar fi multe. În primul rând, e vorba despre 
indiferența și neglijența fiecăruia dintre noi, despre ne-dorinţa de a stu- 
dia, de a ne raporta propria exprimare la normele limbii literare, despre 
lipsa de voinţă, putere, demnitate și de alte virtuţi, care să ne fi făcut mai 
aprigi în cunoașterea ei. 


Un motiv semnificativ vizează studiul limbii române atât în învățământul 
preuniversitar, cât și în cel superior. În perioada sovietică (nici nu poa- 
te fi vorba despre o nostalgie pentru vremurile de odinioară), dincolo 
de faptul că se promova doctrina ideologică a statului, impunându-se 
conceptul eronat de limbă moldovenească, astfel căutându-se diferențe 
între cele două limbi (româna şi moldoveneasca), obiectivele studierii 
limbii materne, structurate în cunoştinţe, priceperi, deprinderi, tipuri de 
lucrări orale şi scrise, erau realizate în baza unor conţinuturi de fonetică, 
morfologie, sintaxă, ortografie, punctuație, stilistică, ordonate și sistema- 
tizate conform principiului concentric-liniar de treaptă. Studiul limbii în 
cadrul disciplinei şcolare Limba moldovenească, autonome de Literatura 
moldovenească, se realiza pe parcursul a zece ani (clasele 1-10) şi preve- 
dea mai multe tipuri de activităţi: de cunoaştere a normelor literare de 
exprimare şi scriere, de formare a priceperilor şi deprinderilor de a uti- 
liza aceste „forme ideale de realizare a unei anumite limbi” (E. Coșeriu) 
în diferite contexte, de argumentare a utilizării corecte a formelor cores- 
punzătoare normei etc. 


Declararea independenţei Republicii Moldova, trecerea de la soci- 
etatea totalitară la cea democratică au impus și reforma generală a 
învățământului (1997), prin care instruirea și educaţia au fost așezate pe 
conceptul de curriculum, pe principiul libertăţii în educaţie la rangul de 
ideal educaţional al modernităţii. În perioada de tranziţie, educaţia ling- 
vistică şi cea literar-artistică devin obiective-cadru ale studierii Limbii şi 
literaturii române ca disciplină școlară integrată, prin ele urmărindu-se 
revenirea la adevărata identitate a ei, eliminarea abordărilor nespecifice 
acesteia, deci dăunătoare educaţiei elevilor. Ediţia a III-a a curriculumu- 

lui disciplinar (2010), după cum afirmă însuşi coordonatorul variantei 
din 1997, V. Pâslaru, „a fost văduvită de obiectivele educaţiei lingvistice 
și literare și pângărită prin includerea așa-numitelor «subcompetenţe» 
— cuvânt impostor, umilitor prin sensul pe care-l sugerează pentru orici- 
ne se identifică drept vorbitor de limba română și, de aceea, inexistent 
în dicționarele limbii române. Nici cei 180 de ani de ocupaţie ruseas- 
că a Basarabiei, subliniază în continuare V. Pâslaru, n-au prejudecat atât 
de mult limba română în școală cât diriguitorii şi autorii ediției a III-a 
a Curriculumului de LLR şi ai manualelor care l-au urmat, precum și slugi- 
le lor care au implementat, continuă să implementeze, ba și să-i oblige pe 
subalterni să promoveze aceste inepţii, pe care le-au adunat între coperţile 
lor cele două piese curriculare. Căci altfel decât neghiobii nu pot fi con- 
siderate niște acțiuni care le-au interzis copiilor să devină oameni în pro- 
pria lor ființă, umilindu-i prin urâcioasele «subcompetențe»” (Pâslaru 
2013: 140-141). Nici ediţia din 2020 a curriculumului disciplinar nu 
renunţă la conceptul de subcompetențe. Astfel, în acest document re- 
glator, se operează cu următoarele concepte, atât de străine profesorilor: 
competenţe, competenţe-cheie transversale, competenţe specifice disci- 
plinei, sisteme de unități de competențe, unități de competenţe, acestea 
două din urmă fiind un echivalent al subcompetenţelor. Trecerea de la 
obiective (stipulate în curriculumul din 1997) la competențe (curriculu- 
mul din 2010) nu elimină/nu trebuie să elimine obiectivele din proiec- 
tarea curriculară și cea educativ-didactică ale profesorului, întrucât aces- 
tea atenționează asupra nevoii unei proiectări de obiective care să ia în 
considerație competențele reale (deținute de elevi, nu doar proiectate). 
Orîn Republica Moldova, la a III-a ediţie a curricula disciplinare (2010), 
obiectivele au fost eliminate, acestea fiind înlocuite, așa cum afirmam mai 
sus, cu inexistentele în sistemul categoriilor ştiinţifice „subcompetenţe” 
şi, ceva mai nou (2020), cu „unităţi de competenţe”, făcând proiectarea 
curriculară şi cea didactică lipsite de orice logică științifică și proiectând 
astfel, în loc de rezultate şcolare pozitive, eşecul educaţional. Impuse 
practicii educaţionale prin canale oficiale (aprobarea curricula de către 
Ministerul Educaţiei, Culturii şi Cercetării) și neoficiale (publicaţii ale 
unor autori de curriculum), respectivele erori au depășit cadrul proiectiv 
şi au invadat mediul educaţional, producând confuzii şi nedumeriri în 
mediul profesorilor școlari. În consecință, a scăzut catastrofal și nivelul 
de performanţă, implicit, de comunicare corectă al elevilor, studenților, 

vorbitorilor moldoveni. Această stare de lucru a fost determinată și 
de conținuturile curriculare. Ne vom referi, doar la câteva stipulate de 
curriculumul disciplinar pentru clasa a IX-a. Conform acestui document 
reglator, la sfârşitul clasei a IX-a, elevii „vor putea utiliza limba ca sistem și 
norme lingvistice (lexicale, fonetice, gramaticale, semantice) în realiza- 
rea actelor comunicative” (Curriculum V-LX 2020). S-ar părea un obiec- 
tiv plauzibil şi important. Nu însă şi conținuturile propuse. De exemplu, 
în cadrul studierii unităţii de conţinut „Ortografia și punctuaţia”, elevii 
urmează să asimileze „scrierea cuvintelor cu literă mică sau mare” (amin- 
tim că e vorba de clasa a IX-a), să cunoască normele de punctuație în 
fraza cu propoziţii subordonate, anacolutul (o temă ce nu este reflecta- 
tă în „Activități și produse de învățare”). Celelalte unități de conţinut 
(„Lexicul”, „Morfologia”, „Sintaxa”) le solicită activităţi de identificare 
a părților de vorbire, a propoziţiilor în frază, a elementelor de limbă în 
textele artistice, de reprezentare grafică a relației dintre propoziţii, de 
utilizare a terminologiei lingvistice, a diverselor resurse informaţionale 
şi comunicaţionale pentru corectitudine şi autocontrol, de comenta- 
riu al ortogramelor (a căror ortograme?) și al semnelor de punctuație 
(Curriculum V-IX 2020: 39-44 ). După cum lesne se poate observa, 
aceste conținuturi nu satisfac nici pe departe formarea vorbitorului cult. 
Împreună cu activităţile şi produsele de învăţare (ediţia 2020 a curricu- 
lumului), ele lasă impresia că acesta a rămas ancorat încă în anii 70-80 
ai secolului trecut. Or actualizarea unui curriculum disciplinar (însuşi 
termenul „actualizare” denotă acest fapt) trebuie să se facă ţinându-se 
cont de problemele de comunicare atestate în momentul elaborării do- 
cumentului respectiv. Cât priveşte sintaxa limbii, de exemplu, dincolo de 
cunoştinţele teoretice propuse pentru a fi asimilate de elevi, dincolo de 
abilităţile lor de a identifica tipurile de propoziţii în frază, de a analiza ra- 
porturile ce se stabilesc între ele (coordonare, subordonare), important 
rămâne aspectul funcțional al limbii. În prezent, foarte mulţi vorbitori 
(mass-media având un impact negativ deosebit asupra acestora) comit 
greşeli ce constau în exprimarea unor pretinse raporturi adversative („Pe 
scenă au evoluat mai multe formaţii artistice din ţară, dar și de peste ho- 
tare”), de coordonare copulativă („Cadrele de conducere, cât şi angajaţii 
au discutat...”), disjunctivă („Fie că au părinţii alături sau că aceştia sunt 
plecaţi peste hotare, unii copii au probleme de comportament”), a unor 
false relații de subordonare completivă indirectă („Ce părere aveţi că 


REGISTRU ACTUAL EE 


parlamentarii noştri nu pot alege preşedintele?”), de cauzalitate („Multe 
procese se pierd la CEDO datorită incompetenţei judecătorilor moldo- 
veni”), condițională („Tu ai dreptul la ajutor de protecție, dacă ești învi- 
nuit de încălcarea legii” — Art. 40 din versiunea simplificată a Convenţiei 
ONU cu privire la Drepturile Copilului), concesivă („Am învățat toate 
temele, dar totuși trebuie să mai repet”) etc. Nu mai puţine erori sunt 
atestate astăzi privind utilizarea arbitrară a unor prepoziții („S-a ciocnit 
cu o altă maşină”) şi/sau omisiunea acestora („Au fost alocate 70 milioa- 
ne lei”), acordul la unele pronume relative („Cine sunt responsabili pen- 
tru...”) şi nehotărâte („Fiecare dintre noi avem prieteni”), la numerale 
(„doisprezece mii de membri”) etc. Tocmai aceste conținuturi lipsesc 
din curriculumul actualizat. Posibilul argument că în procesul predării 
unei sau altei teme stipulate de curriculum, profesorul ar putea să abor- 
deze aceste erori de comunicare nu este viabil din simplul motiv că între 
„ar putea” și „trebuie”, mai ales în cazul unui document reglator, există o 
mare diferenţă. 


Raportate la varianta de curriculum din 1997, ediţia a III-a din 2010 şi 
cea din 2020 (ambele pentru treapta liceală) sunt private de conceptul 
„educaţie lingvistică”, autorii insistând pe „cultura comunicării, care, 
conform opiniei lor, „vizează un sistem de competenţe specifice pentru 
a realiza un larg spectru de acte comunicative, aparținând diferitor sti- 
luri funcţionale, în conformitate cu normele limbii române literare, în 
varianta scrisă și orală” (Curriculum X-XII 2010: 4) (pentru comparaţie: 
„Educaţia lingvistică — formarea unor vorbitori culți ai limbii materne 
— române şi a premiselor pentru cunoaștere și comunicare în orice do- 
meniu al vieții umane” (Curriculum V-IX 2010: 5)). În disonanţă, de 
pildă, cu conținuturile prevăzute pentru clasa a X-a (indicatorii unei 
comunicări corecte, modalităţile de evitare a greșelilor de stil, sursele 
lexicografice de documentare pentru o comunicare adecvată și pentru 
evitarea greșelilor de exprimare, tipurile de dicționare și utilizarea lor 
(variantele electronice), cuvintele din sistemul gramatical al limbii (?), 
formele și sensurile gramaticale ale acestora, particularitățile de limbaj 
(conotative) ale stilului literaturii artistice, principiile ortografice, stilu- 
rile funcţionale, normele ortografice și punctuaționale ale limbii române 
(Care? Toate?), ortografia numelor proprii), activităţile de învățare sti- 
pulate (identificarea informaţiei în sursele adecvate, procesarea ei, con- 
sultarea dicționarelor, explicarea termenilor, elaborarea structurii unui 

text, explicarea ortogramelor/punctogramelor, colectarea de greșeli 
atestate pe panouri, în mass-media — (Curriculum X-XII 2010: 22-25) 
sunt mai mult decât nesemnificative. Aceeași stare de lucruri o găsim și 
în curriculumul disciplinar pentru clasa a XI-a. La finele anului, un elev 
cu o pretinsă cultură a comunicării va trebui să construiască și să redac- 
teze un text, să utilizeze rețeaua Internet pentru informare şi documen- 
tare, să-şi formeze stilul intelectual personal (?), să cunoască mijloacele 
nonverbale de comunicare, specificul gramatical al diverselor tipuri de 
comunicare (descriere, naraţiune, dialog), seriile derivative în textul 
artistic, expresiile frazeologice, internaționale, intraductibile (Ibidem). 
Irelevante, aceste conţinuturi și, la rândul lor, activităţile propuse, nici 
pe departe nu satisfac obiectivul-cadru - formarea culturii comunică- 
rii. Conștientizarea situaţiei lingvistice actuale, determinarea direcției / 
direcțiilor de formare a vorbitorului cult, organizarea prin conţinuturi 
concrete, utilitare, adecvate a influenţei în interesul atingerii scopului ur- 
mărit sunt câţiva dintre factorii care urmau /ar trebui luaţi în consideraţie 
în tentativa de formare a vorbitorului cult. 


Cu acest „vast bagaj” de cunoștințe, de „competenţe” de comunicare, 
ajunși în instituţiile superioare de învățământ, foştii elevi se confruntă 
cu o altă problemă: lipsa din planurile de învățământ, cel puţin, pentru 
domeniul umanistic, a unor cursuri privind cultura comunicării. Replica 
şefilor de departamente / catedre este una și aceeaşi: „Au studiat în şcoală 
limba română și nu e nevoie să o mai studieze și la facultate”. 


Este ştiut faptul că mass-media reprezintă o forță primordială în forma- 
rea/influenţarea maselor, având un rol deosebit în viaţa socială. Printre 
multiplele funcţii ale ei, cum ar fi informarea, manipularea, formarea 
opiniei publice, interpretarea, se numără și cea de educare/culturaliza- 
re a maselor, prin aceasta din urmă înţelegându-se cultivarea valorilor, 
promovarea anumitor modele culturale, care să contribuie la formarea 
gândirii şi a culturii lingvistice a indivizilor, mai ales a tinerilor. În acest 
sens, M. Coman, scoțând în evidență impactul mass-mediei asupra vor- 
bitorilor, afirma următoarele: „În prezent, prin conținuturile distribuite 
de mass-media, circulă şi se fixează normele de comportament ale unei 
societăți” (Coman 1999: 99). Totuși, cu părere de rău, nu de puţine ori 
ne pomenim surprinși de exprimări agramate și/sau bizare, propagate 
de mijloacele de comunicare în masă. Este suficient să accesăm aproape 

orice portal de știri ca să ne convingem de „corectitudinea” gramaticală 
a ştirii. lată un exemplu, luat aleatoriu: „Ministerul Finanţelor a asigu- 
rat onorarea tuturor angajamentelor de plată pentru lunile ianuarie-iu- 
nie a anului curent, toate plăţile fiind finanțate integral. Conform Legii 
finanţelor publice şi responsabilităţii bugetar-fiscale nr.181/2014 prio- 
ritar sunt onorarea obligațiunilor de deservire a datoriei de stat externă 
şi internă, precum și achitarea salariilor, pensiilor şi prestaţiilor sociale” 
(Unimedia). 


Pentru a găsi o explicaţie a acestor exprimări certate cu norma litera- 
ră, am analizat câteva planuri de studii de la facultatea de Jurnalism a 
Universităţii de Stat din Moldova. Astfel, Planul de învățământ pentru 
ciclu I, studii superioare de licenţă, specialitatea „Jurnalism”, aprobat 
pe 31 martie, 2014 (Plan 1) nu conţine niciun curs privind corecti- 
tudinea comunicării orale și/sau scrise. În schimb, pentru studierea 
limbii străine, conform planului respectiv, în anul I sunt prevăzute 150 
de ore (90 — sem. I + 60 — sem. II). Într-un alt plan de învățământ de 
la aceeași facultate, ciclul I, licenţă, specialitatea „Jurnalism și proce- 
se mediatice”, aprobat pe 30 august, 2017 (Plan 2), este inclus cursul 
„Stilistica şi cultura comunicării” (anul 2, sem. 3), cu 60 de ore contact 
direct (același număr de ore este prevăzut și pentru studierea limbii 
străine). Cu statut de curs facultativ (la liberă alegere), studenților li 
se propune „Comunicare și corespondenţă în limba română” (60 de 
ore practice). Suntem tentaţi să credem că acest curs este mai mult for- 
mal, deoarece el nu se mai regăsește în „Matricea dintre competențele 
profesionale și transversale şi unităţile de curs/ modulele incluse în 
planul de învățământ” (Idem: 9-10). Lipsa unor cursuri/ discipline de 
formare a culturii comunicării la viitorii jurnaliști este justificată şi de 
scopul formării specialistului în cadrul domeniului „Jurnalism de in- 
formare”: „ ...a asigura suficiente cunoștințe teoretico-practice şi de 
a cultiva deprinderi şi aptitudini de realizare a produselor mediatice 
întru satisfacerea necesităților informaţionale ale societății; asigura- 
rea dreptului cetățeanului la informaţie, promovarea pluralismului de 
opinii, circulația nestingherită a ideilor, concepţiilor, teoriilor, crea- 
rea unui mediu favorabil pentru controlul din partea comunității a 
activității autorităților publice...” (Idem: 8). Deci, urmărind formarea 
specialistului care să „deţină informaţie veridică, actuală, completă şi 
obiectivă privind faptele, evenimentele și fenomenele sociale din sfera 

locală, naţională și internațională” (Ibidem), alcătuitorii respectivului 
plan nici nu şi-au pus măcar întrebarea cu privire la corectitudinea, din 
punct de vedere gramatical, a scrierii/ transmiterii informaţiei. Aceeași 
situaţie se înregistrează și în planul de învățământ (2017) pentru speci- 
alitatea „Comunicare și relații publice” (Plan 3). 


Amintim că în anii '90 ai secolului trecut, studiul limbii române se rea- 
liza, practic, la toate facultăţile cu profil umanist, insistându-se, în mare 
parte, pe cunoașterea terminologiei de specialitate, pe corectitudinea 
exprimării orale și scrise. Chiar în trista perioadă sovietică, pregătirea 
jurnaliștilor, ca viitori purtători de limbă literară (excludem clișeele și 
modelele rusești impuse de normele moldoveneşti), în cadrul Facultății 
de Jurnalism, se realiza pe parcursul a patru ani, disciplina Limba româ- 
nă având statutul de fundamentală. Era și firesc ca absolvenţii acestei 
facultăți, dacă nu in corpore (nu este grădină fără uscături), cel puţin ma- 
joritatea să cunoască normele impuse și să se exprime corect atât oral, 
cât şi în scris. 


Toată lumea cunoaște limbajul infect al politicienilor, juriştilor, 
economiştilor, tehnicienilor etc. Îndemnurile parlamentarilor „Daţi să 
precăutăm', „Daţi să ne apreciem” au devenit proverbiale. Cu certitudi- 
ne, ne-dorinţa fiecăruia de „a săpa în miezul limbii”, vorba lui G. Vieru, 
este sinonimă cu „lenea e cucoană mare” Dar şi în acest caz problema 
trebuie căutată în modul de pregătire la facultăţi a specialiştilor. De unde 
să cunoască, de exemplu, juriştii (cu excepția că fiecare în parte va dori 
acest lucru) terminologia, modul de exprimare corectă, specifice dome- 
niului, dacă în Planul de studii al Facultăţii de Drept, USM, ciclul licenţă, 
specialitatea „Drept”, aprobat în mai, 2020 şi coordonat cu MECC la 3 
iunie 2020 (Plan 4) nu figurează vreun curs de limba română în cadrul 
căruia să fie predată și însușită terminologia de specialitate? În schimb, 
studenților li se oferă 60 de ore de limbă străină, 60 de ore de filozofie, 15 
ore de educaţie fizică etc. Întrebarea este firească: „Facultatea pregătește 
specialişti în domeniul dreptului pentru ca ei să comunice, în primul 
rând, într-o limbă străină sau în cea de stat?” Absurdităţi la tot pasul. Şi 
în toate planurile de studii. Şi mult orgoliu al celora care le alcătuiesc și 
le aprobă. Chiar excesiv de mult, conjugat cu o indiferenţă totală față de 
destinul limbii române, în primul rând, a factorilor de decizie. Într-un 
cuvânt, lipsă de patriotism, căci „e o datorie patriotică să ne vorbim lim- 


REGISTRU ACTUAL 


ba corect” (Grigore Vieru). Şi pentru a nu ne fi rușine în continuare de 
exprimările anoste din ședințele parlamentului, guvernului, de judecată, 
din știrile transmise de jurnaliști etc., e stringentă nevoie ca demnitarii 
E] S ) 
de stat, diriguitorii instituţiilor de învățământ să conştientizeze că „pasă- 
) 5 3 5 2 
rea pre limba ei piere” 


Referințe Coman 1999 = M. Coman, Introducere în sistemul mass- 

bibliografice media, Iaşi, Polirom, 1999 
Curriculum V-IX 2010 = Limba şi literatura română. 
Curriculum pentru clasele a V-a — IX-a, Chişinău, 2010. 
(Disponibil: https://rb.gy/fdlaew) 
Curriculum V-IX 2020 = Limba şi literatura română. 
Clasele a V-a — IX-a. Curriculum disciplinar, Chişinău, 
2020. (Disponibil: https://rb.gy/vmna7w) 
Curriculum X-XII 2010 = Limba şi literatura româ- 
nă. Curriculum pentru clasele a X-a - XII-a, Chişinău, 
Ştiinţa, 2010. (Disponibil: https://rb.gy/7rzjvq) 
Curriculum X-XII 2020 = Limba şi literatura română. 
Clasele a X-a — XII-a. Curriculum disciplinar, Chişinău, 
2020. (Disponibil: https://rb.gy/ai3xfx) 
Declaraţia de Independenţă = Declaraţia de Independenţă 
a Republicii Moldova. (Disponibil: https:// rb.gy/ 
itSnmg) 
Pâslaru 2013 = VI. Pâslaru, Dimensiuni pedagogice ale 
cultivării limbii române în Republica Moldova. În: „Limba 
Română” (Chişinău), 2013, nr. 3, p. 135-142 
Plan 1 = Plan de învățământ pentru ciclu I, studii supe- 
rioare de licență, specialitatea „Jurnalism”. (Disponibil: 
https://cutt.ly/CmcLiOT) 
Plan 2 = Plan de învăţământ pentru ciclu I — studii supe- 
rioare de licenţă, specialitatea „Jurnalism şi procese me- 
diatice. (Disponibil: https://rb.gy/d99yyk) 
Plan 3 = Plan de învățământ pentru ciclu I, studii superi- 
oare de licenţă, specialitatea „Comunicare și relaţii publi- 
ce”, (Disponibil: https://rb.gy/ g2vbph) 
Plan 4 = Plan de învățământ pentru ciclu I — studii su- 
perioare de licență, specialitatea „Drept” (Disponibil: 
https://rb.gy/n3tw0z) 
Unimedia = Unimedia, 6 iulie, 2021. (Disponibil: 
https://cutt.ly/7mc1xqh) 


EATA ROMIÂINIĂ 


Anatol Eremia - o viaţă la straja 
patrimoniului lingvistic naţional 


Anatol EREMIA s-a 
născut la 3 iulie 1931, 
în oraşul Cahul, într-o 
familie de intelectuali: 
tatăl său Ilie Eremia, 
profesor de şcoală, 
mama educatoare 
într-o instituție de 
învățământ preşcolar. 
A absolvit Şcoala me- 
die nr. 2 din Cahul în 
1952. A crescut şi edu- 
cat doi feciori: Anato- 
lie (n. 1955) şi Viorel 
(n. 1989), astăzi am- 
bii ingineri, specialiști 
în domeniul științelor 
informatice. 


Studiile superioare și 
de specializare le-a fă- 
cut la Universitatea de Stat din Chişinău, Facultatea de Filologie (1952- 
1957), iar doctorantura la Academia de Ştiinţe a Moldovei (1957-1960). 
A fost angajat în cadrul Institutului de Filologie (anterior Institutul de 
Limbă și Literatură) în anul 1960, ulterior ocupând posturile de la la- 
borant şi colaborator ştiinţific inferior până la director adjunct al acestui 
Institut. Pe parcursul anilor 1975-1985 a participat la elaborarea unor 
importante lucrări de lingvistică generală și lingvistică română: Capitole 


de istoria limbii române, Dicţionarul ortografic al limbii române, Cultivarea 
limbii (ediţie în serial). 


ANATOL EREMIA - 90 ED 


În 1967 a susținut teza de doctor în filologie, iar în 2004 teza de doctor 
habilitat în filologie. În calitate de cercetător științific, s-a specializat în 
domeniul lingvisticii române. A publicat peste 450 de lucrări științifice 
(în probleme de istoria limbii, sociolingvistică, lexicologie, derivato- 
logie, onomastică, terminologie), inclusiv 20 de monografii și broşuri, 
10 dicționare, ghiduri normative şi documentar-informative. Este pro- 
fesor cercetător din 2013. La USM a predat cursurile speciale de ling- 
vistică „Derivatologia” şi „Toponimia românească”, În anii 1990-1994 a 
predat cursuri practice de limbă română pentru vorbitorii alolingvi din 
instituţiile şi întreprinderile din Chişinău. A fost conducător științific 
al mai multor teze de doctorat şi recenzent-oponent al unor teze de 
doctor habilitat. 


Anatol Eremia a participat la elaborarea și editarea dicționarelor 
fundamentale de tip clasic Larousse: Dicţionarul enciclopedic ilus- 
trat, Chişinău, Editura Cartier, ed. I, 1998, ed. II, 2001 (1696 p.) și 
Dicţionar enciclopedic. Nume proprii, Chişinău, Editura Cartier, 2004 
(500 p.). Este autorul unor ediţii lexicografice şi enciclopedice de pri- 
mă importanţă: Statele lumii. Dicţionar, Chişinău, ed. 1, 2000 (450 
p.), ed. 2, 2004 (495 p., în colaborare); Dicţionar de nume geografice, 
Chişinău, 2004 (311 p.); Dicţionar de termeni geografici, Chişinău, 


Scoala nr. 2. Promoţia anului 1952. 
Anatol Eremia — în rândul de sus, al doilea din dreapta 

y 


ma 


Ani de studenție (1954) Acad. N. Corlăteanu şi A. Eremia — 
profesorul şi elevul (1972) 


2006 (235 p.); Dicționar geografic, Chişinău, 2008 (492 p.); Judeţul Ca- 
hul. Enciclopedie, Chişinău, 2016 (430 p.); Destinul cuvintelor. Breviar 
onomasiologic, Chişinău, 2017 (315 p.) ş.a. 


Timp de 35 de ani a efectuat cercetări toponimice de teren în aproa- 
pe toate localităţile din Republica Moldova, precum și în localitățile 
cu populaţie românească din regiunile limitrofe din Ucraina (Odessa, 
Vinniţa, Nikolaev, Transcarpatica). În baza materialelor colectate pe 
teren şi din sursele documentare istorice, a fondat la Institut tezaurele 
onomastice: Fișierul toponimic general şi Cartoteca terminologiei ento- 
pice. Acestea au servit ca informaţii şi materiale de bază la elaborarea 
și editarea lucrărilor ştiinţifice: Nume de localități. Studiu de toponimie 
românească, Chişinău, 1970 (223 p.); Contribuţii la studiul formării 
cuvintelor, Chişinău, 1979 (275 p.); Unitatea patrimoniului onomastic 
românesc, Chişinău, 2001 (232 p.) ; Studii de sociolingvistică şi onomas- 
tică, Chişinău, 2016 (282 p.); Atlasul hidronimic al Republicii Moldova, 
Chișinău-lași, ed. I, 2016, ed. II, 2017 (185 p., în colaborare). 


De interes public s-au bucurat monografiile consacrate arealelor is- 
torico-geografice și lingvistice din sudul republicii: Cahulul în timp 
și spațiu, Chişinău, 2007 (312 p); Toponimie şi istorie. Arealul Cante- 
mir, Chişinău-lași, 2016 (226 p.); Leova: localităţi, oameni, tradiții, 
Chișinău-lași, 2018 (314 p.). În calitate de coordonator ştiinţific şi 
autor a semnat peste 120 de articole introductive și eseuri istorico-ge- 


N 

Participanții la Conferința Internațională „Standardizarea denumirilor geografice” 
(Sub egida ONU, Frankfurt pe Main, 1998) 


EET PT ROMIÂINIĂ 


Anatol Eremia şi Anatol Ciobanu la o aniversare (2011) 


ografice și etno-lingvistice despre orașele și satele republicii, publica- 
te în cele 15 volume ale enciclopediei Localitățile Republicii Moldova 
(Chişinău, 1999-2017, vol. 1-15). 


Sunt de menţionat lucrările cu caracter de popularizare a ştiinţei ono- 
mastice: Graiul Pământului. Schițe de toponimie românească, Chişinău, 
1981 (128 p.); Tainele numelor geografice, Chişinău, 1986 (100 p.); 


Promoţia de filologi universitari 1952. Colegii de grupă (2017) 

Lansarea monografiei „Leova: localități, oameni, tradiții” (or. Leova, 2018) 


1990 (200 p.); Moldavskaia onomastika. Obzornyi očerk issledovanii, 
Chişinău, 1984 (144 p., în colaborare). 


Omagiatul nostru a fost unul dintre coordonatorii lucrărilor de regle- 
mentare a numelor de localități din Republica Moldova și a denumi- 
rilor de străzi din municipiul Chişinău şi din alte oraşe din republică 
(Bălţi, Cahul, Strășeni ș.a.). În acest scop a editat ghidurile informative 
și îndreptarele de scriere ortografică în limba română și de transcriere 
în alte limbi a numelor de localităţi şi a denumirilor de obiective urba- 
ne: Nomenclatorul localităților din Republica Moldova, Chişinău, 2001 
(128 p.); Chișinău. Ghidul străzilor, Chişinău, 2000 (104 p.); Chișinău. 
Istorie și actualitate, Chişinău, 2012 (206 p.). 


Conform Convenţiei de colaborare ştiinţifică între Academia de Ştiinţe 
a Moldovei şi Academia Română, a participat în calitate de coordona- 
tor şi executor la realizarea proiectelor ştiinţifice „Tezaurul toponimic 
românesc”, „Terminologia entopică românească”, În acest scop, împre- 
ună cu onomasticienii din lași şi Galaţi, a efectuat cercetări toponimice 
de teren în Republica Moldova (raioanele Cahul, Leova, Nisporeni) 
şi în România (judeţele Iaşi, Suceava, Galaţi). În cadrul Institutului 
de Filologie Română (Chişinău) a coordonat cercetările la realizarea 
granturilor și proiectelor ştiinţifice „Stratigrafia etimologică și structu- 
ra lexicală a sistemului onomastic românesc”, „Hidronimia Republicii 


Moldova”, „Tezaurul toponimic al Republicii Moldova”. 


Anatol Eremia a participat cu rapoarte şi comunicări ştiinţifice la pes- 
te 30 de congrese, conferințe și simpozioane științifice naționale și 

internaţionale (Chișinău, Moscova, Leningrad, Kiev, Riga, Paris, Ge- 
neva, Varşovia, Frankfurt pe Main, Bucureşti, Iași, Cluj, Timișoara, 
Târgovişte ș.a.). Este unul dintre propagatorii activi ai ştiinţei lingvis- 
tice în rândurile populaţiei. În reviste și ziare a susținut rubricile per- 
manente: „Cultivarea limbii”, „Cum vorbim, cum scriem”, „Onomas- 
tica și normele limbii”, „Orașele și satele Moldovei”, „Vetrele noastre 
strămoşeşti”. Timp de mai mulți ani, la Radioul şi Televiziunea Moldo- 
vei a susținut ciclurile de emisiuni: „Grai matern”, „În lumea cuvinte- 
lor”, „Străzile orașului Chișinău: originea și semnificația denumirilor”. 


A activat în cadrul mai multor societăţi științifice, consilii, comitete, co- 
misii, colegii de redacție: Consiliul științific al Institutului de Filologie, 
Consiliul specializat pentru susținerea tezelor de doctor şi doctor habi- 
litat în filologie (secretar științific), Societatea Română de Onomasti- 
că (cu sediul la Bucureşti și Cluj-Napoca, vicepreşedinte), Comisia de 
experți ONU în standardizarea denumirilor geografice (New-York), 
Comisia pentru demarcarea frontierei de stat a Republicii Moldova, 
Comisia republicană pentru reglementarea și ocrotirea onomasticii 
naţionale, Comisia municipală pentru reglementarea denumirilor de 
străzi din Chișinău, Colegiile de redacție ale revistelor „Studii de ono- 
mastică şi lexicologie” (Craiova), „Buletin de lingvistică” (Chișinău). 


Activitatea prodigioasă a domnului Anatol Eremia a fost apreciată la cel 
mai înalt nivel, fiindu-i conferit titlul onorific Eminent al Învățământului 
Public (1981) și cel de Om Emerit al Republicii Moldova (1996). Tot- 
odată, Domnia Sa deţine Medalia AŞM „Dimitrie Cantemir” (2001) 
şi este cavaler al Ordinului „Gloria Muncii” (2015). Este Cetăţean de 
Onoare al comunei Burlacu din raionul Cahul (2018). 


Viaţa cercetătorului Anatol Eremia este una activă, tumultoasă, plină 
de bucurii. Mereu în vâltoarea evenimentelor, înfruntând greutăţile și 
poverile vremurilor, a stat de strajă întru apărarea patrimoniului ling- 
vistic şi cultural național. Acestea sunt trăsăturile de caracter și pro- 
fesionale, calificările de înaltă preţuire adresate omagiatului de către 
colegii și de prietenii săi. 
Vivat noster professore! Semper tener et sanctus! 

Lilia STEGĂRESCU 


25 iunie 2021 

Despre negustorizarea lumii 
în care trăim 


1. În ce societate trăim (Dubet& Martuccelli 
1998)? Într-una în care „ideea de societate e 
în declin”, în care „se tulbură viaţa comunități- 
lor”, „creşte instabilitatea”, „se schimbă radical 
ocupațiile”, „se strică mecanismele integrării”, 
iar omul e „pus zilnic la tot felul de probe” 
care-l tensionează psihic, îl expune tuturor 


|... = profesor universitar „experienţelor imposibile” şi „luptelor identi- 


doctor, Departamentu . . pa 
Jeco a ia tare” „Cade proiectul unei reprezentări de an- 
Socială al Universității .* samblu a vieţii sociale plecând de la noțiuni 
„Alexandru loan Cuza” din unitare şi centrale [... ]. Este mare tensiunea 


ă 

i 

n 
laşi, autor a numeroase între domeniul economic și sfera sociocultu- 

volume, studii și articole în 

n 


articole În rală, [... ] piaţa invadând toate domeniile vie- 
reviste de specialitate d 


ile oi ţii. Grav este și faptul că încrederea este pusă 
țară şi străinătate, membru  * Pate i 

în comisii de doctorat Sub semnul îndoielii (Laufer&Orillard 2000). 

prodecan al Facultăţii  Învăţasem să ne afirmăm sinele, ştiind că exis- 


de Filosofie şi Ştiinţe tă condiţii obiective şi subiective în care pu- 


pa . . 
Social-Politice, membru tem sau nu putem s-o facem, iar acum nu mai 
al Senatului Universităţ i y ET S . Aa dis a 
„ ştim dacă ar trebui „să luăm viața în piept”, 

„Alexandru loan Cuza” > J f r a S 
membru fondatoral „Să ne retragem”, „să ne strecurăm” prin ea, 


a 
Societăţii Sociologilor din . fiindu-ne tot mai greu să fim noi înșine, să ne 
România, Profesor Emerit fixăm scopuri (Chalvin 1998)... Acum cău- 
(2018). tăm o anumită coeziune socială minimală în 


comunităţile locale, (re)construim societa- 


tea!. Grav este că recunoştinţa față de oame- 
nii de valoare ai comunităţilor, ai societăţilor 
are memorie scurtă sau pare să fi îmbătrânit 
de tot... Recunoașterea tacită nu este de ajuns, 

mai ales când e vorba de recunoașterea și recunoştinţa datorată unor 
oameni de valoare, savanților”. Recunoaşterea nu este doar o virtute, 
dar şi o datorie copleşitoare. Din păcate, înălțimea la care se ridică unii 
dintre români pare să atragă îndată uitarea lor, nu recunoştinţa față de 
ei. Recunoștinţa, ca și grâul, crește numai într-un sol bun, spunea tata, 
Dumnezeu să-l ierte... Cei penetraţi de logica gestionară se mulțumesc 
acum să fie apreciaţi cu un „salariu mărit”, cu o pensie „specială” pen- 
tru munca depusă. Dar recunoașterea este și nonmonetară, iar ea ar 
trebui să vină din partea „breslei savanților”, a mass-media, a „publi- 
cului larg”. Sigur că recunoaşterea publică ar fi declaraţia de dragoste 
pentru valorile neamului în vremuri de dispreţ și chiar ură față de ele, 
dar mai e mult până când „publicul larg” va vrea să știe mai multe des- 
pre savanţi de la savanţi, în loc de telenovele și „tocşouri păcătoase.... 
Ar trebui ca în „programa” școlară să fie ore de învăţare a recunoașterii 
şi recunoștinţei ca datorie a copiilor (copiii au şi îndatoriri, nu numai 
drepturi!), ca să nu dorească și ei doar bani, pâine și circ... Dacă eco- 
nomicul este pus înaintea celorlalte componente ale societalului, oa- 
menii nu mai dau sens activităților, nu negociază semnificaţii colecti- 
ve acceptabile ale tuturor schimbărilor făcute „în logica urgenţei”. Cu 
toate acestea, instituţiile şi persoanele care au rol major în socializarea 
și educarea oamenilor nu vin astăzi cu răspunsuri mai clare privind 
aceste schimbări accelerate” (Ibidem: 298). Ar putea fi (re)citite cu fo- 
los pagini” care pot lămuri mai bine în ce măsură „mântuirea” noastră 
poate veni „din urmă”, de „sus”, de „jos”, din „viitorii posibili”... 


2. Ideologia gestionară a inversat astăzi valorile și în societatea româneas- 
că cu economie de piață. Departe de a mai suscita consideraţia și încre- 
derea oamenilor cetăţii, politicul a devenit locul calculelor economice. 
Dacă oamenii care produc cred că „politica este în serviciul speculanți- 
lor”, al „intermediarilor”, atunci plătirea impozitelor e trăită ca o povară, 
iar neplătirea lor ca semn de inteligenţă și „savoir-faire” (Gaulejac 2005: 
2016). „Oamenii politici” sunt tentaţi să devină „oameni de afaceri”, iar 
„oamenii de afaceri” ţin neapărat să facă politică... „Discursurile” lor sunt 
legate de bani, în timp ce problemele societății nu sunt legate doar de 
bani... „Cifrocraţii” abordează doar bugete, venituri, cheltuieli, impo- 
zite, taxe, profituri etc., nelăsând loc dezbaterilor asupra „finalităților 

existenței umane” Ei traduc totul în cifre și apoi „fac calcule”, ignorând, 
ironizând tot ce nu-i legat de cifre. „Ideologia gestionară” se bazează pe 
presupoziţii, pe postulate* care fac din om un „homo economicus”, iar 
din organizaţii și firme actori colectivi asemănător acestuia — profitul fi- 
ind scopul suprem. Dacă singurul criteriu recunoscut este banul, atunci 
tot ce nu e bănesc nu are sens, societatea devine mașină de produs, iar 
gestionarea — asociată cu capitalismul — vrea să se înstăpânească asupra 
întregii societăți, uitând că nu e scop în sine, că importantă e ameliorarea 
societăţii oamenilor în ansamblul componentelor ei. În „societatea bani- 
lor”, omul — determinat să calculeze şi recalculeze mereu — uită de trăiri, 
emoţii (încă netraduse în cifre...). Omul nu este însă „robot”, „monstru 
antropologic”, „mașinărie de îndeplinit sarcini”, chiar dacă producţia des- 
tinată vânzării pe bani pentru salarii și pensii și „magia robotizării” sunt 
seducătoare pentru cei aflați (temporar) la putere, deoarece pot atribui 
responsabilitatea unor „fatalități economice” — presupus obiective —, ei 
scăpând de „chestiunile morale și culturale”... 


3. Montaigne definea progresul ca pe o „cale spre virtute”, F. Bacon spu- 
nea că prosperitatea unei naţii se bazează pe inovaţii şi creații... Astfel de 
idei au fost continuate de către alții care au postulat că „memoria socială 
şi culturală” trebuie valorificată economic şi politic. Condorcet (Con- 
dorcet 1795) „preciza” că progresul este rezultatul bătăliilor câştigate 
de rațiune contra superstiţiilor pe care le răspândesc și întreţin preoții şi 
tiranii. Comte și Spencer au formulat „progresul ca lege” ce depinde de 
„presiunea competiţiei” etc. Comparând discursul cu realitatea vieţii co- 
tidiene, Nietszche constata că „europeanul de astăzi este cu mult în urma 
celui din Renaștere” (Nietszche 1967), iar adepţi ai filosofului german 
au criticat expresiile „triumfului lumii materiale asupra celei spirituale"... 
Dacă piaţa cerne ce-i „profitabil”, atunci munca este subordonată „logicii 
financiare” (Linhart 2002), experiența muncii își pierde virtuțile socia- 
lizatoare, educaţionale, singurul „proiect” rămânând acela de „a câștiga” 
azi mai mult ca ieri, mâine mai mult ca azi, mai mult decât ceilalți... Dacă 
banul devine scop în sine, dacă „reușita” se măsoară în bani — ca și recu- 
noașterea sau/și recunoştinţa —, atunci registrul simbolic îşi pierde sub- 
stanţa şi ne trezim într-o cursă nebună a competiţiei: mereu mai mult, 
din ce în ce mai repede, performanţa sau moartea... Cunoașterea trebuie 

să se mobilizeze în serviciul economiei, iar aceasta în serviciul politicu- 
lui pentru ca „totul să fie bine gestionat”: bunurile, familia, comunita- 
tea, educaţia, sănătatea... Omul devine un „mijloc” al logicii gestionare, 
logicii financiare, logicii acţionariatului. Altădată, când „acumulau capi- 
tal’, oamenii spuneau că o fac și cu un scop nobil, că valorizează munca, 
onestitatea, caritatea, „binele public”. Bogăția, îmbogățirea și bunăstarea 
nu ar trebui să se opună. Bogăția ar trebui folosită astfel încât fiecare om 
să aibă loc în societate, să nu fie exclus sau marginal (izat)... 


4. „Am reflectat adesea la ceea ce ar putea fi educaţia unui copil, spunea 
M. Yourcenar (Yourcenar 1980). Cred că ar trebui o educaţie de bază 
simplă, pe parcursul căreia copilul să înveţe că trăieşte în univers, pe o 
planetă căreia trebuie să-i protejeze resursele, să înveţe că depinde de aer, 
de apă, de toate ființele vii și că o mică deranjare a lor riscă să distrugă 
totul. Ar trebui să înveţe că oamenii s-au ucis unii pe alții în războaie care 
au produs alte războaie, după care, fiecare țară și-a aranjat propria istorie 
minţind, ca să-și flateze orgoliul. Ar trebui să înveţe atâta istorie cât îi 
trebuie ca să se simtă legat de cei care l-au precedat, să-i poată admira — 
dacă merită —, nu pentru a-și face din ei idoli. Ar trebui să-i familiarizăm 
pe copii cu cuvintele și cu lucrurile, cu numele plantelor și animalelor. 
Educaţia lui sexuală ar trebui să înceapă prin a privi o naştere, educaţia sa 
mentală — văzând bolnavi și morți. Este timpul să vorbim copiilor despre 
lucruri mai importante decât cele despre care le vorbim acum. Industri- 
așii, patronii, gestionarii, „oamenii politici” consideră educaţia un servi- 
ciu adus lumii economice și politice. Așa se face că „presiunea asupra sis- 
temului educațional este permanentă, profesorii fiind evaluaţi după un 
sistem de puncte calculate în funcție de numărul de articole publicate în 
reviste clasificate după „anumite criterii”, după numărul de comunicări 
la colocvii, după numărul studenţilor... Calitatea nu este ușor măsurabi- 
lă, contează productivitatea cantitativă... Cercetătorii abandonează spi- 
ritul critic pentru a îndeplini obiective ale producţiei” (Gaulejac 2005: 
149). Cei mici interiorizează „logica gestionară”, socializarea lor respec- 
tă „rigorile pieţei”, or ceea ce a dat mereu sens educaţiei a fost speranța 
ameliorării poziţiei și condiției sociale. „Inflația diplomelor” — legată de 
exacerbarea competiției pentru locuri, legată de erodarea rapidă a califi- 
cărilor sub presiunea schimbărilor urgente — face ca tot mai mulți tineri 

să nu-și afle loc de muncă, să amâne intrarea în șomaj cu câțiva ani („fă- 
când studii superioare ...”). Riscul de a nu găsi un loc de muncă îi face pe 
tineri vulnerabili, trataţi ca „forță de muncă” exploatabilă, ieftină. Când 
se diluează sentimentul apartenenţei la un grup, la o categorie socială, 
oamenii au simțământul că rămân singuri și sunt tratați ca „pioni”. „Şo- 
merul se luptă acum să-și găsească un loc de muncă, luptă să nu mai fie 
şomer, nu pentru ameliorarea condiției şomerilor... Cohorta exclușilor 
nu formează o clasă socială, ci o mare de indivizi cu traiectorii sociale 
eterogene, trăind în situaţii diverse. Şomerii nu împărtășesc sentimentul 
apartenenței, nu luptă împreună pentru a schimba condiţiile existenţei. 
Iar să te baţi cu excluderea este foarte greu atunci când lupta e solitară 
şi nu are loc pentru a schimba societatea, ci pentru a-ţi afla un loc în ea” 
(Ibidem: 213). Eşecul şcolar afectează mai mult pe copiii săraci, şomajul 
îi amenință mai ales pe ei, iar riscul este mare în cazul celor cu puțini 
ani de şcoală. Evaluarea şcolilor se face pe baza unor formulare ce con- 
ţin termeni precum: capital uman, gestionarea carierei, merit, calitate, 
parcurs individualizat etc., pentru a se constata, în final, dacă „sistemul 
educaţional” produce „întrebuinţabili”, „ocupabili” în producţie și servi- 
cii... „Managementul calităţii” în educaţie, de exemplu, conţine termeni 
şi expresii de genul: satisfacerea nevoilor beneficiarilor — reușită — per- 
formanţă — progres — calitate — excelență - responzabilizare — angaja- 
re — implicare — (re)cunoaştere etc., fiecare dintre acești termeni fiind 
definit prin ceilalți... Specialiştii în publicitate şi marketing suprasolicită 
dorinţa de a consuma bunuri și servicii, nu lectură, cultură. Ei au grijă să 
transforme de mici oamenii în „clienţi” și să-i „fidelizeze”. Toţi ar putea 
fi clienţi după câte dorinţe au, dar clienţi devin cei cu bani, iar ca să ai 
bani trebuie să-i câştigi, să ai mai mult... Reușita este măsurabilă în bani 
şi astfel se constată cine e performant și cine nu, de aceea competiţia cu 
toți ceilalți şi cu noi înșine este fără sfârşit... „A fi permanent în mișcare, 
agitat, este un mijloc de a lupta contra sentimentului de gol provocat de 
nonsens. În faţa acestui gol trebuie să te agiţi, să faci proiecte, să-ți fixezi 
obiective, pe cât posibil în etape, fiecare etapă să pară utilă și necesară, cu 
toate că ansamblul procesului nu duce nicăieri.” (Gaulejac 2005: 140). 
Dacă te poţi „branșa', „cabla', dispar graniţele între serviciu, familie, timp 
liber. „Autonomie” înseamnă astăzi să te mobilizezi permanent, să aderi 
entuziast la proiecte (politice, dacă există), să ai încredere, să inspiri în- 
credere, să ai „atitudine exemplară”, să fii fidel... 

5. Hiperactivitatea are și efecte psihostimulante (stimulare sensorială, 
gratificaţii narcisice etc.), dar și alte efecte (imposibilitatea de a te mai 
destinde, migrene, „angoasa vacanţelor”5)... Sunt numeroşi cei care 
spun: „nu mai pot”, „sunt epuizat”, „nu mai am timp de mine” etc., sunt 
mulți cei care mărturisesc deschis că au devenit anxioşi, depresivi, au 
tulburări de somn, hipertensiune“. Stresul duce la depresie și tentative 
de sinucidere. Sunt „victime ale hărțuirii morale” cei care suferă de pe 
urma degradării condiţiilor de muncă, dar și cei care suferă din cauza 
inactivităţii, „lockdown'-ului care afectează sănătatea fizică şi mentală, 
compromite pe termen lung traiectoria vieții socioumane. Oamenii au 
fost eliberaţi de presiunea fizică şi sunt ţinuţi sub presiune psihică... 
În „întreprinderea clasică” a societății moderne, atunci când exigențe- 
le erau contradictorii, „angajatul” se plângea „şefului”. La ora actuală, 
fiecare se descurcă singur, cum poate, trăieşte în nesiguranţă, se simte 
vulnerabil, iar dramele individuale nu contează în faţa „necesităţii eco- 
nomice”.. 


6. În lumea paradoxală în care trăim se cere oamenilor să fie deschiși spre 
exterior și criticați că nu sunt niciodată de găsit; li se cere să lucreze în 
echipă, şi sunt evaluaţi individual; se vrea „calitatea totală”, şi rezultatele 
cantitative sunt măsurate în bani; se spune că avansarea se face pe me- 
rit, şi are salariu mai mare cel „cu vechime”.. Astfel de paradoxuri pun 
oamenii sub tensiune, în contradicție cu ei înșiși și ele se adaugă discur- 
sului fără semnificaţie (discursul în care un termen e definit prin ceilalți 
dintr-un grup de termeni). „Expertul gestionar” spune acum tuturor ce 
să facă şi ce nu, iar ei nu pot interveni asupra propriei lor situații dacă 
au votat propunerile „expertului'. Când sensul a tot ceea ce fac e dat de 
alţii, oamenii nu-i văd coerenţa, nu se mobilizează. Idealul construit cu 
instrumentele gestiunii poate să nu mobilizeze... Nimeni nu contestă 
idealul „reorganizării', „redresării', „rezilienţei” etc. dacă în acest fel se re- 
duc incertitudinile, conflictele, excluderea. În caz contrar, mulți renunță 
să mai dea sens activităţii, devin „somnambuli sociali”, acceptă „proce- 
durile', „ordonanţele” — chiar dacă sunt în contradicţie cu convingerile 
lor personale. Omul izolat, care nu mai simte în ceafă suflul colectivități, 
comunității (constrângătoare şi abilitante), parcă nu mai ştie să aprecieze 
ce înseamnă „viaţa trăită demn’) „integritatea morală... 

Putem scăpa de paradoxuri, schimbând nivelul la care discutăm despre 
ele. Nu avem, nu ne facem timp să ne întrebăm dacă este „în natura 
lucrurilor” complexitatea actuală, sau în mintea oamenilor... Acum nu 
pricepem lumea în care trăim decât cu modele construite, fără a pu- 
tea separa fapte, evenimente, de modelele propuse pentru descrierea- 
explicarea-înțelegerea lor. Dacă contribuția fiecărui om la universul 
(familial, comunitar, societal) căruia aparţine este apreciată în bani, 
atunci omul se pierde în calcule: cât pierde, cât câștigă... Calculând 
tot timpul, el uită „gustul și mirosul” gratuităţii, solidarităţii, uită de 
frumuseţea gestului de a da și al celui de a primi, de a se simţi bine cu 
ceilalți, de importanţa ameliorării condiţiilor vieții pentru toți. 


Nu avem răspuns la toate problemele cu care ne confruntăm, dar aceas- 
ta nu înseamnă să nu mai luăm decizii pentru a preveni deteriorări și 
mai grave. Nu trebuie să negăm riscurile evidente, nu trebuie să amâ- 
năm, nu trebuie să fim surzi şi orbi la indicii, la semne... Precauţia este 
un important principiu de acțiune (Godard 1997). 


Note | 1 Cohésion sociale et territories, La Documentation 
Française, Paris, 1997; M. Juffé, Les Fondements du lien 
social, PUF, 1995; F. Farrugia, La crise du lien social, Har- 
mattan, 1993; P. Barcellona, Le retour du lien social, Ed. 
Climats, Paris, 1992 
2? În iunie 2021, s-au împlinit 150 de ani de la nașterea 
lui Nicolae Iorga („Patriarhul culturii române”, „o mi- 
nune de om’, cum îl numea A. D. Xenopol, „una dintre 
personalitățile legendare, plantate pentru eternitate în pă- 
mântul țării şi în istoria inteligenței umane”, „curajosul inte- 
lectual al naţiunii”, „înţelepciunea și originalitatea geniului 
român”, după cum aprecia Constantin Rădulescu-Motru, 
savantul care s-a implicat cu toată forţa în viaţa social-poli- 
tică și culturală a României), dar pe 5/17 iunie 2021 (şi pe 
Sşipe 17), la mormântul său de la cimitirul Bellu, n-a venit 
nimeni să pună o floare, să aprindă o lumânare... 

3 Alain Touraine: Qu'est-ce que la democratie?, Comment 
sortir du liberalisme?, Pourrions-nous vivre ensemble? Egaux 
et différents .…. 

* Teoria proceselor decizionale, teoria jocurilor, teoria 
sistemelor, cibernetica asistată de calculator, ideologia 
utilitaristă, instrumentalistă etc. 

$ Medicii au identificat: tulburări comportamentale (ta- 
bagism, alcoolism, tentative sinucigaşe), tulburări diges- 

tive (crampe, colite, gastrite, ulcere, hemoragii digestive), tulburări dermatologice (pso- 
riazis, eczeme), tulburări psihice (stări de panică, fobii, insomnii, angoasă), tulburări 
cardiovasculare (infarct miocardic) etc. 

* Competiţia brutală, presiunea psihică insidioasă sporesc fenomenele de suferinţă ce se 
manifestă ca burn out... În această stare ajunge cel care munceşte nonstop, din greu, se în- 
chide într-un fel de autosclavie (nu doarme cât trebuie, își pierde pofta de mâncare, bea 
” îşi ia de lucru 
cu el. Burn out-ul este o suferință surdă, cu multe feţe. Pentru ce? Pentru un confort mai 


multă cafea). Nici în familie, nici la părinți nu-și poate „reîncărca bateriile 


mare, pentru bani, oamenii se supraîncarcă cu sarcini, devin descurajaţi, „hăituiți”, fără 


sa 


vlagă, deprimaţi... Medicii psihiatri recomandă să înţelegem că trebuie să spunem și nu, 
să înţelegem și virtuțile eșecului, să lucrăm mult la sporirea încrederii în noi, să acceptăm 
că nu suntem perfecţi, să ne exprimăm pe parcursul unei comunicări autentice, evitând 
izbucnirile emoţionale provocate de tăcere și neînțelegere, să ne facem timp de recupe- 
rare activă plăcută... 

Spre o identitate culturală 
relațională 


I.N.-B. — conferenţiar 
cercetător, doctor, Institutul 
de Filologie Română 

„B.P Hasdeu” Lucrări 
publicate: Limba română 

în condiţiile diglosiei. Studiu 
diacronic (monografie) 
(2015); Perspectiva 
interculturală în predarea 
limbilor străine (2017); 
Politici de stat privind regimul 
minorităților în Europa 
Centrală și de Est (2018); 
Leon Levițchi — personalitate 
de referinţă în anglistica 
românească (2019). 


Societatea contemporană se conturează tot 
mai mult ca o lume a schimbărilor și a meta- 
morfozelor care, sub influența migrației și a 
noilor tehnologii, creează noi tipare sociale, 
redefinind astfel granițele culturale și ideea 
de identitate. Într-un astfel de context, atât de 
complex, dialogul intercultural reprezintă o 
primă posibilitate de realizare a comunicării 
între diversele culturi, structuri, instituţii etc. 


Libertatea mult râvnită și ulterior câștigată 
de cetăţenii fostelor state comuniste a con- 
dus la apariția unor noi fluxuri demografice, 
cunoscute sub numele de transnaționalism 
sau migrație  pendulară. Termenul de 
transnaționalism a fost pus în circulație de 
Nina Glick Schiller, Linda Basch şi Cristi- 
na Szanton Blanc în anii 1990, interpretând 
migrația transnațională ca pe un proces prin 
care imigranții dezvoltă şi susțin relații soci- 
ale multiple ce unesc societățile lor de origi- 
ne cu cele de destinație. O caracteristică im- 
portantă a transnaționalismului o constituie 
multitudinea de implicări ale migranților atât 
în societățile de origine, cât și în cele gazdă. 
Transmigranții sunt acei migranți ale că- 
ror experiențe de viață transcend granițele 
statelor națiune şi care dezvoltă și mențin 

relaţii multiple — familiale, economice, sociale, organizaționale, religi- 
oase și politice. Legăturile permanente ce se formează între migranți 
și comunitatea de origine contribuie la apariția unor spaţii sociale 
transnaționale (Portes et al. 2005) sau translocale în care se modelează 
identități noi, exersându-se o varietate de forme vechi și noi de putere 
sau dominație (Szreter, Woolcock 2004). 


Fenomenul transnaționalismului a apărut ca urmare a posibilităţii per- 
soanelor de a călători și munci în statele Uniunii Europene, alegând să 
menţină legătura cu locurile de baștină fie prin deplasări periodice anua- 
le, fie prin mijloacele de comunicare moderne. Astfel, asistăm la o schim- 
bare a specificului în ceea ce priveşte mobilitatea demografică, noile 
mișcări tind să ia forma unor mişcări cu caracter pendular între țările de 
origine și cele ţintă. În aceste condiţii, cercetările de sociologie încearcă 
să mute accentul când vine vorba de o prezentare a străinului ca o ființă 
dezrădăcinată, întrucât fenomenul noii mobilități propune o cultură a 
relaționării, practicată în mod curent de imigranți. Astfel, migrațiile au 
ajuns să fie interpretate nu doar ca mișcare între două comunităţi dis- 
tincte, aflate în locuri îndepărtate, ci, datorită noii tehnologii utilizate pe 
larg de imigranți, s-a reușit menţinerea unor relaţii la distanță. 


Aceste noi realități, identificate la nivel social, au deschis calea spre 
configurarea unei noi direcții de cercetare — sociolingvistica migrației 
(Chambers 2003). O mare parte din cercetările de sociolingvistică a 
migraţiei au ca subiect raportul dintre limbă și identitate, în contextul 
noilor mobilități demografice. 


Deși este o structură durabilă, identitatea vine cu o panoplie de sensuri 
contradictorii. Ea este fluidă, constant renegociată, schimbându-se în 
decursul istoriei în funcție de contexte și de variația raporturilor inter- 
umane. Se vorbeşte tot mai des despre o criză a identităților ca semn 
al timpului nostru. Or, globalizarea, alături de toate procesele sale ine- 
rente, este tocmai o astfel de schimbare ce influențează toate compo- 
nentele societăţii, inclusiv structurile culturale. În noile condiţiile ale 
globalizării, comunicarea interculturală s-a amplificat, iar acest fapt se 
reflectă asupra identității indivizilor, grupurilor și organizaţiilor. 


În cele ce urmează ne vom opri doar la câteva modele teoretice în ceea 
ce priveşte identitatea, cele care ni se par relevante pentru o mai bună 

înțelegere a dialogului intercultural. Studiul identității se regăseşte 
într-o varietate de modele teoretice, iar o primă perspectivă trimite la 
teoriile care susțin ideea despre o identitate statică, prezentă în mod 
egal la toți membrii unui grup. De aici şi omogenitatea grupului, atri- 
buită de identitatea acestuia. 


Perspectiva constructivistă are în vedere identitatea edificată contex- 
tual. Aceasta poate fi procesuală sau inventată, avându-l în centru pe 
actorul social. 


E de menționat aici cele două interpretări sociologice: cea a lui 
Manuel Castells și cea propusă de Peter Dahlgren, semnificative 
în studiul identității. Manuel Castells afirmă că modul în care gru- 
purile sociale definesc propria lor identitate modelează instituțiile 
societății: „fiecare tip de proces de construire a identității conduce 
la un rezultat specific în constituirea societății” (Castells 1999: 17). 
Fenomenul identitar este pe larg dezbătut în volumul doi al impor- 
tantei sale lucrări The Information Age: Economy, Society and Culture, 
care poartă titlul The Power of Identity. Sociologul spaniol analizează 
importanța identităților culturale, religioase şi naționale ca sursă de 
înțelegere pentru oameni, inclusiv implicaţiile acestor identități în 
mişcările sociale. Manuel Castells afirmă că identitatea este procesul 
construirii unui sens, pornind de la un atribut cultural sau de la un 
ansamblu coerent de atribute culturale. Același individ sau același ac- 
tor colectiv poate să aibă mai multe identități. În ce raport se află și 
cum se comportă relaţiile identităţii cu rolurile sociale? Identitatea 
nu poate fi confundată cu rolurile sau sistemele de roluri. Identităţile 
sunt surse de sens pentru actorii sociali, fiind mai puternice decât ro- 
lurile. Sociologic, toate identitățile sunt construite. Cercetările asu- 
pra identităţii se referă predominant la realități din lumea occiden- 
tală, caracteristice modernităţii târzii, bazată pe un proiect reflexiv. 
În acest context decurge procesul neîntrerupt de modelare și remo- 
delare continuă a identităţii, ca răspuns la forțele sociale pluraliste, 
la curentele culturale și contextele personale. Identitatea are sensuri 
multiple, fiindcă astăzi noi ne mișcăm și funcționăm într-o pluralitate 
de lumi sau realități diferite, scrie Peter Dahlgren (Dahlgren 2007). 
Identitatea este studiată ca indice al nivelului de democratizare a unei 
societăţi, în care indivizii sunt poziționaţi în diverse circumstanțe, 

ea serveşte la crearea de seturi diferite de cunoaştere, asumpţii, re- 
guli, roluri şi moduri de discurs. Pentru indivizi, în condiţia lor de 
cetăţeni, identitățile devin elemente cruciale ale vieţii democratice. 


Cum totuşi poate fi creat un dialog care să corespundă unei punți de 
legătură între reprezentanţii diverselor culturi? În ce condiţii și pe baza 
căror resorturi s-ar putea construi o identitate culturală relațională? 


Identitatea culturală relațională presupune configurarea unui pro- 
iect care să treacă peste neînțelegerile de ordin cultural și identitar. 
Atunci când s-a pus problema gestionării diferențelor culturale, Do- 
minique Wolton a propus termenul de coabitare, definit ca o formu- 
la de coexistenţă a diferenţelor culturale şi identitare într-un cadru 
comun. Admiterea unui astfel de demers presupune o deschidere, 
recunoașterea şi acceptare a alterităţii cu care ne confruntăm în dorința 
de a construi o relaţie cu ceilalți. Identitatea culturală relațională nu 
este atât o afirmare de sine, cât o căutare a posibilității de coabitare, 
prin intermediul căreia diversele colectivități vor ajunge să accepte 
anumite reguli comune, cu obiectivul de a depăși diferenţele culturale. 


Wolton este de părerea că putem învăța cum să gestionăm conflic- 
tele care ne separă, iar proiectul coabitării este o alternativă în acest 
sens, respectând anumite condiţii: „experienţa concretă a alterității; 
toleranța față de altul; referința la universal ca un mijloc de a evita seg- 
mentarea” (Wolton 2009: 139). Acest proiect ar putea deveni un ele- 
ment esenţial în paradigma de gândire a secolului XXI. 


Wolton aduce de asemenea în prim-plan distincţiile conceptuale între 
identitatea-refugiu şi identitatea-relațională, atunci când vine vorba de 
analiza modificărilor care s-au produs la nivelul paradigmelor identita- 
re, în trecerea acestora de la modernitate la postmodernitate. Identita- 
tea-refugiu este opusă deschiderii spre celălalt; este ca o cetate asediată, 
ce opune rezistență celor care vor să o cucerească. Nu este de condam- 
nat acest tip de identitate, întrucât în anumite perioade istorice, cea a 
expansiunii coloniale, ea a fost justificată prin încercarea de rezistență 
a unor culturi naţionale de a se opune invadatorilor. În condiţiile de 
astăzi, în care comunicarea interculturală a atins noi dimensiuni, aceas- 
ta pretinde o altă abordare a identităţii şi anume „identitate culturală 
relațională”. 

Iraida CONDREA 


Traseul sinuos al limbii române 
parcurs de un consătean 

al marelui Eugeniu Coșeriu, 
neuitatul profesor Gheorghe Dodiţă 


I.C. — doctor habilitat în filo- 
logie, profesor universitar la 
Departamentul Lingvistică 
Română și Știință Literară, 
Facultatea de Litere, USM. 

textului. Autoare a mai 

să vorbim corect (2014), So- 
ciolingvistica. Suport de curs 
(2018). Laureată a Premiului 
Academiei de Ştiinţe a Mol- 
dovei în domeniul limba 
română „Eugeniu Coșeriu”, 
2020. 


„NU SUNT VREMURILE SUB OM, CI 
BIETUL OM SUB VREMURI”, scria marele 
cronicar Miron Costin. Și câtă dreptate avea! 


Iar vremurile în care a trăit profesorul Ghe- 
orghe Dodiţă au fost extrem de complicate, 
cu schimbări dramatice de situaţii, cărora oa- 
menii trebuiau să le facă față și să meargă cu 
insistenţă înainte. Este generaţia care s-a con- 
fruntat din plin cu marea problemă a români- 
lor basarabeni — problema identitară, aceasta 
transformându-se până la urmă într-o adevă- 
rată schismă identitară, ce pare să nu mai aibă 
sfârșit. Căci anume această generaţie a trăit 
în state diferite, cu ideologii și valori diferite, 
fără a-şi părăsi locul de baştină: dl profesor 
Dodiţă s-a născut în Regatul Român, a făcut 
studii în Uniunea Sovietică și şi-a încheiat 
cariera în Republica Moldova. Şi toate aceste 
state, având unul și același loc pe hartă, şi-au 
pus amprenta asupra vieții şi identităţii celor 
care s-au născut aici. Există multe experiențe 
personale din care putem afla în ce mod erau 
impuse „moldovenismul” şi așa-zisa „limbă 
moldovenească”, cum se promova ca limbă 
oficială doar limba rusă și ce politici lingvis- 


Împreună cu Gh. Dodiţă la Mănăstirea Dobrovăț, 1993 


tice se adoptau în scopul deznaţionalizării şi diferenţierii tranșante a 
moldovenilor față de români. 


Eugeniu Coșeriu a fost preocupat ca nimeni altul de aceste aspecte, 
reflectate în numeroase lucrări și activităţi ştiinţifice, deoarece, fiind 
născut pe meleagurile basarabene, a înțeles să se identifice cu proble- 
mele conaţionalilor săi. Astfel, în cadrul conferinţei „Limba română și 
varietățile ei locale”, organizată de Academia Română la 31 octombrie 
1994, E. Coşeriu afirma: „Eu reprezint, într-un fel, problema care ne 
preocupă aici (...), fiindcă sunt român moldovean și tocmai din actuala 
Republica Moldova”. 


Problema identităţii lingvistice a constituit tema unui proiect științific 
desfăşurat de Universitatea din Leipzig în 2003, sub conducerea pro- 
fesorului Klaus Bochmann. În Republica Moldova s-au făcut cercetări 
cu privire la felul în care se formează identitatea lingvistică și cum sunt 
achiziționate și utilizate limbile, prin ce experienţe de viață concrete se 

formează individualitatea lingvistică. Am realizat atunci un interviu cu 
dl profesor Gheorghe Dodiţă, dar și cu alți intelectuali, care, mai ales 
în perioada totalitarismului sovietic, au trecut prin diverse situații ne- 
faste, dar au reușit să-și păstreze acea identitate de român moldovean, 
despre care vorbea profesorul Eugeniu Coșeriu. 


Gheorghe Dodiţă, profesor de literatura română, conferenţiar la Uni- 
versitatea de Stat din Moldova, avea la momentul realizării interviului, 
72 de ani. 


Mi-am fixat atunci, în nota de la Protocolul de înregistrare, următoa- 
rele observaţii despre interlocutor: „Vorbește foarte clar, curgător, fără 
ticuri verbale (în afară de „vasăzică”), are o pronunție literară, dar mai 
moale, cu articularea mai „dulce” a moldovenilor, mai puţin dură decât 
cea „bucureşteană. A manifestat o anumită precauţie faţă de felul cum va 
fi folosit acest material. S-a prezentat singur, dar nu ar dori ca numele lui 
să fie dat publicităţii, spunând că — „cine mai ştie ce se poate întâmpla”. 
La sfârşit, când dictafonul a fost deconectat, a subliniat: „Eu am spus totul 
așa cum a fost, n-am inventat nimic, aşa a fost realitatea. Cred că n-au să 
mă aresteze pentru asta”. Se face simțită reminiscența experienţelor trăite, 
când asemenea subiecte, legate de români şi de limba română, erau deosebit 
de periculoase și, în genere, nu se puteau discuta”. 


Revenind la acea discuţie, m-am gândit că mulți dintre cei care l-au 
avut ca profesor pe acest admirabil OM ar fi interesaţi să afle unele 
lucruri mai puţin cunoscute din viaţa profesorului Gheorghe Dodiţă, 
spuse chiar de Domnia Sa. Împărtăşesc cu bucurie, dar și cu mare nos- 
talgie, câteva crâmpeie din acel memorabil dialog. 


Domnul Dodiţă a declarat că s-a născut în 1931, în satul Mihăileni, 
județul Bălți, plasa Râșcani (acestea erau denumirile timpului), fiind 
consăteanul marelui lingvist Eugeniu Coșeriu și al cunoscutului om de 
cultură, traducător și ziarist, Valentin Mândâcanu. „Am pășit pragul 
şcolii primare în satul natal la șase ani și jumătate, în Mihăileni, unde 
l-am avut pe un domn Ion Ploaie, care era numit învățătorul satului. 
Este, de altfel, tatăl scriitoarei noastre de astăzi Raisa Lungu Ploaie, 
un om foarte stimat și foarte exigent, și cu el, am făcut şcoala primară 
până în 1940, terminând în acel an clasa a treia. (Şcoala primară era 
de patru ani, apoi cei care doreau puteau face până la șapte clase). Dar 

elevul Gheorghe Dodiţă nu a apucat să-și încheie studiile în școala pri- 
mară. Anume în 1940 lucrurile iau altă întorsătură, când, la 28 iunie, 
ca rezultat al Pactului Molotov-Ribbentrop, Basarabia este ocupată de 
Uniunea Sovietică. 


Autorităţile sovietice impun noi reguli în învățământ: se trece la alfa- 
betul rusesc; şcolile devin mixte (până atunci băieţii și fetele învățau 
în clase/şcoli separate, erau gimnazii, licee de băieţi şi aparte de fete). 
DI Dodiţă spune că în 1940 era noutate şi oarecum straniu la început, 
când elevii chiar erau obligaţi să stea în aceeași bancă, un băiat și o fată. 
Tot atunci, copiii sunt obligaţi să mai înveţe un an în aceeași clasă, să 
repete anul precedent, probabil pentru însușirea noului alfabet şi a 
unor noi materii/subiecte. Deci elevul Dodiţă repetă clasa a treia în 
anul de studii 1940-1941. 


Însă în anul următor situația din nou se schimbă tranşant: în 1941 în- 
cepe războiul dintre Uniunea Sovietică și Germania, care înaintează 
spre Est şi, în vara acestui an 1941, în Basarabia revin autorităţile ro- 
mâne, care reintroduc regulile de până la 1940. Anul pe care elevii l-au 
repetat nu se ia în consideraţie, fiecare elev continuă de unde a rămas 
în 1940. Deci, spune dl Dodiţă, „în anul de învățământ 1941-1942 am 
făcut clasa a patra, de-acuma din nou în școală românească, după care 
părinţii au mers cu mine să mă ducă la liceu, liceul din Bălți. Eu eram 
la Liceul comercial, nu pentru că aveam multă idee ce înseamnă a fi 
un comerciant, dar pentru că taxa era un pic mai mică decât la Liceul 
teoretic „Ion Creangă” (acolo unde a învățat Eugeniu Coşeriu), care 
se afla chiar în aceeași clădire, în același local. Alături de noi era Liceul 
„Domnița Ileana”, unde învățau numai fete. În felul ăsta am făcut doi 
ani, în limba română, se numeau din nou clasa întâia de liceu şi clasa 
a doua. Asta era în anii de învățământ 1942-43 şi 1943-44, când am 
încheiat clasa a doua de liceu”. 


Or, în 1944 iarăși intervine Măria Sa ISTORIA: în august 1944 are loc 
operaţia Iași-Chişinău, armatele sovietice ocupă din nou Basarabia şi 
lucrurile iau, iarăși, altă turnură. Sunt lichidate gimnaziile și liceele, se 
formează școli generale — semiletka și deseatiletka — școala generală de 
7 ani şi şcoala medie de 10 ani. Elevul Dodiţă își continuă studiile în 
şcoala medie din satul Baraboi (pentru că la Mihăileni era doar școala 
de 4 clase), iar în 1948 susţine examenele de absolvire şi își ia „atestatul 

de maturitate”. Toate orele se ţineau în limba română — „moldoveneas- 
că” — exista şi un curs de limba rusă, dar în criza de atunci a sistemului 
de învățământ nu ajungeau profesori, așa că nu prea avea cine preda 
limba rusă, căci în satele din judeţ se vorbea exclusiv limba română. 


Având diploma de absolvire a şcolii medii, tânărul Gheorghe Dodiţă 
vine la Chișinău în vara anului 1948, pentru a da admiterea la Institutul 
de Medicină, mai mult la insistența părinţilor, care visau să-l vadă medic. 
Pe atunci se dădeau vreo cinci sau şase examene de admitere — la fizi- 
că, chimie, biologie ș.a., dar toate se susțineau în limba rusă, deci copiii 
veniţi din satele și şcolile moldovenești susțineau examenele în limba 
rusă, ba chiar și examenele la limba și literatura rusă (scris şi oral). 


Devenind student la medicină, fostul şcolar de la Mihăileni se 
pomenește într-un mediu lingvistic deloc agreabil, căci toate discipli- 
nele erau predate în limba rusă, inclusiv o serie de discipline cu carac- 
ter ideologic, pe care se punea mare preţ, cum ar fi „istoria partidului 
comunist” ş.a., deci toată comunicarea în cadrul instituţiei avea loc 
doar în rusă. 


Această „politică lingvistică” discriminatorie, ce promova doar limba 
rusă și neglija total limba băștinașilor, a influenţat parcursul formării 
profesionale al mai multor tineri, care erau nevoiţi să abandoneze stu- 
diile sau alte activităţi, din cauza că nu cunoșteau limba rusă. Profesorul 
Gheorghe Dodiţă mărtueiseşte: „Pe mine și faptul că nu știam limba 
rusă într-un fel m-a făcut să abandonez medicina, dar poate şi faptul că 
undeva, probabil, nu era chiar în spiritul meu. Între timp, m-am dus la 
facultatea de litere şi nimeresc la o lecţie de folclor, la Institutul peda- 
gogic moldovenesc „Ion Creangă”, așa se numea pe atunci. Aveam un 
consătean acolo şi el mai mult m-a îndemnat — hai să vezi cum e la noi. 
Şi când am intrat, la ei totul era altfel: am văzut că e foarte clar ceea ce 
se spune, este interesant, nu este niciun cuvânt pe care să nu-l pricep 
şi aşa mai departe. «Uite aici îi de mine!» Ei, da, profesorii de-acuma 
ziceau că uite noi ținem cursuri în moldoveneşte. Dar eu nu prea îmi 
dădeam seama — limbă moldovenească, limbă românească — eu ştiam 
limba pe care am învăţat-o acasă, pe care am învăţat-o în continuare la 
liceu, deci limba pe care o înţeleg și o vorbesc. Deci, după vreo două 
luni de ezitări, am trecut definitiv la Institutul „Ion Creangă”, unde am 
făcut de-acum şi limba rusă, şi unele obiecte mai târziu le-am făcut în 

limba rusă, dar primele, cele de bază, să zicem: folclorul, literatură ve- 
che, istoria uniunii, era aşa un obiect istoria uniunii, istoria universală, 
le făceam cu profesori care vorbeau, de fapt, destul de frumos, corect 
românește, aş spune. Pentru că erau unii, de exemplu doi profesori 
evrei, Şlain şi Roitman, care, după câte ştiam, făcuseră şcoala româ- 
nească, așa cred eu, pentru că noi priveam cu interes felul cum știau să 
vorbească frumos, corect. Şi în felul ăsta, deci, după alți patru ani, am 
încheiat și facultatea de istorie şi filologie, specialitatea, aşa cum scrie 
în diploma mea - limba şi literatură moldovenească, cu calificarea de 
învățător de limbă și literatură moldovenească. 


Dar au fost şi profesori care nu prea cunoşteau limba română /moldo- 
venească, vorbeau cam pe jumătate. Istoria partidului, pe atunci se fă- 
cea cu un profesor care vorbea foarte incorect, ca să nu zic rău, chiar 
aşa vorbea — nici în rusește, nici moldovenește sau româneşte. Încurca 
nişte fraze care se transformau în anecdote de-acum în limbajul nostru, 
asta era realitatea, trebuie să înțelegem că erau și greutăți, lipseau cadre. 


Cu timpul lucrurile au început să meargă mai spre bine, în sensul că au 
început să apară la Chișinău din operele clasicilor, prin 1953 au început 
să se mai editeze primele lucrări ale scriitorilor noștri clasici, care de 
acum începeau puţin câte puţin să fie consideraţi şi clasici moldoveni. 
Oricât ar părea de curios, după cum afirmă profesorul Gh. Dodiţă, 
uneori se spunea așa: Ion Creangă, clasicul literaturii românești și cla- 
sicul literaturii moldoveneşti. Pentru noi erau așa, cam, cam neclare 
lucrurile acestea”. 


În 1952, după absolvire, a fost o vreme și laborant la Facultatea de 
Filologie a Universităţii de Stat, la Catedra de limbă și literatură mol- 
dovenească; în anul 1960 aceasta s-a divizat în două catedre — limba 
moldovenească şi literatură moldovenească. Cursurile se ţineau în 
„limba moldovenească”, cu toate acestea, supremaţia limbii ruse era 
peste tot evidentă. Profesorul Gh. Dodiţă își aminteşte: „Cei care au 
trăit anii aceștia şi care-i cunosc și cred că-i şi ţin minte rămân până 
astăzi oarecum uimiți de timpurile acelea când la orice adunare, dar 
aproape totdeauna, se cerea să vorbești în limba rusă, cu explicația: ca 
să înțeleagă toți... Pentru mine lucru ăsta a trecut destul de greu și nu 
ştiu dacă am obținut ceea ce s-ar fi cuvenit, adică să pot să afirm: da, 
dacă vorbesc în rusește, gândesc în ruseşte, dacă vorbesc în româneşte, 

gândesc românește. Deci, sigur că anumite dificultăți nu puteau să nu 
existe. Şi la fel când era cazul să mă pregătesc să fac o dare de seamă, de 
exemplu. Am lucrat o vreme ca prodecan și uneori trebuia să scriu fel 
de fel de rapoarte, şi trebuia să le scriu doar în limba rusă. Şi exprima- 
rea noastră, fără îndoială că a fost influenţată. Din păcate, cum să zic, 
dacă vrem să spunem lucrurilor pe nume, nu putem totuși să negăm 
că, pe de-o parte, exista frica ca nu cumva să vorbeşti prea ro-mâ-nește, 
exista. Oamenii în felul ăsta, se intimidau şi căutau să vorbească așa, 
mai... ca pe aici. Dar se înţelege că, mai ales în domeniul terminologiei 
- am fost, pur şi simplu, caliciţi. Caliciţi, pentru că, sincer vă spun, şi 
astăzi încă în multe lucruri, în multe domenii, nu cunosc liber, așa cum 
ar trebui, terminologa. Şi exprimarea lasă de dorit. Construcţia frazei, 
muzicalitatea limbii, accentul, intonaţia, care ne deosebește de vorbi- 
torii din România — sunt și acestea un rezultat al bilingvismului forțat”. 


O cotitură istorică în viaţa noastră a fost trecerea/revenirea la gra- 
fia latină. Spuneau unii că va fi o catastrofă, că vom deveni o ţară de 
analfabeți. Cum a fost în realitate, ne spune profesorul Gheorghe 
Dodiţă: „Ce s-ar putea aici spune? Sigur că atunci când s-a revenit 
la grafia latină, am simţit o anumită, ei, cum să zic, așa, o revenire la 
normal. Fiindcă... mi-am dat seama perfect că grafia asta latină poate 
exprima absolut toate particularitățile, să spunem, fonetice, şi aşa mai 
departe, ale limbii, asta, pe de-o parte, și însăși ideea că uite, suntem un 
popor care vorbește o limbă de origine latină, dar scrie cu-n alt alfabet, 
nu era corectă. Şi deci, să zic aşa, pentru mine personal trecerea asta 
s-a făcut foarte ușor. Dar altceva vreau să vă mai spun. Dumneavoastră 
vă amintiţi cât de ușor au trecut copiii noștri şi studenţii? Momentan, 
putem spune, fără niciun fel de probleme. Deși se spunea că uite, trece- 
rea la grafia latină o să fie, o să aibă nişte urmări grave, c-o să se cheltuie 
mulți bani. Nu este adevărat! S-a făcut foarte ușor şi firesc, pentru că 
copilul care învăţa franceza, el de-acuma știa grafia latină. În afară de 
asta, e ceva firesc să scrii în limba română cu grafie latină”. 


De multe ori se pune întrebarea în legătură cu limba rusă - am 
mai auzit-o, şi mie mi s-a pus întrebarea despre rolul limbii ruse în 
viața intelectualilor, şi de aceea am adresat-o și domnului profesor 
Gh. Dodiţă: limba rusă v-a ajutat sau v-a împiedicat în cariera profe- 
sională de filolog? Este cam provocatoare, dar apare. S-a dovedit că 

lucrurile nu sunt chiar atât de simple, dl Gh. Dodiţă reflecta în felul 
următor: „Da, aici nu ştiu dacă se poate răspunde cu „da” sau „nu'. 
Adică, m-a ajutat într-o privinţă, însuşind limba rusă, pentru că-n felul 
ăsta am avut acces la nişte surse, la niște lucrări pe care, eventual, dacă 
n-aş fi ştiut această limbă, nu puteam să le citesc. Am fost la marile 
biblioteci, câteva mari biblioteci din fosta uniune, la Moscova sau la 
Petersburg, Leningrad cum se mai numea pe atunci. Deci, faptul că am 
însușit limba rusă a fost și de folos. Dar trebuie să spun că, într-o anu- 
mită măsură cunoașterea limbii ruse... în situaţia creată eu nu cred, nu 
ştiu dacă se întâmplă și-n alte părți lucrurile astea, ceea ce s-a întâmplat 
la noi — că uneori străduinţa aceasta de a cunoaşte limba rusă a fost 
întrucâtva în detrimentul cunoașterii mai profunde și corecte a limbii 
noastre naţionale”. 


O problemă mereu discutată în spațiul basarabean este cea legată de 
atitudinea rusofonilor față de limba română. Am ţinut să aflăm cum 
explică dl profesor Gh. Dodiţă faptul că studenții, vorbitorii ruși învață 
atât de greu limba română? În opinia distinsului profesor, lucrurile 
stau astfel: „ Eu cred că trebuie să spunem aici răspicat — nu manifestă 
dorinţă, în primul rând. Nu cred că e aşa cum zic unii: da ce, poate-s 
incapabili? Nu cred asta, eu cred că-i nedorinţă, pentru că undeva li se 
sugerează ideea: dacă ai să știi limba rusă, ceilalți vor fi ori obligați, ori 
vor face tot posibilul să te înţeleagă și deci, eu așa cred. Și speculaţiile 
astea că nu sunt cărți, că nu sunt manuale, că nu sunt dicţionare — 
doamne, sunt niște lucruri atât de absurde, încât uneori îți vine, de acu- 
ma nu ştiu... Eu cred că nu este dorinţă. Or la noi sunt persoane care 
s-au născut aici şi care au vârsta de 20, 30, 40 și mai mulți ani și până 
acuma, cred că trei sute de cuvinte ca lumea nu le cunosc în română. 
Deci aici îi vorba de dorinţă, nu-i vorba de altceva- toate celelalte sunt 
numai motive” 


A fost interesant să aflăm opinia profesorului și a omului Gheorghe 
Dodiţă, care a parcurs tot traseul sinuos al limbii române în spaţiul 
dintre Prut și Nistru, despre felul cum au evoluat lucrurile din anii 90 
încoace — mai bine, mai puţin bine în comparaţie cu așteptările avu- 
te cândva. „În linii mari, apreciază dl Gh. Dodiţă, lucrurile au evoluat 
spre bine, dar nu ştiu, mie mi se pare că uneori cam trecem prin niște 
ZIGZAGURI. Ba parcă în primii ani a fost aşa un avânt, a fost aşa o 

susținere și-o recunoaștere că uite vorbim o limbă românească pe care 
trebuie s-o cultivăm. Şi pe de altă parte, uite, constaţi așa niște încercări 
oarecum de a nu vedea, de a nu observa lucrurile astea, de a le lăsa pe 
planul al doilea”. 


Am ales din discuţia cu dl profesor Dodiţă doar câteva crâmpeie re- 
prezentative, din care se poate deduce că unele lucruri au rămas și 
încă vor rămâne actuale - funcţionarea și statutul limbilor, nivelul 
de cunoaştere a limbii române și nivelul studiilor/cunoştinţelor pe 
care le obţin studenţii noştri. Pe când încă dl profesor mai venea pe la 
Facultate, l-am văzut odată foarte amărât și chiar indignat de schimbă- 
rile care se produceau în legătură cu trecerea la sistemul Bologna cu 2 
cicluri: licenţă şi master. Când a văzut cât de mult s-a redus numărul 
de ore la literatura veche, pe care a predat-o cu maximă dăruire timp de 
vreo patru decenii, a zis că nu înţelege dacă în felul acesta se poate face 
carte. Era întristat și dezamăgit. 


Trebuie să recunoaștem că procesul de ajustare și reorganizare a pla- 
nurilor de studii continuă, a devenit o permanenţă. Şi ar fi minunat 
să putem afirma, aşa cum își dorea domnul profesor Dodiţă, că LA 
FACULTATEA DE LITERE SE FACE CARTE, şi carte serioasă. Asta 


ne-o dorim cu toții. 

Liviu BELÂI 

„Măi băiete, ce-a spus Eminescu?... 
Și punctum! 

(Fire de nisip din Clepsidra vieții 

lui Pavel Boțu, și nu numai) 


Fragment 


De câte ori mă poartă pașii pe strada, dragă ini- 
mii mele încă din anii tinereţii, Vlaicu Pârcălab 
din preajma Casei Presei (acolo am slujit cu 
credință gazetăriei circa o jumătate de veac), 


LN de-atâtea ori, mărturisesc, îmi bate inima în 
LB. — publicist, editor — Piept mai tare şi mi se urcă, involuntar, un nod 
şi traducător, A absolvit în gât. 


Universitatea de Stat din T i A 
Moldova Facultatea de  Emoţiile mă copleşesc mai ales când trec pe 


Filologie, Secţia ziaristică lângă mica şi drăguța căscioară cu două nive- 
(1970). A colaboratla le (o fi fost, până la război, vila vreunui medic, 
publicaţiile, Moldova inginer sau avocat, iar după — prin anii '70, pe 
Socialistă”, „Tinerimea $ 1 SS! 

a noa za Ai când am apucat-o și eu, era Sala de audiență 
„Literatura și Arta” „Făclia @ Preşedintelui Sovietului Suprem al RSSM; 
şi revista pentru copii apropo, după declararea Independenţei noas- 
„Alunelul. A activat tre aici și-a instalat sediul Consulatul Amba- 
m a B jeh de sadei României în Republica Moldova); altfel 
ropagare a literaturii de pe A “jè ip E Y 
propagare sets url SPE spus, când dau de clădirea cu pricina, situată la 
lângă Uniunea Scriitorilor "+ i j ' 
din Moldova (anii'80).A câțiva pași pe strada 31 August, în fața ochilor 
fondat, împreună cuun îmi apare chipul luminos, blând şi cam nostal- 
grup de savanţi-farmaciști, gic — așa, cel puţin, mi s-a întipărit în memorie, 


gazeta,Pro farmacia,  _ al celui care a fost Pavel Boţu. 


ulterior „Pro Sănătatea” Este 
autorul și coautorul unor Un bun gazetar, mai târziu poet de talent, 
cărți de publicistică și proză propulsat în scriitorie din gazetărie de către 

documentară. + ună A 
înțeleptul şi vizionarul Petrea Darienco, Pa- 

vel Boţu, deveni mai 
târziu, deşi nu era... de 
peste Nistru, pentru mai 
multe sorocuri la rând, 
preşedinte, apoi prim- 
secretar al Uniunii Scrii- 
torilor moldoveni. Și s-a 
tot aflat în fruntea litera- 
ţilor circa 22 de ani. 


„„. Eram proaspăt anga- 
jat în calitate de director 
adjunct al Biroului de 
propagare a literaturii 
Uniunii Scriitorilor. În 
postura respectivă am 
fost martorul unor situ- 
ații şi împrejurări care 
mi-au marcat destinul şi 
care mi-au oferit prilejul să descopăr un alt Pavel Boţu decât cel „oficial. 
La una dintre aceste ocazii mă voi referi în rândurile ce urmează. 


Într-o bună zi, cam imediat după prânz, ascultam, împreună cu șeful 
meu nemijlocit, Aurel Ciocanu (nu poetul, dar filologul), brașoavele lui 
badea Petru Cărare, neîntrecutul nostru poet satiric. Deodată, în biroul 
nostru de la etajul 3 al Casei Scriitorilor, ultimul din dreapta, dă buzna... 
însuși Pavel Boţu. L-am văzut păşind pragul biroului pentru prima dată 
de la învestirea mea în funcţie. 


— Ia-ţi sacoul şi hai mai repede că întârziem, se adresă dânsul către mine, 
fără să-mi mai lămurească de ce trebuie să ne grăbim. 


Abia urcat în mașină, am aflat că ne ducem pe strada 28 Iunie (Vlaicu 
Pârcălab de azi), la Sala de primire (audienţă) a Președintelui Sovietului 
Suprem al RSSM. Iar Președinte la acea vreme era nimeni altul decât Pa- 
vel Boţu. Iar eu, din mers, trebuia să preiau, mai bine zis să joc rolul de 
„pomoşnic Predsedatelea” (ajutor, consilier, cum ar veni). Adevăratul con- 
silier (nu mai țin minte cine era) suferise o entorsă la picior exact în mo- 
mentul când pornise cu mapele celor înscriși la „priem” (audienţă). 

Fie vorba între noi, că nu e niciun secret azi, „jalbele” venite în proțap cu 
mai multă vreme înainte erau din timp „satisfăcute” sau, mai des, „nesa- 
tisfăcute” prin osârdia ajutorului lui — o persoană special angajată pentru 
atare misiune, cu birou în clădirea Guvernului de azi, dar care tocmai îşi 
luxase piciorul. Când am ajuns la fața locului, mapa cu documentele re- 
spective deja era. Am înţeles solemnitatea evenimentului la care urma să 
particip după ce curierul guvernamental — un militar cu două stele mari 
pe epoleţi — m-a rugat să-mi pun semnătura în două catastife diferite, pe 
care dânsul le aranjă la loc într-o geantă de piele... 


DA 


Aşadar, iată-mă „calif pentru o oră” în una din ultimele audienţe, pe la 
miezul anilor '80, a Preşedintelui Sovietului Suprem al Republicii, Pavel 
Boţu, căruia, de altfel, i se încheia mandatul. 


Ca și toți cei „cu șapte clase” (iertată fie-mi expresia), iar unii dintre noi 
şi... cu şapte ani de acasă, generaţia mea (nemaivorbind de cea a părinţilor 
noștri) îşi dădea prea bine seama în ce societate, deja „pe ducă”, trăiam 
şi-i simțeam, probabil, cu toate fibrele inimii, apropiatul sfârșit... Ştiam 
ce gândeau taţii şi mamele noastre, prietenii și cunoscuții mai apropiaţi, 
dar nu aveam de unde ști ce gândeau cei de la putere, inclusiv Pavel Boţu. 
Căci, într-un fel, tot în barca puterii se afla. 


Cu alte cuvinte, anume după acel „priem” de pomină - aga a fost să se în- 
tâmple, — am descoperit din prima sursă nişte lucruri esenţiale pe atunci 
ale vieții noastre, dar care erau acoperite cu pâclă deasă pentru cei de jos. 
Şi, bineînţeles, am aflat ceva mai multe și mai mult despre Pavel Boţu ca 
cetățean și, dacă vreţi, ca adevărat patriot al neamului. 


Aşadar, ora 15.00. Sala de primire (audienţă) a Președintelui Sovietului 
Suprem al RSSM Pavel Boţu (totul era scris, desigur, în limba oficială de 
pe atunci, rusa; într-un cuvânt, „Priemnaia..”). 


Intră primul „jălbaş”, al doilea, al treilea... Conform protocolului (dar și 
faptului că eu niciodată n-am avut o asemenea experiență), Pavel Boțu 
îmi dirija „primii paşi”, mă sfătuia pe loc ce să fac și cum să procedez în fi- 
ecare caz aparte şi, principalul, ce „înscris” să las după fiecare întrevedere 
în caietul de sarcini, pe care-l aveam la îndemână. 


În ziua ceea, prin faţa noastră (şi a mea, bineînțeles, căci eram o „piesă” 
importantă — notam, ce-mi dicta şeful), a trecut destulă lume. Fireşte, 


Fotografii din arhiva personală a familiei Boţu, 
expediate la redacție de către fiica Poetului, Dorina Boțu 

nu-i mai ţin minte pe toți, după aproape patru decenii trecute fulger din 
viața noastră. Două cazuri însă mi s-au întipărit în memorie. Unde mai 
pui că sunt însoțite de niţel haz și ambele legate de „tânărul” poet de 
pe atunci — de peste 50 de ani, Gheorghe Blănaru (proaspăt primit în 
rândurile US). Pare-se, era pe atunci consultant la US. Dânsul, cum se 
văzu „botezat” membru al Uniunii Scriitorilor, făcea ce făcea și trimitea, 
aproape lunar, câte un năpăstuit de te miri ce probleme... la „prietenul” 
său, mai marele scriitorilor moldoveni, dar şi Preşedinte al Sovietului Su- 
prem, Pavel Boţu. 


De cum află că cel cu plângerea era din satul Limbenii Vechi, Glodeni — 
baştina amintitului poet — Pavel Boțu îl întrebă pe dată: 


— Blănaru te-a sfătuit să vii la mine? 


— ... Blănaru, preciza omuleanul. Numai că el m-a cetărat să-ţi spun Du- 
mitale, dacă ne vom lua cumva de vorbă, că eu sunt acela cu tăbultocul 
de păpușoi. 

- Așa, vasăzică... Boțu abia își putu reține zâmbetul... 

Vorba e că, cu două-trei veri în urmă, respectivul „jălbaș”, în plină noapte, 
fu prins de către secretarul de partid din sat, care se afla într-o razie de 


interceptare a „delapidatorilor de avut obştesc”, cu un tăbultocel plin cu 
ştiuleți în lapte. 


— Ia treci, bădie, să te văd la faţă cine eşti, făcu secretarul. Poate, te duc cu 
mașina până acasă? Văd că sacul e cam greu... 


Omul, se vede, nu era din cei „păţiţi”: 
- Dacă-i așa, mă duc să-l aduc și pe celălalt, că-i în lan... 


Şi dus a fost, lăsând pe unul dintre conducătorii satului cu buzele um- 
flate. 


Ei, cum era să treacă neobservat de către un veritabil jurnalist și scriitor 
ca Pavel Boţu autorul acestei snoave colhoznice. Atâta țin minte că-l mai 
întrebă, abia stăpânindu-se de râs: „Dumneata nu cumva ești din gospo- 
dăria «Serghei Lazo», aceea cu... Serghei, săracul, la zori cu sacul?!’ 


- Da... Dar Dumneavoastră... de unde ştiţi? interlocutorul, cam speriat, 
abia legă cuvintele unul de altul. 

— De la același Blănaru, limbeanul tău... 


Nu ştiu cum s-a rezolvat atunci problema consăteanului lui Gheorghe 
Blănaru, dar mi-aduc aminte și de un alt episod din cadrul aceleiași 
audienţe, la fel legat de „tânărul” poet Gheorghe Blănaru. 


Totul decurgea ca la carte — petiționarul intra, își spunea în câteva minu- 
te păsul, căci esența doleanţei sale era în prealabil cunoscută din cererea 
depusă, răspundea la unele întrebări pe care i le adresa Preşedintele şi, 
după un scurt dialog, urma rezoluţia, așternută de către mine cu cea mai 
mare acuratețe în condică. De obicei, cererea însoțită de viza respectivă 
era retransmisă la organele locale care, cel puţin o studiau, ulterior, cu 
mai multă atenţie. Astfel, urmau și soluționările de rigoare. 


Deodată, într-o scurtă pauză — orele de primire se cam scurseseră și 
trebuia să mai apară, conform listei, doar o singură persoană, un fost 
preşedinte de colhoz de prin părţile Edineţului meu, mai exact din satul 
Trinca (baştina celebrului mecenat Vasile Stroescu, primul Președinte 
al Parlamentului României întregite), — în anticameră, unde înainte era 
linişte mormântală, se iscă o rumoare ce se transformă destul de repede 
într-o gălăgie în toată legea. 


- Ia du-te și vezi ce se întâmplă acolo, îmi porunci Preşedintele. 


Îmi fac iute apariţia în anticameră și ce văd? Miliţianul de serviciu se răz- 
boia cu o țigancă tânără și frumoasă de mama focului, care intenționa 
să intre la Preşedinte (am aflat mai târziu că a fost şi dânsa „sfătuită” tot 
de Blănaru, care i-a și explicat ce să facă și cum să ajungă mai ușor și la 
tanc la locul „dreptăţii”). Cică, simpatica nevastă auzise de mai înainte 
că tovarășul „Presedateli” e om bun și mărinimos, nu ca alții, şi o să-i facă 
dreptate, cum a mai făcut și altora. A aflat în prealabil unde îşi exercită 
funcţia şi, în ziua cu pricina, se înfățișă la Uniunea Scriitorilor. Ce a ur- 
mat se poate lesne deduce... 


Dânsa era venită în capitală tocmai din Otaci, cale de aproape 250 de km, 
fiind însoţită de doi copilași, ambii să fi fost de vreo 4 şi 5 anişori. După 
toate, era pe drum... un al treilea. (Am aflat, câteva minute mai târziu, că 
acasă o mai aşteptau încă cinci puradei, dar și „mai măricei', de la 7 la 17 
ani, dânsa împlinind de curând 35 „bătuţi pe muchie”). Cu toate tenta- 
tivele milițianului de gardă de a opri gălăgioasa vizitatoare, până la urmă 

dânsa își realiză scopul: cu acordul Preşedintelui, a fost lăsată să intre în 
afară de program. 


Problema ei: trăiau într-o casă, după spusele sale nu prea arătoasă, cu 
doar două camere și o bucătărie de vară, împreună cu mama-soacră şi 
două capre pe de-asupra; fireşte, din punctul ei de vedere și nu numai, se 
cerea... în preajma sosirii celui de-al optulea prunc — repet, la numai 35 
de ani (!) — o cât mai urgentă îmbunătăţire a condițiilor de trai. 


Între altele, am aflat mai târziu, mi se pare de la corespondentul zonal al 
cotidianului „Moldova socialistă”, Vasile Trofăilă, că, la intervenţia orga- 
nelor puterii locale, „îimpinse” din urmă de cele de la Centru, doleanța 
tinerei mămici cu mulți copii fu soluționată. De fapt, dânsa era o vedetă 
cunoscută nu numai prin părțile Otacilor sau Movilăului de peste Nistru, 
ci şi la Soroca, Florești sau în satele din Drochia, unde coloniile țiganilor 
erau ceva mai numeroase. Simpatica ţigancă, mai nou — rromă, pe lângă 
toate, trăgea de minune cărţile... Da ce moldovean care se stimează nu 
vrea să-şi afle viitorul, fie chiar dacă şi nu prea crede în vrăjitorie?! 


Mai ţin minte, precis, că o chema... Bombonica. Întocmai ca pe o ţigancă, 
pe vremuri faimoasă ghicitoare prin părţile edinețene, care în fiecare pri- 
măvară, de cum se lua omătul și se zvânta toloaca de la marginea satului 
(noi îi ziceam bahnă), venea cu șatra și cu iscusiţii săi confraţi fierari, la 
baștina copilăriei mele, 'Terebna. Apropo, eu și cu o altă progenitură de 
învățători, prieten nedespărțit dar şi rudă cu mine — Iura, poetul de pes- 
te ani Eugen Cioclea, mai în toată ziua „roboteam” la foalele cu cărbuni 
încinși; încântați atât de flăcările misterioase ce răbufneau în forja im- 
provizată la fiecare efort al nostru, cât mai ales de sclipitoarea și pitoreas- 
ca tananică, ce o încingeau pe mică pe ceas puradeii de seama noastră. 


În ceea ce o priveşte pe Bombonica de la Otaci, cea cu jalba în proţap și 
şapte puradei în casă, al optulea fiind pe drum, ne-a dat gata pe amândoi, 
enunțându-și, fără multă exhibiție verbală, scurt, clar şi cuprinzător, „ar- 
gumentul-forte” al plângerii sale: „Tovarăș Prisidateli, văd că eşti om bun, 
de la Dumnezeu... Ce să-ţi spun eu Dumitale, ca să mă înţelegi mai bine, de ce 
am venit să-ți cer ajutorul? Noi pentru cine muncim cu bărbatu zi şi noapte, 
nu pentru Țară, nu pentru popor!?" 


Ca să vezi, vorba lui Ion Druţă, anume aşa a zis — „... muncim, zi şi noap- 
te, cu bărbatu pentru Țară şi pentru popor”. 

Pentru prima și, din păcate, pentru ultima dată l-am văzut (eu, personal 
3 3 td 

pe mucalitul Pavel Boțu să se „exteriorizeze” în felul cum a făcut-o în ziua 

ceea și să râdă cu atâta poftă. 


De ce m-am oprit în aceste rânduri, mai special la Bombonica de la 
Otaci? Pentru că... precum o acceptasem, la fel, cu mare greu scăpasem 
de ea: voia cu insistenţă și neapărat... să-i spună „la ureche” tovarăşului 
Preşedinte ce-l așteaptă în viitorul apropiat. Domniei Sale, probabil, îi 
era oarecum incomod de mine şi, desigur, nu s-a lăsat înduplecat să i se 
tragă cărţile... Cine ştie ce avea să-i prezică atunci tânăra și frumoasa vră- 
jitoare de la nordul Moldovei?! 


„.. Edineţeanul de la Trinca ne-a aşteptat cuminte — ce, alta, era să facă? 
— tot timpul cât s-au desfăşurat mai întâi ostilitățile din anticameră, apoi 
și întrevederea „plină de tihnă, pace și înțelegere” dintre Președintele 
Sovietului Suprem al RSSM, poetul Pavel Boţu, și o casnică obișnuită 
de etnie rromă, cu neobişnuitul prenume Bombonica. Indiscutabil însă, 
viitoare mamă-eroină. 


De cum a intrat omul de la Trinca, abia reuși să dea bineţe, că imediat fu 
„bombardat” de Boţu: „Măi trincanule... staric, ce mai faci? Că de când nu 
te-am văzut..., „...Vreo trei ani să fi trecut, îi răspunse în aceeași cheie lirică 
omul venit din Țara de Sus. Se vede că se cunoșteau mai de demult, posi- 
bil că din anii tinereţii. Ori au învăţat împreună la institut, sau, poate, erau 
consăteni răzleţiți prin lume sau chiar rude; nu aveam de unde cunoaște. 


S-au întreținut, preţ de vreo 10-15 minute, mai mult în șoaptă, fără a avea, 
de data aceasta, nevoie de serviciile consilierului. Într-un târziu, gazda, adi- 
că Pavel Boţu, îi comunică celui venit că lucrurile se mişcă, lent dar sigur, 
pe un făgaș promițător şi, deci, să fie liniștit că totul se va termina cu bine. 
Acela dădu mulțumit din cap, dar continua să se uite, am observat aceas- 
ta, oarecum întrebător. Boţu însă se adresă mai întâi către mine: „Pentru 
început, te-ai descurcat bine, bravo! Pe azi — gata, suntem liberi amândoi”. 


Dar când am început să mișc, de colo-colo, cele câteva hârțoage de pe masă 
(chip că făceam ordine înainte de plecare), Președintele unde face: „Măi 
Belâi, da şi tu eşti edinețean... Ia uită-te în ochii mei și spune drept: Nu-i 
așa că-ți place sfeclomicina?. Și fără să aştepte răspunsul din partea mea, 
atâta rosti: „Hai cu noi” Înainte de asta, i-am „interceptat” spusele adresate 
ultimului vizitator: „Aici nu-i cazul să stăm. Să mergem în altă parte”. 

Puteam eu oare să-i ies atunci din cuvânt, cu atât mai mult c-am înţeles 
că... nu la tras sapa mă invita. 


N-o să mă credeți, dar în mai puţin de-un sfert de ceas ne-am trezit cu 
toții... la „Jaba” sau, mai târziu, la „Acvarium” (ce-i drept, într-o încăpe- 
re aparte, așa-zisa Casă Mare de la „Jaba”, unde poposeau, din când în 
când, doar „aleșii”); pentru cine nu cunoaşte — bistroul de pe strada 31 
August 1989 sau, altfel spus, „zabegalovca” de lângă Casa Presei, locul de 
„pelerinaj al ziariştilor în zilele de vineri, când robii mass-mediei scrise 
scăpau de ultimele „șpalturi” de gazetă sau revistă, iar înainte îi așteptau 
tocmai două zile de „uikend” și mai multe halbe de bere însoţite de-un 
„sto gram” și de micii tradiționali. 


De la o vorbă la alta, foarte repede s-a încins o discuţie aprigă între cei doi 
comeseni. Gaz în foc au turnat şi cele câte 50 de grame de așa-zisa „sfe- 
clomicină”, care, de data aceasta, s-a dovedit a fi un rachiu tăruţ din cireşe 
albe. Aţi gustat aşa ceva vreodată?! O spun cu deosebită mândrie, pentru 
că rachiul din cireşe albe își are sorgintea chiar în satul meu de baştină, 
Terebna, fapt confirmat de toată lumea bună de prin părțile Edineţului, 
şi a fost pentru prima dată „fabricat” de domnul Tihon Marchitan, abso- 
lut din întâmplare vărul drept al mamei mele. 


Ca să mai adaog, în context, o informaţie de ordin bahic, dacă nu vă este 
cu bănat: o altă licoare respectivă, dar preparată, în loc de adaosul de za- 
hăr, din bomboane „pernuță” cu magiun, o are ca autoare pe domnița 
Ancuţa, şefa bufetului din Pererâta Bricenilor, nepoata ilustrului poet 
Grigore Vieru (asta e o altă istorie). 


Dar să ne întoarcem la ale noastre, că nu despre istoria fabricării alcoolu- 
lui de casă din fosta RSS Moldovenească veni vorba în rândurile de față... 


Între timp, de la o vorbă la alta, s-a mai destupat şi un „șip” de coniac 
KVVK (a fost unul dintre cele mai fine și ispititoare divinuri fabricate în 
Moldova pe timpurile sovietice). 


După ce am mai servit câte o duşcă-două și din el, limba edinețeanului meu 
se cam lăsă dezlegată (nu îndrăzneam să particip în discuţie, cu toate că unele 
raționamente ale pământeanului meu, de-a dreptul superficiale şi mai mult 
false referitor la neam și limbă, vizavi de ce se întâmpla atunci în Uniunea 
Sovietică, amintesc: era cam prin '85, mă scoteau și pe mine din fire). 

Ţin minte foarte bine: că Pavel Boţu, cu un zâmbet de-a dreptul împietrit 
pe faţă, şi nu-mi pot explica de ce — trist de tot (n-aţi întâlnit niciodată în 
viață oameni cu zâmbet larg și, în același timp... aducând a plâns?!), parcă 
încuviința totul, dând afirmativ din cap; când, dintr-odată, răbufni către 
amicul său: „Ajunge să ne mai amăgim unul pe altul, staric, de parcă n-am 
şti cine ne sunt părinții şi buneii, dar şi stră-străbunii noştri”... 


Apoi se adresă brusc către mine, cu toate că umila mea persoană nu 
rosti până atunci niciun cuvânt decât, din când în când, ceva de genul 
„Noroc, sănătate și la mulţi ani!” (am înţeles că mai marele scriitori- 
lor bătea şaua...): „Ce-a zis Eminescu, măi băiete?! Unde ați văzut voi pe 
lumea asta inşi vorbind din născare aceeași limbă şi, de fapt, aceiaşi şi nu 
alții fiind, să se trezească cu două mame diferite — una moldoveancă, la 
Chișinău şi alta româncă, la Iași sau la București?! Oricum, una ar fi vi- 
tregă, nu-i aşa?... Eu vă mai întreb odată, ce-a zis Eminescu? — Noi suntem 
români și... punctum! Ce mai vreţi? S-o ştiţi asta, amândoi — voi, cei de la 
nord, — și de la mine, Pavel Boţu... „ucraineanul” de la sudul Basarabiei. 
Noi suntem români, bre, şi punctum!”. Şi dacă nu în veacul acesta, apoi 
pe la începutul celuilalt... Colosul (anume aşa s-a exprimat, colosul) se va 
prăbuși şi noi ne vom întoarce cu toții la matca noastră. O să vedeţi voi! 
Eu... nu ştiu dacă voi ajunge...” 


„Şi tu, măi vere, Boţu îl străfulgeră de data aceasta, pe amic (o fi fost într- 
adevăr o rudă de-a sa „edinețeanul”, nu pot şti?), nu mai îmbla cu fofârlica, 
se întoarse el cu privirea la unul dintre cei mai buni, se pare, şi încercaţi 
prieteni ai săi. Și mai termină odată cu scriitorii aceştia... ilegalişti, X şi Y, 
care au luptat cu moșierii şi jandarmii români, cică, pentru eliberarea Basa- 
rabiei... Tu ştii cu cine luptau ei pe vremea ceea, când aveau câte 20 sau 25 
de ani și le juca sângele prin vene? Nu cu burghezii şi moşierii ori jandarmii 
români, care erau mult mai omenoși ca bolșevicii, da... cu fetele, bădie! Cu 
fetele de la ceaiurile-dansante... Maaare revoluționari şi luptători pentru <eli- 
berare» au mai fost...” 


.. Pe când activam în cadrul Uniunii Scriitorilor, poetul Titus Ştirbu, cu- 
noscut autor pentru copii, era unul dintre colaboratorii-cheie ai Societăţii 
„Prietenii Cărţii” (ulterior a fost promovat de către Boţu în funcţia de 
secretar al US). Dânsul îmi povesti chiar zilele trecute un caz pe cât de 
curios, pe atât de semnificativ. 

În una din zile, Ştirbu se trezeşte în biroul său de la Uniune cu Pavel 
Boţu care, la văzul câtorva faimoși veterani ai scrisului moldav - „lup- 
tători, în ilegalitate, pe timpul regimului burghezo-moșieresc”, atârnaţi 
pe perete (nu e numaidecât să le invocăm numele), unde face: „Scoate, 
staric, mai repede mutrele astea, spânzurate aici, că nu vă fac și nu ne 
fac deloc cinste...” 


Aşa a fost, de cele mai multe ori, Pavel Boţu — direct și frate bun cu adevă- 
rul. Câteodată, indiferent de cine i se afla prin preajmă. Probabil, de asta 
a şi avut de suferit, în deosebi, în ultimii ani ai vieţii sale, neplăceri urmate 
de imprevizibilul deznodământ... 


Dar să revenim la „popasul” nostru din preajma Casei Presei. 


Eu personal rămasei înmărmurit, cu toate că nu puteam să nu fiu de 
acord — dar absolut de acord — cu toate cele enunțate de șeful meu, cel 
mai mare, de la Uniunea Scriitorilor. M-a copleșit însă altceva: să aud 
anume de la Pavel Boţu - fiți de acord, unul din „stâlpii ideologici” mol- 
davi ai partidului din vremea ceea — adevăruri pe care atunci nu le rostea 
încă fitecine. 


N-am să uit nicicând acea întâlnire, care s-a cam prelungit (când am ieşit, 
orologiul din viitoarea Piaţă a Marii Adunări Naţionale anunţa, de 12 ori, 
miezul nopții), şi cuvintele lui Pavel Boţu, rostite la despărțire: „Așa-i, 
fraţilor, că ne-am simţit bine împreună? Păcat că momente de acestea 
apar în viața noastră cam rar... Dar, poate, de atâta sunt deosebit de plă- 
cute... Omnia preclara rara, parcă aşa se exprimau strămoșii noştri de pe 
ciubota Apenină (actuala Italie), se adresă poetul către mine: „Voi aţi stu- 
diat la Universitate latina? Ai auzit de acest dicton?” 


Şi, nemaiașteptând răspunsul din partea mea, continuă: „Când mă gân- 
desc că mâine am să revăd iarăși mutrele acre şi fariseice ale celor care nu 
contenesc să ne înveţe din ce lume venim și cui datorăm huzurul de după 
1944, îmi vine să urlu. Te pomenești că și Stati cel de la CC mă va bate la 
cap cu telefoanele lui... 


Împovăraţi de gânduri și cu inima tângă, ne-am luat rămas bun pe strada 
care, ulterior, avea să fie denumită 31 August 1989 — zi simbolică pentru 
noi şi care, ceva mai târziu, avea să aducă Suveranitatea şi Independenţa 
Republicii Moldova. 

Tudor TOPA 


Proiectele „cosmice” 
ale inginerului basarabean 


(Fragment) 


... Ajuns la vârsta cărunteţii, inginerul basa- 
rabean hotărî să-și perfecteze pașaport româ- 
nesc. Se prezentă la consulatul respectiv cu 
un vraf de documente, inclusiv certificatul 
eliberat de sovietul sătesc Grinăuţi- Moldova, 
TŢ.- scritor,„patriarhul Precum că „la întoarcerea părinţilor din 


publicisticii basarabene” emigrație, în 1946, copilul avea un anișor'. 
Născut la 13 octombrie , NI E 
1932, a absolvit scoala medie — Dar unde-i metrica? întrebă doamna de la 
din Telenești şi Facultatea ghişeu. Trebuie s-o prezentați în original. 
de Litere la Universitatea N E f 
de Stat din Moldova. A Şi inginerul chișinăuian se deplasă la Râm- 


activat în calitate de şef de nicu Vâlcea de pe Olt, unde în anii de foc ai 
secţie la Aa rul,Tinerimea  zăzboiului îi erau părinții. Printre registrele de 
Moldovei" redactor-şef la hivă îl d i l 

revista Tribuna'şi redactor- . Arhivă îl descoperi şi pe acel care consemna 

sef la cotidianul,Moldova ziua venirii sale pe lume — 30 iunie 1945. Ar- 


Socialistă'—,Moldova hivarul rămase nedumerit: 
Suverană". A pus în valoare 


88 de cărţi de proză  — La Grinăuţi în documente sunteţi Caliniuc 


documentară. Ivan Ivanovici, născut la 29 iunie 1945. În re- 
Deputat în Primul Parlament, 


semnatar al Declaraţiei de stag 5 
Independenţă a Republicii Vorba de persoane diferite. Cum rămâne?! 


oldova. Om Emerit Filiasi v3 d tul 
şi cavaler al,Ordinului 7 iberaţi-mi, vă rog, documentul anume 


Republicii” Pentru editarea aşa, cum e fixat în registrul stării civile. Vreau 
serialului enciclopedic în 15 să revin la numele meu adevărat, spuse hotă- 


u 
volume Localitățile Republici = tât vizitatorul din Chişinău. 
Moldova, Academia de > 


Ştiinţe a Moldovei i-a conferit În același registru, al nou-născuților pentru 
medalia „Dimitrie Cantemir” i x sG 
i anul 1945, era doar o singură rubrică necom- 


gistrele noastre Caliniuc Ioan Ioan. Parcă ar fi 

pletată — „document eliberat la nașterea copilului”. După 60 de ani, 
spre admiraţia funcționarilor locali, însuși posesorul actului a înscris 
în golul din registru. Cine și-ar fi imaginat atunci că, peste ani, acesta 
va deveni un vultur legat de zborurile cosmice?! 


În primăvara lui 1946, când foametea începu să facă ravagii prin sate- 
le basarabene, tinerii soţi loan și Lidia Caliniuc şi copilul lor au mers 
la rudele din Grinăuţi. Bunicul Efim, venit în ajun pe jos tocmai de la 
Iaşi, şi bunicuţa Maria i-au întâmpinat cu lacrimi de bucurie, întrucât 
pentru alți basarabeni „repatrierea” era în gheţăria siberiană. Dânșii 
au scăpat ca prin urechile acului. Nu însă și bunicul Efim, care era pe 
„listele negre” ale regimului stalinist, suspectat că „făcuse slujbă la 
CFR (căile ferate române)”. Presimţind pericolul, el îşi pierdu urme- 
le „benevol” la o mare întreprindere industrială din Celeabinsk. 


În iulie 1949, când comisarii roşii au venit la Grinăuţi să-l deporteze, 
soția explică amărâtă: 


— Nu știu unde-i Efim, cică lucrează în Siberia... 
- În Siberia?! se miră unul dintre securiştii înarmaţi. Păi, încă nu l-am ridicat... 


Bătrânul mecanic a revenit în sat după moartea lui Stalin, prin anul 
1955, şi a trecut în lumea celor drepţi 20 de ani mai târziu. 


Nepoţii loan și Valentin Caliniuc, rămași în grija bunicilor din Grinăuţi, 
purtau hăinuțe curate, aduceau de la şcoală note bune. Iar părinţii, soţii 
Ioan și Lidia Caliniuc, își făceau studiile: ea — la Institutul Învăţătoresc 
din Soroca, el - la Institutul Pedagogic din Bălți. Apoi, ambii, au fost 
repartizaţi la şcoala din centrul raional Ocniţa, unde li s-a oferit și teren 
pentru construcţia casei. 


- La Grinăuţi, îşi deapănă amintirile loan, am absolvit cinci clase cu 
note excelente. Învăţasem în limba maternă. La Ocniţa am fost transfe- 
rat în școala rusă (alta nu era). Deşi la început îmi era foarte greu, peste 
un an fotografia mea își găsi loc pe Tabla de onoare. 


Fiind o minte ageră și curioasă, Ionel îndrăgi cabinetul de fizică din 
şcoala feroviară. În curând, el construi o staţie de radio, luată imediat la 
evidenţă de către securiştii locali, cu ajutorul căreia sârguinciosul elev 
începu să călătorească pe undele eterului peste mări și țări. 

TRI E: 


Academicianul loan Caliniuc 


În 1963 Ioan Caliniuc absolvi 11 clase şi plecă la Moscova să susţină 
examenele de admitere la un prestigios institut, nou-creat, cu profil 
de automatică și telemecanică. Dar aici s-a pomenit angajat într-un 
concurs cu peste 20 de abiturienţi pe un loc. După primul examen, 
susținut pe nota „3”, tânărul a fost nevoit să lucreze hamal la calea fe- 
rată, ca să-și facă bani de drum la întoarcere acasă. Din suma agonisită 
şi-a procurat, pe lângă bilet, o valiză de cărți din domeniul său preferat 
- fizica şi... sosi la Chişinău. Și fiindcă facultăţii de fizică şi matemati- 
că de la Universitatea de Stat i se oferise pe atunci suplimentar câteva 
locuri — norocul lui! —, susţinu cu brio toate examenele de admitere. 
Îşi dorea să ajungă cât mai repede în laboratoarele universitare, dar... 
întreg contingentul de studenţi de la anul întâi a fost trimis la muncă 
pe podgoriile Cazangicului, un sat din Bugeac. 


Deşi Universitatea de Stat avea pe atunci catedră militară, la anul doi 
Ioan primi de la comisariatul militar ordin de înrolare. Unul dintre 
ofițeri se apropie de Ioan și începu să-l descoase: unde a făcut carte 
până la universitate, ce profesie militară ar prefera. Aflând că tânărul 
are cunoştinţe în domeniul radiotehnicii, l-a repartizat într-o unitate 
secretă de elită din Leningrad. 

Timp de trei ani militarul din Moldova a urmat o adevărată „acade- 
mie” în ceea ce privește asistenţa și reparația radiotehnicii sofisticate, 
a cărei misiune era interceptarea și localizarea bombardierelor NATO 
cu arme nucleare la bord, care, pe timpul „războiului rece”, se aflau per- 
manent în aer. 


Revenit la Chişinău, Ioan reluă studiile. Într-o zi, în drum spre cămin, 
văzu cum câţiva huligani începură s-o brutalizeze pe o colegă de grupă. 
Flăcăul nu stătu mult pe gânduri și, din câteva mișcări, îi culcă pe răufă- 
cători la pământ. Dar în apropiere de cămin se pomeni înconjurat de o 
ceată numeroasă de bandiți, toți cu cuțite gata de atac. Unul îl lovi la cea- 
fă cu o bară de metal. Tânărul își pierdu cunoştinţa, iar derbedeii, zărind 
în apropiere un echipaj de milițieni, au spălat putina. loan însă, după o 
vreme îndelungată de spitalizare, fu nevoit să-și ia concediu academic. 

Peste un an şi-a reluat studiile la proaspăt înființată Politehnică și a fost 


angajat la unul dintre laboratoarele Institutului de Fizică Aplicată al 
AŞM, condus de academicianul Dumitru Ghiţu. În 1970 se căsători 


Fizicianul loan Caliniuc şi cosmonauţii Leonid Popov şi Dumitru Prunariu 


DESTINE BASARABENE EJ 


cu Maria Răileanu, originară din satul podgorean Bardar, absolventă 
a Facultăţii de Filologie a USM. În 1974, când Ioan a obţinut diploma 
de inginer, avea deja renume inovator la AŞM. Colaborase fructuos și 
cu academicianul Sergiu Rădăuţanu în importante cercetări cu parafa 
„secret”, finanţate de Moscova. 


În memoriile sale, loan Caliniuc menționează: „Institutul de Fizică Apli- 
cată şi subdiviziunea lui — Biroul Specializat de Construcţii în Electro- 
nica Corpului Solid, transformat ulterior în Institutul de Inginerie Elec- 
tronică și Nanotehnologii «D. Ghițu», unde activez și până astăzi, este 
unicul meu loc de muncă în toți cei peste patruzeci de ani de activitate. 


Am colaborat mai multă vreme cu marele fizician, inventator al Lase- 
rului, Laureat al Premiului Nobel Alexandr Mihailovici Prohorov, cu 
care, alături de alți cercetători, am avut fericita ocazie să publicăm și 
lucrări comune. Tot în acea perioadă a început și colaborarea extrem 
de interesantă cu instituţiile din Moscova și Leningrad, care constitu- 
iau baza de cercetare și proiectare pentru cosmonautica sovietică. Mai 
apoi, profitând de o anumită experienţă în proiectarea aparatajului 
pentru biologie și medicină, le-am propus specialiştilor de la instituţiile 
respective elaborarea unei metodici şi a aparatajului pentru efectuarea 
diagnosticării rapide a stării psihofiziologice a cosmonautului înainte 
de start. Tema a fost acceptată și ulterior finanțată cu prioritate. 


În câţiva ani, datorită acestor lucrări, instituţia noastră a fost dotată cu 
cel mai modern utilaj de proiectare, aparate de măsură şi control. Între 
anii 1988 şi 1990, impreună cu savanții de la Institutul de medicină nr. 2 
din Moscova, a fost elaborată o metodă originală pentru diagnostica- 
rea expresă a stării psihofiziologice a cosmonautului și a fost construit 
aparatajul respectiv. 


În acei ani am făcut cunoştinţă cu mulți oameni erudiţi din domeniul 
cosmonauticii — savanţi, ingineri, cosmonauți. 


În 1991 afostinființată Academia de Cosmonautică «K.E. Ţiolkovskii» 
cu sediul în or. Koroliov, unde se află principalele instituţii din dome- 
niu, precum și Centrul de Dirijare a Zborurilor Cosmice. 


Prinanii 1993-1994, impreună cu regretatul director alinstituţiei Tudor 
Donica, am reluat colaborarea cu întreprinderi similare din Federaţia 

Rusă, inclusiv Academia de Cosmonautică «K.E. Ţiolkovskii». Tot în 
acea perioadă, după căderea «cortinei de fier», am început să colabo- 
răm cu mai multe instituții științifice din România: Agenţia Spațială 
Română (ROSA), Universitatea din Oradea, Universitatea din Iaşi, cu 
diferite instituţii ale Academiei Române. 


În 1998 am fost ales membru al Academiei de Cosmonautică 
«K.E. Ţiolkovskii», condusă pe atunci de renumitul savant Utkin 
Vladimir Feodorovici, constructorul principal al rachetelor SS19 şi 
SS20, care în occident erau numite «Satana» și care atunci erau consi- 
derate cele mai performante. 


Localitatea Koroliov de lângă Moscova, o bijuterie arhitecturală contem- 
porană, găzduia un eveniment cu adevărat astral. Sala de festivități de la 
« Rossaviakosmos» devenise neîncăpătoare. Aici se adunase elita făurito- 
rilor tehnicii cosmice, navigatori ai spațiului interplanetar. Printre faimoa- 
sele persoane din Federaţia Rusă se aflau şi oaspeți cu reputaţie legendară 
de peste hotare. Renumitul savant Vladimir Senkevici, Preşedintele Aca- 
demiei de Cosmonautică «K.E. Ţiolkovskii», făcu bilanțul unui an de 
muncă rodnică, accentuând în încheierea discursului său: 


- ar acum, onorată asistenţă, țin să Vă prezint un cercetător ingenios 
din republica Moldova, membru al Prezidiumului Academiei de Cos- 
monautică, Inovator Emerit, prin contribuţia căruia am fondat două 
centre de cercetări — la Chișinău şi la Universitatea română din Oradea. 
E vorba de colegul nostru din Republica Moldova Ioan Caliniuc”. 


Academicianul aruncă privirea în primele rânduri ale sălii, unde se 
aflau, de obicei, oaspeţii, și îl rugă pe concetățeanul nostru să se ridice 
în picioare, ca să-l vadă toată lumea. Inginerul inovator, un bărbat înalt, 
bine făcut se întoarse cu faţa spre publicul prezent şi, pentru o clipă, 
rămase copleșit — majoritatea celor din sală — vreo 450 de persoane, 
purtau la piept steluțe, chiar câte 2-3, de Erou al URSS şi Erou al Mun- 
cii Socialiste sau medalii de Laureaţi ale celor mai prestigioase premii 
şi distincţii de stat. În aplauze asistenţei, Ioan Caliniuc, se închină res- 
pectuos și se aşeză modest în fotoliu. 


În timpul pauzei cosmonautul român Dumitru Prunariu, avansat la 
Moscova în rang de ambasador, se apropie de consângeanul său basa- 
rabean și îl cuprinse ca pe un frate: 


DESTINE BASARABENE EAI 


12 aprlie 2012, Chişinău. loan Caliniuc 
și eroii astrali Dumitru Prunariu şi Vladimir Dejurov 


- Îmi face o mare și deosebită plăcere să te întâlnesc aici! 


Ioan Caliniuc s-a revăzut cu Dumitru Prunariu, în septembrie 2011, 
când acesta a participat la un simpozion internaţional în problemele 
microelectronicii, organizat de Universitatea Tehnică a Moldovei. 


Plină de emoţii şi amintiri a fost reîntâlnirea celor doi români și în 
primăvara anului viitor, când la 12 aprilie 2012, Senatul Universităţii 
Tehnice a Moldovei le-a conferit titlul de Doctor Honoris Causa 
cosmonauţilor Vladimir Dejurov (Rusia), Dumitru Prunariu (Româ- 
nia) şi Frak Lee Culbertson (SUA). Împreună au vizitat apoi Centrul 
Naţional de Tehnologii Spațiale a UTM, unde era expus proiectul vii- 
torului satelit „Republica Moldova”, prevăzut a fi lansat în cosmos cu o 
rachetă franceză. 


Încă un detaliu revelator, ce ilustrează prestigiul deosebit al pământeanu- 
lui nostru. Președintele Academiei de Cosmonautică a Federaţiei Ruse 
V.P. Senkevici, după o vizită efectuată la Oradea, i-a oferit inovatorului 
basarabean cel mai recent volum al său — Kosmonavtika: sistemnti analiz, 
informaţia, prognozi, cu următorul autograf: „Scumpului meu prieten și 
coleg pe drumurile pământești și cele cosmice — lui Ivan Ivanovici Cali- 
niuc, cu cele mai frumoase și mai alese sentimente, de la autor”. 

Alexandru TĂNASE 


Terminologie bancară 
mai veche și mai nouă 

Terminologia bancară în limba romană a evo- 
luat în mod fundamental în ultimele trei de- 
cenii de tranziție către o economie de piață. 
Acest lucru este firesc dacă se are în vedere 
deschiderea către exterior, care a fost unul 
dintre dezideratele majore ale celor care au 
ieşit în stradă în cadrul evenimentelor drama- 
tice din decembrie 1989. Mai mult, progre- 
sul tehnic înregistrat pe plan național şi mai 
ales internațional a adus inevitabil în practica 
bancară românească o terminologie complet 
nouă, care merită a fi scrutinizată. Unii dintre 
termenii noi au fost traduși în limba română și 
sunt utilizaţi ca atare, dar mulți dintre terme- 
nii inventaţi în ultimele decenii sunt preluaţi 
în limba română. Acesta este cazul cuvintelor 
gen e-mail, internet, on-line etc., pentru care au 
existat încercări de utilizare în varianta tra- 
dusă, dar variantele care provin de obicei din 
limba engleză au prevalat în viaţa de zi cu zi. 


În acest context, este surprinzător că unele 
dispute de terminologie care au existat în lim- 
ba română încă din secolul trecut continuă 
să stârnească unele controverse până în zile 
noastre. Acesta este și cazul unei vechi pole- 
mici şi anume care este denumirea corectă a 
banilor metalici: monedă sau monetă. În lite- 

ratura de specialitate s-a scris mult pe această temă în ultimul secol. O 
scurtă incursiune în aceasta dezbatere merită să fie intreprinsă. 


Monedă vs. Monetă - o dilemă care persistă 


Să începem cu termenul monedă. Într-o încercare de definire tehnică, 
moneda are sensul de bani în forma metalică (foarte rar de hârtie, pentru 
care există termenul de bancnotă), care a avut sau are un curs legal pe 
un anumit teritoriu. Într-o accepțiune mai largă, cuvântul monedă este 
folosit cu sensul de bani emişi de banca centrală a unui stat (în cazul 
României în prezent, Banca Naţională a României (BNR) ). De la acest 
termen, care se bucură de accepțiunea cvasi-generală a populaţiei, au 
derivat cuvintele monetar/monetară, folosite în expresii de genul „sis- 
temul monetar” sau „politica monetară”. Termenul ca atare se foloseşte 
în diferite expresii utilizate în mod curent de populaţie cum ar fi: a plăti 
cu aceeași monedă (a acţiona în mod similar unui comportament ante- 
rior celui căruia i se plătește o anumită poliţă). Monedele au şi sensul de 
mărunțiș, în vorbirea populară. 


Pe de altă parte, cuvântul monedă este folosit de cele mai multe ori într-o 
accepţiune inter-schimbabilă cu monetă. Există un consens că moneta 
provine de la numele unei zeițe romane, Moneta Junona, pentru care în 
Roma Antică se construise un templu anume. Din acest templu, zeița 
împărțea semne populaţiei romane și tot în acest templu a început să 
se bată moneda timp de mai bine de patru secole. Legătura cu numele 
zeiței romane nu este disputată, dar cea mai mare parte a lucrătorilor 
bancari şi din mediul academic, precum şi din cel al publicaţiilor de 
specialitate, folosesc cuvântul moneda. Cartea academicianului Costin 
C. Kirițescu publicată în 1982 cu numele Moneda — mică enciclopedie 
ar fi trebuit să servească ca un ghid indubitabil în soluționarea acestei 
dileme. Mai mult, utilizarea cuvântului monetă conferă utilizatorului 
o anumită prețiozitate care, în cele mai multe cazuri, are soarta unei 
abordări peiorative. Lucrurile ar fi putut fi tranşate de multă vreme în 
favoarea utilizării cuvântului monedă dacă personaje cu greutate profe- 
sională din lumea bancară (gen guvernatori de bănci centrale, profesori 
universitari etc.) nu ar fi insistat asupra utilizării cuvântului monetă. În 
realitate, marea majoritate a populaţiei foloseşte în prezent noțiunea 

de monedă şi îi tratează pe cei care persistă în utilizarea celui de-al doi- 
lea termen (moneta) ca fiind un club exclusivist. Pe de altă parte, în 
activitatea practică s-a mers chiar mai departe și au fost prezentaţi şi 
termeni derivați de la monetă, cum ar fi cuvântul monetărie. Acesta este 
unanim acceptat în locul unei derivații cu iz ilar cum ar fi monedărie, 
dar tot în practică se spune a bate monedă, şi nu a bate monetă. Probabil 
că utilizarea concomitentă a cuvintelor derivate din cele două cuvinte 
(monedă vs. monetă) este una dintre cauzele pentru care controversa 
durează de mai bine de un secol. În ceea ce ne priveşte, am utilizat şi cel 
mai probabil vom continua să utilizam cuvântul monedă, în consens cu 
publicul general pentru care moneta sună ca un import forțat în limba 
româna sau ca un eufemism gratuit. 


Terminologie nouă la vremuri noi 


Clarificarea acestei dispute ni s-a părut importantă, dar mai important 
ar fi de semnalat că în practica bancară românească au apărut tendințe 
lingvistice noi în perioada de tranziție, care, din păcate, nu au fost în- 
totdeauna foarte vizibile. Aşa, după cum am mai semnalat, mass-media 
a început să folosească un limbaj economic și bancar nou. Acest lucru 
este pe deplin justificat dacă se are în vedere închistarea, pe multiple 
planuri şi timp de mai multe decenii, a societăţii românești înainte de 
1989. În prezent sunt des utilizate noţiunile de bancă comercială, bancă 
privată, împrumut extern, program financiar, privatizare, convertibilitate, 
leu vechi/leu nou, re-denominarea monedei, inflație, putere de cumpăra- 
re, on-line, digitalizare, cripto-monedă, bursa de valori, speculație finan- 
ciară, reziliență şi mulţi alţi asemenea termeni. Nu există niciun dubiu 
că unii dintre aceştia existau în limba română, dar erau apanajul unui 
cerc restrâns de specialiști. Tranziţia țării către o economie de piață 
a schimbat fundamental jargonul financiar, iar legăturile cu organis- 
mele financiare internaţionale (ţara este membră a Fondului Monetar 
Internaţional și a Grupului Băncii Mondiale din decembrie 1972) au 
ajutat în această privinţă. 


Un alt domeniu în care au avut loc schimbări majore a fost cel al 
relaţiilor bancare externe. Sinteza acestor relaţii este de obicei exprima- 
tă de ceea ce astăzi denumim balanţa de plăti a unei țări. Dar în ultimul 

secol, conceptul și terminologia balanței de plăti s-au schimbat funda- 
mental. Acest lucru este fidel reflectat de o sinteză a balanţelor de plăti 
pentru anii 1922-1925 prezentată în Fig. 1. Pentru analiştii moderni, 
familiarizați cu structura balanței de plăti din prezent, se remarcă în 
primul rând schimbarea de terminologie, care era complet diferită în 
acei ani. Toate intrările în valută erau prezentate ca fiind „în favoarea 
României”, în timp ce plăţile pentru importuri și serviciile folosite erau 
prezentate ca fiind „impotriva României”. Aceste noțiuni oarecum ciu- 
date au fost, bineînţeles, înlocuite cu termeni mult mai ușor de înțeles, 
şi anume bine cunoscuţii credit şi, respectiv, debit. La vremea aceea, 
contul curent era denumit balanța economică, noţiune care nu se mai 
foloseşte de multă vreme. Urma, cum era și firesc, prezentarea intrări- 
lor și ieşirilor de la contul de Capital, parte a balanței care este utilizată 
şi în prezent. Schimbări fundamentale au avut loc şi mai recent. În ul- 
tima parte a perioadei socialiste, balanţa de plăti în Romania se numea 
balanța de încasări şi plăti în valută. Şi această denumire a fost abando- 
nată în favoarea balanței de plăti externe. În prezent, Romania utilizează 
metodologia FMI conform căreia acest instrument bancar se numește 
simplu balanța de plăți. 


ROUMANIA'S BALANCE OF PAYMENTS 

Sursa: R. Irimescu, Banca Chrissoveloni în Friends of Romania, 1926 


Fig. 1: Romania — balanța de plăți acum 100 de ani, Lei mil. 

Cursul leului și noul termen al re-denominării 


Deprecierea constantă a cursului leului românesc din prima jumătate a 
celor trei decenii de tranziţie a condus la o operațiune monetară clasică, 
dar pentru care s-a căutat o denumire inedită. Este vorba de re-deno- 
minarea vechiului leu (ROL în terminologia bancară internațională) 
cu leul nou (RON) sau „leul greu”, cum a încercat BNR să acredite- 
ze ideea. Operaţiunea de preschimbare a monedei mai avusese loc în 
vremurile mai recente, în 1947 şi, respectiv, în 1952, când au avut loc 
vestitele reforme monetare/stabilizări, operaţiuni bancare normale în 
condiţii de inflaţie sau hiper-inflație (și acesta un termen nou), atunci 
cu un puternic iz politic de luptă împotriva burgheziei de la orașe și 
sate din Romania proaspăt intrată în sfera de gravitație a fostei Uniuni 
Sovietice. Așa se face că pentru preschimbarea leului de la 1 iulie 2005 
(vezi fig. 2) a fost nevoie de un nou termen. Salvarea a venit printr-o 
traducere improvizată şi o adaptare a termenului englezesc de denomi- 
nation. În esenţă însă, operaţiunea monetară din iulie 2005 avea unele 
trăsături tehnice comune cu cele de la începuturile socialismului ro- 
mânesc (bineînțeles, fără tenta politică a stabilizărilor amintite). 


PS 


Sursa: BNR Website/Numismatică 


Fig. 2: Romania — vechiul și noul Leu, introdus pe 1 iulie 2005 


Cripto-monede - Quo vadis? 


Un domeniu complet nou în care o terminologie bancară adecvată a lipsit 
în totalitate este acela al unor active virtuale care se numesc cripto-monede. 
Domeniul respectiv este relativ tânăr chiar și pe plan internaţional. Multă 
lume obișnuită abia dacă a auzit de crypto-currencies/cripto-monede, fără să 
mai vorbim de a le stăpâni mecanismele de formare, funcționare, stocare și 
circulație. Lumea bancară a evoluat, așa că atât în Romania cât și în Repu- 
blica Moldova (Moldova în acest articol) a fost nevoie de adaptări lingvis- 
tice rapide. Cele mai multe au ajuns în limbajul de zi cu zi al practicienilor 

din sistemele bancare, precum și al publicului general, prin traduceri sau 
adaptări pur şi simplu, fără o traducere prealabilă. Mai jos este prezenta- 
tă o scurtă selecţie de termeni noi care sunt necesari pentru a participa la 
această frenezie monetară a cripto-monedelor. Publicul general are o ne- 
voie evidentă de a se familiariza cu jargonul industriei cripto-monedelor. 
Programele de educaţie financiară organizate de unele bănci centrale (a se 
vedea cazul excelent al unui astfel de program al Băncii Naţionale a Moldo- 
vei, implementat în 2019) sunt unelte bune în această privinţă. 


Un instrument virtual generat de computer/computere (şi acesta 
Cripto-monedă |un termen de import). Este practic un șir de coduri unice, utilizând 
tehnologia blockchain; 


Nu cunoaştem vreo adaptare în românește a acestui termen până 
Blockchai în prezent. Tehnologia respectivă înseamnă un registru securizat 
ockchain ; : a aaa aa A R - 
criptografic, actualizat din când în când pentru a lua în calcul noile 


tranzacții; 


Prima cripto-monedă introdusă acum circa 12 ani de Satoshi 
Nakamoto. Este utilizată de participanţii direcţi în tranzacţii 
specifice, fără intervenţia vreunei terțe părți (guverne, bănci 
centrale, bănci comerciale etc.). În prezent există peste 10 000 
de cripto-monede, dintre care şi unele inventate de companii 


Bitcoin 


romaneşti; 


Coduri unice atribuite fiecărei cripto-monede. Acestea sunt 
unelte fundamentale pentru accesarea portmoneelor, executarea 
tranzacţiilor și, în final, recuperarea banilor investiţi. Acestea sunt 
Chei utilizate şi pentru schimbul de mesaje cifrate fără accesarea cărților 
de coduri. Pierderea acestor chei înseamnă practic pierderea 
banilor investiţi. Posibilităţile de fraude sau de spălare de bani (şi 
acesta este un termen nou) sunt nelimitate; 


Un proces în cadrul căruia computerele rezolvă în final opţiuni 
Minerit complexe şi generează cripto-monede. Cine oare ar fi bănuit 
ineri! RA a ` 
vreodată că termenul de minerit ar putea să capete o asemenea 


utilizare în domeniu virtual!; 


Locul unde sunt păstrate cheile publice și cele private. Un 
Portmoneu x Sa ; 
portmoneu rece va desemna un loc în afara legăturilor cu internetul; 


Vechi cuvinte româneşti cu înţelesuri foarte diferite în domeniul 
cripto-monedelor. Primul desemnează aici locul unde se 
Fermă/ organizează mineritul (de regulă hangare mari pline de sisteme 
Platforme inter-conectate de computere de mare putere şi de echipamente de 
răcire). Al doilea semnifică un loc de tranzacţionare electronică a 


cripto-monedelor. 


Vezi și A.M. Tănase, Cryptocurrencies — Future of Money? În: „Profit”, nr. 4/2019 

Există o vastă literatură și multe website-uri (cum ar fi investopedia. 
com) în acest domeniu. Mass-media din țările dezvoltate acordă spaţii 
largi unor astfel de subiecte cum ar fi cripto-monedele și mai ales ris- 
curile lor majore. Până în momentul de față, Sistemul Federal de Re- 
zerve din SUA (FED) încă nu s-a pronunţat oficial în legătură cu un 
asemenea activ cum sunt cripto-monedele, menit să înlocuiască banii 
emiși de băncile centrale (fiat money — un alt termen care se infiltrea- 
ză), dar investitorii se așteaptă ca reacţia acestei bănci centrale să fie 
una negativă. Când și cum se va pronunţa această poziţie e dificil de 
anticipat, dar, în mod clar, consecinţele vor fi majore pentru unii inves- 
titori. Poziţia Turciei şi mai recent a Chinei de a interzice operaţiuni 
bancare pe teritoriile lor cu astfel de active a provocat deja pierderi ma- 
sive de valoare a cripto-monedelor (capitalizarea totală de piață la 23 
mai 2021 a fost de 1,6 trilioane USD, comparativ cu 2,2 trilioane USD 
acum trei săptămâni). Când soarta acestei pieţe virtuale se va hotărî 
definitiv, probabil că și terminologia pe care a adus-o în lumea bancară 
nu va mai fi altceva decât istorie. O istorie însă care, cel mai probabil, va 
fi dureroasă pentru mulți investitori în asemenea active riscante. 


Cum era și normal, terminologia bancară a evoluat în toata lumea, in- 
clusiv în Romania și Moldova, dar investitorii trebuie să înţeleagă bine 
riscurile pe care și le asumă în așa-zisele investiţii în instrumente (încă 
nereglementate) ale viitorului. Altfel, costurile pot fi mari. 

Arta produce miracolul 
numai dacă este împărtășită 


Se consideră că locul de naştere a unui om are incidenţă asupra vieții 
lui, asupra destinului și, nu rareori, asupra formării lui profesionale. La 
baza parcursului intelectual, spiritual și creativ al lui Leonid Popescu 
stă vatra părintească, rumbele, covoarele, păretarele, prosoapele țesute 
şi brodate de neobosita lui mamă. Acolo, lângă părinţi, Leonid a făcut 
prima şcoală a vieţii, absolvind cu brio academia celor șapte ani de aca- 
să. Privind cu uimire cum trece suveica printre fire, cum se schimbă 
ornamentul, cum creşte covorul, el încerca, încă de la 4-5 ani, să intro- 
ducă firul de lână în țesătura covorului. 


Această încercare timidă de a pătrunde misterul țesutului a și fost pri- 
ma lui experienţă în domeniul creaţiei artistice — o experiență care s-a 
amprentat în memorie, pe retina ochilor și pe vârful sensibil al dege- 
telor lui de copil, orientându-l ulterior spre lumea tainică și incitantă a 
Frumosului, a Creaţiei... 


Ataşamentul sacru față de baștină, Leonid Popescu și l-a exprimat prin 
formule plastice, compuse din linii, forme şi culoare. Vorbeşte cu pasi- 
une despre părinţii săi, oameni harnici și buni gospodari, despre buni- 
cii săi, care au avut mult de suferit, trecând prin calvarul deportărilor, 
războiului, foametei, deznaționalizării și cunoscând toate ororile regi- 
mului comunist... 


De la o vârstă relativ fragedă și-a manifestat atitudinea responsabilă 
faţă de muncă. În anii de studenţie la Colegiul de Arte Plastice „I. Re- 
pin” (astăzi „A. Plămădeală”) a fost, din spusele profesorului L. Babiuc, 
cel mai sârguincios, mai disciplinat şi mai bine organizat student, un 
adevărat model pentru toți şi unicul eminent din acea promoţie. Au 
urmat studiile la Institutul de Arte Industrială din Harkov, Ucraina, de 
unde s-a întors cu Diplomă de Excelenţă. 


Există o opinie greu de contestat: arta produce miracolul numai dacă 
este împărtășită — un factor important de care artistul plastic, prodigi- 

Leonid Popescu s-a născut la 22 martie 1953, în Sărătenii Vechi, raio- 
nul Telenești. A absolvit Colegiul de Arte Plastice „Alexandru Plămă- 
deală” din Chişinău şi Institutul de Arte şi Design din Harkov, Ucrai- 
na. Este membru al Uniunii Artiştilor Plastici şi membru al Uniunii 
Scriitorilor din Moldova. 


Leonid Popescu deţine titlurile onorifice Maestru Emerit al Artelor şi 
Artist al Poporului. 


Pentru înaltă măiestrie artistică, i-au fost conferite: Ordinul „Andrei 
Rubliov” al Patriarhiei Ruse (2005); Ordinul „Sfântul Vladimir” al 
Patriarhiei Ucrainene (2010); Ordinul „Ştefan cel Mare şi Sfânt” 
al Mitropoliei Moldovei (2012) şi Ordinul de Onoare al Republicii 
Moldova (2013). 


osul creator Leonid Popescu ţine cont, având stocate în atelierul său 
câteva sute de lucrări, pictură, gravură, grafică, printre care unele de di- 
mensiuni impunătoare. El a găsit modalitatea de a le scoate la lumină, 
de a le propune spre vizionare publicului: le-a încredinţat bibliotecilor 
şi altor instituţii, precum ar fi Casa Limbii Române „Nichita Stănescu” 
- un veritabil Centru de cultură vizitat de oameni de litere, cadre di- 
dactice, intelectuali de pe ambele maluri ale Prutului. 


Leonid Popescu preferă o paletă rezervată, aproape tonică. În pânzele 
sale formele, ritmurile, culorile și lumina fuzionează armonios într-un 
mod foarte discret. Lumina este aplicată cu mult gust și ingeniozitate: 
o lumină difuză, nicicând explozivă, parcă cernută din cer. 


Tablourile lui Leonid Popescu apar, de regulă, ca o construcție plas- 
tică solidă, bazată pe orchestrarea riguroasă a suprafețelor. Cele câte- 
va componente ale compozițiilor, pământul, cerul, aerul și apele, sunt 
redate într-un registru cromatic foarte judicios selectat. Lumina, așa 
cum spuneam, nu este una directă, orbitoare, ci este blândă, difuză, ne- 
fiind proiectată direct; ea nu cade de undeva, ci, mai degrabă, pare a fi 
cernută domol de după norii discreţi, învăluind astfel pământul, apele, 
văile, câmpiile, munţii sau colinele într-un voal cromatic fin, aproape 
transparent. Trebuie să ai un ochi foarte sensibil pentru ca acest mira- 

col să-ţi facă sufletul să vibreze şi apoi să fii un mare artist pentru ca să 
reușești să transpui această stare în imagini concrete, invitându-l astfel 
şi pe spectator la o stare de contemplare, de revelaţie şi de reculegere. 


Autorul călătoreşte mult, având de fiecare dată ustensilele la îndemâ- 
nă. Lăsându-se fascinat de pitorescul deosebit al unei priveliști de prin 
preajma Slatinei maramureșene, îndrăgostit fiind de natură şi oameni, 
de cultură și tradiţii, de costumul popular și de cântec, dans, arhitec- 
tură etc., artistul reuşeşte să cristalizeze admiraţia sa totală în limbaj 
coloristic. 


Se ştie că maestrul Popescu face parte din elita intelectuală şi spiritu- 
ală a neamului. Mai mult decât atât, asistând la câteva manifestații cu 
participarea personalităților care fac parte din această prestigioasă ca- 
tegorie, m-am convins încă o dată că protagonistul este o personalitate 
de înaltă valoare. 


O dovadă în acest sens sunt şi portretele lui Eugeniu Coșeriu, Mihai 
Grecu, Nicolae Dabija, Grigore Vieru, Leonida Lari, Adrian Păunescu 
ş.a., executate cu virtuozitate, precizie şi expresivitate plastică artistică 
şi emotiv-psihologică. 


Pictorul trebuie să lucreze aşa cum pasărea cântă. Personal, urmărind 
evoluţia artistică a lui Leonid Popescu, mi s-a creat impresia că el, ar- 
tistul, nu doar cunoaște această sugestie a marelui Nicolae Grigorescu, 
ci a şi acceptat-o drept motto în opera sa. 


Trecând în revistă picturile maestrului Popescu, ne convingem de fap- 
tul că el este înzestrat cu un fin simţ al culorii, implantat, pesemne, încă 
din copilărie. În timp, acest simţ al culorii s-a cizelat, atingând un înalt 
grad al perfecțiunii şi al expresiei estetice. Contemplându-i creaţiile, 
rămânem fascinaţi de felul cu câtă vervă și abilitate îşi modifică el regis- 
trul cromatic. Claviatura cromatică a portretelor, spre exemplu, diferă 
de cea a peisajelor. El renunță la intensitatea sau densitatea culorii, se- 
ducându-ne privirea cu cele mai subtile și aproape diafane nuanţe, cele 
mai potrivite pentru portretele feminine, prin care pictorul reușește să 
redea nu doar aspectul fizic, frumuseţea, șarmul feminin, ci şi fragilita- 
tea, inocenţa, cumsecădenia, făcându-ne nu doar să contemplăm, ci şi 
să resimțim romantismul vârstei cu parfum de primăvară. 

După revoluţia care a marcat momentul istoric de trezire a conștiinței 
naţionale, bisericile, până atunci închise sau transformate în depozite 
și grajduri, au început să fie redeschise, altele să fie construite din te- 
melie. Atunci s-a conturat necesitatea specialiştilor în renovare, resta- 
urare, zugrăvire. Dacă ar fi să încercăm o evaluare a rezultatelor gene- 
rale înregistrate la acest capitol, întâietatea i-ar reveni artistului plastic 
Leonid Popescu. El ar fi marele învingător atât sub aspect cantitativ, 
cât şi calitativ, întrucât Leonid Popescu este un adevărat creştin, îl are 
pe Dumnezeu în suflet şi în inimă și îi slujeşte cu dăruire și fidelitate. 
Aşadar, Leonid Popescu s-a dedicat trup şi suflet artei monumentale, 
acestei importante și valoroase opere de renovare a lăcașelor sfinte, fai- 
ma ducându-i-se nu doar în Basarabia, ci şi în România și Ucraina. A 
restaurat/zugrăvit zeci de biserici, inclusiv icoane. A muncit cu dărui- 
re, în condiţii dificile, în încăperi neîncălzite, cu puţină lumină, a trudit 
stând încremenit ore şi chiar zile în şir pe schele. 


La Catedrala Mitropolitana „Naşterea Domnului”, un important locaş 
sfânt, vizitat de turişti şi de mai marii lumii, Leonid Popescu a lucrat 
ani în şir cu pasiune și jertfire de sine, ducând, de fapt, o viaţă de călu- 
găr. El a urmat cu stricteţe regulile și canoanele bisericești, perpetuând 
tradiţia artei bizantine și în epoca nanotehnologiilor avansate. 


Maestrul este un distins intelectual și patriot, opera Domniei Sale fiind 
încărcată nu doar de poezie, visare, dar și de istorie: din culorile, liniile 
şi lumina lor transpare o stare de meditaţie profundă asupra trecutului 
milenar al neamului, marcat de victorii şi drame. Tablourile şi peisaje- 
le, portretele, compoziţiile de gen și naturile statice sunt impregnate 
de căldură, umanism, lirism izvorâte din frumoasa intercalare de linii, 
forme, lumină şi culoare. 


Cu certitudine, creaţia lui Leonid Popescu privită în ansamblu - ca 
diversitate, complexitate, importanță, valoare ideatică și cultural- 
artistică, spirituală — poate fi considerată un exemplu relevant de 
performanţă în domeniu. 


Eleonora SÂTNIC, 
critic de artă 

Grigore Vieru 

Mihai Grecu 

Adrian Păunescu 

Nicolae Dabija 


EEE PT ROMIÂINIĂ 


Po 


Pih 
NS 


a 


i N Ai Pg 
F À 
Ey Sa a, 
` i . 


Cetatea Albă 

Peisaj rustic 


Mănăstirea Curchi 

Mănăstirea Căpriana 


